ఎమ్బీయస్‍ - గ్రేట్‍ ఆంధ్ర ఆర్కయివ్స్ ప్రాజెక్టు

**2019 Q1 జనవరి - మార్చి ఆర్టికల్స్**

**(పిడిఎఫ్‍ రూపంలో)**

**విషయసూచిక**

**అగ్రవర్ణాలకూ రిజర్వేషన్‍**

**ఎన్టీయార్‍ బయోపిక్‍ యిలాగే తీయాలా?**

**జగన్‍పై దాడి**

**కెసియార్‍తో ‘పొత్తు’ వలన జగన్‍కి ఒరిగేదేముంది?**

**బ్రెజిల్‍లో మతరాజకీయాలు**

**ఈ సర్వేలను ఎలా తీసుకోవాలి?**

**కమలంతో కమలనాథ్‍ ఘర్షణ**

**ఈశాన్యంలో బిజెపి పట్ల వ్యతిరేకత**

**డబ్బుంటేనే గెలిచేస్తారా?**

**నాయకులు మారాలి**

**వివేకా హత్య ఏం చెపుతోంది?**

**రక్షకుడో? తక్షకుడో? (2)**

**గుజరాత్‍లో చేసి చూపించాం**

**జగన్‍పై కేసులు**

**ఆంధ్ర ఎన్నికలలో తెలంగాణ అంశ**

2019 జనవరి ఎమ్బీయస్‌: ఎన్టీయార్‌ - 05

ఎన్టీయార్‌ గురించిన మరిన్ని ఉదంతాలు చెపుతున్నాను.

- ''అల్లూరి సీతారామరాజు'' సినిమా గురించి ఎన్టీయార్‌కు, కృష్ణకు జరిగిన గొడవ చాలామందికి తెలుసు. ఆ సబ్జక్టు ఎన్టీయార్‌ తీద్దామనుకున్నారని, ఎప్పటికీ తీయకపోతే 1974లో కృష్ణ తీసేశారనీ, దానితో ఆయనకి కోపం వచ్చిందనీ బహిరంగ సత్యమే. ఎన్టీయార్‌ తీద్దామనుకుని ఆలోచన మాత్రమే చేశారా, లేదా స్క్రిప్టు రాయించి పెట్టుకున్నారా, ప్రారంభించి వదిలేశారా - అనే వివరాలు చాలామందికి స్పష్టంగా తెలియదు. వాటి గురించి తెలుసుకోవడానికి నేను పాత పత్రికలు తిరగేశాను. 1957 జనవరి 20 నాటి ఆంధ్రపత్రిక వీక్లీలో దీని గురించిన న్యూస్‌ దొరికింది. దానితో బాటు విజయా ప్రొడక్షన్స్‌వారు అప్పట్లో ప్రచురించే సినిమా మాసపత్రిక ''కినిమా'' (కొద్దికాలానికి దాన్ని మూసివేసి 1967 ప్రాంతంలో ''విజయచిత్ర'' పేరుతో మళ్లీ యింకో పత్రికను ప్రారంభించారు వారు) 1957 ఫిబ్రవరి సంచిక కూడా దొరికింది.

వాటి ప్రకారం జనవరి 17న ఆ సినిమా ఎన్‌ఏటి బ్యానర్‌పై ప్రారంభమైంది. ఉదయం 9 గంటలకు ఎన్‌ఏటి కార్యాలయంలో పూజ జరిగి, వాహినీ స్టూడియోలో ప్రారంభోత్సవం జరిగింది. 10 గంటల కల్లా వాహినీలో రికార్డింగుకు రిహార్సల్‌ పూర్తి చేసి, టేక్‌కు సర్వసిద్ధం చేశారు. నిర్మాత త్రివిక్రమరావు, దర్శకుడు కమలాకర కామేశ్వరరావు, కెమెరామన్‌ రెహమాన్‌. కళాదర్శకత్వం తోట. సంగీతదర్శకుడు టివి రాజు సంగీతదర్శకత్వంలో ఘంటసాల, మాధవపెద్ది, పిఠాపురం, ఎంఎస్‌ రామారావు మరి 12 మంది యువకులూ కలిసి పడాల రామారావు రచించిన ఒక కోరస్‌ సాంగ్‌ పాడించారు ఆ రోజునే! పడాల రామారావుగారు అల్లూరి జీవితచరిత్రను ''ఆంధ్రశ్రీ'' పేర నాటకంగా రాశారు. సినిమా రచనకు ఆయనను, సముద్రాల జూనియర్‌ను తీసుకున్నారు. పడాల చేతనే యీ పాట కూడా రాయించారు.

''హర హరోం హర, మహా ఓంకార నాదాన

పొంగరా ఉప్పొంగి ఓ తెలుగుబిడ్డా...

స్వాతంత్య్ర విప్లవ సమరరంగాన ||హర||

పరప్రభుత్వపు నీడ, సీమ దొరల జాడ

కృంగుతూ బతుకుటే, జాతికి సిగ్గురా!

ముక్కోటి తమ్ములను ఒక్కటిగ నిలబెట్టి

మెడబట్టి తెల్లోళ్ల నెట్టిగెంటాలిరా ||హర||

పలనాటి చంద్రుని, భుగభుగల పొగఘాటు

రాణీరుద్రమ రౌద్ర, రోషానలజ్వాల

నీ మహాశక్తిరా, శ్రీరామ రక్షరా ||హర||

గోదావరీపరుగు, కృష్ణవేణీ ఉరక

పర్వతాలే రగులు, నివ్వాళులెత్త

తొడగొట్టి చేపట్టు, జయము మొనగాడా.. ||హర||

దీన్ని వాహినీ సౌండ్‌ ఇంజనీర్లు కృష్ణయ్యర్‌, వల్లభజోస్యుల శివరాం రికార్డు చేశారు. పాట వినడానికి రామారావు, త్రివిక్రమరావు, కమలాకర కామేశ్వరరావు, యోగానంద్‌, రెహమాన్‌, నిర్మాత డిబి నారాయణ, సముద్రాల సీనియర్‌ వగైరాలు కూర్చున్నారు. పాట పూర్తయ్యాక రామారావు ''టివి రాజు గారిది అల్లూరి సీతారామరాజు ప్రాంతమే. అందుకని మరింత ఉత్సాహంగా యీ వరస కూర్చారు.'' అన్నారు.

ముఖ్యపాత్రధారి రామారావు అని తప్ప వేరేవరి గురించి రాయలేదు. పాట కూడా రికార్డు చేసిన తర్వాత యీ సినిమా ఎందుకు ఆపేసినట్లు? అనే ప్రశ్న సహజంగా ఉత్పన్నమవుతుంది. అక్కడి దాకా వచ్చిందంటే స్క్రిప్టు రెడీ అయిపోయి ఉంటుంది, రామారావు గారిది కెవి రెడ్డి గారి స్కూలు కాబట్టి! నిజానికి యీ సినిమా ప్రకటన ''జయసింహ'' పాటల పుస్తకంలోనే వేశారట. మా చిన్నప్పుడు '60లలో ప్రతీ పండగకు చిత్రనిర్మాణ సంస్థలు 'మా రాబోవు చిత్రాలు' అని యాడ్స్‌ యిస్తూ వుండేవి. ప్రతీసారీ ఎన్‌ఏటి వారి యాడ్‌లో ''అల్లూరి సీతారామరాజు'' పేరు ఉంటూ ఉండేది. కానీ సినిమా తీసే సాహసం ఎన్టీయార్‌ ఎప్పటికీ చేయలేకపోయారు. ఎందువలన?

సినిమాలో కథ, కమ్మర్షియల్‌ అంశాలు తక్కువగా ఉన్నాయని, వాటి కోసం లేనివి జోడిస్తే చరిత్ర దెబ్బ తింటుందని ఎన్టీయార్‌ జంకాడని అంటారు. అవి చూసుకోకుండానే పాట రికార్డింగు వరకూ వెళ్లిపోయారా? కృష్ణ మీద అలిగినపుడు, తర్వాత సినిమా తీద్దామని గట్టిగా అనుకున్నపుడు మరి యీ అభ్యంతరాలు గుర్తుకు రాలేదా? అప్పుడు కథ కొత్తగా పుట్టుకుని వచ్చిందా?

''పండంటి కాపురం'' 100 రోజుల ఉత్సవంలో పాల్గొన్న రామారావు కృష్ణతో కలిసి సినిమా చేస్తానని ప్రకటించడంతో ''దేవుడు చేసిన మనుషులు'' సినిమా కథ తయారు చేసుకున్నారు. అంతలో ''జై ఆంధ్ర'' ఉద్యమం వచ్చి దానిలో కృష్ణ చురుకైన పాత్ర తీసుకోవడంతో కోపం తెచ్చుకున్నారు. అప్పట్లో ఎయన్నార్‌, ఎన్టీయార్‌ యిద్దరూ ఆ ఉద్యమాన్ని బలపరచలేదు. ఆర్టిస్టు అసోసియేషన్‌ నుంచి తప్పుకున్నారు కూడా. కానీ ఆ ఉదాసీనత వలన వారి సినిమాల కలక్షన్లపై ప్రభావం పడడంతో తప్పనిసరి పరిస్థితుల్లో మొక్కుబడిగా ఉద్యమానికి 'జై' అన్నారంతే. ఈ గొడవల కారణంగా ఆయన సినిమా చేయరేమో అనుకుంటూండగా ఓ రోజు రామారావే పిలిచి వేషం వేస్తానన్నారు.

ఆ సినిమా సందర్భంగా కృష్ణతో స్నేహం బలపడింది. తర్వాతి సినిమాగా అల్లూరి తీస్తానని కృష్ణ ఆ సినిమా పాటల పుస్తకంలో ప్రచురించినప్పుడు ఎన్టీయార్‌కు కోపం వచ్చి 'అల్లూరి సినిమాలో కథ లేదు, ఆడదు, నువ్వు కురుక్షేత్రం తీయి, నేను కృష్ణుడు వేస్తాను, నువ్వు అర్జునుడు వేద్దువుగాని' అని ఆఫర్‌ యిచ్చారట. ''మా కథనంపై మాకు నమ్మకం ఉంది. మీరు తీస్తానంటే మానేస్తాం'' అంటే ''నేను తీయను, నువ్వూ తీయవద్దు'' అన్నారట. కాదని కృష్ణ ముందుకు వెళ్లడంతో కోపం వచ్చి ''దేవుడు చేసిన మనుషులు'' సినిమా విజయోత్సవ సభకు కూడా రాలేదు.

తర్వాత చాన్నాళ్లకు అల్లూరిని తీద్దాం రచన చేయమని పరుచూరి బ్రదర్స్‌ను అడిగినపుడు 'ఓసారి కృష్ణ సినిమా చూసి, అప్పుడు నిర్ణయం తీసుకోండి' అని వారంటే అప్పుడు కృష్ణ నడిగి ప్రత్యేకంగా షో వేయించుకుని చూసి, 'దీన్ని మించి తీయలేం' అనుకుని ఆ ప్రాజెక్టు అటకెక్కించారు. కానీ ఆ వేషంలో కనబడాలన్న కుతి తీరక, చాలా సినిమాల్లో ఆ వేషంలో కనబడ్డారు. ఎన్టీయార్‌ నటుడే కాదు, దర్శకుడు, నిర్మాత, రచయిత కూడా. ఆయన పేర మ్యూజియమంటూ వెలిసి, దానిలో సంపూర్ణ, అసంపూర్ణ స్క్రిప్టులన్నీ పెడితే ఆయన అల్లూరిని ఎలా తీద్దామనుకున్నాడో మనకు తెలుస్తుంది. అప్పట్లో స్క్రిప్టు రాయించారు కాబట్టి, యితర పాత్రలను కూడా బలంగానే తీర్చిదిద్ది ఉంటారని ఆశించేందుకు అవకాశం ఉంది. పోనుపోను, సినిమాల్లో ఆయన డామినేషన్‌ పెరిగిపోయింది కాబట్టి యితర పాత్రలను పనికి రానివాళ్లగానో, లేదా ద్వితీయశ్రేణి నటుల చేత వేయించడమో జరిగి వుండేది.

కృష్ణ సినిమా వచ్చినపుడే అనుకున్నా - 'కృష్ణ కాబట్టి రూథర్‌ఫర్డ్‌ పాత్రను జగ్గయ్య చేత వేయించారు, అదే రామారావు తీసి ఉంటే ఆ పాత్రను జగ్గారావు (బాపు ''సాక్షి''లో ప్రధాన విలన్‌గా పరిచయమై, తర్వాత చాలా సినిమాల్లో చిన్నాచితకా పాత్రలు వేశారు) చేత వేయించేవారు'' అని. కృష్ణ తీశారు కాబట్టి ఆ సినిమాలో హేమాహేమీలను తీసుకున్నారు. వాళ్లు తనను డామినేట్‌ చేస్తారన్న భయమేమీ పడలేదు. రామారావైతే తనుండగా యితర వేషాలు ఎవరు వేసినా ఫర్వాలేదనే లెక్కతో చిన్న స్టార్లతో నింపేసేవారు. పైగా కృష్ణలా ఔట్‌డోర్‌లో తీసి వుండేవారు కాదు. చాలా భాగం స్టూడియోలోనే లాగించేసి ఉండేవారు. ఏది ఏమైనా ఆ సినిమా తీసి కృష్ణ చరిత్ర సృష్టించారు. బెదురు వలన, వాణిజ్యపరమైన లెక్కలు మరీ ఎక్కువగా వేయడం వలన రామారావు ఆ పాత్ర మిస్సయ్యారు. - ఎమ్బీయస్‌ ప్రసాద్‌ (జనవరి 2019)

2019 జనవరి ఎమ్బీయస్‌: ఎన్టీయార్‌ - 06

ఎన్టీయార్‌ గురించిన మరిన్ని ఉదంతాలు చెపుతున్నాను. ఎన్టీయార్‌ సినీనిర్మాతగా మారిన తర్వాత ఆదర్శాలతో తీసిన ''పిచ్చి పుల్లయ్య'' (1953), ''తోడుదొంగలు'' (1954)విమర్శకుల ప్రశంసలు పొందినా వాణిజ్యపరంగా ఫ్లాప్‌ కావడంతో ''జయసింహ'' నుంచి బాట మార్చారు. ఆ తర్వాత రియలిస్టిక్‌ సినిమాల జోలికి పోలేదు. హైదరాబాదు మూవీస్‌ పి.గంగాధరరావు గారు ''కీలుబొమ్మలు'' (1965) అనే ఆఫ్‌బీట్‌ సినిమా తీస్తే ఆంధ్రప్రదేశ్‌ ప్రభుత్వం కాంస్యనంది పొందింది, ఐర్లండ్‌ ఫిల్మ్‌ ఫెస్టివల్‌లో ప్రదర్శించబడింది. ఆ సందర్భంగా ఏర్పరచిన అభినందన సభలో మాట్లాడుతూ గుమ్మడిగారు ''గంగాధరరావు గార్ని ఆదర్శంగా తీసుకుని మన నిర్మాతలు యిలాటి సినిమాలు తీయవచ్చు. ముఖ్యంగా ముఖ్య అతిథిగా విచ్చేసిన రామారావు గారు..'' అని మాట్లాడడంతో ఎన్టీయార్‌కి మండింది. ''నిన్నగాక మొన్న ''తోడుదొంగలు'' తీశాం. చేయి కాలింది. ఈ గుమ్మడిగారు మేమింకా నష్టపోవాలని కోరుకుంటునట్టున్నారు. కావాలంటే వారి డబ్బుతో వారు తీసుకోవచ్చు, మమ్మల్నెందుకు గోతిలో నెట్టడం?'' అని చెరిగేశారు.

గుమ్మడి ఏదో వివరణ యివ్వబోయారు కానీ, ఎన్టీయార్‌ వినిపించుకోలేదు. నిజానికి గుమ్మడి కొత్త తరహా సినిమాలు రావాలంటూ యిలాటి సలహాలు వ్యాసాల రూపంగా కూడా రాసేవారు. కానీ ఆయన ఎంత డబ్బు సంపాదించినా, ఏనాడూ నిర్మాతగా మారలేదు. మంచి సినిమా అనుకున్నదానికి కూడా ఫైనాన్స్‌ చేయలేదు. అది ఎన్టీయార్‌ మనసులో వుండి వుంటుంది. ఈ విషయాన్ని రచయిత త్రిపురనేని మహారథి తన ''ముచ్చట్లు''లో రాశారు. నిజానికి ''తోడుదొంగలు''లో ఎన్టీయార్‌ గుమ్మడికి తనతో దాదాపు సమానమైన వేషం యిచ్చారు. ఇద్దరి మధ్య మంచి స్నేహం కూడా ఉంది. అయితే పోనుపోను వారి మధ్య మనస్ఫర్ధలు వచ్చాయి. ముఖ్యంగా చిత్రపరిశ్రమను హైదరాబాదుకి తరలించే విషయంలో ఎయన్నార్‌, ఎన్టీయార్‌ల మధ్య వచ్చిన గొడవలో యీయన యిరుక్కున్నాడు.

హైదరాబాదుకి మకాం మార్చాలని, ఆంధ్రప్రదేశ్‌ ప్రభుత్వ సహాయంతో తెలుగు పరిశ్రమను సాధ్యమైనంత వరకు తరలించాలని ఎయన్నార్‌ నిశ్చయించుకున్నారు. తనతో సినిమా తీసే నిర్మాతలందరూ హైదరాబాదులోనే సినిమాలను నిర్మించాలని పట్టుబట్ట సాగారు. అప్పట్లో తెలుగు చిత్రపరిశ్రమకు పెద్దలుగా ఎయన్నార్‌, ఎన్టీయార్‌ ఉన్నారు. అందువలన తనను సంప్రదించి, ఆ పై యీ ప్రకటన చేసి ఉండాల్సిందని ఎన్టీయార్‌ ఫీలయ్యారు. 'అంతకు ముందు నిధుల సేకరణకు బయలుదేరుతూ తనొక్కడే బయలుదేరాడు కదా, నన్నేమైనా సంప్రదించాడా? కలిసి రమ్మన్నాడా?' అనే అభిప్రాయంలో ఎయన్నార్‌ ఉన్నారు. ఆయన లాజిక్‌ కరక్టే అయినా ఎన్టీయార్‌కు రుచించలేదు. అందువలన పరిశ్రమ తెలుగుసీమకు తరలడానికి వీల్లేదు, మద్రాసులోనే ఉండాలి, నా నిర్మాతలందరూ యిక్కడే తీయాలి అని ఆయన పట్టుదల. అప్పట్లో ఆంధ్రప్రదేశ్‌లో బ్రహ్మానంద రెడ్డి ముఖ్యమంత్రి (పదవీకాలం 1964-1971) కాగా ఆయన స్నేహితుడు చెన్నారెడ్డి రెవెన్యూ మంత్రిగా (పదవీకాలం 1962-1967) ఉన్నారు.

ఈ విధంగా పరిశ్రమ ఎయన్నార్‌-ఎన్టీయార్‌ వర్గాలుగా అంటే హైదరాబాదు-మద్రాసు వర్గాలుగా విడిపోయింది. ఇద్దరి సినిమాల్లో వేసే కారెక్టరు నటీనటులకు అటూయిటూ తిరగవలసిన అవస్థ దాపురించింది. ఎయన్నార్‌, ఎన్టీయార్‌ల మధ్య స్నేహం ఉన్న రోజులూ వున్నాయి, ప్రత్యర్థులుగా మారి కలహించిన రోజులూ ఉన్నాయి. కలహం అంటే బయటపడి, మాటామాటా అనుకోవడం లేదు. అభిమాన సంఘాల ద్వారా పోరాటం సాగుతూ ఉండేది. అందువలన ఏ చిన్న గొడవైనా సరే, పెద్దదిగా మారేది. ఈ క్యాంపులో పని చేస్తూ ఉండగా, ఆ క్యాంపు గురించి అడిగేవారు. చెప్తే ఓ తంటా, చెప్పకపోతే మరో తంటా. చిన్నవాళ్లే కాదు, గుమ్మడి లాటి సీనియర్లూ యిరుకున పడేవారు.

గుమ్మడి యిద్దరితోనూ చాలా సినిమాల్లో నటించినా, పర్శనాలిటీ దృష్ట్యా ఎయన్నార్‌ పక్కన ఎక్కువగా నటించేవారు, ఎన్టీయార్‌ పక్కన రంగారావు నటించేవారు. ఎయన్నార్‌తో వరుసగా సినిమాలు తీసే అన్నపూర్ణ, జగపతి, పిఎపి, పద్మశ్రీ వంటి సంస్థలు హైదరాబాదులో సినిమాలు తీయటం చేత నెలలో యిరవై రోజులు యీయన హైదరాబాదులో ఉండేవారు. ఒక రోజు సారథీ స్టూడియోలో గుమ్మడి ఎయన్నార్‌గారితో షూటింగులో ఉండగా చెన్నారెడ్డి స్టూడియోకి వచ్చి తెలుగు పరిశ్రమ యిక్కడకు తరలి రావడానికి ఏం చేస్తే మంచిదని ఎయన్నార్‌ను అడిగారు. మద్రాసులో ప్రభుత్వం స్టూడియోలు కట్టుకోవడానికి కారుచౌకగా వందల ఎకరాలు యిచ్చింది కాబట్టే అక్కడ స్టూడియోలు వెలిశాయని, యిక్కడ కూడా బంజారా హిల్స్‌, జూబిలీ హిల్స్‌ ప్రాంతంలో ఉన్న (యిప్పటి కెబియార్‌ పార్కు) 300 ఎకరాల స్థలం యిస్తే ఇన్‌ఫ్రాస్ట్రక్చర్‌ ఏర్పడుతుందని ఎయన్నార్‌ అన్నారు. చెన్నారెడ్డి ఎయన్నార్‌ని, గుమ్మడిని తీసుకెళ్లి ఆ స్థలాన్ని చూపించారు.

ఆ షెడ్యూలు పూర్తయి గుమ్మడి ఎన్టీయార్‌ కాంబినేషన్‌లో వేస్తున్న ఓ సినిమా షూటింగుకై మద్రాసు వెళ్లారు. మేకప్‌ రూంలో యథాలాపంగా మాట్లాడుతూ ఎన్టీయార్‌ 'ఏమిటి హైదరాబాదు విశేషాలు?' అని అడిగితే గుమ్మడి జరిగినది చెప్పారు. వెంటనే ఎన్టీయార్‌కు పట్టరాని ఆగ్రహం వచ్చింది. ''నా ప్రమేయం లేకుండా మీరంతా హైదరాబాదులో సినీ పరిశ్రమను అభివృద్ధి పరచగలరా?'' అంటూ అత్యంత పరుషపదాలతో వీళ్లందరినీ కలిపి తిట్టనారంభించారు. అలాటి మాటలు అప్పటివరకు ఆయన నోట వినని గుమ్మడి నిర్ఘాంతపోయి ఏదో వివరణ యివ్వబోగా, 'మీరింక మాట్లాడవద్దు' అని గద్దించారు. షూటింగు సమయంలో కూడా ఎడమొహం పెడమొహంగానే ఉన్నారు.

అప్పటివరకు తన కెంతో ఆత్మీయుడిగా ఉన్న ఎన్టీయార్‌ యింత కఠినంగా మారడంపై గుమ్మడి తర్కించుకున్నారు. 'హైదరాబాదులో తనకు వ్యతిరేకంగా జరిగే 'కుట్రలూ, కుతంత్రాలూ' తెలిసి కూడా తను ఆత్మీయుడిగా భావించిన గుమ్మడి చెప్పలేదని ఎన్టీయార్‌ ఫీలై ఉంటారని అనుకున్నారు. మరుసటి రోజే హైదరాబాదు రావలసి వచ్చింది. ఎయన్నార్‌తో షూటింగు. ఆయనా ''ఏమిటి మద్రాసు విశేషాలు?'' అని అడిగారు. ''రెండు రోజులు రామారావుగారూ నేనూ కలిసి పనిచేశాం'' అన్నారు గుమ్మడి. ''చెప్పారు కారేం! నన్ను ఏ మోతాదులో తిడుతున్నారు?'' అని అడిగారు ఎయన్నార్‌.

గుమ్మడి మెల్లగా ''ఆయన చాలా బాధపడుతున్నమాట నిజం. మీరు ఆయనను సంప్రదించకుండా, ఆయన ప్రమేయం లేకుండా యిదంతా చేస్తున్నారనే భావం ఆయనలో వుంది.'' అని చెప్పబోగా, ఎయన్నార్‌ ''మీరు లౌక్యంగా, సానుకూల పద్ధతిలో మాట్లాడుతున్నారు. నాకు అసలు విషయాలు తెలుసులెండి. పరిశ్రమ పరంగా ఆయన అనేక ప్రజాహిత కార్యక్రమాలు చేపట్టాడు, మరి నన్నెప్పుడూ సంప్రదించలేదే!'' అన్నారు. గుమ్మడి దగ్గర దానికి సమాధానం లేదు. మద్రాసు తిరిగి వచ్చాక ఏకాంతంలో కలిసి విషయాలు వివరంగా చెప్దామని చూసినా, ఎన్టీయార్‌ అందుకు అవకాశం యివ్వలేదు. గుమ్మడిని శత్రువుగానే చూశారు. అప్పటివరకు ఆయనింట్లో జరిగే ప్రతి శుభకార్యానికి వచ్చే ఎన్టీయార్‌ గుమ్మడి కుమార్తె పెళ్లికి రాలేదు.

ఇంతలో అప్పటి ఆంధ్రప్రదేశ్‌కు ముఖ్యమంత్రిగా ఉన్న కాసు బ్రహ్మానందరెడ్డి మద్రాసు వస్తే తెలుగు నిర్మాతల పక్షాన విజయా గార్డెన్స్‌లో ఆయనతో సమావేశం ఏర్పాటు చేశారు. దానిలో ఎన్టీయార్‌ తరఫు నిర్మాతలు కొందరు ఒక వినతిపత్రం యిచ్చారు. దానిలో 'ఇక్కడ నాగేశ్వరరావు అనే వ్యక్తి, తెలుగు-తమిళ విభేదాలు వెదజల్లి, హైదరాబాదు పారిపోయాడు. మీరు ఆయన మాటలు వినవద్దు' అని దాని సారాంశం. ఇది విన్న గుమ్మడి 'ఒక వ్యక్తి పేరు పెట్టి నిందలు వేస్తూ ఒక ముఖ్యమంత్రికి మెమోరాండం యివ్వడం అసమంజసం' అని నిరసించారు. అది ఎన్టీయార్‌కు తెలిసి, గుమ్మడిపై మరింత కోపం తెచ్చుకున్నారు. నాలుగైదు సంవత్సరాల పాటు దూరంగా ఉంచారు.

ఈ మధ్యకాలంలో ఎయన్నార్‌, ఎన్టీయార్‌ ఏదో ఒక సందర్భంలో కలిసి మంచిచెడ్డా మాట్లాడుకోవడం, తామిరువరి మధ్య మాటలు అటూయిటూ మోసి, తమ మధ్య అగాధం సృష్టించిందెవరో తెలుసుకోవడం జరిగింది. కలిసి పనిచేయడానికి నిశ్చయించుకున్నారు. వాతావరణం చల్లబడడంతో మధ్యలో వాళ్లు ఊపిరి పీల్చుకున్నారు. ఎన్టీయార్‌కు గుమ్మడిపై కోపం తగ్గి తన సొంత సినిమాలో అతిథి పాత్రకు గుమ్మడిని పిలిచారు. ఆయన సంతోషంగా వెళ్లి వేశారు. ఇవన్నీ గుమ్మడి తన ఆత్మకథ ''తీపి గురుతులు-చేదు జ్ఞాపకాలు''లో విపులంగా రాశారు.

ఈ ఉదంతం వలన తెలిసేదేమిటంటే ఎయన్నార్‌పై పంతంతో తెలుగు చిత్రసీమ హైదరాబాదుకు రాకుండా ఎన్టీయార్‌ చాలాకాలం అడ్డుకున్నారు. కానీ ఆ విషయంలో చివరకు ఎయన్నార్‌దే పై చేయి అయింది. అసాధ్యం అనుకున్నది సుసాధ్యం చేశారు. కొద్దికొద్దిగా పరిశ్రమ హైదరాబాదుకు తరలి వచ్చింది. చివరకు ఎన్టీయార్‌ కూడా హైదరాబాదు వచ్చి స్టూడియో కట్టవలసి వచ్చింది, యిక్కడ సినిమాలు తీయవలసి వచ్చింది. కొద్దికాలానికి ఆయనే ఆంధ్రప్రదేశ్‌కు ముఖ్యమంత్రి అయి తక్కినవారిని కూడా తరలి రమ్మనమని పిలవవలసి వచ్చింది. ఒకప్పుడు దక్షిణాది సినిమాలన్నీ మద్రాసులోనే తయారయ్యేవి. క్రమేపీ కన్నడ, మలయాళ సినిమాలు కూడా స్వరాష్ట్రాలకు తరలాయి. ఆ తరలింపు కారణంగా విభేదాలు రాలేదు. కానీ తెలుగు పరిశ్రమ విషయంలో మాత్రమే రెండు క్యాంపులుగా విడిపోయి, కలహించుకోవడం జరిగింది. కారణం యిద్దరు హీరోల మధ్య పంతాలు, పట్టింపులు! - ఎమ్బీయస్‌ ప్రసాద్‌ (జనవరి 2019)

2019 జనవరి ఎమ్బీయస్‌: ఎన్టీయార్‌ - 07

''అల్లూరి సీతారామరాజు'' విషయంలో ఎన్టీయార్‌ కృష్ణతో 'నేను తీయను, నువ్వు తీయవద్దు' అన్నారన్న స్టేటుమెంటును ఓ పాఠకుడు శంకించారు. నాకూ ఆ శంక ఉంది. కృష్ణ, విజయనిర్మల, కృష్ణ సోదరుడు హనుమంతరావు వీళ్లందరూ యిప్పుడు ఆ మాట చెప్తున్నారు, ఎందుకొచ్చిన గొడవని కాబోలు. వారి స్టేటుమెంటునే నేను ఉటంకించాల్సి వచ్చింది. నిజం ఏమై ఉంటుంది అనేది మనం ఊహించుకోవాల్సిందే. తన రాయించి పెట్టుకున్న స్క్రిప్టుల విషయంలో ఎన్టీయార్‌ ధోరణి ఎలా ఉండేది అనేది తరచి చూస్తే కొంత ఐడియా వస్తుంది. ''సంపూర్ణ రామాయణం'' (1973) స్క్రిఫ్టు రాస్తూ ఉండగానే ముళ్లపూడి వెంకట రమణగారు ఎన్‌టిఆర్‌ గారి ఇంటికి వెళ్లి తాము సంపూర్ణ రామాయణం చిత్రం తీస్తున్నామని చెప్పారు. ఆ ఘట్టాన్ని తన ఆత్మకథ ''ఇంకోతి కొమ్మచ్చి''లో రాసుకున్నారు -

రమణ చెప్పగానే ఎన్టీయార్‌ ''ఎందుకు - మేము తీస్తున్నాముగా?'' అన్నారు.

''ఎప్పుడండి?''

''సముద్రాల వారు స్క్రిప్టు రాసి ఆరేళ్లయింది''

''ఆరేళ్లనించి మీ దస్త్రాల్లోనే ఉంది కదా - మీరింకా అల్లూరి సీతారామరాజు, దుర్యోధన చరిత్రలు ప్లాన్‌ చేస్తున్నారు. చాలా పరిశోధనలు జరుపుతున్నారు అని పత్రికల్లో కూడా రాశారు''

''అవును కదా - మరింకేం?'' అన్నారాయన నవ్వి.

''మీరు సిద్ధమయేసరికి ఇంకా కొంతకాలం పడుతుంది. ఈ లోపల బాపూ నేనూ మూర్తిగారూ రామాయణం తీస్తున్నాం''

''అంటే - నిశ్చయించేశారా'' అన్నారు కొంచెం తీవ్రంగా. ''అది పక్కన పెట్టి వేరే తీసుకోవచ్చు కదా?'' అని కూడా అన్నారు.

''అది మాకూ చాలా ఇష్టమైన కథ''

''అంత గట్టిగా నిశ్చయించేసుకుంటే ఇప్పుడు మాకు చెప్పడం దేనికి'' అన్నారు ఇంకా తీవ్రంగా.

''పెద్దలు - మా లాటివారికి మార్గదర్శకులు'' అని రమణ ఆగారు.

ఎన్టీయార్‌ కొద్దిక్షణాలు మౌనంగా ఉండి కోపంగా హుంకరించకపోయినా నవ్వుతూ హ హ హాంకరించారు. ''మంచిది. అట్లే కానివ్వండి - కాని ఒకటి - మీరు తీస్తానంటున్నారు కాబట్టి మీకు అయిదు సంవత్సరాలు మాత్రం టైమిస్తున్నాము... హా తరవాత - మీ రాముడి మీద ఈ తారకరాముడి దండయాత్ర తప్పదు!'' అన్నారు అట్టహాసంగా.

రేపు రామాయణం రిలీజనగా హీరో శోభన్‌బాబు గారు ఎన్‌ టి ఆర్‌ ఇంటికి వెళ్లారు - నమస్కరించారు. అలవాటు ప్రకారం ఎన్‌ టి ఆర్‌ ఎడం చేత్తో అభయహస్తం చూపి దీవించారు. రామాయణం సినిమాకు పని చేశానని విన్నవించాడు శోభన్‌బాబు.

''ఎప్పుడు రిలీజు?'' అన్నారాయన.

''రేపేనండి''

''ఎలా వచ్చింది?''

''బాగుందండి''

''ఆ సంగతి ఎల్లుండి వచ్చి చెప్పండి'' అన్నారు ఎన్‌టిఆర్‌.

ఎల్లుండి వెళ్లి చెప్పడానికి కొత్త రాముడికి మొహం చెల్లలేదు. ఎందుకంటే ఉదయం ఆట హౌస్‌ఫుల్‌ కాలేదు - హౌస్‌ నిల్‌! మార్నింగ్‌ షో ఓపెనింగు కలెక్షను 130/- రూపాయలు మాత్రమే! మాట్నీ ఎంత అని కనుక్కుందికి నిర్మాతలకు దమ్ములు చాల్లేదు. భయం కూడా వేసింది. పెఠేల్‌ పెఠేల్‌మంటూ గూబలు అదరగొట్టే నిశ్శబ్దం... సాయంత్రం కూడా చడీచప్పుడూ లేదు - ఖాళీ హాల్లో ప్రొజెక్టరు నడిచే గురక చప్పుడు తప్ప. షాకు తిన్న బాధతో శోభన్‌బాబు వారం రోజులు షూటింగుకి వెళ్లలేదు.

రామాయణం చిత్రం ఫ్లాప్‌ అవుతుందని రామారావు గారు ఆనాడు అనుకున్నట్టే- ఆంధ్రలో ప్రేక్షకులు కూడా నాలుగైదు రోజులు అలాగే అనుకున్నారు. ఎన్‌టిఆర్‌ ఉండగా ఇంకో రాముడిని నిలపడానికి వీళ్ళకెంత గుండెధైర్యం అనుకున్నారు. ఈ కార్టూనిస్టు, కమ్యూనిస్టు బాపతు వాళ్ళు రామాయణం జోలికి పోనేల అని హేళన చేశారు. కానీ త్వరలోనే మబ్బులు వీడాయి. కొత్త రాముడు ఆమోదింపబడ్డాడు. సినిమా సూపర్‌డూపర్‌ హిట్‌ అయింది. ఎన్‌టిఆర్‌కి కుతూహలం పెరిగి, శోభన్‌బాబు నడిగి ఆయన థియేటర్‌లోనే సంపూర్ణరామాయణం షో వేయించుకున్నారు. సినిమా మొత్తం చూశారు. శోభన్‌బాబుని పిలిచి గుండెకు హత్తుకున్నారు. టీ తెప్పించి కప్పు బాపు చేతికి అందించి ''శభాష్‌ బాపు గారూ - నేను అనుకోలేదు ఇంత గొప్పగా తీస్తారని'' అని మెచ్చుకున్నారు. అదీ ఆయన ఘనత! మహానుభావుల గొప్ప సంస్కారం! - అని రమణ రాశారు.

ఇక ఐదేళ్ల తర్వాత రామారావుగారు స్వయంగా తీసిన రాముడి సినిమా గురించి - ఆయన అవేళ అన్నట్టే ''శ్రీరామ పట్టాభిషేకం'' (1978) తీశారు. తను రాముడు, రామకృష్ణ లక్ష్మణుడు, సత్యనారాయణ భరతుడు, సంగీత సీత. సినిమా ఫ్లాప్‌. రమణగారి మాటల్లో చెప్పాలంటే - 'ఈ సినిమాని రామయ్య మెచ్చలేదు - కారణం.... సముద్రాల వారు వ్రాసిన స్క్రిఫ్టును ఎన్‌టిఆర్‌, త్రివిక్రమరావు గారు, కొండవీటి వెంకటకవి ఇంకా మరెందరో ''య్యింఫ్రూవు'' చేయడం. సముద్రాలవారు 'నా రాముడి' కథ అని ఎంతో మమకారంతో రాశారు. తరువాతివారు ఇంకో కారంతో ఇంప్రూవు చేశారు.'

ఒక విషయం గమనించండి - రాముడిగా రామారావుకి పేరు తెచ్చిపెట్టిన సినిమాలు - ''లవకుశ'' (1963), ''శ్రీరామాంజనేయ యుద్ధం'' (1975). రెండూ యితరులు డైరక్టు చేసినవే. మొదటిది సి.పుల్లయ్య, రెండోది బాపు. తను సొంతంగా రాయించుకుని, డైరక్టు చేసిన ''శ్రీరామ పట్టాభిషేకం''ను జనాలు పట్టించుకోలేదు. అదీ ఆయన గొప్పగా ఊహించుకున్న 'తారకరాముడి దండయాత్ర'! ఇప్పటికీ రామనవమి నాడు ''సంపూర్ణ రామాయణం'' సినిమా వేస్తారు తప్ప ''శ్రీరామ పట్టాభిషేకం'' కాదు.

బాపు, రమణలపై ఎన్టీయార్‌కు అభిమానం ఉంది. అయినా యిలాటి కోపాన్ని ౖప్రదర్శించారంటే యిక కృష్ణపై ఎలాటి కోపం చూపి ఉంటారో అర్థం చేసుకోవచ్చు. నిజానికి కృష్ణది ఒక విలక్షణ మార్గం. అప్పటిదాకా నటులందరూ అటు రామారావునో, యిటు నాగేశ్వరరావునో అనుకరించేవారు. శోభనబాబు కూడా దానికి మినహాయింపు కాదు. కృష్ణ తనకు వచ్చిన తీరులో నటిస్తూ పోయారు. సాంఘికాలకే పరిమితమైతే ఎలా ఉండేదో కానీ, సినిమాల్లోకి వచ్చిన మలి సంవత్సరమే ''గూఢచారి 116'' (1966) ద్వారా జేమ్స్‌బాండ్‌ యిమేజి వచ్చి యువతరాన్ని ఆకట్టుకున్నారు. నిజజీవితంలో కూడా హీరోయిజాన్ని ప్రదర్శించారు.

వచ్చిన ఐదేళ్లలోనే నిర్మాతగా మారి ''అగ్నిపరీక్ష'' సినిమా తీశారు. దానిలో కలరులో ఓ పెద్ద సన్నివేశాన్ని పెట్టారు. అది ఫెయిలయినా తర్వాతి సంవత్సరమే భారీగా రంగుల్లో ''మోసగాళ్లకు మోసగాడు'' (1971) తీసి, కౌబాయ్‌ యిమేజి కూడా తెచ్చుకున్నారు. ఎయన్నార్‌, ఎన్టీయార్‌లు 1972 వరకు కలరులో సొంత సినిమాలు తీయలేదు. ఆ పై ఏడాది మల్టీస్టారర్‌ ''పండంటి కాపురం'', 1973 వచ్చేసరికి మరో మల్టీస్టారర్‌ ''దేవుడు చేసిన మనుషులు''.. యిలా నిర్మాతగా రెపరెపలాడిపోతూ తక్కినవారికి అసూయ పుట్టే స్థాయికి వెళ్లిపోయాడాయన.

ఆ సమయంలో ''అల్లూరి సీతారామరాజు'' తీస్తా అనేసరికి ఎన్టీయార్‌ భగ్గుమన్నారు. ''అది కమ్మర్షియల్‌గా పే చేయదు, నువ్వు తియ్యవద్దు'' అంటే అదేదో వాత్సల్యంతో యిచ్చిన సలహా అనుకోవాలి. 'సర్లే, అనుభవిస్తే కానీ తెలిసిరాదు' అని నిట్టూర్చి ఊరుకోవాలి. లేదా 'ఇది స్పీడు బ్రేకరు అవుతుంది, బుద్ధొస్తుంది' అని సంతోషించాలి. కానీ పంతానికి పోవడం దేనికి? తనతో సినిమాలు వేయడం మానేయడం దేనికి? అహం దెబ్బతినడం చేతనే అనుకోవాలి.

''అల్లూరి..'' హిట్‌ కావడంతో కృష్ణ ధైర్యం మరీ పెరిగిపోయింది. ''దేవదాసు'' మళ్లీ తీద్దామనుకున్నాడు. అది ఎయన్నార్‌కు కోపాన్ని కలిగించింది. తెలుగులో దేవదాసు అంటే తను తప్ప వేరెవరూ గుర్తు రాకూడదని ఆయన భావన. ఈ కొత్త దేవదాసు నేను చూడలేదు కానీ, మరీ అంత అన్యాయంగా లేదని విన్నాను. పైగా జగ్గయ్య, గుమ్మడి వంటి హేమాహేమీలున్నారు. గీతరచన, సంగీతం అద్భుతంగా ఉన్నాయి. దాని మానాన దాన్ని వదిలేసి వుంటే ఏ ఐదారు వారాలో నడిచేదేమో! కానీ ఆ సినిమాపై ఎయన్నార్‌, ఎన్టీయార్‌ అభిమానులు పగబట్టారు. ఏదైనా పాత సినిమాను మళ్లీ తీసినపుడు పాత సినిమాను మళ్లీ రిలీజు చేసి దీన్ని దెబ్బ కొట్టడం ఆనవాయితీగా వస్తోంది. తన సినిమాకు అలాటి పోటీ లేకుండా చేయాలని కృష్ణ పాత దేవదాసు (1953) ప్రింట్లు సంపాదించి, తగలబెట్టడానికి ప్లాను చేశాడని రూమర్లు పుట్టాయి.

కృష్ణకు అటువంటి ఆలోచన వుందో లేదో దేవుడికి తెలియాలి, కానీ యీ పుకార్లు అతనిపై ఏహ్యత కలిగించాయి. పైగా అదే సమయంలో ఎయన్నార్‌ అమెరికా వెళ్లి గుండెకు సర్జరీ చేయించుకుంటున్నారు. ఆయన ఆరోగ్యం గురించి అందరూ ఆందోళన చెందుతున్న సమయంలో ఆయన కారెక్టర్లలో మకుటాయమానమైన దేవదాసు ప్రింటును ధ్వంసం చేయబూనడం దుర్మార్గం అనిపించింది. కృష్ణ ప్రయత్నాల మాట ఎలా వున్నా, పాత దేవదాసు ప్రింటును సంస్కరించి నవయుగ వారు సరికొత్తగా అనేక థియేటర్లలో రిలీజు చేయించారు. ఆ సినిమా చాలా ఏళ్లగా అనేకసార్లు రిలీజై థియేటర్లలో ఆడేది. కానీ యీ సింపతీ ఫ్యాక్టర్‌ వర్కవుట్‌ అయ్యి, ఆ ఏడాది రిలీజైనప్పుడు విపరీతంగా ఆడింది. హైదరాబాదులో ఓ థియేటరులో మార్నింగు షోలలో 100 రోజులు ఆడింది. ఇది ఒక రికార్డు.

ఇక ఎయన్నార్‌ అభిమానులు (ఎన్టీయార్‌ అభిమానులు తోడయ్యారు) కృష్ణ దేవదాసును భ్రష్టు పట్టించడానికి చేతనైనంత చేశారు. తెరపై కృష్ణ నవ్వినపుడు వీళ్లు ఏడ్చి, కృష్ణ ఏడ్చినపుడు నవ్వి, దగ్గి రసాభాస చేశారు. థియేటరుకి వెళ్లినవాళ్లు ఎందుకొచ్చారాం బాబూ అనుకునేట్లు చేశారు. మొత్తం మీద సినిమా పరాజయం పాలైంది. అయినా కృష్ణ వెనక్కి తగ్గలేదు. మధ్యలో కొన్ని యితర సినిమాలు తీసి 1977 నాటికి ''కురుక్షేత్రం'' ప్లాను చేశారు. దర్శకత్వం కమలాకర కామేశ్వరరావుగారు. సినిమాలో అతిరథ మహారథులందరినీ పెట్టేశారు. దానికి పోటీగా ఎన్టీయార్‌ ''కర్ణ'' సినిమా తీశారు. ఇద్దరూ ఎంత హడావుడిగా తీశారంటే, యిప్పుడు చూస్తే రెండు సినిమాలూ నాసిగానే అనిపిస్తాయి. ''కురుక్షేత్రం'' లో నటులందరికీ స్కోపు యివ్వడానికై కథను దెబ్బ తీశారు. డైరక్షన్‌ కమలాకర ఒక్కరి చేతి మీదే సాగలేదు. టైము తక్కువగా ఉందంటూ అయిదుగురు డైరక్టు చేశారు. యుద్ధసన్నివేశాలు అత్యంత హాస్యాస్పదంగా అనిపిస్తాయి.

ఇక ''కర్ణ'' సినిమాను ఆకాశానికి ఎత్తేసేవారికి ఒక ప్రశ్న - ఆ సినిమాలో కర్ణుడి పాత్ర మీదుగా ఉన్న ఒక డైలాగు కానీ, ఒక సన్నివేశం కానీ చెప్పండి చూద్దాం. ఎంతసేపటికి దుర్యోధనుడి డైలాగులే గుర్తుకు వస్తాయి. కర్ణుడి పాత్ర పూర్తిగా డల్లయిపోయింది. అది స్క్రిప్టులో లోపం కాదా? తమిళంలో ''కర్ణ'' సినిమా వచ్చింది. ముఖ్యపాత్రధారికి బోల్డు కథ ఉంది. దుర్యోధనుడికీ పాత్ర ఉంది కానీ అది సెకండరీ. కర్ణుడికి ఒక ప్రేమకథ వగైరాలు పెట్టారు. ఇక్కడ దుర్యోధనుడి డైలాగులే డైలాగులు. వాటిల్లో ఎంత కొత్త భావాలైనా ఉండవచ్చు, ఎంత పాండిత్యమైనా ఉండవచ్చు, కానీ సినిమాను నాటకంలా తీస్తే ఎలా?

ఇక సాంకేతికంగా చూస్తే ఎన్‌ఏటి-రామకృష్ణ వారి ఏ సినిమా అంత కంటె ఘోరంగా తయారవలేదు. ఎప్పుడో 1961లోనే ''సీతారామకల్యాణం''లో రవికాంత్‌ నగాయిచ్‌ చేత ఫోటోగ్రఫీలో అద్భుతాలు జరిపించిన రామారావు ''కురుక్షేత్రం''తో పోటీ యావలో పడి, యీ సినిమా ఫోటోగ్రఫీని పట్టించుకోలేదు. దాంతో తెరపై దారాలు కనబడి, జనాలు నవ్వారు. పోటీ ఉండి ఉండకపోతే కర్ణ అంతలా ఆడేది కాదనే నా అభిప్రాయం. ఎందుకంటే ఆ తర్వాత వచ్చిన రామారావు చారిత్రాత్మక, పౌరాణిక సినిమాలు ఏవీ ఆడలేదు. ''పోతులూరి...'' తప్ప. అది కూడా ఆ సినిమాను కోర్టుకి లాగడం వలన, బిసి ముద్ర పడడం చేత బజ్‌ వచ్చింది. తర్వాతి రన్‌లలో ఆ సినిమా పెద్దగా ఆడలేదు. ఎవరూ దాన్ని పెద్దగా ప్రస్తావించరు కూడా.

అగ్రనటుల్లో ఉదాత్తత లోపించడం చేత సినీరంగానికి వాటిల్లే నష్టం యిలా ఉంటుంది. (ఫోటో - తమిళ ''సంపూర్ణ రామాయణం'' (1958) షూటింగు సందర్భంగా ఫిల్మ్‌ యూనిట్‌) - ఎమ్బీయస్‌ ప్రసాద్‌ (జనవరి 2019)

2018 జనవరి ఎమ్బీయస్‌: అగ్రవర్ణాలకూ రిజర్వేషన్‌

అన్ని మతాల లోని అగ్రవర్ణాల పేదలకు ఎకనమికల్లీ బ్యాక్‌వర్డ్‌ సెక్షన్‌ అనే పేర 10% రిజర్వేషన్‌ అనే ఒక్క ప్రకటనతో మోదీ రాజకీయ పార్టీల లెక్కలను అతలాకుతలం చేసేశాడు. ప్రతిపక్షాలు ఆరోపిస్తున్నట్లు యిది కచ్చితంగా రాజకీయ ప్రేరితమే. ఆ మాటకొస్తే ఏ పథకం, ఏ ప్రణాళిక రాజకీయ ప్రేరితం కాదు? ప్రతిపక్షాలు ఏమంటున్నాయి? 'ఈ మధ్య బిజెపికి పరపతి తగ్గుతోంది కాబట్టి, కనీసం అగ్రవర్ణాల వారినైనా నిలుపుకుందామని యిప్పుడీ ప్రకటన చేశారు' - అవును. 'ఏ పార్టీని చూసినా ఎంతసేపు బిసిలు, ఎస్సీలు అంటారు తప్ప మా గోడు పట్టించుకునేవారు ఎవరూ లేరు అని నిస్పృహ చెందుతున్న అగ్రవర్ణాలు ఓటు వేయడానికి వెళ్లటం లేదు. లేదా నోటాకు వేసేస్తున్నారు. ఆ నోటా ఓట్లు రాజస్థాన్‌లో బిజెపి కొంప ముంచాయి. తటస్థ ఓటర్లను ఆకర్షించడానికే యీ ఎత్తు ఎత్తారు' - ఔనౌను. 'కాంగ్రెసు చచ్చుపడి ఉన్నపుడు అగ్రవర్ణాలు బిజెపివైపు మరలారు, యిప్పుడు హిందీ రాష్ట్రాలలో కాంగ్రెసు మళ్లీ ఎదుగుతూండడం చేత వాళ్లు బిజెపి భుజాల మీదుగా కాంగ్రెసు వైపు చూడవచ్చు. అలాటిది జరగకుండా బిజెపి యిప్పుడిది తెచ్చింది' - ఔనౌనౌను. ఇలా ప్రతిపక్షాలు చెప్పేవాటినన్నిటికి ఒప్పుకుంటూనే మనం ఒక ప్రశ్న అడగవచ్చు - 'ఇంతకీ మీరు దీన్ని సమర్థిస్తారా? లేదా?' అని.

వెంటనే వాళ్లు 'నిర్ణయం మంచిదో కాదో క్షుణ్ణంగా పరిశీలించి కాని చెప్పలేం. మేం బిజెపి చిత్తశుద్ధిని శంకిస్తున్నాం. ఇప్పుడిలా ఆఖరి నిమిషంలో ప్రవేశపెట్టడం దేనికి? ఈ టైమింగు తప్పు. అనేక రాష్ట్రాల నుంచి అనేక కులాల రిజర్వేషన్లపై ప్రతిపాదనలు పెండింగులో ఉన్నాయి. తెలంగాణ నుంచి ముస్లిము రిజర్వేషన్‌, ఆంధ్ర నుంచి కాపు రిజర్వేషన్‌ డిమాండ్లపై ఏ నిర్ణయం తీసుకోకుండా నానబెట్టి, యిప్పుడు హఠాత్తుగా యిలా మెరుపుదాడి చేస్తే ఎలా? దీన్ని మేం ఖండిస్తున్నాం. ఇలా ఆఖరి నిమిషంలో చేస్తే అమలు కాకపోవచ్చు కూడా.' అంటున్నారు. మన రాష్ట్ర విభజన బిల్లు కూడా ఆఖరి నిమిషంలో, లోకసభ ఆఖరి రోజున గందరగోళ పరిస్థితుల్లో చేశారు. అమలు కాలేదా?

దీని మీద చర్చ జరగాలి, అన్ని పార్టీలతో కలిసి కూర్చుని వారి సలహాలు తీసుకోవాలి అని అనడం కరక్టుగానే తోస్తుంది కానీ నిజంగా జరపవలసిన అవసరం ఉందా అని కూడా అనిపిస్తుంది. 30 ఏళ్ల క్రితమే యిది ప్రారంభమైంది. 1991లో పివి యివ్వబోయారు కూడా కానీ సుప్రీం కోర్టు కొట్టేసింది. అదే కోర్టు 50% రిజర్వేషన్‌ సీలింగు కూడా పెట్టింది. దాన్ని ఉల్లంఘించిన, దొడ్డిదారులు వెతికిన అనేక ప్రభుత్వాలు యీ విషయంలో మాత్రం ఆ తీర్పుకి కట్టుబడి కూర్చున్నారు. 'అగ్రవర్ణాల్లో కూడా పేదలున్నారు, వారి కోసం రిజర్వేషన్ల గురించి ఆలోచిస్తున్నాం' అని ప్రతి పార్టీ అంటూనే ఉంటుంది, పార్టీ మానిఫెస్టోలో రాస్తూనే ఉంటుంది. కానీ అమలు చేయదు - ఎందుకంటే వాళ్లు ఓటు బ్యాంకుగా మారి గంపగుత్తగా ఓటేస్తారన్న నమ్మకం లేదు కాబట్టి! దానికి బదులు ప్రతి కులానికి ఓ కార్పోరేషన్‌ పెట్టి దానిలోని పేదలకు ధనసహాయం చేస్తాం అంటారు. ఓ పట్టాన కార్పోరేషన్‌ పెట్టరు, పెట్టినా నిధులివ్వరు, ఇచ్చినా వాళ్ల పార్టీ కార్యకర్తలకే సాయం చెయ్యమంటారు, ఆ కార్పోరేషన్‌ చైర్మన్‌ తను చెప్పినట్లు ఆడకపోతే నిధులు ఆపేస్తారు, అతన్ని తీసేస్తారు. ఇలా అగ్రవర్ణాల పేర ఆటలాడడం పార్టీల హక్కుగా మారింది. ఇప్పుడు మోదీ దాన్ని సీరియస్‌గా టేకప్‌ చేయడంతో గొంతులో వెలక్కాయ అడ్డుపడింది. మింగలేరు, కక్కలేరు, ఔననలేరు, కాదనలేరు.

బిసి నాయకులలో కూడా గందరగోళం ఉంది - దీన్ని కొంతమంది స్వాగతిస్తున్నారు, మరి కొందరు వ్యతిరేకిస్తున్నారు. నిజానికి బిసిలు ఆనందించాలి. ఉదాహరణకి ఆంధ్రలో కాపుల్ని బిసిలుగా గుర్తిస్తే వాళ్లు బిసి కోటాలో వాటాకు వస్తారు. కాపుల్ని బిసిల్లో చేర్చి మొత్తం కోటాను 5% పెంచినా కాపుల జనాభాతో పోలిస్తే యీ 5% ఏ మూలకూ చాలదు. అగ్రవర్ణాలకూ రిజర్వేషన్‌ పెట్టేస్తే 'మమ్మల్ని బిసిలుగా గుర్తించండి' అని అడిగే అగ్రకులాలు ఆగుతాయి. బిసిల మజ్జిగ మరీ పల్చన కాకుండా ఉంటుంది. అసలు ఉద్యోగాలు ఎక్కడున్నాయి? అని చాలామంది అడుగుతున్నారు. బిసిల కోటా పెంచమని అడిగినప్పుడు, చాలా కులాలు కొత్తకొత్తగా బిసిల్లో చేర్చమని అడుగుతున్నపుడు కూడా యిదే ప్రశ్న రావాలిగా! ఆ ఉత్తుత్తి ఉద్యోగాల్లోనే వీళ్లకీ 10% వాటా యిస్తే కడుపునొప్పి దేనికి?

కొందరు బిసి నాయకులు ఆర్థికపరమైన రిజర్వేషన్లకు అభ్యంతరం తెలుపుతున్నారు. 'రిజర్వేషన్‌ ఫిలాసఫీకి మూలకారణం పేదరికం కాదు, సామాజిక వెనుకబాటుతనం, కావాలంటే పేదల బతుకులు బాగు చేయడానికి వేరే పథకాలు పెట్టండి కానీ రిజర్వేషన్ల జోలికి రాకండి' అంటున్నారు. సామాజిక వెనుకబాటుతనం ఒక్కటే కొలబద్ద అని ఎవరు చెప్పారు అంటే 'ఆంబేడ్కర్‌, ఆయన మాట వేదవాక్కు' అంటున్నారు. మరి ఆయన రిజర్వేషన్లు పది సంవత్సరాలు చాలన్నాడు. దశాబ్దాలుగా తీసుకుంటూనే ఉండమని చెప్పలేదు. ఆ 'వేదవాక్కు' పాటిస్తున్నారా? అబ్బే! ఎన్నాళ్లయినా కొనసాగిస్తూనే పోవాలంటారు. అందువలన ఆంబేడ్కర్‌ను దీనిలోకి తీసుకురావలసిన పని లేదు. మనమే ఆలోచించుకోవచ్చు.

రిజర్వేషన్లకు సామాజిక వెనుకబాటుతనానికి లింకు ఉందనుకుంటే, మరి యీ వెనుకబాటు తనం ఎప్పుడు పోతుంది? ఆర్థిక పరిస్థితులు కనుక కొలబద్దగా తీసుకుంటే దాన్ని కొలవడం సులభం. నీ ఇన్‌కమ్‌టాక్స్‌ రిటర్నో, శాలరీ స్లిప్పో చూస్తే నీవెంత భాగ్యవంతుడివో తెలుస్తుంది. మరి సామాజికంగా నీ స్థాయి ఎలాటిది అన్నది ఎలా కొలుస్తాం? నీకు రోజుకి ఎందరు దణ్ణాలు పెడుతున్నారనేది లెక్కలోకి తీసుకోవాలా? నీకో డబ్బో, పదవో, ఉద్యోగమో వుంటే, దాని వలన తనకు లబ్ధి కలుగుతుందనుకుంటే అవతలివాడు నమస్కారం పెడతాడు. లేకపోతే నువ్వు గవర్నరువైనా పట్టించుకోడు, పలకరించినా తప్పించుకుని పోతాడు. వెంటనే 'నాకు సామాజిక గౌరవం లేదు, నాతో బాటు మొత్తం మా కులానికి లేదు, అందువలన మాకు రిజర్వేషన్‌ సౌకర్యం కొనసాగించాలి, లేదా కొత్తగా కల్పించాలి' అంటూ ఆందోళనకు దిగుతావా? సరే, రిజర్వేషన్‌ కల్పించారు, నీకో ఉద్యోగం వచ్చింది, దానితో నీ కులమంతా సామాజికంగా ఎదిగిపోయిందా?

నిజానికి సామాజిక గౌరవమనేది వ్యక్తిగతం. కులం మొత్తానికి ఆపాదించడం కుదరదు. ఓ బ్రాహ్మల కుర్రాడు ఆఫీసులో బాయ్‌గా పని చేస్తూ ఉంటే 'ఒరేయ్‌' అని పిలవకుండా, నమస్కారాలెడతావా? ఓ షెడ్యూల్‌ కులాల వ్యక్తి కలక్టరైతే 'సార్‌, సార్‌' అంటూ దణ్ణాలు పెట్టవా? ఒక ధనవంతుడైన బిసి వ్యక్తి దగ్గరకు ఉద్యోగం గురించి వెళితే వంగి వంగి వినయంగా మాట్లాడవా? ఏ కులంలో పుట్టినా మర్యాద పొందేవాడు పొందుతూనే వుంటాడు, పొందే అర్హత లేనివాడు పొందలేడు. ఆ మర్యాద కూడా కొందరి దగ్గరే లభిస్తుంది. ఒక పెద్ద ప్రొఫెసరుకి తన విద్యార్థుల నుండి గౌరవం లభిస్తుంది కానీ కూరగాయలమ్మేవాడి దగ్గర లభించదు. బేరమాడితే చాలు, నువ్వు ఎంత అగ్రవర్ణస్తుడివైనా, ఎంత పండితుడివైనా 'పోవయ్యా, కొన్నావులే మహా' అనేస్తాడు వాడు.

హరిజన నాయకుడిగా ఎదిగిన జగ్‌జీవన్‌ రామ్‌ గార్ని షెడ్యూల్‌ కులాల రిజర్వేషన్లు ఎంతకాలం కొనసాగాలి అంటే అగ్రవర్ణాల అహంకారం దిగేంతవరకు.. అన్నాడు. 'ఒక బ్రాహ్మణ వంటవాడు తను హరిజన కలక్టరు కంటె గొప్పవాణ్నని అనుకుంటాడు. ఆ భావం పోయేంతవరకు యీ రిజర్వేషన్లు తప్పవు' అన్నాడు. నన్నడిగితే ఆ భావం ఎన్నటికీ పోదు. బ్రాహ్మడనే కాదు, ఏ కులంవాడికైనా సరే, తమ కులం యితర కులాల కంటె గొప్పదనే ఫీలింగు సహజంగా ఉంటుంది. అది అవతలివాళ్లకు అర్థం కాదు. శూద్రుల్లో ఎక్కువతక్కువ లేమిటి అని ద్విజులు ఆశ్చర్యపడతారు. వ్యవసాయం వృత్తిగా ఉన్న కులాల మధ్య అంతరాలెందుకు? ఆచారాలు, అలవాట్లు అన్నీ ఒకటే కదా అనుకుంటారు. కానీ కమ్మ, కాపు, రెడ్డి ఎవరికి వారే, యితరుల కంటె మా కులం గొప్పదనుకుంటారు. మళ్లీ వాటిల్లో ఉపకులాలుంటాయి. ఎవరికి వారే గొప్ప, తక్కిన శాఖల వాళ్లను పెళ్లి చేసుకుంటానంటే కుటుంబసభ్యులు వారిస్తారు.

హరిజనులందరూ ఒకేలా అవస్థలు పడుతున్నవారు, వాళ్లలో తేడాలేముంటాయి అనుకుంటారు తక్కినవారు. కానీ మాదిగ లంటే మాలలకు చిన్నచూపు, మాదిగలకు మరొకరంటే చిన్నచూపు.. యిలా తేడాలుంటాయి. వాళ్లల్లో వాళ్లకు ఘర్షణలు జరుగుతూంటాయి. దీనికి కారణం - నేను పుట్టిన కులం, శాఖ, కుటుంబం గొప్పది అని ప్రతీవాడు అనుకోవడమే! తక్కినవాళ్లు తమ కంటె తక్కువ అనుకోకుండా యిలా అనుకుని ఊరుకోవడమే మంచిది. ఎందుకంటే అప్పుడు 'నా కులం వెనకబడినది, నాకు సామాజిక గౌరవం లేదు, ఎదుట పడినప్పుడు నవ్వుతూ మాట్లాడినా నా వీపు వెనకాల నన్ను అందరూ ఛీత్కరిస్తున్నారు' అనే ఆత్మన్యూనతా భావానికి లోను కారు.

మనలో మన మాటగా చెప్పుకోవాలంటే యీ న్యూనతాభావం ఎవడికీ ఉండదు. అందరూ 'వాడంతటి వాడు వాడు, నా అంతటి వాడు నేడు' అని బుడుగు భాషలో అనుకుంటారు. కానీ రిజర్వేషన్ల వద్దకు వచ్చేసరికి పైకి మాత్రం 'మాకు గౌరవం లేదు, సమాజంలో జనాలందరూ మమ్మల్ని తీసిపారేస్తారు, మమ్మల్ని ఎద్దేవా చేస్తారు' అని చెప్పుకుంటారు. కాపులనండి, పటేళ్లనండి, జాట్లనండి - వీరెవరినైనా కులపరంగా హేళన చేస్తూ మాట్లాడండి, ఊరుకుంటారా? పళ్లు రాలగొడతారు. కొట్టగల స్థాయిలో ఉన్నారు వాళ్లు. 'మేం కమ్మల కంటె తక్కువ' అని కాపులు ఒప్పుకుంటారా? కానీ రిజర్వేషన్లు అడిగేటప్పుడు మాత్రం మేం సామాజికంగా వెనకబడినవాళ్లం, గౌరవం లేనివాళ్లం అని చెప్పుకుంటున్నారు. అదీ తమాషా! వీళ్లనే కాదు, యిప్పటికే బిసి హోదా పొందుతున్న ఏ కులం వారితో నైనా యిదే పేచీ. పోనీ దశాబ్దాలుగా రిజర్వేషన్‌ సౌకర్యం పొందావు కదా, నీ సామాజిక హోదా అంగుళమైనా పెరిగిందా, నీకు ఆ సౌకర్యం తీసేయవచ్చంటావా? అని అడిగి చూడండి. 'అబ్బే ఎక్కడండీ, యింకా హీనమై పోయింది, ఇంకో 5% పెంచితే తప్ప లాభం లేదండి' అని వాపోతారు.

అంటే అర్థమేమిటి? రిజర్వేషన్ల వలన సామాజిక గౌరవం రాదన్నమాట. మరి ఆ కాడికి రిజర్వేషన్‌ ఎందుకు? రిజర్వేషన్‌కు, సామాజిక స్థాయికి లింకు లేదన్నమాట. మరి దేన్ని చూపి ఆ సౌకర్యం అడుగుతున్నావ్‌ అని అడిగే రాజకీయ నాయకుడు లేడు. 50% క్యాప్‌ను అధిగమించి బిసిల రిజర్వేషన్‌ పెంచుతాం, పెంచుతాం అనేవారే! దాంతో 'మాది వెనకడిన కులం', 'మాది యింకా వెనకబడిన కులం', 'మాది మరీ మరీ వెనకబడిన కులం', 'మాది అందరూ ఛీత్కరించుకునే కులం' అని పోటీ పడి చెప్పుకుంటున్నారు. ఆత్మగౌరవం అనే మాట దగ్గరకు రానీయటం లేదు. ఈ అగ్రవర్ణ రిజర్వేషన్‌ బిల్లు పాసయితే యీ జాడ్యం తగ్గుతుందని నా ఆశ. పుట్టిన కులాన్ని, ప్రాంతాన్ని ఆదరించకపోతే మానె, ఆమోదించడం నేర్చుకోవాలి. దాన్ని న్యూనతగా భావించి, హీనంగా మాట్లాడే ధోరణి పోవాలి.

రిజర్వేషన్లకు, ఆర్థిక దుస్థితికి లింకు లేదని ఒవైసీయే కాదు, కొందరు బిసి నాయకులూ వాదిస్తున్నారు. రిజర్వేషన్లు అడిగే కులాల నాయకుల ప్రకటనలు గమనించండి. వాళ్లు 'మాది పేరుకి అగ్రకులమే కానీ, మాలో ఎంతోమంది కూటికి కష్టపడుతున్నారు, నిరుద్యోగంతో బాధపడుతున్నారు. పొట్టకూటి కోసం నీచమైన వృత్తులు కూడా చేపడుతున్నారు, వ్యసాయం గిట్టుబాటు కాక, అప్పులు తీర్చలేక ఆత్మహత్యలు చేసుకుంటున్నారు' అని చెప్పుకుంటారు. అంటే తమలో ఉన్న పేదవారిని చూపించే కదా రిజర్వేషన్లు అడుగుతున్నారు? కాలేజీల్లో కోటా యిస్తే బాగా చదువుకుని ఆర్థికంగా బాగుపడతారు, కోటాలో ఉద్యోగాలిస్తే డబ్బు సంపాదించుకుని స్థాయి పెంచుకుంటారు అనేగా వాళ్ల వాదన? దీని అర్థమేమిటి? డబ్బుతోనే సమస్య పరిష్కారమౌతుందనే వాళ్లూ చెపుతున్నారు. మరి రిజర్వేషన్లకు, ఆర్థికస్థితికి సంబంధం లేదని వీళ్లెలా అంటారు?

కులాల పరంగా వచ్చే రిజర్వేషన్‌లలో, ఓపెన్‌ కోటాలో వెర్టికల్‌ డివిజన్‌తో ఆగకుండా ఎక్స్‌-సర్వీస్‌మెన్‌ కోటా, మహిళల కోటా, స్పోర్ట్‌స్‌మెన్‌ కోటా, దివ్యాంగుల కోటా... ఇలా హారిజాంటల్‌ కోటా కూడా ఉంటుంది. ఆ రిజర్వేషన్‌కు సామాజిక వెనుకబాటుతనానికి సంబంధం లేదు కదా! తెలంగాణ ప్రభుత్వం ముస్లిములకు రిజర్వేషన్‌ అంటోంది. వాళ్లందరూ - నవాబుల దగ్గర్నుంచి - సామాజికంగా వెనుకబడిన వారనా? అలాగే ఆర్థికంగా వెనుకబడినవారి కోటా కూడా వచ్చి చేరుతుంది. తప్పేముంది?

ప్రస్తుతం కులపరంగా ఉన్న రిజర్వేషన్లు చూద్దాం - కేంద్రం పరంగా 9% జనాభా ఉన్న ఎస్‌టిలకు 7.5%, 20% జనాభా ఉన్న ఎస్సీలకు 15%, ఒబిసిలకు 27%. మొత్తం 49.5%. సుప్రీం కోర్టు 50% మించకూడదని చెప్పింది. ఇప్పుడీ 10% యివ్వడంతో 59.5% దాటుతుంది. రాజ్యాంగ సవరణ చేసి ఆ అవరోధాన్ని దాటుదామని చూస్తున్నారు. ఇవన్నీ పోగా జనరల్‌కి 40.5% మిగులుతాయి. రాష్ట్ర సర్వీసుల్లో రిజర్వేషన్లు ఒక్కో చోట ఒక్కోలా ఉన్నాయి. బిసి నాయకులు ప్రతి రాష్ట్రంలో ఉద్యమించేస్తూ ఉంటారు. పార్టీ తనకు టిక్కెట్టు యివ్వకపోతే యావన్మంది బిసిలకు అన్యాయం జరిగిందంటారు. తనకిస్తే న్యాయం జరిగిపోతుందట. ఆ తర్వాత మంత్రి పదవి యివ్వకపోయినా, బిసి కార్డు వాడతారు. హరిజనులు, మైనారిటీలు కూడా యిదే తంతు. ఈ బిసిలు సంఖ్యాపరంగా వారి కంటె ఎక్కువ కాబట్టి మరీ యాగీ చేసేవారు ఎక్కువై పోతున్నారు.

ఎస్సీ, ఎస్టీల రిజర్వేషన్ల గురించి పెద్దగా ఎవరూ మాట్లాడరు, వాళ్లూ పెంచమని అడగరు కానీ గత నాలుగు దశాబ్దాలుగా రాజకీయంగా బలపడిన బిసిలు మాత్రం రిజర్వేషన్ల గురించి తెగ యాగీ చేస్తూంటారు. బిసి ఓటు బ్యాంకు కోసం విపి సింగ్‌, మండల్‌ కమిషన్‌ నివేదికను అమలు చేసి దేశాన్ని సంక్షోభంలోకి నెట్టాడు. అప్పణ్నుంచి యీ రిజర్వేషన్ల గోల ఎక్కువై పోయింది. అసలు కులపరంగా జనాభా గణన చేయందే రిజర్వేషన్లు ఎంత ఉండాలో ఎలా నిర్ణయించగలరు? కేంద్ర ప్రభుత్వాలు కావాలని ఆ కులగణన చేయటం లేదు. ఇక ఎవరి కాకి లెక్కలు వారివే! మొత్తం జనాభాలో 50% మంది బిసిలే, అయినా 27% మాత్రమే యిస్తున్నారు, యిది అన్యాయం అంటారు బిసి నాయకులు. మండల్‌ అయితే 52% అన్నాట్ట. మండల్‌ కమిషన్‌ ఎంత అస్తవ్యస్తంగా రిపోర్టు తయారుచేసిందో అప్పట్లో కథనాలు వచ్చాయి. తెలుగు బ్రాహ్మణుల్లో వైదీకులనే శాఖ వారు కూడా మండల్‌ ప్రకారం బిసిలేట!

2011 లెక్కల ప్రకారం జనాభాలో 80% (కరక్టుగా చెప్పాలంటే 79.8%) మంది హిందువులు, 14% (కరక్టుగా చెప్పాలంటే 14.2%) ముస్లిములు, తక్కిన 6%లో క్రైస్తవులు, శిఖ్కులు, బౌద్ధులు, జైనులు, యితరులు వున్నారు). మరి బిసిలు చెప్పే 50% హిందువుల్లోనా? మొత్తం జనాభాలోనా? హిందువుల్లోనే అయితే మొత్తం జనాభాలో 40% మాత్రమే అవుతుంది. నేషనల్‌ శాంపిల్‌ సర్వే ఆర్గనైజేషన్‌ 2007లో సర్వే చేసి బిసి 41% ఉన్నారంది. ఇది దేశం మొత్తం మీద లెక్కేస్తే వచ్చే అంకె. రాష్ట్రాల్లో అయితే వేరేవేరేగా ఉంటుంది. ఈశాన్య రాష్ట్రాలలో ఎస్టీలు ఎక్కువ కాబట్టి 80% వాళ్లకే రిజర్వ్‌ చేశారు. ఝార్ఖండ్‌లోనూ ఎస్టీలు ఎక్కువ కాబట్టి అక్కడ 27% రిజర్వేషన్‌, ఎస్సీలకు 11%, బిసిలకు 22%. బిసిలకు పోరాట శక్తి పెరిగింది కాబట్టి వివిధ రాష్ట్రాలలో వారి రిజర్వేషన్ల వాటా చూద్దాం. కర్ణాటకలో 32%, కేరళలో 40%, యుపిలో 27%, బిహార్‌లో 34%, మధ్యప్రదేశ్‌లో 14%, రాజస్థాన్‌లో 26%, ఆంధ్రప్రదేశ్‌లో 29%, బెంగాల్‌లో 7%!

రిజర్వేషన్లు యిచ్చినా ఆ ఫలాలను కొన్ని బిసి కులాలే దక్కించుకుని, రాజకీయంగా బలపడడంతో వారిని దెబ్బ తీయడానికి, బిసిల్లో మోస్ట్‌ బాక్‌వర్డ్‌, స్పెషల్‌ బాక్‌వర్డ్‌ అంటూ విడగొట్టి వాళ్లకి సబ్‌ కోటాలిచ్చారు. హరియాణాలో బిసి-ఎలకు 16%, బిసి-బిలకు 11%, బిసి-స్పేషల్‌కు 10% యిచ్చారు. తమిళనాడులో అయితే బిసిలకు 20%, ఎంబిసిలకు 30%.. యిలా! ఇలా చేసి చేసి చివరకు 50% కోటా దాటేశాయి కొన్ని రాష్ట్రాలు. తమిళనాడులో 69%, ఝార్‌ఖండ్‌లో 60%, మహారాష్ట్రలో మరాఠాలకు యిచ్చిన 16% కలిపి 68%కు చేరాయి. అదేమిటంటే మా రాష్ట్రంలో ప్రత్యేక పరిస్థితులున్నాయంటారు. అంటే వాళ్ల సమాజం చిన్న కులాల పట్ల వివక్షత పాటించే అనాగరికమైనదని ఒప్పుకున్నట్లేనా? ఇప్పుడు కేంద్రం ఆలోచిస్తున్న 10% ఆర్థిక వెనుకబాటుతనం రిజర్వేషన్‌ను హరియాణా యిప్పటికే అమలు చేసి రిజర్వేషన్లను మొత్తం 70%కి చేర్చింది. ఈ బిల్లు తెచ్చేముందు హరియాణా ప్రయోగ ఫలితాలను వెల్లడించి వుంటే బాగుండేది.

అంత శాస్త్రీయంగా చేసే ఓపిక ఎవరికీ లేదు. మోదీకి డ్రామా అంటే యిష్టం. సినిమావాళ్లు ఇంటర్వెల్‌ బ్యాంగ్‌ కోసం తాపత్రయ పడినట్లు, ఆయనా ఊహించిన షాక్‌లు యివ్వడానికి యిష్టపడతాడు. దీనికి ముందే ప్రిపరేషన్‌ జరిగినా బయటకు పొక్కలేదు చూడండి. కొందరంటున్నట్లు రఫేల్‌ వివాదం నుంచి దృష్టి మరలించడానికి కావచ్చు, లేదా సిబిఐ అలోక్‌ వర్మ కేసులో సుప్రీం తీర్పు గురించి ఉప్పంది కావచ్చు. అందరూ దీని గురించే చర్చ జరుపుతున్నారు. దీన్ని వ్యతిరేకించలేని స్థితికి ప్రతిపక్షాలను నెట్టాడు మోదీ. ఎంతసేపూ పేదలు, పేదరైతులు, పేద కార్మికులు అని మాట్లాడే పార్టీలు పేద అగ్రవర్ణస్తులు కోసం నిలుస్తామని చెప్పుకోవడానికి దడుస్తాయి. అలా అని కులం గురించి ప్రస్తావించరా అంటే అది లేదు. బిసి, ఎస్సీ, మైనారిటీల జపం చేస్తూనే ఉంటారు. అగ్రవర్ణస్తులు మాత్రం వీళ్ల దృష్టిలో మనుషులు కారు. ఎందుకంటే వాళ్లు గంపగుత్తగా ఓట్లేయరు. వాళ్లల్లో వాళ్లే కలహించుకుంటూ ఉంటారు, వారికో నాయకుడంటూ ఉండరు, ఎవరి పిలక వారిదే. ఎవడూ యింకోడి మాట వినడు. అందువలన వాళ్లని పట్టించుకోనక్కరలేదు, యిదీ వాళ్ల లాజిక్‌.

ఇన్నాళ్లూ యిలా నడిచింది. ఇప్పుడు మోదీ వాళ్లను పట్టించుకుంటున్నానంటే, కాదనలేరు. గతంలో బిసి రిజర్వేషన్‌ క్రెడిట్‌ విపి సింగ్‌ కొట్టేసినట్లు యీ అగ్రవర్ణాల కోటా క్రెడిట్‌ మొత్తం మోదీకి పోతుందన్న ఉక్రోషం ఆపుకోలేరు. అందువలన సన్నాయినొక్కులు నొక్కుతారు. చూడాలి ఏమవుతుందో. టిడిపి చూడబోతే మా కాపు రిజర్వేషన్‌ ప్రతిపాదన పక్కన పెట్టేశారనే మాట్లాడుతోంది తప్ప అసలు విషయంపై స్పందన చెప్పటం లేదు. కాపు రిజర్వేషన్‌ల గురించి కమిషన్‌ వేయడంలో ఆలస్యం చేయమని, ఆ నివేదికను పట్టించుకోవద్దని, కాపు కార్పోరేషన్‌ ఓ పట్టాన పెట్టవద్దని, దానికి నిధులు యివ్వవద్దనీ మోదీ చెప్పాడా? యుపిలో తమ కూటమిని దెబ్బ తీయడానికి మోదీ బిసిలను ఉపకులాలుగా విడదీస్తాడని, దాన్ని ఎలా ఎదుర్కోవాలా అని ఎస్పీ, బియస్పీలు ఆలోచిస్తూ ఉన్నాయి కానీ అగ్రవర్ణాలను కన్సాలిడేట్‌ను చేస్తాడని ఊహించలేదు. మాయావతి గతంలో దీన్ని మానిఫెస్టోలో పెట్టింది కాబట్టి స్వాగతించక తప్పలేదు.

ఇక దీనిపై నా వ్యక్తిగత అభిప్రాయానికి వస్తే, రిజర్వేషన్లు అంటూ పెడితే వాటి దుర్వినియోగం తప్పదు. హరిజనుల పేర ఆ సౌకర్యం పొందేవారిలో దొంగ సర్టిఫికెట్లతో పొందినవారి సంఖ్య గణనీయంగా ఉందని వార్తలు వస్తూ ఉంటాయి. వేముల రోహిత్‌ విషయమే చూడండి, ఇంటర్‌ వరకు బిసి, డిగ్రీకి వచ్చేసరికి ఎస్సీ. ఆ సర్టిఫికెట్టు ఎలా సంపాదించాడు? లోపభూయిష్టమైన వ్యవస్థలో ఏదైనా సాధ్యమే. నా చిన్నప్పుడే విన్నాను - ఓ రెడ్డి తన కులం సర్టిఫికెట్టులో 'కొండ' అని చేర్పించుకుని, ఎస్టీ కోటాలో మెడిసిన్‌ సీటు సంపాదించాడని. అలాగే బిసిల కోటా కూడా దుర్వినియోగం అవుతూనే ఉంటుంది. ఇక ఆర్థికపరమైన సర్టిఫికెట్టు విషయంలో ఎంతైనా గోల్‌మాల్‌ చేయవచ్చు. ప్రభుత్వోద్యోగుల విషయంలో తప్ప, యిన్‌కమ్‌టాక్స్‌ చెల్లించేవారి విషయంలో తప్ప తక్కిన వారి విషయంలో వచ్చే ఆదాయాన్ని తక్కువగా వేసి చూపవచ్చు. రైతుల, వ్యాపారస్తుల ఆదాయాన్ని నిర్ధారించడం చాలా కష్టం. ఓ ఏడాది రావచ్చు, మరో ఏడాది పోవచ్చు. ఇన్ని యిబ్బందులు ఉన్నా కనీసం 25% మందైనా నిజమైన పేదలు ప్రయోజనం పొందుతారని ఆశించాలంతే!

ఈ బోగస్‌ రిజర్వేషన్లే కాదు, అసలైన రిజర్వేషన్ల మీద కూడా అగ్రవర్ణాల వారికి ఓ రకమైన మంట ఉంది. తమకు అడ్డు రానంతవరకు ఎస్సీ, బిసిలపై సానుభూతి వుంటుంది. కానీ ఎప్పుడైతే తన కంటె తక్కువ టాలెంట్‌ ఉన్నవాడు కాలేజీ సీటో, ఉద్యోగమో కులం పేరుతో ఎగరేసుకుని పోయాడో అప్పణ్నుంచి కడుపుమంట ప్రారంభమౌతుంది. ఇక ప్రమోషన్ల విషయంలో ఆ కోటా కారణంగా జూనియర్‌ వచ్చి నెత్తి మీద కూర్చుంటే పెరుగుతుంది. ఎస్సీల విషయంలో చాలా శతాబ్దాల పాటు అన్యాయం జరిగిందన్న సానుభూతైనా ఉంది. బిసిలకు ఏం తక్కువ వచ్చిందని, రిజర్వేషన్లు? అనే భావం సాధారణ అగ్రవర్ణాలలో ఉంది. ఎస్సీలలో కూడా ఏ చెప్పులు కుట్టేవాడి కొడుకో లబ్ధి పొందాడంటే సరేలే అనుకుని ఊరుకుంటారు కానీ, ఐయేఎస్‌ ఆఫీసరు కొడుకు కూడా యీ కోటాలో లబ్ధి పొందితే మనసు చివుక్కుమంటుంది. ఇక ఎస్సీ, ఎస్టీ వేధింపు చట్టం ఎన్నో సందర్భాల్లో దుర్వినియోగం అవుతోంది. తమను అదుపు చేయబోయిన వాళ్లపై ఎస్సీ ఉద్యోగులు ఉత్తుత్తి కేసులు పెట్టిన సందర్భాలు ఎన్నో ఉన్నాయి. అవన్నీ చూసి సుప్రీం కోర్టు దాన్ని కాస్త సరిదిద్దబోతే ఎన్డీఏలోని ఎస్సీ నాయకుడు బిజెపిని బ్లాక్‌మెయిల్‌ చేయడం చూసిన అగ్రవర్ణాలకు మరీ మండింది. ఇప్పుడు తమలో పేదలకు లబ్ధి పొందుతున్నారంటే ఆ కోపం కాస్త చల్లారవచ్చు. అది సామాజిక సామరస్యానికి దోహదపడుతుంది.

పేదరికానికి ప్రభుత్వం యిచ్చిన నిర్వచనం గమ్మత్తుగా ఉంది. ఏడాదికి 8 లక్షల రూ.ల ఆదాయం తక్కువేమీ కాదు. ఈ ఆదాయంతో నగరంలో ఒకలా బతికితే, పట్టణంలో అంతకంటె మెరుగ్గా, పల్లెలో అయితే యింకా మెరుగ్గా బతకవచ్చు. అలాగే అయిదెకరాల భూమి అంటే ఎన్ని పంటలు పండేది? ఏ పంట పండేది? వెయ్యి చ.అ.ల యిల్లు నగరంలో అయితే ఓ స్థాయి, పట్టణంలో, పల్లెలో అయితే మరో స్థాయి. బిసిలకు 8 లక్షలు క్రీమీ లేయరు పరిమితిగా పెట్టారు కాబట్టి, వీళ్లకూ అదే పెట్టారు. నిజానికి దారిద్య్రరేఖ ఎంత ఉంది? 2017లో రోజుకి 32 రూ.ల ఆదాయం వచ్చేవాడు పేద అన్నారు. అంటే ఏడాదికి రూ.11,680. నలుగురు సభ్యులున్న కుటుంబంలో నలుగురూ సంపాదిస్తే ఏడాదికి 46,720, పోనీ 50 వేలు వస్తుంది. 50 వేలు వచ్చేవాళ్లు పేదవాళ్లయితే 8 లక్షల వార్షికాదాయం అంటే వాళ్ల కంటె 16 రెట్లు మెరుగ్గా ఉన్నారన్నమాట. నిజమైన పేదలు అంటే ఆ 50 వేల రేఖకు దగ్గర్లో వుండాలి తప్ప దానికి ఎంతో ఎత్తున ఉండకూడదు. ఉంటే వాళ్లకు సహజంగా పలుకుబడి ఉండి, వాళ్లే ఆ బెనిఫిట్స్‌ కొట్టేస్తారు.

ఈ పరిమితిని బాగా తగ్గించి, అచ్చమైన పేదలకు ఫలాలు అందేట్లా చేస్తే మంచిదే. కానీ యిదే పరిమితి తమకూ పెడతారేమోనని ధనిక బిసిలు ఆందోళన చెంది, ఆందోళనలు చేపట్టవచ్చు. చూదాం, ఏమవుతుందో, అంతిమంగా కోర్టు ఏమంటుందో! - ఎమ్బీయస్‌ ప్రసాద్‌ (జనవరి 2019)

2019 జనవరి ఎమ్బీయస్‌: ఎన్టీయార్‌ బయోపిక్‌ యిలాగే తీయాలా?

ఎన్టీయార్‌ బయోపిక్‌ నేనింకా చూడలేదు. అందువలన యిది ఆ చిత్రసమీక్ష కాదు. పాత్రధారుల అభినయం, సాంకేతిక అంశాల, సంగీతం గురించి చర్చ ఏమీ ఉండదు. బయోపిక్‌ తీయడంలో ఉన్న కష్టాల గురించి, యీ సినిమాలో డీల్‌ చేసిన కథ గురించి మాత్రమే నా వ్యాఖ్యానమంతా! కథ యిప్పటికే బయటకు వచ్చేసింది కాబట్టి, ఎలా చూపారో తెలియకపోయినా ఏం చూపారో తెలుసు.

మనుషులందరికీ జీవితం ఉంటుంది. కానీ అందరం ఆత్మకథలు రాయలేం. మనకు రాయడం రాదు కాబట్టి అనుకున్నా, ఇంకోళ్లు కూడా రాయలేరు. ఎందుకంటే చాలాభాగం సాధారణ విషయాలే ఉంటాయి. అసాధారణమైన మనుషుల గురించి రాసినా కాస్తే చదువుతాం. మన దేశ పతాక నిర్మాత పింగళి వెంకయ్య గారి గురించి ఒక వ్యాసం చాలనిపిస్తుంది. బెనారస్‌ హిందూ యూనివర్శిటీ స్థాపించిన మదన్‌ మోహన్‌ మాలవ్యా గురించి మహా అయితే 20 పేజీల చిన్న పుస్తకం చాలనిపిస్తుంది. సినిమా తారలకైతే గ్లామరుంటుంది కాబట్టి వాళ్ల గురించి చదువుతారు అనుకోవచ్చు. అవును, చదువుతారు, సినిమా పత్రికల్లో వార్తలుగా, విశేషాలుగా చదువుతారు. పుస్తకాలుగా వేస్తే వెయ్యి, రెండు, మహా అయితే పది వేల కాపీల కంటె అమ్ముడుపోవడం కష్టం - అభిమానులు కోట్లలో ఉన్నా! ఎందుకంటే తెరమీద అయితే ఫిక్షన్‌ కాబట్టి పాత్రచిత్రణలో విపరీతంగా ఎత్తుపల్లాలు అమర్చి రసోత్పత్తి కలిగిస్తారు. నిజజీవితంలో అంత ఎగుడుదిగుడులుండవు, డ్రామా ఉండదు. డ్రామా అంటూ ఉంటే ఆ హీరో లేదా హీరోయిన్‌ తెర మీదకు వచ్చేందుకు పడిన స్ట్రగుల్‌లో ఉంటుంది. దాన్ని ఆసక్తికరంగా చెప్పగలగాలి.

ఎయన్నార్‌ ప్రస్థానంపై ముళ్లపూడి వెంకటరమణ గారు ''కథానాయకుని కథ'' పేర 1963 లో బయోగ్రఫీ రాస్తే వెలువడిన నెలలోనే 15 వేల కాపీలు అమ్ముడుపోయాయి. రెండో ఎడిషన్‌ కూడా అతి త్వరగా అయిపోయాయి. అవి పుస్తకాలు చదివే రోజులు. 2004లో దాన్ని నేను ''సినీరమణీయం-2''లో భాగంగా మళ్లీ ప్రజల్లోకి తెచ్చేవరకూ 40 ఏళ్లపాటు ఆ పుస్తకం అలభ్యం. నాగేశ్వరరావు 100 సినిమాలు పూర్తి చేసిన దశ వరకు ఉంటుందా రచన. కొన్నాళ్లు పోయాక దానికి సీక్వెల్‌ రాయించాలనే కోరిక కలిగింది నాగేశ్వరరావు గారికి. రమణ గారిని అడిగారు. 'అబ్బే, రక్తి కట్టదు. సినీరంగాన్ని మీరు శాసించే స్థితికి వచ్చేశాక, పాఠకుడికి కుతూహలం ఏముంటుంది?' అంటూ రమణగారు నిరాకరించారు. నిజమే కదా, తోటరాముడు రాకుమారిని పెళ్లాడేవరకే మజా, ఆ తర్వాత అతను ఎలా పాలించాడు, ఎలా పిల్లల్ని కన్నాడు అనేది బోరింగు సబ్జక్టు. అయినా ఫర్వాలేదని తర్వాతి రోజుల్లో ఎయన్నార్‌పై చాలామంది పుస్తకాలు రాశారు. ఆదరణ అంతంత మాత్రమే!

రామారావుగారిపై సరైన జీవితచరిత్ర ఎవరూ రాయలేదు. ఆ లోటు ఎత్తి చూపించి తను రాస్తానంటూ లక్ష్మీపార్వతి ఆయనకు దగ్గరయ్యారు. పెళ్లాడారు. చివరకు ఆయన పోయిన 8 ఏళ్లకు, లక్ష్మీపార్వతి అన్ని ఘట్టాలూ పూర్తయ్యాక 2004లో పుస్తకం బయటకు వచ్చింది - ''ఎదురులేని మనిషి'' పేర! 10 వేల కాపీలు వేశారు. విజయా వారితో ఒప్పందం కుదిరేవరకు జరిగిన స్ట్రగుల్‌ పీరియడ్‌ గురించి 318 పేజీల్లో విపులంగా ఉంటుంది. ఇంకో 16 పేజీల్లో సినిమా జీవితం మొత్తం సమీక్షించేశారు. అప్పటికే ఎన్టీయార్‌ గురించి సాధారణ పాఠకుడికి కూడా అన్ని విషయాలూ తెలిసిపోవడం చేత, పుస్తకపఠనం తగ్గిపోవడం చేత, అది పెద్దగా ప్రజాదరణ పొందలేదు. రెండో భాగం ''తెలుగు తేజం'' ఆయన రాజకీయ జీవితం గురించి. ఆయన జీవితంపై ఇంకా కొంతమంది రాశారు. వాటి గురించి పెద్దగా చెప్పుకోవడానికి ఏమీ లేదు. కృష్ణ, శోభనబాబుల గురించి కూడా పుస్తకాలు రాశారు. ఏవీ హాట్‌కేక్స్‌లా అమ్ముడుపోలేదు. అంతంత మాత్రమే. ఎందుకు? ఎందుకంటే వాళ్ల పుట్టిన రోజులని, మరోటని, టీవీలు వాళ్ల జీవిత విశేషాలు సినిమా క్లిప్పింగులతో సహా మాటిమాటికీ చూపిస్తూనే ఉంటాయి. కొత్తగా తెలుసుకునేందుకు ఏముంటుంది - వాళ్ల గురించి నెగటివ్‌గా ఆ పుస్తకాల్లో రాస్తే తప్ప! భానుమతి, జమున, గుమ్మడి, పద్మనాభం వీళ్లంతా ఆత్మకథలు రాసుకున్నారు. ఏవీ గొప్పగా అమ్ముడుపోలేదు.

పెద్దగా ఖర్చు లేని పుస్తకాలకే రిసెప్షన్‌ యిలా వుంటే, యిక సినిమా తీస్తే ఎలా వుంటుంది? ఎయన్నార్‌ బయోపిక్‌ తీయగలరా? ఎన్టీయార్‌తో సమానస్థాయి నటుడు, తీయలేదేం? తీద్దామని కూడా ఎవరూ అనుకోవడం లేదేం? ఎన్టీయార్‌ది కూడా అదే పరిస్థితి అయి వుండేది - ఆయన రాజకీయనాయకుడు కూడా కాకపోయి వుంటే! ఎన్టీయార్‌ మామూలు ముఖ్యమంత్రి అయి వుంటే క్రేజ్‌ వుండేది కాదు. బ్రహ్మానంద రెడ్డి గురించో, వెంగళరావు గురించో సినిమా చూస్తే ఎవరు చూస్తారు? రామారావు సొంతంగా పార్టీ పెట్టడం, చైతన్యయాత్ర, అనూహ్యంగా పెద్ద మెజారిటీతో నెగ్గడం, వ్యవస్థకు వ్యతిరేకంగా వెళ్లడం, కుట్రకు బలి కావడం, పదవి పోగొట్టుకోవడం, ప్రజాపోరాటంతో మళ్లీ అధికారంలోకి రావడం, ఎన్నికలలో ఓడిపోవడం, ఐదేళ్ల తర్వాత మళ్లీ రావడం, మళ్లీ కుట్రకు బలి కావడం, మళ్లీ ఎన్నికలకు సిద్ధమవుతూ గుండెపోటుతో మరణించడం... యిన్ని ఉత్థానపతనాలు ఉన్నాయి కాబట్టి కథ రంజుగా వుంటుంది. అదీయిదీ కలిపితేనే ఒక బయోపిక్‌కు కావలసిన డ్రామా వస్తుంది.

ఉదాహరణకి జయలలిత బయోపిక్‌లో డ్రామా ఉంది. సినిమాల వరకూ అయితే బాల్యంలో కష్టాలు, తల్లి అవస్థలు వరకే డ్రామా ఉంటుంది. కానీ ప్రేమ వైఫల్యం, ఎమ్జీయార్‌తో లవ్‌-హేట్‌ గేమ్‌, రాజకీయాలు, అవమానాలు, పోరాటం, గెలుపు, పాలనలో అవినీతి, జైలుపాలు కావడం, మళ్లీ అధికారం, అహంకారంతో పతనం, మళ్లీ గెలుపు, చివరకు విచిత్ర పరిస్థితుల్లో మరణం అన్నీ కలిపితే బ్రహ్మాండమైన నాటకీయత! రాజకీయాలు లేకుండా కేవలం సినిమా జీవితంపైనే బయోపిక్‌ తీయాలంటే గొప్ప ఎమోషన్‌ ఉండాలి. ముఖ్యంగా, విషాదం ఉండాలి. సిల్క్‌ స్మిత, సావిత్రి వంటి వారి జీవితాలు తెర కెక్కడానికి కారణం అదే. అంజలి, జమున, భానుమతి కథలు సినిమాలుగా తీస్తే ఆ విధమైన ఆదరణ ఉండదు. నవల, సీరియల్‌, నాటకం, సినిమా - ఏదైనా సరే, ముఖ్యపాత్రధారి కష్టాలు పడాలి, ఎదగాలి, పడాలి, మళ్లీ లేవాలి - యిదీ ఫార్ములా! అప్పుడే ప్రేక్షకుడు ఆనందిస్తాడు.

శంకరాభరణంలో శంకరశాస్త్రికి మళ్లీ గుర్తింపు వస్తే సంతోషిస్తాం, అతని మంచిచెడులకు సాక్షిగా నిలిచిన అల్లు రామలింగయ్యతో మనం ఐడెంటిఫై అవుతాం. ఉదాహరణకి ''మహానటి'' బయోపిక్‌ కాకుండా మామూలు సినిమాయే అయితే హీరోయిన్‌ దురలవాట్ల లోంచి బయటకు వచ్చి, ఆరోగ్యాన్ని పుంజుకుని మళ్లీ సినిమాల్లో వేస్తుంది, అది సూపర్‌ హిట్‌ అవుతుంది, ''మయూరి''లో పాతప్రియుడిలా, వదిలిపెట్టేసిన భర్త వచ్చి క్షమాపణ కోరతాడు, మనం పొంగిపోతాం. సావిత్రి నిజజీవిత గాథ అంటూ తీశారు కాబట్టి హిస్టరీ మార్చలేరు కాబట్టి విషాదాంతంగానే చూపారు. సావిత్రిలో చిన్నప్పటి చిలిపితనం, పెద్దయ్యాక అమాయకత్వం, చివర్లో మోసపోవడం చూసి చలించాం, ఆ పాత్ర పట్ల సింపతీ పెరిగి అయ్యో అనుకుని ఖేదపడ్డాం. ఆ పాత్ర వేసిన కీర్తి సురేశ్‌లో క్యూట్‌నెస్‌ ఉంది, అది లవబుల్‌గా ఉండి, మనింటి అమ్మాయి అనిపించింది. ఎమోషన్‌ వర్కవుట్‌ అయి సినిమా హిట్‌ అయింది.

ఎన్టీయార్‌ బయోపిక్‌ యీ భాగం వరకు చూస్తే - ఇక్కడ హీరో గడుసువాడు, విజయాలే తప్ప అపజయాలు చవి చూడనివాడు అనడంతో సింపతీ ఏముంది? మనం ఐడెండిఫై కాము. పాత్రతో ఎలియనేషన్‌ కలిగే ప్రమాదం ఉంది. ఎవడో గొప్పవాడి కథ చూస్తున్నాం అనుకుంటాం తప్ప మమేకం కాము. ఎన్టీయార్‌ సినిమాల్లోకి వస్తూనే అతి కొద్ది ప్రయత్నంతో స్టారయిపోయారు. రంగంలో ప్రవేశించడానికి ఈ సినిమాలో చూపించిన కష్టాలు ప్రతి సినిమా జీవి ఏకరువు పెట్టే వాటితో పోలిస్తే టుమ్రీలే. హీరోకి హర్డిల్‌ లేకపోతే ఇక డ్రామా ఏముంది? పాత్రధారి ప్రకారం చూసినా బాలయ్య దగ్గర గాంభీర్యమే కనబడుతుంది తప్ప, కీర్తి సురేశ్‌ తరహా క్యూట్‌నెస్‌ ఎందుకుంటుంది? ఇది మనసులో పెట్టుకుని బయోపిక్‌ ప్లాన్‌ చేసి వుండాల్సింది.

నేను మరో వ్యాసంలో రాసినట్లు ఎన్టీయార్‌ జీవితమంతా చూపితే ఒక షేక్‌స్పియర్‌ ట్రాజెడీ అంత సినిమా అవుతుంది. తెలుగుదేశం పార్టీ మనుగడలో ఉండడం చేత, అధికారంలో వుండడం చేత రెండో వెన్నుపోటు ఘట్టం చూపలేరు, మనం అర్థం చేసుకోగలం. అందువలన నాదెండ్ల ఎపిసోడ్‌తో ఆపినా కథ రక్తి కట్టేది. ఇంటర్వెల్‌ వరకు హీరో తొలిదశలో కష్టాలు చూపాలి, యాక్టర్‌గా విజయాలు, సినిమాలు చాలనుకోవడం వరకు చూపి, ఇంటర్వెల్‌ తర్వాత పాలిటిక్స్‌లో ఓనమాలు, విజయం, పతనం, మళ్లీ లేవడం చూపితే కథకు కావలసిన ప్రి క్లయిమాక్స్‌, క్లయిమాక్స్‌ అన్నీ అమిరేవి. దీన్నంతా 140 ని.లలో చూపితే కథ చిక్కగా ఉండి చకచకా పరిగెట్టేది. ఆ లెక్కన చూస్తే సినిమా జీవితం 70 ని.లలో పూర్తయిపోవాలి. కానీ దాన్ని 170 ని.లకు సాగదీశారు. అందుకే సినిమా స్లోగా వుంది అనే వ్యాఖ్యలు వినబడుతున్నాయి.

బయోపిక్కే కాదు, బయోడేటా కూడా బ్రీఫ్‌గా వుండాలి. ఉద్యోగానికనే కాదు, వేదిక మీద పరిచయం చేసినప్పుడన్నా సరే, ముఖ్యమైన అంశాలు చెప్పి వూరుకోవాలి. సోది అక్కరలేదు. ఎన్టీయార్‌ గతతరం నటుడు. టీవీల కారణంగా ఆయన సినిమాలు యింకా జనాల్లో ఉన్నాయి కాబట్టి, పేరు పరిచితంగానే ఉంది. మా తరం వాళ్లకు ఆయనపై ఉన్న అభిమానం మా తర్వాతి తరాల వారికి లేదు. వాళ్ల దృష్టిలో ఆయన సాంఘికాల్లో ఓవరాక్టింగు చేసిన ఒక నటుడు, అంతే. ఆయన గురించి మరీ విస్తారంగా తెలుసుకోవాలన్న కుతూహలం ఏమీ లేదు వాళ్లకు. నా బోటి వాళ్లు రాసే ఎనెక్డోట్స్‌ ఆయన గురించి అప్పటికే తెలిసున్నవాళ్లు మాత్రమే చదువుతారు, అవి కొందరికే ఎప్పీల్‌ అవుతాయి. తక్కినవాళ్లు పేజీలు తిప్పేస్తారు. దానిలో వింతేమీ లేదు. నాగయ్య గురించి, సిఎచ్‌ నారాయణరావు గురించి చెప్తే నేను వింటానా? బాలసరస్వతి గురించి, కాంచనమాల గురించి నేను చదువుతానా? కాంచన, గిరిజ గురించి నేను రాస్తే మీరు చదువుతారా? తెలియనివాళ్ల గురించి విశదంగా చెపితే బోరే కదా.

తానావారు అమెరికాలో నాగేశ్వరరావుగారికి ఏదో అవార్డు యిస్తూ ఎయన్నార్‌పై అంటే తెలియని అమెరికా వాళ్ల కోసం ఇంగ్లీషులో డాక్యుమెంటరీ కావాలన్నారు. ''ఫిలిగ్రిమ్స్‌ ప్రోగ్రెస్‌'' పేర నేను రాసిన ఆ డాక్యుమెంటరీ 7 ని.లు ఉంటుందంతే. సినిమా అనే మాధ్యమం ద్వారా ఒక సాధారణ వ్యక్తి అసాధారణ వ్యక్తిగా ఎలా ఎదిగేడు అన్నది థీమ్‌. అంత క్రిస్ప్‌గా చెపితేనే ఆదరిస్తారు. వాళ్లకు విప్రనారాయణ, తెనాలి రామకృష్ణ అందరూ ఒకేలా అనిపిస్తారు. అందువలన అన్ని వివరాలు అక్కరలేదు. యాక్టరు ముక్కూమొహం తెలియనివాడు కూడా ఆ జీవితంలో డ్రామా చూసి పరవశించాలి. ''దంగల్‌''లో ఆ కుస్తీ పట్టే అమ్మాయిలెవరో నాకు తెలియదు, చైనావాళ్లకూ తెలిసి వుండదు. కానీ సినిమా అక్కడా నడిచింది. ఇక్కడ ఎమోషన్స్‌ ముఖ్యం. అది దీనిలో పండిందా అన్నది చూసినవాళ్లే చెప్పగలుగుతారు. ఎన్టీయార్‌ ఎవరో తెలియనివారు యిప్పుడీ బయోపిక్‌ చూసి డ్రామా ఉందనుకుంటారా? అనేదే ప్రశ్న.

దంగల్‌ సినిమాలో ఆ అమ్మాయిలు ఆ స్థాయికి రావడానికి పడిన కష్టాలే సినిమా. మొదట్లో శ్రమించడం, తర్వాత ఫోకస్‌ చెడడం, కోచ్‌-తండ్రి మధ్య ఘర్షణ, చివర్లో విజయం. ఆ తర్వాత ఎన్ని ఎవార్డులు తెచ్చుకున్నా అవి మనకు చూపించలేదు, మనకు అనవసరం కూడా. అలాగే ఎన్టీయార్‌ సినీజీవితం 70 ని.లు అనుకుంటే దానిలోనే చదువులో ఫెయిలవడం, బాంబేలో విఫల ప్రయత్నాలు, పాల వ్యాపారం ఎట్సెట్రా చూపిస్తే హీరో ఆత్మీయుడిగా అనిపిస్తాడు. కానీ అది చూపించాలంటే బాలకృష్ణ కంటె వయసు తక్కువున్న మరో నటుణ్ని మొదటి ఎన్టీయార్‌గా చూపాలి, కానీ బాలయ్య ఒప్పుకున్నట్లు లేదు, అందువలన ఉద్యోగం వచ్చిన దగ్గర్నుంచే మొదలు పెట్టారు, దానికి ముందున్న కష్టాలు ఎగిరిపోయాయి. సినీనిర్మాతగా మారిన తర్వాత రెండు అపజయాలు ఎదురైతే అదీ చూపించినట్లు లేదు. అందువలన చివరకు గొప్పవాడి గురించిన డాక్యుమెంటరీలా తయారైంది.

ఇలాటి కథలలో హీరో తక్కువగా కనబడుతూ అభిమాని దృక్కోణంలోంచి తీస్తే బాగుంటాయి. చూడండి, దేవుడి సినిమాల కంటె పాండురంగడు, అన్నమయ్య, తుకారాం వంటి, భక్తుడి సినిమాలు బాగా ఆడతాయి. అలాగే హీరో కంటె అభిమానిని మెయిన్‌ కారెక్టరు చేయాలి. అప్పుడు ఆ పాత్రతో ప్రేక్షకుడు తాదాత్మ్యం చెందుతాడు. ఆ అభిమానిని ఎన్టీయార్‌ అభిమానసంఘం సభ్యుడిగా చేస్తే అతని ద్వారా చాలా కథ వేగంగా చెప్పేయవచ్చు. ఎన్టీయార్‌ గెలిచినప్పుడు గంతులేసినట్లు, పదవి పోగొట్టుకున్నపుడు ఏడ్చినట్లు, ఆ ప్రజాపోరాటంలో పాలు పంచుకున్నట్లు, మళ్లీ పదవి దక్కినపుడు పొంగిపోయినట్లు చూపిస్తే ప్రేక్షకుడు అతనితో ఐడెండిఫై అవుతాడు. ఎందుకోగానీ ఆ బాట ఎంచుకోలేదు దర్శకరచయితలు.

మహానటిలో ఫ్యామిలీ విషయాలు చూపిస్తే జనాలకు నచ్చింది కాబట్టి దీన్ని కూడా ఫ్యామిలీ సెంటిమెంటు సినిమాగా మలచబోయారనుకుంటా. ఇది మా అమ్మానాన్న ల సినిమా అంటున్నారు బాలకృష్ణ. ఎన్టీయార్‌, ఆయన భార్యల మధ్య అనుబంధం గురించి యిప్పటిదాకా ఎక్కువగా చర్చలోకి రాలేదు. రామారావు ఆవిడను వెలుగులోకి తీసుకురాలేదు. ఆవిడ పోయాక ఆవిడ పేర కాన్సర్‌ ఆసుపత్రి పెట్టారు తప్ప బతికి వుండగా ఆవిడ పేర ఏ సంస్థా పెట్టలేదు, రామకృష్ణ థియేటర్‌, రామకృష్ణ స్టూడియో... అంటూ చనిపోయిన పెద్దకొడుకు పేరే పెట్టారు. తన పేర పెట్టిన 'తారకరామ' సినిమా హాలు పేరులో ఆవిడ పేరు కలిసిందని తృప్తి పడాలంతే. అదే ఎయన్నార్‌ అయితే భార్య పేర అన్నపూర్ణ పల్వరైజింగ్‌ అనే పరిశ్రమ పెట్టారు, స్టూడియో కట్టారు.

భార్యాభర్తల మధ్య అనుబంధం ఎంత బలమైనది అనేది వారికే తెలుస్తుంది. తనకు అందరు బిడ్డలను కనియిచ్చిన భార్య వ్యాధిపీడితురాలై చనిపోయాక ఎన్టీయార్‌ సన్యాసిగా మిగిలిపోయి వుంటే ఆయనకు ఆవిడ మీద అంతులేని ప్రేమ అనే మాట స్థిరపడేది. నిజానికి ఆయన సన్యాసం తీసుకున్నపుడు ఎందుకు తీసుకున్నారో పలు రకాల కారణాలు చెప్పారు కానీ భార్యపోయిన వైరాగ్యంతో అని మాత్రం చెప్పలేదు. భార్యపోయిన 8 ఏళ్లకే తోడుకోసం మళ్లీ పెళ్లి చేసుకున్నారు. చేసుకున్నాక హుందాతనం మరచి, పూలరంగడిలా రంగురంగు బట్టలు వేసుకుని రాజకీయవేదికలపై రెండో భార్యతో కలిసి స్టెప్పులు వేశారు. అందువలన రామారావు-బసకతారకం గార్ల ప్రేమ అనేది ఆవిడ పక్షం నుంచి మాత్రమే కనబడుతుంది. అసలా యాంగిల్‌ తీసుకోకుండా ఉంటే బాగుండేది. కానీ సినిమా ప్రారంభమే ఆవిడ అనారోగ్యంతో మొదలుపెట్టి, ఆవిడ త్యాగాన్ని, నమ్మకాన్ని ఎస్టాబ్లిష్‌ చేసి, ఆవిణ్ని ఎలివేట్‌ చేశారు. కానీ ఆ క్రమంలో ముఖ్యపాత్రధారిపై విముఖత కలుగుతుంది - 'పాపం యీవిడ యింత చేస్తే యివన్నీ మర్చిపోయి, యింకో వివాహిత ప్రేమలో పడ్డాడా?' అని. అది అభిలషణీయం కాదు.

ఎన్టీయార్‌ బయోపిక్‌ అనగానే టిడిపి చాలా శ్రద్ధ తీసుకుంది. మంత్రుల దగ్గర్నుంచి ప్రచారపర్వంలో పాల్గొన్నారు. వాళ్లు హాలుకి వెళ్లి సినిమా చూస్తే అది కూడా పెద్ద వార్తలా టీవీలు చూపించాయి. వాళ్లింత హైరాన పడినా అనుకున్నంత బజ్‌ రాలేదు. అనేక థియేటర్లలో ఒకేసారి విడుదల చేయడం చేతనో, టిక్కెట్ల ధరలు పెంచేయడం చేతనో ఏమో, జనం విరగబడలేదు. మల్టీప్లెక్స్‌లలో ఉన్న సందడి మామూలు థియేటర్లలో లేదంటున్నారు. రెండో రోజున కలక్షన్లలో డ్రాప్‌ ఉందని వినబడింది. పోటీగా విడుదలయ్యే సినిమాల జయాపజయాలపై దీని కలక్షన్లు ఆధారపడతాయి కాబోలు. సినిమా దాని కాళ్లపై అది నిలబడితేనే అందం. ఎన్టీయార్‌ వంటి మహావ్యక్తిపై తీసిన బయోపిక్‌ ఉండవలసినంత స్థాయిలో లేదంటున్నారు. బయోపిక్‌లు ప్లాను చేస్తున్న యితరులు దీని నుంచి నేర్చుకోవలసినది ఎంతో ఉందనిపిస్తోంది. - ఎమ్బీయస్‌ ప్రసాద్‌ (జనవరి 2019)

2019 జనవరి ఎమ్బీయస్‌: ఎన్టీయార్‌ - 08

రాష్ట్రంలో ఎన్టీయార్‌ ముఖ్యమంత్రిగా ఉండగా, కేంద్రంలో రాజీవ్‌ గాంధీ ప్రధానిగా వుండగా ఎన్టీయార్‌పై రాజకీయప్రేరితమైన ప్యారడీ సినిమాలు తయారయ్యాయని చాలామందికి తెలుసు. సినిమా గ్లామర్‌ ద్వారా అధికారంలోకి వచ్చిన ఎన్టీయార్‌ను దింపడానికి సినిమాలే ఆయుధమని కాంగ్రెసు లెక్క వేసింది. కాంగ్రెసు పార్టీ సభ్యుడు, ఎన్టీయార్‌తో కొంతకాలం సఖ్యం, కొంతకాలం వైరం పాటించిన నటుడు, నిర్మాత కృష్ణ ఆ సినిమాలకు ప్రత్యక్షంగా, పరోక్షంగా వెన్నుదన్నుగా నిలిచారని అంటారు. ''నా పిలుపే ప్రభంజనం'' (1986) అయితే ఆయన బ్యానర్‌ మీదే పి.చంద్రశేఖర రెడ్డి దర్శకత్వంలో తీశారు. తను హీరో, త్రిలింగ రాజ్యాధిపతి అంటూ ఎన్టీయార్‌ను పోలిన కారెక్టరును పెట్టి, కోదండరామయ్య అని పేరు పెట్టి, ఆయన పరిపాలనను దుమ్మెత్తిపోశారు. రిటైర్‌మెంటు వయసు 58 నుంచి 55కు (సినిమాలో 59 నుంచి 56 అని చూపారు) తగ్గించడం వలన ఓ టీచరు గుండె పగిలి చనిపోవడం, ఇద్దరు అల్లుళ్లు పాలనలో జోక్యం చేసుకోవడం, తక్కినవాళ్లందరూ తనకు ఒంగి ఒంగి దణ్ణాలు పెట్టాలని పాలకుడు ఆశించడం, మాటిమాటికి తెలుగు, తెలుగు అంటూండడం - వంటి ఘటనలు పెట్టి, ఎన్టీయార్‌పైనే పూర్తిగా అస్త్రాలను సంధించారు. అప్పటిదాకా ఎన్టీయార్‌ సినిమాల్లో పలు ముఖ్యపాత్రలు ధరించిన సత్యనారాయణ ఎన్టీయార్‌ను అనుకరిస్తూ వేషం వేశారు. సినిమా చివర్లో కృష్ణ యీ నియంతృత్వంపై తిరగబడి విజయం సాధిస్తాడు. కోదండరామయ్య పారిపోగా, చిన్నల్లుడు జైలుకి వెళతాడు.

కథ పెద్దగా లేకపోయినా ఈ సినిమా సూపర్‌ హిట్‌ అయింది. ఎన్టీయార్‌ ప్రపంచ అభిమానుల సంఘం అధ్యక్షుడు, ఎమ్మెల్యే శ్రీపతి రాజేశ్వర్‌ తన సంఘ సభ్యులతో కలిసి సినిమా హాళ్ల యజమానులను బెదిరించారు. దాంతో డిస్ట్రిబ్యూటర్లు ప్రెస్‌ కాన్ఫరెన్స్‌ పెట్టి దులిపేశారు. ''వాస్తవాలను వక్రీకరించిన ఈ సినిమాకు సెన్సార్‌ సర్టిఫికెట్టు యిచ్చి వుండకూడదు. కేంద్రం చేతిలో సెన్సారు ఉంది కాబట్టి ఈ సినిమాకు సర్టిఫికెట్టు వచ్చింది.'' అని టిడిపి నాయకులు ఆరోపించారు. ప్రతిగా బాలకృష్ణ చేత ఒక సినిమా తీయించి విడుదల చేద్దామని టిడిపి ఆలోచిస్తోందని ''ఇండియా టుడే'' తన అక్టోబరు 15, 1986 సంచికలో రాసింది. అయితే అది కృష్ణ వ్యక్తిగత జీవితంపై తీయాలా, కాంగ్రెసు పార్టీ గతంలో రాష్ట్రాన్ని పాలించిన విధానంపై తీయాలా అనేది తేల్చుకోలేక పోతున్నారని రాసింది. అది తేలకే కాబోలు, ఏ సినిమా తీయలేకపోయారు.

ఆ తర్వాతి ఏడాది ''మండలాధీశుడు'' (1987) విడుదలైంది. ఎన్టీయార్‌ తన సినిమాల్లో వేషాలిచ్చి ప్రోత్సహించిన ప్రభాకరరెడ్డి కాంగ్రెసులో చేరి, ఎన్టీయార్‌పై పగ బూనినట్లు, అడుగడుగునా ప్యారడీ చేయిస్తూ ఈ సినిమాను డైరక్టు చేశారు. ఎన్టీయార్‌ పాత్రలో కోట శ్రీనివాసరావు జీవించేశారనాలి. ఎన్టీయార్‌కు ఆప్తులై వుండి, ఆయన సొంత సినిమాల్లో కూడా నటించిన భానుమతి, గుమ్మడి వగైరాలు నటించారు. నా పిలుపే ప్రభంజనం నటుడు సత్యనారాయణపై ఎటాక్‌ జరగలేదు, ఆయన్ని ఎవరూ బహిష్కరించలేదు కానీ కోటపై మాత్రం విజయవాడ రైల్వే స్టేషన్‌లో భౌతికపరమైన దాడి జరిగింది. నాలుగైదేళ్లపాటు నిర్మాతల బృందమొకటి అవకాశాలు యివ్వలేదు. కృష్ణ ఆదుకోవడంతో కోటకు వేషాలు వచ్చాయి. కొన్నాళ్లు పోయాక కోట ఎయిర్‌పోర్టులో ఎన్టీయార్‌ తారసిల్లగా వెళ్లి ఫలానా అని చెప్పుకున్నారు. కాళ్లకు దణ్ణం పెట్టారు. ఎన్టీయార్‌ 'ఓహో, మీరా, మంచి నటులు! ఆరోగ్యం జాగ్రత్తగా చూసుకోండి' అని వెళ్లిపోయారు. కోట హమ్మయ్య అనుకున్నారు.

1989 నవంబరులో ఎన్నికలు వచ్చాయి. దానికి సన్నాహంగా అన్నట్లు ఇంకో రెండు సినిమాలు తయారయ్యాయి. ఎన్టీయార్‌ ముఖ్యమంత్రిగా వుండగానే తెలుగు, హిందీ భాషల్లో ఎన్టీయార్‌ చారిటీ ట్రస్టు నిర్మాణంలో ''బ్రహ్మర్షి విశ్వామిత్ర'' సినిమా ప్లాను చేసి, షూటింగుల్లో పాల్గొనసాగారు. రాజీవ్‌ గాంధీ నుంచి విడిపోయి వచ్చేసి, ఆయనకు వ్యతిరేకంగా పార్టీ పెట్టిన విపి సింగ్‌ వగైరాలను సినిమా ప్రారంభోత్సవానికి పిలిచారు. మీనాక్షి శేషాద్రికి మేనక పాత్ర యిచ్చి ఆమెతో డాన్సు షూట్‌ చేశారు. ఈ సినిమా నిర్మాణం ప్రజల విమర్శలకు గురైంది. చివరకు 1991లో రిలీజు చేశారు.

ఈ విశ్వామిత్ర థీమ్‌తోనే ఎన్నికలకు ముందు ''1990 కలియుగ విశ్వామిత్ర'' (1989), ''గండిపేట రహస్యం'' (1989), అనే రెండు సినిమాలు రిలీజయ్యాయి. మొదటి దానిలో విజయచందర్‌ ఎన్టీయార్‌గా, ఆయనకు జోడీగా రమ్యమకృష్ణ వేశారు. తర్వాత విలన్‌గా, కమెడియన్‌గా పేరు తెచ్చుకున్న ప్రదీప్‌ శక్తి డైరక్టు చేశారు. గండిపేటలో ఎన్టీయార్‌కు స్టూడియో ఉంది. అక్కడ వున్న కుటీరంలో ఆయన ప్రధాని పదవి కోసం క్షుద్రపూజలు చేస్తున్నాడని, చీర కట్టుకునేవాడని, తన కంటె వయసులో చిన్న అయిన అమ్మాయిని పెళ్లి చేసుకున్నాడని.. యిలా చాలా పుకార్లు వుండేవి. వాటిని ఆసరా చేసుకుని ''గండిపేట రహస్యం'' తయారైంది. ఈ సినిమాలో ముఖ్యమంత్రి పాలన ఎదిరించే యువకుడిగా నరేశ్‌ నటించారు. విజయనిర్మల కూడా నటించారు. డైరక్షన్‌ ప్రభాకరరెడ్డి. కృష్ణ సినిమా ఓపెనింగులో కనబడి మాట్లాడతారు. 'థర్టీ ఇయర్స్‌ ఇండస్ట్రీ'గా పేరు బడిన కమెడియన్‌ పృథ్వీ యీ సినిమాతో తెరకు పరిచయమై ఎన్టీయార్‌గా నటించారు. ఈ రెండు సినిమాలూ పెద్దగా ఆడలేదు కానీ ఎన్నికలలో టిడిపి పరాజయం పాలయింది.

కృష్ణ ఏలూరు నుంచి పార్లమెంటు సీటుకి పోటీ చేశారు. తమపై సినిమాలు తీసిన కృష్ణను ఓడించాలన్న పట్టుదలతో ఉన్న టిడిపి బోళ్ల బుల్లిరామయ్య అనే ధనికుణ్ని ప్రత్యర్థిగా నిలిపింది. కృష్ణ పొంగిపొరలే ఆత్మవిశ్వాసంతో ''బుల్లి రామయ్యనే కాదు, యిక్కడకు వస్తే పెద్దరామయ్యనే ఓడిస్తా.'' అని ప్రకటించారు. ఏది ఏమైనా ఆ ఎన్నికలలో టిడిపి చావుదెబ్బ తింది. అసెంబ్లీ ఎన్నికలలో దానికి 128 సీట్లు తగ్గి 74 వచ్చాయి. కాంగ్రెసు 50 సీట్ల నుంచి 181కి ఎగబాకింది. ఇక పార్లమెంటు విషయానికి వస్తే టిడిపి కేవలం రెండంటే రెండే సీట్లు గెలిచింది. ఎన్టీయార్‌ నెలకొల్పి, అధ్యక్షుడిగా ఉన్న నేషనల్‌ ఫ్రంట్‌ కేంద్రంలో అధికారంలోకి వచ్చినా, రెండు సీట్లు మాత్రమే రావడంతో ఆయనకు విలువ పోయింది. వాళ్లు యీయన్ని పూచికపుల్లలా తీసిపారేశారు. మళ్లీ 1994లో గెలిచి వచ్చేదాకా ఎన్టీయార్‌కు అధికారం దూరమైంది. సినిమాలు చేసుకుంటూ, తీసుకుంటూ కాలక్షేపం చేయవలసి వచ్చింది.

ఎన్టీయార్‌కు వ్యతిరేకంగా వెలువడిన సినిమాల గురించి యిదంతా మనకు తెలుసు. తెలియనిదేమిటంటే ఎన్టీయార్‌ కూడా రాజీవ్‌ గాంధీకి వ్యతిరేకంగా సినిమా ప్లాను చేశారని! దాని గురించి ముళ్లపూడి వెంకట రమణగారి ఆత్మకథ ''కోతికొమ్మచ్చి''లో సమాచారం దొరుకుతోంది.

సినిమా వాళ్లకు కథ చెప్పడంలో వుండే కష్టాల గురించి రాస్తూ రమణగారు యిలా రాశారు.

'...వీరిని మించిన వీరశిల్పులున్నారు. తెలుగులో తమిళంలో - అన్ని చోట్లా. రచయిత కథ చెప్తుండగా ముఖ్యమైన మలుపు, పాయింట్లు వచ్చాక- ఒకడు 'అరె హరె' అనేవాడు. పక్కవాడు ఆశ్చర్యంగా చూసేవాడు. ''నిన్న సాయంత్రం మనం అనుకున్న లైను ఇదే కదూ'' అంటాడు మొదటివాడు. ''లైనేమిటి-డైలాగులతో కూడా చెప్పేస్తున్నాడీయన'' అని రెండోవాడు. ''అంథా ఇదే - సేమ్‌ టు సేమ్‌''. ''సరే- ఆయనకి అడ్డురాకు - సాంతం చెప్పనీ'' అంటారెవరో! అప్పటికే బిక్కచచ్చిపోయిన కవిగారు నీరసంగా మిగతా కథ చెప్పి తలవంచుకునేవాడు. ''ఇదంతా - ఈ కథంతా మేం నిన్న రాత్రి అనుకున్నదే. నోట్సు కూడా రాసుకున్నాం - ఏమీ అనుకోకండి - మీరు చాలా టాలెంటెడ్‌ - ఇలాటివి ఇంకో వంద చెప్పగలరు'' అని భుజం తట్టి సాగనంపేవారు.

కొత్తగా వస్తున్న కథకులు చాలామందికి ఇలా జరిగింది. ఎవరో ఎందుకు- నాకే ఇది అనుభవం. బాంబే యాక్టర్‌ రాజ్‌ బబ్బర్‌ దగ్గర. ఎన్‌టియార్‌ సి.ఎం పదవిలో ఉండగా - అప్పుడే పదవిలోకి వచ్చిన రాజీవ్‌ గాంధీగారి మీద ఒక పారడీ తియ్యాలనుకున్నారు. అప్పుడే కొత్తగా అధికారంలోకి వచ్చి ఏ దోషాలూ లేని మంచి మనిషిగా పేరున్న రాజీవ్‌ గాంధీ అంత క్లీన్‌ కాదని ప్రచారం చెయ్యడం వారి ఉద్దేశం. దానికి మిస్టర్‌ క్లీన్‌ అని పేరు పెట్టారు. నన్ను రాయమన్నారు. నేను స్థూలంగా కథ అనుకుని చెప్పాను. బాగుందని-దాన్నే డెవలప్‌ చేయమన్నారు. తయారయ్యాక అప్పటి ఎన్‌.ఎఫ్‌.డి.సి ఛైర్‌మన్‌ డి.వి.యస్‌ రాజుగారి ఇంట్లో (ఫిలింనగర్‌లో) సిట్టింగు పెట్టారు. హిందీకి రాజ్‌ బబ్బర్‌నీ, తెలుగుకి మోహన్‌బాబు గారినీ ఫిక్స్‌ చేశారు. వాళ్లనీ పిలిచారు. ఆ మీటింగుకి సి.ఎం. తరఫున చంద్రబాబునాయుడు గారు వచ్చారు.

నేను కథ చెప్పడం మొదలైన అయిదు నిమిషాల తర్వాత 'శబాష్‌ - క్యా బాత్‌ హై!' అన్నారు, బాంబే బబ్బర్‌ గారు. ఇంకో నిముషంలో 'అరే -కమాల్‌ హై! బహుత్‌ కమాల్‌ హై' అని గట్టిగా అన్నారు. ''సేమ్‌ టు సేమ్‌ - యెహి కహానీ - యెహి సీనేం - వా - 'కమాల్‌' అన్నారు.

పొగుడుతున్నారు అనుకుని నేను సంతోషంగా ముందుకు సాగుతున్నాను.

రాజుగారు 'ఆపండి' అన్నారు ధాటీగా! నేను ఆపేశాను. అయోమయంగా చూశాను. నాతో వచ్చిన శ్రీ రమణగారి వంక చూశాను. ఆయనకీ ఏమర్థం కాలేదు.

రాజ్‌ బబ్బర్‌, అతని కూజా (అసిస్టెంటు) ఒకరికొకరు షేక్‌హాండ్సి చ్చేసుకుంటున్నారు హోరాహోరీగా.

''ప్లీజ్‌ - వన్‌ మినిట్‌'' అన్నారు రాజు గారు. ''ఏమిటి సంగతి'' అన్నారు కొంచెం ఖచ్చితంగా.

వాళ్ళు చెప్పినదాని సారాంశం.... ఇదే కథ - వాళ్ళు అల్లేసుకున్నారు... బాంబేలో మొదలుపెట్టి విమానం మెడ్రాసు వచ్చేసరికి పూర్తి చేసేశారుట! 'ఈ మెడ్రాసు రైటర్‌ రమణా సాబ్‌కి ఇదెలా తెలిసింది - ఇదే లైనాఫ్‌ థాట్‌ ఎలా వచ్చింది' అని వాళ్ళ ఆశ్చర్యం! ''అంటే - యూ నో.. ద హోల్లీ - కంప్లీట్‌లీ - ఇట్స్‌ మిరకిల్‌ - బహుత్‌ కమాల్‌ హై - సేమ్‌ టు సేమ్‌'' అన్నారు బబ్బర్‌.

''ఈ కథ సీయం గారూ నేనూ నిన్ననే విన్నాం. నాకు కథంతా తెలుసు- మీరు మిగతాది చెప్పండి - టూకీగా- క్లయిమాక్సు - ఒక్క ముఖ్యమైన ఇన్సిడెంట్‌'' అన్నారు రాజుగారు.

రాజ్‌ బబ్బర్‌, అతని తోడూ నీడా కంగారుపడ్డారు- 'అదీ - అఫ్‌కోర్స్‌ - ఐ మీన్‌ - ఉయ్‌ మీన్‌'' అని నీళ్ళు నములుతున్నారు. 'మీను'మేషాలు నవుల్తూ.

ఫోను మోగింది. అవసరాన్నిబట్టి మోగే ఫోనులు అలర్ట్‌గా ఉంటాయి. రాజు గారు తీసుకున్నారు. ''ఆ - ఊ - అలాగే'' అని ఫోను పెట్టేశారు.

''అర్జెంట్‌ మీటింగ్‌ - కల్‌ మిలేంగే'' అన్నారు లేచి నించుని.

అందరం లేచాం.

రాజు గారు కదుల్తూండగా రాజ్‌ బబ్బర్‌ ఆయనకు ఒక బిల్లు చేతికిచ్చాడు. అది బాంబే టెయిలర్స్‌ కచ్చిన్స్‌ కంపెనీ వారు ఇచ్చిన బిల్లు - 32 వేలకి! రాజీవ్‌గాంధీ రూపంలో మిస్టర్‌ క్లీన్‌గా బబ్బర్‌ నటించబోయే వేషానికి కాస్ట్యూమ్స్‌!ట.' - యిదీ రమణగారు రాసినది.

అంటే ఎన్టీయార్‌ కూడా రాజీవ్‌పై 'చిత్రప్రతీకారం' ప్లాను చేశారన్నమాట కానీ అది వర్కవుట్‌ కాలేదు. ఏది ఏమైనా 1989లో అటు రాజీవ్‌, యిటు ఎన్టీయార్‌ యిద్దరూ ఓడిపోయారు.

తర్వాతి రోజుల్లో రాజకీయ ప్రయోజనాలతో సినిమాలు వచ్చినట్లు లేదు. వర్మ 'లక్ష్మీస్‌ ఎన్టీయార్‌'కు వైసిపి మద్దతు ఉంటే అది ఆ క్యాటగిరీలోకి చేరుతుంది. - ఎమ్బీయస్‌ ప్రసాద్‌ (జనవరి 2019)

2019 జనవరి ఎమ్బీయస్‌: ఎన్టీయార్‌ - 09

ఎన్టీయార్‌ అనేక పౌరాణిక, చారిత్రాత్మక సినిమాల స్క్రిప్టులు సముద్రాల, పింగళిల చేత రాయించుకుని దగ్గర పెట్టుకుని దశాబ్దాల తర్వాత తీశారని, అవి అనుకున్నంత విజయం సాధించలేదని అందరికీ తెలుసు. అయితే ఒక సినిమా తాజాగా తన కోసం రాయించుకుని కూడా తీయలేకపోయిన వైనం డివి నరసరాజుగారు 'తెర వెనుక కథలు'లో గ్రంథస్తం చేశారు. 1980/81లో ఎన్టీయార్‌కు షూటింగులో చిన్న యాక్సిడెంటు జరిగి చెయ్యి ఫ్రాక్చరైంది. అలా ఫోర్స్‌డ్‌ రెస్టు దొరకడంతో కబుర్లు చెప్పుకుందాం రమ్మనమని నరసరాజుగార్ని పిలిచారు. ఈయన భార్య పోయి అప్పటికే ఏడాది కావడంతో కుటుంబం, భార్యబిడ్డల అనుబంధం గురించి కబుర్లు చెప్పుకున్నారు. 'యవ్వనంలో, మధ్యవయసులో భార్యాభర్తలు ఎదుటి వాళ్ల నుంచి ఏదో ఒకటి ఆశిస్తారు, 60 ఏళ్లు దాటాకే అవతలివాళ్లకు నేను ఏం చేయగలను అని ఆలోచిస్తారు.' అంటూ నరసరాజు పిల్లలు, పెళ్లిళ్లు, బంధువులు, కోడళ్లు, అల్లుళ్లు గురించి జనరల్‌గా మాట్లాడారు. ఎన్టీయార్‌ శ్రద్ధగా వింటూ తన అనుభవాలు కూడా చెప్పారు.

ఓ గంట పోయాక 'మీరిప్పుడు చెప్పినవి ఏదైనా సినిమాలో రాశారా?' అని ఎన్టీయార్‌ అడిగారు. 'సినిమాలో పెట్టలేదు కానీ 'బస్తీలో బహుకుటుంబీకుడు' పేర రేడియోకి 8 వారాల సీరియల్‌ నాటకంగా రాశాను' అన్నారీయన. మ్యానుస్క్రిప్ట్‌ ఉంటే రేపు పట్టుకుని వచ్చి చదివి వినిపించండి' అన్నారు ఎన్టీయార్‌. మర్నాడు చదవడం ప్రారంభిస్తూ ఉంటే బసవతారకం గారు కాఫీ తెచ్చి యిచ్చి వెళ్లిపోయారు. 'ఆవిణ్నీ పిలవండి, వింటారు' అన్నారు నరసరాజు. ఎన్టీయార్‌ మెల్లగా 'వద్దు లెండి, మీరు నిన్న చెప్పిన విషయాలని బట్టి చూస్తే యిందులో మనకి ఎదురు దెబ్బలు తగిలేట్టున్నాయి' అన్నారు నవ్వుతూ.

నరసరాజు కూడా నవ్వి, చదివి వినిపించారు. ఎన్టీయార్‌కు విపరీతంగా నచ్చేసింది. 'ఇప్పుడు నాకు పదిపన్నెండు లక్షలిచ్చి నాచేత యీ ముసలివేషం ఏ ప్రొడ్యూసర్‌ వేయిస్తాడు? మనమే తీద్దాం. దీన్ని సినిమాకి ఎడాప్ట్‌ చేయండి. మధ్యవయసులో ఉన్న దశలో ఏమైనా మంచి సంఘటనలు ఫ్లాష్‌బ్యాక్‌లో పెట్టండి. 'పుణ్యదంపతులు' అని పేరు పెడదాం' అన్నారు. రెండు మూడు వారాల్లో మొత్తం స్క్రిప్టు పూర్తయింది. 1982 జనవరిలో నరసరాజుగారి స్క్రిప్టు ఫైనలైజ్‌ చేసేశారు కూడా. అది జరిగిన రెండు నెలలకే రాజకీయప్రవేశం గురించి ప్రకటన చేయడం జరిగింది. దాంతో సినిమా పెండింగులో పడింది.

తర్వాత చాలా వేదికల మీద ''శ్రీనాథ'', ''పుణ్యదంపతులు'' సినిమాలు తీయాలి అంటూ వచ్చారు. ఫైనల్‌గా శ్రీనాథ తీశారు కానీ, పుణ్యదంపతులు తీయలేదు.

అదే పుస్తకంలో నరసరాజుగారు రాశారు - తను రాసిన ''యమగోల'' (1977) సినిమాలో హీరో పాత్ర బాలకృష్ణ వేయాలని, యముడి పాత్ర ఎన్టీయార్‌ వేయాలని తన ప్రతిపాదన అని. 1977లో కెమెరామన్‌ వెంకటరత్నం గారు నరసరాజుగారి వద్దకు వచ్చి ''ఈ తరం మనిషి'' సినిమా తీసి నష్టపోయాను. పరువు కోసం మరో సినిమా తీయాలి, మీరు రాసి పెట్టాలి. కథ చెప్పండి'' అన్నారు. ''దేవాంతకుడు'' సినిమా బాగుంటుంది కానీ, దానికి ముందూ వెనకా కథ కలిపి రాసుకుంటే బాగుంటుంది. కానీ కథ కొంతైనా కలుస్తుంది కాబట్టి ''దేవాంతకుడు'' (1960) సినిమా హక్కులున్నవాళ్లు గోల పెట్టకుండా నువ్వు కొనేసుకో'' అన్నారు. కానీ అప్పటికే దాని హక్కులు జిల్లాల వారీగా, తాలూకాల వారీగా ఎవరెవరో కొనేసుకున్నారు. అందరి ఆరాలూ తీయలేక, అంతగా కేసు వస్తే అప్పుడే చూసుకుందాం అనుకున్నారు.

''యమగోల' అనే టైటిల్‌ సి.పుల్లయ్యగారు రిజిస్టరు చేయిస్తే ఫైనల్‌గా రామానాయుడుగారు కొనుకున్నారు. దానికి తగ్గ కథ దొరక్క వాడుకోవడం లేదు. నువ్వు అది కనుక్కో, మన కథకు పనికి వస్తుంది' అని నరసరాజు చెపితే వెంకటరత్నం 5 వేలకు కొనుక్కున్నారు. 15-20 రోజుల్లో కథ ఒక తృప్తికరమైన రూపానికి వచ్చింది. దేవాంతకుడులో ఎన్టీయార్‌ హీరోగా వేయగా, అతని ధాటికి తట్టుకోలేక విలవిల్లాడిన యముడిగా ఎస్వీయార్‌ వేశారు. అప్పటికే ''కర్ణ'' సినిమా విడుదలై అభిమన్యుడిగా వేసిన బాలకృష్ణకు పేరు వచ్చింది. ఎన్టీయార్‌ యముడిగా వేస్తే, అతను హీరోగా వేసి నిజజీవితంలో తండ్రిని ఎదిరిస్తూ డైలాగులు చెపితే ప్రేక్షకులు కిక్కు నిస్తుందని నరసరాజు అనుకున్నారు. అయితే బాలకృష్ణ, ఎన్టీయార్‌లతో సినిమా అంటే ఫ్లాప్‌ సినిమా తీసిన వెంకటరత్నంకు పైనాన్సు పుడుతుందా అని నరసరాజుకి అనుమానం వచ్చింది. 'కావాలంటే రామారావు గారికి నేను కథ చెప్తాను. ఆయనకు కథ నచ్చితే బాలకృష్ణ ఉంటాడు కాబట్టి ఆయన కూడా పెట్టుబడి పెట్టవచ్చు.' అని ఐడియా యిచ్చారు నరసరాజు.

సందేహిస్తూనే వెంకటరత్నం ఎన్టీయార్‌ను అడిగితే ఆయన కథ వింటాను అన్నారు. నెలాఖరుకు కథ విని, నరసరాజుతో ''బాలయ్యను నా సొంత సినిమాలకు తప్ప యితరులకు యివ్వను, అతని చదువు దెబ్బ తింటుంది. పైగా యీ హీరో వేషం బాలయ్య మొయ్యలేడు. నేనే వేయవలసినంత యింపార్టెన్స్‌ ఉంది. యముడు సత్యనారాయణ చేత వేయిద్దాం.'' అన్నారు. డైలాగులన్నీ నరసరాజు చేత చదివి వినిపించుకున్నారు. యమలోకం సీన్ల షూటింగు జరిగేటప్పుడు ఆయన్ని దగ్గరుండమని కోరారు. సినిమా సూపర్‌డూపర్‌ హిట్‌ అయింది. డైలాగులు గ్రామఫోన్‌ రికార్డులుగా వచ్చాయి.

ఎన్టీయార్‌కు కెవి రెడ్డి గారంటే గురుభావం. ఆయన సినిమాలు వరుసగా ఫెయిల్‌ కావడంతో చివరి దశలో కష్టాలు అనుభవించారు. విజయా నిర్మాతలు నాగిరెడ్డి- చక్రపాణిలకు కెవి రెడ్డి లవ్‌-హేట్‌ బంధం ఉండేది. ''షావుకారు'' సినిమా వైఫల్యం తర్వాత కెవి తీసిన ''పాతాళభైరవి''తోనే విజయా నిలబడింది. కానీ తర్వాతి సినిమా వాహినీకి తీస్తానని కెవి అనడంతో నాగిరెడ్డి-చక్రపాణి అహం దెబ్బ తింది. అతి కష్టం మీద ''మాయాబజార్‌'' తయారైంది. దాని హిట్‌ తర్వాత కెవి నిర్మాతలకు టెర్మ్‌స్‌ డిక్టేట్‌ చేశారు. ''జగదేకవీరుని కథ''కు మీ పేర్లు లేకుండా దర్శకనిర్మాతగా నా పేరు వేయాలి' అన్నారు. వాళ్లు ఒప్పుకున్నారు. కానీ దాని తర్వాత అదే టెర్మ్‌స్‌ మీద ''సత్య హరిశ్చంద్ర'', ''ఉమా చండీ గౌరీశంకరుల కథ'' (1968) ఫ్లాప్‌ కావడంతో యిక ఆయనపై పగ తీర్చుకున్నారు. స్టాఫ్‌ మొత్తాన్ని తీసేసి, ఎక్కవుంట్లు సెటిల్‌ చేసి యింటికి పంపేశారు. నెల జీతాల మీద వున్న పింగళి, గోఖలే, కళాధర్‌, వగైరాలు అందరికీ ఉద్వాసన చెప్పారు. కెవి రెడ్డిగారికి యిచ్చిన కారుని కూడా వెనక్కి తెప్పించేసుకున్నారు.

ఇది విని ఇండస్ట్రీలో అందరూ బాధపడ్డారు. ఎన్టీయార్‌ మాత్రం చొరవ తీసుకుని కెవి యింటికి వెళ్లి ''నా సొంతానికి ఒక సినిమా తీసిపెట్టండి. మీ రచయిత పింగళి రాసిన స్క్రిప్టులు రెండు నా దగ్గరున్నాయి. ఒకటి ''చాణక్య-చంద్రగుప్త'', మరొకటి ''శ్రీకృష్ణ సత్య'' ఈ రెంటిలో మీ యిష్టం వచ్చింది తీసి పెట్టండి.'' అని అడిగారు. అప్పటికే సొంతంగా డైరక్టరు అయిన ఎన్టీయార్‌ తన మీద అభిమానంతో యీ ఆఫర్‌ యిస్తున్నాడని గ్రహించిన కెవి ''శ్రీకృష్ణ సత్య తీస్తాను రామారావ్‌'' అన్నారు. నరసరాజుగారితో ''రామారావు నాకు కొండంత బలమూ ధైర్యమూ యిచ్చాడు. ఒక మంచి చిత్రం తీసి తృప్తిగా రిటైరై మా సొంతూరు తాడిపత్రి వెళ్లిపోతాను'' అన్నారు కెవి.

1971 డిసెంబరులో విడుదలైన ''శ్రీకృష్ణ సత్య'' కళాత్మకంగా రూపొందింది. బాగానే ఆడింది. నిజానికి సినిమా డైరక్షనంతా ఎన్టీయార్‌ చేసి, కెవి చేత ప్రతి షాట్‌ ఓకే చేయించుకునేవారట. 1972 సెప్టెంబరులో 60 సం.ల వయసులో తృప్తిగా కన్నుమూశారు. - ఎమ్బీయస్‌ ప్రసాద్‌ (జనవరి 2019)

2019 జనవరి ఎమ్బీయస్‌: జగన్‌పై దాడి - 1/2

ముందే చెప్పేస్తున్నాను - 2018 అక్టోబరు 25న జగన్‌పై దాడి ఎందుకు జరిగిందో, ఎవరు చేయించారో నాకు తెలియదు. నేనేమీ కొత్త రహస్యాలు చెప్పబోవటం లేదు. ఈ ఆర్టికల్‌ చదివాక మీరు మరింత అయోమయానికి గురైతే అది నా తప్పు కాదు. దాడి తర్వాతి సంఘటనలలో నా దృష్టిని ఆకర్షించినవి పంచుకుంటున్నానంతే. నిజానికి దీనిపై ఆర్టికల్‌ రాయదగినంత సబ్జక్టు లేదని చాలాకాలం ఊరుకున్నాను. కానీ పోనుపోను టిడిపి వైఖరి చూస్తూ ఉంటే దీనిలో ఏదైనా ఉందేమో, అది మిస్సవుతున్నామేమోనని అనిపించసాగింది. 1984లో మల్లెల బాబ్జీ సంఘటన జరిగినపుడు కూడా ముందులో చిన్న సంఘటనగా, ఓ అభిమాని వెర్రి చేష్టగా కొట్టిపారేయడం జరిగింది. కానీ తర్వాత అతను ఆత్మహత్య చేసుకోవడంతో, చనిపోతూ లేఖ రాయడంతో అది పెద్ద విషయంగా తేలింది. తాజాగా ఎన్‌ఐఏ విచారణపై టిడిపి ప్రభుత్వం స్పందించిన తీరు విస్మయాన్ని కొలుపుతోంది. ఒట్టి పంతానికే పోతోందా, లేక అంతకంటె లోతుగా ఏమైనా ఉందా అనే సందేహం వస్తోంది.

రఫేల్‌ వివాదం ఏడాదిగా నలుగుతోంది. డిఫెన్సు డీల్స్‌ గురించి ప్రతిపక్షాలు ఆరోపణలు చేయడం మామూలేలే అనుకుని తాపీగా చదువుకుంటూ ఉన్నాను తప్ప ఆర్టికల్‌ ఏదీ రాయాలనిపించలేదు. కానీ పోనుపోను మోదీ ప్రభుత్వం వ్యవహరిస్తున్న తీరు చూస్తే సంశయాలు బలపడుతున్నాయి. కాగ్‌ విషయంలో సుప్రీం కోర్టుని తప్పుదారి పట్టించడమేమిటి? తాజాగా అలోక్‌ వర్మ వచ్చి సీట్లో కూర్చోగానే హడావుడిగా తరిమివేయడానికి కారణం ఏమిటి? రఫేల్‌పై ఎఫ్‌ఐఆర్‌ దాఖలు చేస్తాడన్న భయమేనా? నిజంగా ఏదో గోల్‌మాల్‌ జరిగిందా? లేకపోతే పారదర్శకంగా ఎందుకు ఉండటం లేదు? అనే అనుమానం మోదీపై కలుగుతోంది. అదే విధంగా యీ దాడి జరిగిన దగ్గర్నుంచి, టిడిపి నాయకుల ప్రవర్తనే కాదు, డిజిపి ప్రవర్తన కూడా ఆక్షేపణీయంగానే ఉంది. నిందితుణ్ని రెండునెలలకు పైగా దగ్గర ఉంచుకుని కూడా నిర్ద్వంద్వంగా ఏమీ తేల్చకుండా, అలా అని కోర్టు వాళ్లు ఎన్‌ఐఏకు అప్పగిస్తే దాన్ని తప్పుబట్టి.. ఏం జరుగుతోంది? అటు చూస్తే వైసిపి యిది కచ్చితంగా హత్యాయత్నమే అంటుంది. నిజం తేలేదెలా?

నేతినేతి వాదం అని ఉపనిషత్తుల్లో ఓ సిద్ధాంతం ఉంది. వెన్న కాస్తే వచ్చే నేతితో దానికి సంబంధం లేదు. న ప్లస్‌ ఇతి - నేతి అవుతుంది. న, ఇతి అంటే యిది కాదు అని అర్థం. దేని గురించైనా తెలుసుకోవాలంటే, అది ఏదికాదో ముందు తెలుసుకోవాలి. 'నేను' అంటే ఎవరు? అని ప్రశ్న. శరీరమా? కాదు, ఎందుకంటే 'ఇది నా శరీరం' అంటాం. అలాగే మనస్సు గురించి 'నా మనస్సు' అంటాం. అంటే 'నేను' అనేది వేరే ఉందన్నమాట... యిలా సాగుతుంది వాదన. అలాగే జగన్‌పై దాడి విషయంలో వినిపిస్తున్న సిద్ధాంతాల్లో ఏవి కావో లాజికల్‌గా కొట్టేసుకుంటూ వచ్చేద్దాం.

మొదటగా చూడాల్సింది - 'జగన్‌పై అది హత్యాయత్నం, చేయించినది టిడిపి వారు, మరీ ముఖ్యంగా బాబు' అనే ఆరోపణ గురించి. అలా చేయించాల్సిన అవసరం బాబుకి ఏముంది? ఆ ప్రయత్నం సఫలమై ఒకవేళ... ఒకవేళ జగన్‌ మరణించాడే అనుకోండి. దానివలన బాబుకి నష్టమే తప్ప లాభమేముంది? ప్రమాదంలో వైయస్‌ అకాల మరణం వలన ఉవ్వెత్తుగా సానుభూతి వచ్చిపడింది. వైయస్‌ బతికుండగా అసహ్యించుకున్న వాళ్లు సైతం 'పాపం పోయాడు' అనుకున్నారు. (ఆ సానుభూతిని అర్జంటుగా తన ఓటుబ్యాంకుగా మలచుకోవాలన్న ఆశే జగన్‌ను యీ స్థితికి తీసుకువచ్చింది) కాంగ్రెసు వాళ్లు జగన్‌పై కేసులు పెట్టినపుడు కూడా చనిపోయిన వైయస్‌కు గురి పెట్టకుండా కేవలం జగన్‌కే గురిపెట్టబోయి నానా తంటాలూ పడ్డారు.

ఈ రోజుల్లో సింపతీ ఓటు కున్న బలం అంతాయింతా కాదు. అనకూడదు కానీ, యీనాడు అసెంబ్లీలో చూస్తే అనేకమంది మాజీ ఎమ్మెల్యేల వితంతువులు, కొడుకులు, కూతుళ్లు, తమ్ముళ్లు కనబడతారు. పోయిన ఎమ్మెల్యేకు నివాళిగా వారి వారసులను పోటీ లేకుండా నెగ్గిద్దాం అనే విజ్ఞప్తులు తరచు వినబడుతూ ఉంటాయి. బాబుకు సింపతీ విలువ బాగా తెలుసు. బతికుండగా హరికృష్ణను కరివేపాకులా తీసిపారేసినా, పోగానే ఆయన కూతురికి కూకట్‌పల్లిలో టిక్కెట్టిచ్చారు. ఎంతోమంది టిడిపి ఉద్దండులు దానికోసం పోటీ పడినా సుహాసినికి ఆ సీటు దక్కిందంటే కారణం, వాళ్ల నాన్న మరణించడం! మరి అలాటప్పుడు అనవసరంగా జగన్‌ను చంపించి, అతని విగ్రహాలు రాష్ట్రమంతా వెలిసేట్లా చేస్తారా బాబు? ఇప్పటికే రాష్ట్రమంతా ఎన్టీయార్‌, వైయస్సార్‌ విగ్రహాలతో కిటకిటలాడి పోతోంది. ఇప్పుడు జగన్‌వి కూడా తోడైతే..? ఆ విగ్రహాలను సోపానాలుగా చేసుకుని జగన్‌ సోదరో, భార్యో బాబుకి పోటీగా తయారైతే ఎంత తలకాయనొప్పి?

పైగా బాబుకి మోసచరిత్ర ఉంది కానీ రక్తచరిత్ర లేదు. ఆయనది ఫ్యాక్షనిస్టు కుటుంబం కాదు, ఆ పోకడలు లేవు. ఈ మధ్య లక్ష్మీపార్వతి చెప్పుకున్నారు - వాళ్లింట్లో పనివాళ్ల దగ్గర్నుంచి అందరూ బాబు గూఢచారులేట. భార్యాభర్తలు మాట్లాడుకున్నవి కూడా అతనికి తెలిసిపోయేవట. అలాటప్పుడు వాళ్ల చేతే ఎన్టీయార్‌కు విషప్రయోగం చేయించి కడతేర్చవచ్చుగా. జగన్‌ ఒక్కడే బాబుకి ఆంధ్రలో ప్రతిపక్ష నాయకుడు. అతను వాళ్ల నాన్న మరణం దగ్గర్నుంచి వీధుల్లో తిరుగుతూనే ఉన్నాడు. ఇంటిపట్టున ఉండేది బహుతక్కువ. జనం మధ్యలో ఉండగా ఏమైనా చేయించడం ఎంత సులభం? దొమ్మీ జరిగింది, దానిలో ఎవరో తోసేశారు, పొడిచేశారు అనేయవచ్చు కదా. బాబు చాలా కష్టపడి యీ స్థాయికి వచ్చారు. అడుగడుగునా ప్రత్యర్థులతో పోరాడుతూనే ఉన్నారు. టిడిపిలోనే ఎంతోమంది అసూయాపరులు అవరోధాలు కల్పించారు. వాళ్లలో ఎవరినీ యీయన చంపించలేదు. తన రాజకీయ చాతుర్యం/కౌటిల్యం/కుటిలత్వంతో ఒక్కొక్కరిని పక్కకు నెట్టేస్తూ పైకి వచ్చారు. ఈయన చేతిలో దెబ్బ తిన్నవాళ్లు మోసపోయామని ఆక్రోశించారు కానీ నన్ను చంపించబోయాడని ఆరోపణలు చేయలేదు. అలాటి బాబు, యీ రోజు జగన్‌ని చంపించి, అతన్ని అమరవీరుడిగా చేస్తారా?

రెండో వాదన - 'బిజెపి చేయించింది. ప్రతిపక్ష నాయకుడిపై దాడి జరిగింది కాబట్టి శాంతిభద్రతలు లోపించాయని ఆరోపించి, బాబు ప్రభుత్వాన్ని బర్తరఫ్‌ చేయించడానికి యీ పన్నాగం పన్నింది' అని. దీనికి ఆధారం 2018 మార్చిలో వెలువడిన శివాజీ విరచిత గరుడ పురాణం! ఇది జరగగానే 'అబ్బ, బ్రహ్మంగారి కాలజ్ఞానంలా అచ్చు అలాగే జరిగింది' అనేశారు టిడిపి వారు. శివాజీ కూడా భుజాలు చరుచుకున్నారు. వీరెవరికీ తట్టలేదు - ఒకసారి శివాజీ వాళ్ల స్ట్రాటజీని బయటపెట్టాక, స్క్రిప్టు మార్చేయకుండా ఉంటారా? సినిమా కథ లీకైతేనే సన్నివేశాలు మార్చేస్తారు కదా. ఆర్నెల్ల క్రితం లీకైనా, అదే స్క్రిప్టు పట్టుకుని కూర్చుంటారా? వెరైటీ కోసం అధికార పార్టీ నాయకుడిమీదనే దాడి చేయించడమో, లేదా వైజాగ్‌ సదస్సులకు వస్తున్న విదేశీ ప్రముఖుల మీదో, దేశీయ పారిశ్రామిక వేత్తలమీదో ఉత్తుత్తి దాడి చేయించేవారు కదా! అయినా శివాజీ చెప్పిన గరుడ పురాణం రాజకీయాలతో ముఖపరిచయం ఉన్నవారెవరైనా రాసేయగల స్క్రిప్టు. ఐటీ దాడులు జరుగుతాయి వగైరా ఎవరైనా ఊహించవచ్చు.

మళ్లీ స్క్రిప్టు రాయడానికి బద్ధకించి పాతదే అమలు చేశారనుకోండి, మరి బిజెపి రాష్ట్రవ్యాప్తంగా ఉద్యమించాలిగా, బర్తరఫ్‌ చేయమని గవర్నరు వద్దకు మహజర్లు పట్టుకుని వెళ్లాలిగా! గరుడపురాణ ప్రవచనకర్త '..ముఖ్య రాజకీయపార్టీ నేతపై ప్రాణాపాయం లేని దాడి చేస్తారు, అనంతరం రాష్ట్రంలో అల్లర్లు సృష్టిస్తారు..' అన్నారు. మరి అల్లర్లు ఎక్కడా జరగలేదుగా! సాక్షి ఒక్కటే ఆ దాడిని పట్టుకుని వేళ్లాడుతోంది తప్ప బిజెపి పెద్దగా ఆసక్తి చూపటం లేదు. ఎందుకంటే దానికీ తెలుసు - ప్రభుత్వాన్ని బర్తరఫ్‌ చేస్తే బాబుకి సింపతీ పెరిగిపోతుందని. ఆయన బయటకు వచ్చి మీకోసం ఎన్నో చేద్దామనుకున్నాను, కానీ మీ అభివృద్ధి కోసం, ఆత్మగౌరవం కోసం పోరాడుతున్నానని ఆ దుర్మార్గులు బయటకు నెట్టేశారు. మీరే వారికి బుద్ధి చెప్పాలి, అని కాన్వాసింగ్‌ మొదలుపెడతాడు. గవర్నరు పాలన సరిగ్గా సాగకపోతే ఆ పాపభారం బిజెపిపై పడుతుంది. ఎందుకొచ్చిన తంటాలు, అంతకంటె బాబునే కంటిన్యూ చేసి ఆ రూపాయి ఏం చేశావ్‌, ఆ అర్ధ ఎక్కడ పెట్టావు? అని దబాయిస్తూ గడపడమే మేలు. అందువలన గరుడ పురాణం లింకు దీనికి లేదు అనుకోవచ్చు.

ఇక మూడో వాదన - జగనే తనపై తను చేయించుకుని, సింపతీ కొట్టేద్దామనుకున్నాడు అని. ఇప్పటికే జగన్‌ అంటేనే సింపతీకి, పరామర్శకు పర్యాయపదం అయిపోయాడు. ఋణమాఫీ గురించి ఒక్క అబద్ధం ఆడలేకపోవడం చేత అధికారం పోగొట్టుకున్నానని యిప్పటికే సెల్ఫ్‌పిటీలో ఉన్నాడు. నిజంగా తనను తాను చంపించుకోడు కదా, ఎటాక్‌కు గురయ్యాడు అనగానే అయ్యోపాపం అని వచ్చి ఓట్లేసేస్తారా? బాబు మావోయిస్టు ఎటాక్‌కు గురయ్యారు. మరణం అంచులదాకా వెళ్లి వచ్చారు, అయినా జనం జాలిపడ్డారా? ఓడించి యింటికి పంపించి రెస్టు తీసుకోమన్నారు. అది చూసి కూడా జగన్‌ మళ్లీ అలాటి సింపతీ కోసం పాకులాడతాడా? పైగా యిలాటి ఎటాక్‌ జరిగిందంటే మల్లెల బాబ్జీ ఉదంతం గుర్తుకు వచ్చి అందరూ నవ్వుకుంటారనే భయం ఉంటుంది. దాని గురించి చాలామంది మర్చిపోయి ఉంటారు కానీ జగన్‌ సంఘటన రాగానే దాన్ని తవ్వి, తలపోశారు.

లాల్‌ బహదూర్‌ స్టేడియంలో 1984 జనవరి 9న ఆ సంఘటన జరిగినప్పుడు నేను ఆ సభలోనే జనం మధ్యన ఉన్నాను. ఎన్టీయార్‌ పాలన పూర్తయిన ఏడాది సందర్భంగా జరిగిన సభ అది. దానిలో ఆయన మురళీధరరావు కమిషన్‌ సిఫార్సులు అమలు చేస్తానని ప్రకటించాడు తప్ప రెచ్చగొట్టే ప్రసంగం ఏదీ చేయలేదు. అందువలన ఆ బాబ్జీ అప్పటికప్పుడు ఆవేశంలో దాడి చేశాడని అనుకోవడానికి లేదు. దాడి జరగ్గానే పెద్ద కలకలం ఏమీ జరగలేదు. ఓ 22 ఏళ్ల రామారావు అభిమాని 'ఇందిరా గాంధీ జిందాబాద్‌' అంటూ చిన్న చాకుతో ఎన్టీయార్‌ బొటనవేలుని గాయపరిస్తే (ఎన్టీయార్‌ తనే గాయం చేసుకున్నాడని బాబ్జీ తర్వాతి రోజుల్లో ఆరోపించాడు) కాస్త రక్తం కారింది. 2 సెం.మీ.ల గాయమట. దానికే ఆయన రెండు, మూడు వారాలు కట్టు కట్టుకుని కనబడ్డాడు. ఎన్టీయార్‌ సినిమా కెరియర్‌ చూస్తే అనేక ప్రమాదాలకు ఆయన చలించలేదని తెలుస్తుంది. ఎప్పుడో యవ్వనంలోనే కాదు, ''చండశాసనుడు'' (1983) షూటింగు టైములో కూడా ఎడ్లబండి ఆయనపై నుంచి వెళ్లిపోయిందట. ఈ బాబ్జీ సంఘటన జరిగిన 8 నెలలకే అమెరికా వెళ్లి గుండెకు చికిత్స చేయించుకుని వచ్చి కూడా నాదెండ్ల తనను పదవీభ్రష్టుణ్ని చేశాడనగానే జనంలో చెడామడా నెల్లాళ్ల పాటు ఏకధాటీగా తిరిగేసిన ధీశాలి. అలాటాయన చిన్న గాయానికి అంత పెద్ద కట్టు కట్టుకున్నాడంటే ఫన్నీగా అనిపించింది.

ఇప్పుడు టిడిపి వాళ్లు అంటున్నట్టుగానే అప్పట్లో కాంగ్రెసువాళ్లు యిది టిడిపి సింపతీ కోసం ఆడించిన డ్రామా అని, దాని స్క్రీన్‌ప్లే బాబుదే అని అన్నారు. ఆ తర్వాత 1987 నవంబరులో బాబ్జీ ఆత్మహత్య చేసుకోవడం, దానిపై ఎన్టీయార్‌ ప్రభుత్వమే జస్టిస్‌ శ్రీరాములు కమిటీ వేయడం, ఆయన యిచ్చిన నివేదిక టిడిపిని యిరకాటంలోకి నెట్టడం జరిగింది. చనిపోతూ బాబ్జీ రాసిన రెండు లేఖల్లో వివరాలన్నీ ఉన్నాయి. వాటి ప్రకారం పబ్లిక్‌ సింపతీ కోసం ఎన్టీయార్‌ అల్లుడు చంద్రబాబే యీ పథకాన్ని రచించారు. ఉద్యోగమిస్తాం, 3 లక్షలిస్తాం, యీ నాటకమాడు అని బాబ్జీని 30 వేల అడ్వాన్సు యిచ్చి దింపారు. బాబ్జీని పోలీసులు పట్టుకోగానే ఎన్టీయార్‌ క్షమించేశానన్నారు. కానీ పోలీసులు జైల్లో పెట్టి కేసు నడిపారు.

బయట కాంగ్రెసు వాళ్లు యిదంతా నాటకం అని గోల చేస్తూ ఉండగా, అబ్బే అదేం కాదు, నేనే పథకం వేసి, అమలు చేశానని బాబ్జీ పోలీసు అధికారి విజయరామారావుకి లేఖ రాసి యిచ్చాడు. (ఆత్మహత్య చేసుకోబోతూ రాసిన ఉత్తరంలో యిది బలవంతాన రాసినట్లు బాబ్జీ వెల్లడించాడు, విజయరామారావు గారు సిబిఐకు డైరక్టరుగా చేసి, రిటైరయ్యాక టిడిపిలో చేరి, మంత్రి కూడా అయ్యారు) ఓ ఏడాది పోయాక విచారణకు రాగానే రామారావు కోర్టులో స్వయంగా హాజరై బాబ్జీని క్షమించమని కోరారు. జడ్జిగారు అతనికి ఓ ఏడాది శిక్ష వేసి, అండర్‌ ట్రయల్‌గా అతను గడిపిన ఏడాదిని దానికి అడ్ఞస్టు చేసి వెంటనే విడుదల చేసేశారు. బయటకు వచ్చాక బాబ్జీకి గుంటూరు జిల్లా పరిషత్‌ ఆఫీసులో తాత్కాలికంగా తోటమాలిగా పని యిచ్చారు. తనకు యిస్తానన్న పర్మనెంటు ఉద్యోగం యివ్వలేదన్న ఆవేదనతో అతను ఎలుకల మందు తాగి ఆత్మహత్య చేసుకోబోయాడు. తర్వాత ఒక దొంగతనంలో పాలు పంచుకున్నాడు. చివరకు విసిగి, వేసారి 1987 నవంబరు 30 న విజయవాడలోని శ్రీ దుర్గా లాడ్జిలో రూము తీసుకుని ఫ్యానుకి ఉరేసుకుని చనిపోయాడు.

ఆ గదిలోనే ఆ ఉత్తరాలు దొరికాయి. వాటిని పైకి రానీయకుండా తొక్కి పెట్టడానికి ప్రయత్నాలు కూడా జరిగాయి. కానీ ఎప్పుడైతే బయటకు వచ్చేశాయో ముఖ్యమంత్రి రాజీనామా చేయాలని కాంగ్రెసు డిమాండ్‌ చేసింది. ఇప్పుడు ప్రతీదీకి వైసిపికి అంటగడుతున్నట్లే, అప్పుడు టిడిపి కాంగ్రెసుకు అంటగట్టేది. మంత్రి గాలి ముద్దుకృష్ణమ నాయుడు 'ఆ లాడ్జి కాంగ్రెసు సానుభూతిపరుడుది, అందుకని యిందులో కుట్ర ఉంది' అన్నారు. ముగ్గురు మంత్రులు 'బాబ్జీ ఉత్తరాలు చూస్తే ఎవరో లీగల్‌ బ్రెయిన్‌ రాసినట్లు ఉంది తప్ప సామాన్యుడు రాసినట్లు లేదు' అన్నారు. మొత్తం మీద న్యాయవిచారణ జరిపిస్తామని టిడిపి ప్రభుత్వం ఒప్పుకుంది. జస్టిస్‌ చింతల శ్రీరాములు అనే మాజీ హైకోర్టు జడ్జిని నియమించి మూడు నెలల్లో తేల్చమన్నారు. అది జూన్‌ 21 కల్లా పూర్తయితే ఆయన ఏడాది చివర దాకా గడువు పెంచమని కోరాడు. ఇదంతా 1988 జులై 15 ''ఇండియా టుడే''లో వచ్చింది.

చివరకు ఆయన అది ఫేక్‌ ఎన్‌కౌంటర్‌ అని, ఎన్టీయార్‌ మల్లెల బాబ్జీని అలా డ్రామా ఆడమని ప్రేరేపించారని (ఆయన వాడిన మాట - ల్యూర్‌డ్‌) తేల్చారు. వారి మధ్య ఒప్పందం కుదిరిందని, కానీ బాబ్జీ ఆ పని చేశాక చట్టం చేతిలో చిక్కి తన తప్పేమీ లేకపోయినా ఏడాదిపాటు జైల్లో మగ్గాడని నివేదికలో రాశారు. దాంతో టిడిపి శ్రీరాములుపై విరుచుకుపడింది. అయితే చంద్రబాబు తను ముఖ్యమంత్రి అయాక 2002లో ఆయనను టిడిపిలో చేర్చుకున్నారు. ఇది పార్టీ వర్గాల్లో చాలామందిని ఆశ్చర్యపరిచింది. ఈ వార్తను 2002 డిసెంబరు 10 ''ద హిందూ''లో చూడవచ్చు. చెప్పవచ్చేదేమిటంటే మల్లెల బాబ్జీ విషయంలో దాన్ని ప్లాన్‌ చేసిన టిడిపి నవ్వులపాలు కావడం తప్ప, సాధించింది ఏమీ లేదు. అలాటప్పుడు వైసిపి మళ్లీ అలాటిది తలపెడుతుందా అనే సందేహం తలెత్తుతుంది.

- (సశేషం) - ఎమ్బీయస్‌ ప్రసాద్‌ (జనవరి 2019)

2019 జనవరి ఎమ్బీయస్‌: జగన్‌పై దాడి - 2/2

నాలుగో వాదన - జగన్‌ రాజకీయాలతో సంబంధం లేకుండా అతని మీదో, అతని కుటుంబం మీదో కక్ష ఉన్న వారో, వారివలన నష్టపోయినవారో దాడి చేశారు. అలా అనుకున్నా వాళ్లు పకడ్బందీగా చేస్తారు. ఏడాదిగా జనం మధ్యలో ఉన్నపుడు ఏ డాబా మీద నుంచో ఓ బాంబు వేసేవారు. అతను బస చేసిన ప్రదేశంమీద ఆయుధాలతో దాడి చేసేవారు. ఇలా మనిషి దొరికి పోయేట్లా ఎందుకు చేస్తారు? మనిషంటూ దొరికిన తర్వాత అతను తన వెనక్కాల ఎవరున్నారో చెప్పేసే ప్రమాదం ఉంది కదా. ఇప్పటికే రాజకీయంగా వేడెక్కిన రాష్ట్రం మరీ వేడెక్కుతుంది కదా. జగన్‌ అభిమానులు వారిని వెంటాడి, వేటాడతారు కదా. అంత రిస్కు ఎందుకు తీసుకుంటారు? ఏది చేసినా గుట్టు చప్పుడు కాకుండా చేసేవారు.

మరి దాడి చేసిన శ్రీనివాస్‌ జగన్‌ అభిమానా? టిడిపి పంపిన కిరాయి రౌడీయా (కిరాయి హంతకుడు అనడానికి మనసు ఒప్పటం లేదు)? అతను జగన్‌ అభిమాని అని, ఫ్లెక్సీలు కట్టాడని, జగన్‌కు మేలు చేయాలనే దాడి చేశాడనీ టిడిపి వాదిస్తోంది. అతను 'సానుభూతి వస్తుందని చేశా' అన్నాడు టీవీ కెమెరాల ముందు. 'అతని చేత అలా అనిపించారు' అంటుంది సాక్షి. పోలీసు కస్టడీలో ఉండగా ఏం చెప్పాడో అది వివరంగా బయటకు రాలేదు. అది కూడా పోలీసుల బలవంతం మీద అలా చెప్పాను అని కోర్టులో అంటే వీగిపోతుంది. ఇప్పుడు ఎన్‌ఐఏ వాళ్లు తమ అదుపులో తీసుకున్నాక ఏం చెప్తాడో, (లేక వాళ్లు ఏం చెప్పిస్తారో) చూడాలి.

అతను నిజంగా అభిమానా? అభిమానులు వెర్రిగానే ప్రవర్తిస్తారన్నమాట నిజం. సినిమా స్టార్లు వచ్చేవరకు గంటల తరబడి వేచి చూసి, వచ్చాక వాళ్ల కారు మీద రాళ్లేసేరకం ఉంటారు. ఇతనూ అలాగే జగన్‌ను గాయపరచి అభిమానాన్ని చాటుకుందా మనుకున్నాడా? సంఘటన తర్వాత సాటి అభిమానులు 'జగన్‌ అనుకోకుండా యింకోవైపు తిరక్కపోయి వుంటే ఆ పదునైన కత్తితో ఏ నరమో తెగి ప్రాణం పోయేది కదా, ఇదేనా నీ అభిమానం?' అని అడిగితే ఏం సమాధానం చెప్పేవాడు? 'అబ్బే, అలా జరగకుండా మేమిద్దరం గంటల తరబడి రిహార్సల్‌ వేసుకుని పర్‌ఫెక్ట్‌ టైమింగుతో చేశాం' అని చెప్పేవాడా? అసలు యీ దాడి వలన సానుభూతి వస్తుందని ఎలా అనుకున్నాడు? దాడి జరిగి రెండు నెలలు దాటింది. జగన్‌ పేర గుళ్లల్లో, మసీదుల్లో, చర్చిల్లో ఉధృతంగా పూజలు జరిగాయా? జనాలు ఉపవాసాలు చేశారా? ఎలా ఉన్నావు నాయనా అని అందరూ ఆయన ఉన్న చోటకి పరుగులు పెట్టారా? ఎప్పటిలాగ జగన్‌ను పాదయాత్రలో చూడడానికి వచ్చేవారు వస్తూనే ఉన్నారు, పేపర్లలో, టీవీల్లో తిట్టేవాళ్లు తిడుతూనే ఉన్నారు.

'అబ్బే, ఇవన్నీ శ్రద్ధగా ఆలోచించేటంత తెలివితేటలు అతనికి లేవండి, ఏదో ఆవేశంలో చేశాడు, ఏదో రకమైన గుర్తింపు కోసం తెగించాడు' అని అంటారా? ఆ మాట టిడిపి వాళ్లు, వైసిపి వాళ్లు యిద్దరూ ఒప్పుకోవడం లేదు. అతనికి చాలా ప్లానింగ్‌ ఉంది. వెనక్కాల నుంచి ఎవరో అడిస్తూంటే వాళ్లతో ఒప్పందం కుదుర్చుకుని వాళ్ల ప్లానుని పకడ్బందీగా అమలు చేశాడు అంటున్నారు. టీవీలో చూడగానే అతను తిక్కతిక్కగా అనిపించినా, తక్కువ్వాడేమీ కాదని తోచింది - వైజాగ్‌ వచ్చాకనే అతని ఆర్థికస్థితిలో మార్పు రావడం, 6 ఫోన్లు, 9 సిమ్‌ల ద్వారా 1110 ఫోన్‌ కాల్స్‌ చేయడం, అతని సోదరి ఖాతాలో కొలీగ్‌ 40 వేల డబ్బు బదిలీ చేయడం చూస్తూంటే!

చివరకు రాష్ట్రప్రభుత్వం సిట్‌ విచారణ చేసి తేల్చిన విషయాలను వైజాగ్‌ పోలీసు కమిషనర్‌ మహేశ్‌ లడ్డా జనవరి 2న వెల్లడించారు. సింపుల్‌గా చెప్పాలంటే - 'ఏదో సంచనలం కోసం చేశాడు తప్ప కుట్ర ఏమీ లేదు' అని తేల్చేశారు వాళ్లు. వాళ్ల కథనం ప్రకారం - నిందితుడు పది నెలల క్రితమే యిది ప్లాను చేశాడు. అప్పుడే ఎయిర్‌పోర్టులో ఉన్న ఫ్యూజన్‌ ఫుడ్స్‌ రెస్టారెంటులో పనికి చేరాడు. అలా పని చేయాలంటే ఎఇపి (ఏరోడ్రోమ్‌ ఎంట్రీ పర్మిట్‌) ఉండాలి. అతనిపై ఏ కేసులూ లేవని ఎయిర్‌పోర్టు అధికారులకు పోలీసులు నివేదిక యిచ్చారు. (సాక్షి దీనిలో తప్పులు పట్టింది. తూగోజిల్లా పోలీసులు యిచ్చారని ఓ సారి, వైజాగ్‌ ఎయిర్‌పోర్టు పోలీసు స్టేషన్‌ వాళ్లిచ్చారని మరోసారి చెప్పారట. అసలు ఏఇపి కోసం ఎవరూ అప్లయి చేయలేదని బ్యూరో ఆఫ్‌ సివిల్‌ ఏవియేషన్‌ సెక్యూరిటీ వాళ్లు చెప్పారట. అంటే ఏ సెక్యూరిటీ అనుమతి లేకుండా పనిచేసేయవచ్చన్నమాట) జగన్‌పై దాడి చేయడానికి రెండు కోడి కత్తులు కొని, ఒకటి తూగోజిల్లాలో ఠాణేలంకలో దాచి, మరోటి వైజాగ్‌ తెచ్చాడు.

జగన్‌పై దాడి చేసినప్పుడు అతనికి సెప్టిక్‌ కాకుండా స్టెరిలైజ్‌ చేశాడు. తను చేయబోయే పని గురించి తన ఫ్రెండ్స్‌తో ముందే చెప్పాడు. అక్టోబరు 18న చేద్దామనుకున్నాడు కానీ కుదరలేదు. ఆ పై వారం చేశాడు. దానికి ముందు ఒక అమ్మాయి చేత, మరో అబ్బాయి తో కలిసి 9 పేజీల లేఖ రాయించాడు. అది తనతో తెచ్చుకున్నాడు. జేబులోని పర్సులో కోడికత్తిని పెట్టుకుని ఎయిర్‌పోర్టుకి వస్తే పోలీసులు అతని పాస్‌ చూసి లోపలికి పంపేశారు కానీ పర్సును తనిఖీ చేయలేదు. (కోడి కత్తి బ్లేడు అంగుళన్నర నుంచి, రెండున్నర అంగుళాలు ఉంటుందట, పిడి కనీసం 3 అంగుళాలుండకపోతే పట్టుకోలేం. పర్సులో నాలుగంగుళాలకు మించిన వస్తువు పట్టదు. కత్తి ఫోటో చూస్తూంటే దాన్ని పర్సులో ఎలా దూర్చాడో అనిపిస్తోంది) తనకేదైనా అయితే తన అవయవాలను దానం చేయమని రాసుకున్నాడు. (తనకు ఏదైనా జరిగే డేంజరు ఉందని ఎందుకనుకున్నాడు? ప్రాణం పోయినా ఫర్వాలేదనుకుని దీనిలోకి దిగాడా? ప్రాణం కంటె సంచనలం సృష్టించడం ముఖ్యమనుకున్నాడా?)

వైసిపి వాళ్లు ఎయిర్‌పోర్టులో క్యాంటీన్‌ యజమాని టిడిపి సానుభూతి పరుడు, వారి ద్వారా చాలా ప్రయోజనాలు పొందాడు, శ్రీనివాస్‌ చేత అతను చేయించిన హత్యాప్రయత్నమే యిది అంటూ ముందుకు తెచ్చిన అంశాలను తోసిరాజన్నారు. బహుశా ఆ ఆధారాలు చాలలేదేమో! శ్రీనివాస్‌ తన ప్రాంతంలో నాలుగెకరాల భూమి కొనుగోలు చేయడానికి ప్రయత్నించిన విషయం మాకు తెలియదన్నారు. ఘటన జరిగిన రోజే పదినెలల క్రితం కట్టిన ఫ్లెక్సీ విషయం బయటపడడం వెనుక ఎలాటి ముందస్తు వ్యూహం లేదన్నారు. ఫ్లెక్సిలో గరుడపక్షి వేయడానికి, ఆపరేషన్‌ గరుడకు సంబంధం లేదు, కేవలం యాదృచ్ఛికం, శ్రీనివాస్‌కు పక్షి అంటే యిష్టం అన్నారు. ఆ 9 పేజీల లేఖ నలగకపోవడానికి కారణం అతను ఎయిర్‌పోర్టుకి మరొకరి బ్యాగ్‌లో పెట్టి తెచ్చాడని, తర్వాత జేబులో పెట్టుకున్నాడనీ అన్నారు. (ఈ లేఖ దాడి చేసినపుడు అతని జేబులో లేదని, ఉంటే జేబులో ఎత్తుగా కనబడేదని, వెంటనే సోదా చేసి లాక్కుని ఉండేవారని, అతన్ని కస్టడీలోకి తీసుకున్న తర్వాత రాత్రికి సర్ఫేస్‌ అయిందని సాక్షి ఎత్తి చూపింది, అందుకని యీ వివరణ)

ఈ ప్రకటనను వైసిపి ఎలాగూ ఆమోదించలేదు. 'ఆంధ్ర పోలీసుల మీద మాకు నమ్మకం లేదు' అని ముందే డిక్లేర్‌ చేసేసింది. కానీ టిడిపి అలా అనలేదు కదా. వాళ్లు 'దీనిలో ఎవరి ప్రమేయమూ లేదు' అంటూ చేసిన ఆ ప్రకటనను ఖండించలేదు. వాళ్ల ఆధ్వర్యంలో నడిచే పోలీసు వ్యవస్థే కాబట్టి కరక్టే అని నమ్మి తీరాలి. మరి అలాటప్పుడు వారు చెప్తూ వచ్చిన కుట్ర థియరీ తప్పని ఒప్పుకోవాలి కదా. జగన్‌ తన మీద తనే చేయించుకున్న దాడి అని కొన్నాళ్లు, లేదు, తల్లి తదితర కుటుంబసభ్యులు చేయించారని కొన్నాళ్లు అన్నారు. అవన్నీ తప్పుడు మాటలు అని వెనక్కి తీసుకోవాలి కదా. ఇంకా 'కోడికత్తి పార్టీ' అంటూ అవహేళన చేయడమేమిటి? అలా కింది స్థాయి నాయకులు అంటే పోనీలే అనుకుంటాం. సాక్షాత్తూ ముఖ్యమంత్రే అనడమేమిటి? ఒకసారి కాదు, పదేపదే అనడమేమిటి?

ఏ నాయకుడిపై సంఘటన జరిగినా ముఖ్యమంత్రి, తదితర నాయకుల నుంచి మొదటగా వచ్చే స్టేటుమెంటు - 'దీన్ని మేం ఖండిస్తున్నాం, ప్రజాస్వామ్యంలో హింసా రాజకీయాలకు తావు లేదు' అని. ఇన్నేళ్ల రాజకీయానుభవం ఉన్న బాబు గారి నోట వచ్చిన మాట - 'సానుభూతి కోసమే హత్యాయత్నం చేయించారు' అని. అది డ్రామాయో, సినిమాయో అంత త్వరగా ఎలా చెప్పగలరు? మాటవరసకి, బాబు ఎన్టీయార్‌పై దాడికి మల్లెల బాబ్జీతో ఒప్పందం కుదుర్చుకున్నారు, కానీ మధ్యలో ఇంకో బ్లేడ్‌ బాబ్జీ వచ్చి నిజంగా ఎటాక్‌ చేస్తే..? అప్పుడు దాన్ని డ్రామా అనగలమా? అందువలన వార్త బయటకు రాగానే దాడి చేసినవాడు ఎవరూ, ఏమిటి, వాడి కథేమిటి తెలుసుకుని అప్పుడు మాట్లాడాలి తప్ప తొందరపడి ఏమీ అనకూడదు.

రాజకీయ చాతుర్యం ఉన్నవాడైతే మొదట కంగారు పడినట్లు నటించి, తర్వాత 'అబ్బే యిదంతా ఉత్తుత్తిదేట, అనవసరంగా ఆవేదన పడ్డాను' అనాలి. కానీ బాబు అలా చేయక విమర్శల పాలయ్యారు. ఎందుకంటే రాజకీయ నాయకులు మనసులో అభిప్రాయాలు ఎలా వున్నా బయటకు మర్యాదలు నటిస్తారు. బాబు యీ విషయంలో మర్యాద పాటించకపోవడంతో గతంలో ఆయనపై దాడి జరిగినపుడు వైయస్‌ పాటించిన మర్యాదను అందరూ గుర్తు చేసుకున్నారు. జగన్‌ను పరామర్శించిన వాళ్లను కూడా బాబు తప్పుపట్టారు (దీనిలో కాంగ్రెసువారికి మినహాయింపు వుంది) ఇక డిజిపి ఠాకూర్‌ గారు - ఆయన రాజకీయ నాయకుడు కాదు కదా, మధ్యాహ్నం 12.45 గంటలకు సంఘటన జరిగితే 1.30 కల్లా ఆయన 'సానుభూతి కోసమే దాడి జరిగింది, దాడి చేసినతని మానసిక స్థితి సరిగ్గా లేదు' అనడమేమిటి?

మామూలుగా పోలీసులు ప్రెస్‌ వాళ్లు ఎంత రొక్కించినా ఏదీ ఓ పట్టాన చెప్పరు. 'విచారణ జరుపుతున్నాం, అన్ని విషయాలూ ఒకేసారి చెపుతాం' అంటారు. మరి ఈయనేమిటి? దివ్యదృష్టి ఉన్నట్లు సంఘటన జరిగిన గంటలోపే అలా సెలవిచ్చాడు? ఆయనేమైనా డాక్టరా, మానసిక స్థితి గురించి పరీక్షలు చేయకుండానే మాట్లాడడానికి? 'మీ పోలీసులను నేను నమ్మను' అని అనడానికి జగన్‌కు అవకాశ మిచ్చినట్లయింది కదా. మనలో మనమాట, ఆయన అలా అనకపోయినా, జగన్‌ అదే స్టేటుమెంటు యిచ్చేవాడనుకోండి. కానీ యీయన ఆ నింద పడడం దేనికి? ఏం బావుకున్నాడు? టిడిపి నాయకుల హర్షధ్వానాలా? అవి ఎలాగూ ఉంటాయి కదా! ఇప్పుడు ఫైనల్‌ విచారణ తర్వాత విచారణాధికారి అతని మానసిక స్థితి బాగాలేదని అనలేదు. పది నెలల క్రితమే పక్కాగా ప్లాన్‌ చేశాడు అన్నారు. మరి డిజిపిగారు తలకాయ ఎక్కడ పెట్టుకోవాలి?

ఆయన ఆ పల్లవి పాడగానే టిడిపి మంత్రులు చరణాలు అందుకున్నారు. కొందరు ఆపరేషన్‌ గరుడలో భాగమన్నారు, మరి కొందరు జగన్‌ తనే చేయించుకున్నాడన్నారు. ఎలా జరిగినా శాంతిభద్రతలు అనే అంశం రాష్ట్రపరిధిలోకి వస్తుంది కాబట్టి, వాళ్లే బాధ్యత వహించాలి. కానీ యీ సంఘటన జరగ్గానే రాష్ట్ర పోలీసులు, టిడిపి వారు ఎయిర్‌పోర్టు మా పరిధిలోకి రాదు, కేంద్రం పరిధిలోకి వస్తుంది, అందువలన మాకు బాధ్యత లేదు అని. చిన్నప్పటి నుంచి వింటూంటాం - కత్తిపోటుకి గురైన వ్యక్తి పోలీసు స్టేషన్‌కి వెళితే 'సంఘటన జరిగిన స్థలం మా స్టేషన్‌ పరిధిలోకి రాదు' అని పంపించేశారని. ఇదీ అలాగే తయారైంది. ఎయిర్‌పోర్టులో మూడు నెలలుగా సిసిటివిలు పని చేయటం లేదు. పోలీసులు పర్సు తనిఖీ చేయకపోవడం చేత కాంటీన్‌లోకి కోడి కత్తి వెళ్లింది. ఇవి సరిదిద్దుకోవాలి. లేకపోతే వైజాగ్‌కి విమానంలో రావడానికి మనుషులు దడుస్తారు.

ఇదెలా అంటే అది కేంద్రం బాధ్యత అంటారు. సరే, కేంద్రం పరిధిలోది కాబట్టి కేంద్రసంస్థ విచారణ చేపట్టింది, హమ్మయ్య, వదిలింది గొడవ అనుకోవచ్చుగా! అబ్బే, మేమే విచారణ చేస్తామంటూ గోల దేనికి? హక్కులు కావాలి కానీ, బాధ్యతలు వద్దా? లాజిక్‌ లేని యీ గోలకు కారణం ఏమిటంటే - జగన్‌కు, బిజెపికి ఎలా ముడిపెట్టాలా అన్న తాపత్రయం. జగన్‌ తనపై దాడిని తనే ప్లాను చేసుకున్నాడు, దానికి బిజెపి సహకరించింది, తన జ్యురిస్‌డిక్షన్‌ ఉన్న ప్రాంతంలో చేయించింది - అని నిరూపించాలని. రాజకీయలబ్ధి అనేది బై ప్రోడక్టుగా ఉండాలి. ముందు రాష్ట్రం యిమేజి కాపాడుకోండి.

ఈ దాడి జగన్‌ మీద జరిగింది కాబట్టి యిలా అంటున్నారు, రేపు రాహుల్‌ మీద జరిగితే ఏమంటారు? వైజాగ్‌లో పెట్టుబడి పెట్టడానికి వచ్చిన విదేశీప్రముఖుడిపై జరిగితే ఏం చెప్తారు? మాదేం బాధ్యత లేదంటారా? ఎయిర్‌పోర్టు దాటి చూడండి, శాంతిభద్రతలు అద్భుతంగా ఉంటాయి అని చెప్పుకుంటారా? మరి తిరుపతిలో అమిత్‌ షా పై దాడి జరిగింది. దానికి ఎవరు బాధ్యులు? అదీ బిజెపి వాళ్లు చేయించుకున్న దాడేనా? ఏదైనా సంఘటన జరగ్గానే 'రాయలసీమ రౌడీలు' అనే మాట వాడేస్తూ ఉంటారు. తుని సంఘటన జరగ్గానే బాబు వెంటనే దీని వెనక్కాల వాళ్లే ఉన్నారన్నారు. కడప జిల్లా వాళ్లు అని ఐడెంటిఫై కూడా చేసేశారు. తీరా విచారణ జరిపి కేసులు పెట్టబోతే అందరూ తూగోజిల్లా వాళ్లే తేలారు. అమరావతిలో రాజధాని భూముల అప్పగింత విషయంలో కుప్పలు తగలబడితే వైసిపి వాళ్లని అనేశారు. ఈ మధ్యే ఆ కేసులు ఎత్తేశారు, ఎందుకు? చేసినవాళ్లు అస్మదీయులని తేలిందా?

ఇలాటి దాడి బాబుపై ఆయన అభిమాని చేస్తే...? జగన్‌ కంటె బాబుకి అభిమానులు ఎక్కువ కదా, అప్పుడేం చేస్తారు? ఎయిర్‌పోర్టులో జరిగిందా, సీ పోర్టులో జరిగిందా? కేంద్ర పరిధా, అంతర్జాతీయ జలాల్లో జరిగిందా అనే చర్చ చేస్తారా? మా బాధ్యత లేదంటారా? దిల్లీలో ఆంధ్రభవన్‌లో జరిగిందనుకోండి, బాధ్యత దిల్లీ పోలీసులదా, కేంద్ర హోం శాఖదా, అనే చర్చ పెడతారా? జగన్‌ తల్లి చేయించిందని అధికార పార్టీ ఎమ్మెల్సీ రాజేంద్రప్రసాద్‌ ఆరోపణ చేశారు. వెంటనే ప్రభుత్వం ఆవిడ మీద కేసు పెట్టి జైల్లోకి తోసేయాలి కదా. విచారించాలి కదా! ఆధారాలేమున్నాయని రాజేంద్రప్రసాద్‌ను అడగాలి కదా! ఏం చేశారు? గమనించ వలసిన విషయమేమంటే - ప్రతిపక్ష నాయకుడిపై దాడి పెద్ద విషయం, దాన్ని సీరియస్‌గానే డీల్‌ చేయాలి. కోడికత్తి అంటూ అవహేళనలు చేసి గాలిలో వదిలేయరాదు.

విచారణ చప్పున ముగించాలి. ఎటాక్‌ చేసినవాణ్ని నెలల తరబడి దాచడం అనుమానాలు పెంచినట్లే అయింది. దానికి బదులు జగన్‌ యిక్కడ ఫిర్యాదు చేయలేదు, పక్క రాష్ట్రం వెళ్లిపోయాడు, వెళ్లి యింట్లో పడుక్కున్నాడు, మేమెందుకు పట్టించుకోవాలి? లాటి వాదనలు చెల్లవు. కోర్టు కూడా యివన్నీ వినలేదు. రాష్ట్రప్రభుత్వం చేసిన పొరబాటును ఎత్తి చూపింది. దాడి పౌరవిమానయాన భద్రతా చట్టం పరిధిలోకి వస్తున్నపుడు కేంద్రప్రభుత్వానికి లేఖ ఎందుకు రాయలేదు? అని నిలదీసింది. దానికి వీళ్ల దగ్గర సమాధానం లేదు. డిజిపి స్థాయి వ్యక్తికి కూడా యీ విషయం తోచలేదంటే పరిస్థితి ఘోరంగా ఉన్నట్లే! విచారణ కేంద్ర సంస్థలపై జరిపించమని వైసిపి కోర్టుని కోరింది. కోర్టు అడిగితే కేంద్రం ఎన్‌ఐఏ చేత చేయిస్తామంది. ఇక బాబుకి అలజడి ప్రారంభమైంది. ఇది రాష్ట్రం హక్కులపై దాడి అంటూ ధ్వజమెత్తింది. ఎన్‌ఐఏ వాళ్లు వైజాగ్‌ రాగానే వైజాగ్‌ పోలీసు కమిషనర్‌ లడ్డా నాలుగు రోజులు లీవు మీద వెళ్లారు. దానికి మూడు రోజుల క్రితం ఈయనే సిట్‌ విచారణ ఫలితాలను ప్రెస్‌కు వెల్లడించారు. ఈ లీవు సహాయనిరాకరణకు సంకేతమా? ఏమో!

దర్యాప్తు సాగుతూండగానే ఈ కేసు దర్యాప్తు అంశం ఎన్‌ఐఏ పరిధిలోకి రాదని బాబు కేంద్రానికి లేఖ రాశారు. రాకపోతే కోర్టు ఎందుకు అనుమతిస్తుంది? ఆయేషా కేసు సిబిఐ విచారిస్తూంటే లేని అభ్యంతరం దీనిలో ఎందుకు? జగన్‌ కేసు ఎన్‌ఐఏ విచారిస్తే కొంపలేం మునుగుతాయి? ఈయన ఏం మొత్తుకుంటున్నా ఎన్‌ఐఏ వారు శ్రీనివాసరావును నిన్న తమ అదుపులోకి తీసుకున్నారు. వాళ్లయినా సందేహనివృత్తి చేస్తారని ఆశిద్దాం. వాళ్ల ఫైండింగ్స్‌ను టిడిపి ఎలాగూ తిరస్కరిస్తుందని గ్యారంటీగా చెప్పవచ్చు. ఎవరి ప్రమేయం లేకుండా తనే చేశాడనీ, లేదా టిడిపి కాకుండా మరో పార్టీ ప్రమేయంతో చేశాడని ఎన్‌ఐఏ ప్రకటిస్తే వైసిపి ఎలా స్పందిస్తుందాని ఊహించి చూడండి. తమాషాగా ఉంటుంది. (సమాప్తం) - ఎమ్బీయస్‌ ప్రసాద్‌ (జనవరి 2019)

2019 జనవరి ఎమ్బీయస్‌: ఎన్టీయార్‌ - 10

ఎన్టీయార్‌ డైరక్టు చేసిన ''శ్రీకృష్ణపాండవీయం'' (1966)లో రుక్మిణీకళ్యాణం బాలే సకలవిధాలా పరమాద్భుతంగా ఉంటుంది. ప్రఖ్యాత సంగీత, నృత్య విమర్శకుడు విఎకె రంగారావు గారు ఆ సినిమా చూశాక ఆయన దగ్గరకు వెళ్లి ''ఆ పార్టు మీరు డైరక్టు చేసినట్లు లేదండి...'' అని ఆగారు. ఏ కమలాకర కామేశ్వరరావు పేరో చెప్తారేమోనని ఎన్టీయార్‌ కనుబొమ్మలెత్తి ''మరి..?'' అన్నారు. ''..సాక్షాత్తూ బమ్మెర పోతన డైరక్టు చేసినట్లుందండి'' అన్నారు రంగారావు. ఎన్టీయార్‌ పరమానంద భరితులై, గట్టిగా నవ్వుతూ అక్కడే వున్న పుండరీకాక్షయ్యగార్ని, త్రివిక్రమరావుగార్ని, సముద్రాల గార్ని పిలిచి చెప్పారట.

అంతటి రుక్మిణీకళ్యాణాన్ని ఓ డ్యూయట్‌గా బాలకృష్ణ రామకృష్ణ స్టూడియోస్‌ పేర తీసిన తన సొంత సినిమా ''పట్టాభిషేకం'' (1985) లో పెట్టదలచారు. కృష్ణుడిగా నటించేటప్పుడు తండ్రిలాగే పవిత్రంగా, నిష్ఠగా ఉన్నారు. 'అయినా యిది కత్తిమీద సామే, మీ నాన్నగారితో పోలిక వస్తుంది కాబట్టి..' అని నిర్మాత మురారి హెచ్చరించారు. ఓ రోజు షూటింగుకి వెళ్లారు కూడా. దర్శకుడు రాఘవేంద్రరావు రుక్మిణిగా వేస్తున్న విజయశాంతిని రంభా, ఊర్వతి తరహాలో అలంకరించారు. అవేళ తీస్తున్న పాటలో ఆమె ఊర్వశి లాగ కాలు పైకెత్తి బాలకృష్ణ నడుము పైన వేసింది.

ఎన్టీయార్‌ సినిమాలో రుక్మిణిగా కెఆర్‌ విజయ ప్రదర్శించిన హుందాతనాన్ని మెచ్చుకునే మురారికి యీ చేష్ట నచ్చలేదు. ''లక్ష్మీదేవి అంశతో పుట్టిన రుక్మిణీదేవిని యిలా అసహ్యకరమైన నృత్యభంగిమలో చూపించడం బాగాలేదు'' అని రాఘవేంద్రరావుగారితో అన్నారు. అయినా ఆయన చలించలేదు ''ఈ రోజుల్లో యిలాగే ఉండాలి.'' అని బదులిచ్చి తన పని తను చూసుకోసాగారు. మురారి తగ్గకుండా ''పోతన వర్ణించిన రుక్మిణీదేవిలా లేదు, రాఘవేంద్రరావు చూపిస్తున్న విజయశాంతిలా వుంది.'' అనడంతో రాఘవేంద్రరావుగారికి కోపం వచ్చింది. మురారి బయటకు వచ్చేశారు. ఆ సినిమా పెద్ద ఫ్లాపయింది.

మురారి చక్కటి అభిరుచి గల నిర్మాత. తన సినిమా కథ, గీతరచన, సంగీతరచన అన్నీ దగ్గరుండి చూసుకుంటారు. ఆ విషయం ఎన్టీయార్‌కు కూడా తెలుసు. మురారి ''త్రిశూలం'' (1982) సినిమా తీసే రోజుల్లో దాన్ని డైరక్టు చేస్తున్న రాఘవేంద్రరావుగారితో పనిబడి ఆయన డైరక్టు చేస్తున్న ''జస్టిస్‌ చౌదరి'' షూటింగుకి వెళ్లారు. అక్కడ రామారావు కలిశారు. ''కృష్ణంరాజు, రాధిక, జయసుధ, శ్రీదేవిలతో సినిమా తీస్తున్నారనీ, రాముడి మీద మంచి పాట రాయించారని విన్నాను. పల్లవి ఏమిటి?'' అని రామారావు అడిగారు.

మురారి వెంటనే సంతోషంగా 'రాయిని ఆడది చేసిన రాముడివా, గంగను తలపై మోసే శివుడివా, ఏమనుకోను నిన్నేమనుకోను..' అని చెప్పి అలా ఎందుకు రాయించవలసి వచ్చిందో కథా, కమామీషు చెప్పారు. అంతా విని, రామారావు అభినందించడంతో మురారి కాస్త ధీమాగా ''రాఘవేంద్రరావు సినిమాల్లో యిలాంటి పాటలు వుండవు..'' అనడంతో రామారావు చిరునవ్వు నవ్వి ''ఈ రోజుల్లో యిలాంటి పాటలు రాయించడానికి నిర్మాతకి ధైర్యం, అభిరుచి రెండూ వుండాలి.'' అని సర్టిఫికెట్టు యిచ్చారు.

తర్వాత కొన్నాళ్లకి బాలకృష్ణతో ''సీతారామకళ్యాణం'' (1986) తీద్దామనుకుంటే ఎన్టీయార్‌ కథ ఎప్రూవ్‌ చేస్తే తప్ప అది సాధ్యం కాదని చెప్పారు. అప్పటికి ఎన్టీయార్‌ ముఖ్యమంత్రి. ప్రోటోకాల్‌ మర్యాదలన్నీ దాటుకుని ఆయన వద్దకు వెళ్లారు. ఆయన కుశలప్రశ్నలు వేస్తూ ఉంటే ''కథ ఎప్పుడు వింటారు సార్‌?'' అన్నారు మురారి. ''మంచి సినిమాలు తీస్తారు. మీరు కథ చెప్పటమేమిటి బ్రదర్‌! మంచి సినిమా తీయండి. మా వాడికి మంచి పేరు రావాలి.'' అన్నారు.

మురారి సంబరపడుతూ 'పాలగుమ్మి పద్మరాజు గారి చేత కథ రాయించుకుని యిప్పుడు జంధ్యాల, భమిడిపాటి గార్లతో మళ్లీ తయారుచేయిస్తున్నా. సంగీతం మహదేవన్‌. పాటలు ఆత్రేయ, వేటూరి రాస్తున్నారు.'' అన్నారు. ''విన్నాను - మీరు కథ గురించి, పాటల గురించి చాలా కష్టపడతారని. మా చక్కన్న (చక్రపాణి)గారి దగ్గర పనిచేశారట కదా'' అని మెచ్చుకోలుగా అన్నారు.

అలాటి మురారి అదే ఎన్టీయార్‌చేత చివాట్లు పడవలసి వచ్చింది. ''నారీనారీ నడుమ మురారి'' (1990) సినిమా పాట విషయంలో. ఆ సినిమాలోనూ బాలకృష్ణే హీరో. ఇద్దరు హీరోయిన్లగా వేసిన శోభన, నిరోషాల మధ్య నలిగి చివరకు ఎవరిని చేపట్టాడో తెలియని విధంగా కథ ముగిస్తారు. సందర్భానికి తగినట్లు టైటిల్‌ సాంగ్‌ రాయించారు.

'ఇరువురు భామల కౌగిలిలో స్వామి, ఇరుకునపడి నీవు నలిగితివా,

వలపుల వానల జల్లులలో స్వామి తలమునకలుగా తడిసితివా..' అని ఆత్రేయ పల్లవి రాయగా దానికి ముందు వచ్చే సాకీని సిరివెన్నెల రాశారు...

'ద్వాపరమంతా సవతులసంత, జ్ఞాపముందా గోపాలా

కలియుగమందూ యిద్దరి ముందూ శిలవయ్యావే శ్రీలోల

కాపురాన ఆపదలను ఈదిన శౌరీ, ఏదీ నాకు చూపవా ఒకదారి' అని అది సాగుతుంది.

ఇక చరణాల్లో వేటూరి శ్రీనాథుడి చాటువు 'గంగ విడుము పార్వతి చాలున్‌' స్ఫూర్తిగా 'యదునాథా భామవిడుము రుక్మిణి చాలున్‌, రఘునాథా సీతనుగొని విడు శూర్పణఖన్‌' అని రాశారు.

ఎన్టీయార్‌ సినిమా చూసి ఈ పాట ఎవరు రాశారని అడిగితే మురారి ఫలానాఫలానా అని చెప్పారు. వేటూరి రాసిన రెండు వాక్యాలు ఉటంకించి 'ఇవీ ఆయనే రాశారా?' అని అడిగారు ఎన్టీయార్‌. మురారి వెంటనే విషయం గ్రహించి ఎపాలజిటిక్‌గా 'అది రాసేటప్పుడే రాముడికి, శూర్పణఖకి ఏమి సంబంధం ఉందని వేటూరి గారిని అడిగితే, కథలో సందర్భానికి సరిపోతుందిలే అని సమర్థించుకున్నారు. నేను మాత్రం ఏమంటాను సార్‌.'' అని వివరించుకున్నారు.

కానీ ఎన్టీయార్‌ కన్విన్స్‌ కాలేదు. ''నిర్మాత మీరే కదా? మరి మీరెలా ఒప్పుకున్నారు?'' అని నిలదీశారు. మురారికి నోట మాట రాలేదు. ''డబ్బు కోసం పురాణాలను భ్రష్టు పట్టించేంత స్థితికి దిగజారారన్నమాట'' అన్నారు ఎన్టీయార్‌.

ఈ సంఘటనలన్నీ తన ఆత్మకథ ''నవ్విపోదురుగాక..'' రాసుకున్న మురారి యిది రాసి చివర్లో '..అలా అన్నారనుకున్నాను, ఏమన్నారో గుర్తు లేదు కానీ భావం అదే. ఆయన వేటూరి నన్నారా, నన్నన్నారా అన్నది నాకు అర్థం కాలేదు. ఏమైనా డబ్బులిచ్చి రాయించుకున్న నిర్మాతదే ఆ బాధ్యత. ఆయన ముందు మాట్లాడేటంత ధైర్యం నాకు లేదు. అందుకే నోరు విప్పలేదు.' అని ఒప్పుకున్నారు. - ఎమ్బీయస్‌ ప్రసాద్‌ (జనవరి 2019)

2019 జనవరి ఎమ్బీయస్‌: ఎన్టీయార్‌ - 11

ఎన్టీయార్‌ డబ్బు వ్యవహారాల్లో చాలా నిక్కచ్చి అని అందరూ చెపుతారు. నచ్చితే పొదుపరి అనవచ్చు, నచ్చకపోతే పిసినారి అనవచ్చు. పారితోషికాన్ని మధ్యలో పెంచి నిర్మాతలను ఏడిపించారని ఎవరూ ఆరోపించలేదు. అలాగని ఇస్తానని ఒప్పుకున్న డబ్బు యివ్వకపోయినా ఫర్వాలేదు, తర్వాతి సినిమాల్లో చూసుకుందాం అనేంత ఔదార్యం ఉందనీ అనలేదు. ఇవ్వాల్సిన డబ్బు కచ్చితంగా టేబులు మీద పెడితేనే, డబ్బింగుకి వచ్చేవారట. నిర్మాతల దగ్గర నుంచి డ్రస్సులు తీసుకున్నారనీ, టవల్సు తీసుకున్నారనీ, హోటల్‌ బిల్లులు కట్టించారనీ యిలాటివి చాలామంది అంటారు. అలాటివి ఆయన కాంప్లిమెంట్స్‌ గానే భావించి తీసుకుని వుండవచ్చు. ఇచ్చిన నిర్మాతలెవరూ ఫిర్యాదు చేయలేదు. టవలు పట్టుకెళతానంటే వద్దని చెప్పలేదు. సినిమా మధ్యలో అలా అంటే కోపం వస్తుందని తమాయించుకున్నారు అనుకున్నా, తర్వాతి సినిమాకి బుక్‌ చేశారంటే ఏమిటి అర్థం? అదో పెద్ద విషయంగా వాళ్లు భావించలేదు. కూతురి పెళ్లికి నా చేత హోటల్‌ రూమ్స్‌ బుక్‌ చేయించాడని ఆత్మకథలో రాసిన ఎమ్మెస్‌ రెడ్డి, ఎన్టీయార్‌ బతికుండగా ఆ మాట చెప్పలేదు. నిర్మాతలు హీరోను సంతోషపెట్టడానికి తలకిందులుగా తపస్సు చేయడానికి కూడా సిద్ధపడడం యిప్పటికీ చూస్తూనే వుంటాం. అదే హీరోకి మార్కెటు పోతే ఫోన్లు కూడా ఎత్తరు.

ఇక ఎన్టీయార్‌ నిర్మాతగా ఎలా వ్యవహరించారు? సినిమా బజెట్‌ మించిపోకుండా చాలా జాగ్రత్త పడినా, ఏ నటుడికీ పారితోషికం ఎగ్గొట్టినట్లుగా ఎవరూ అనలేదు. వినికిడి ఏమిటంటే చాలా తక్కువ పారితోషికం ఆఫర్‌ చేసేవారట. నటించేటప్పుడు రిహార్సల్స్‌ వేయాలని, టైముకి రావాలని షరతులు పెట్టేవారు. నటీనటులకు సౌకర్యాలు కూడా అంతంత మాత్రమే. అయినా వాళ్లంతా ఎన్టీయార్‌ పిలవగానే పరిగెత్తుకుంటూ వచ్చి వేషాలు వేసేవారు. ఎందుకంటే ఆ సంస్థలో పని చేస్తే యిక తాతాచార్యుల ముద్ర పడినట్లే. ఆ పేరు చెప్పుకుని మార్కెట్‌ పెంచుకోవచ్చు. ఎన్టీయార్‌కు ఆ నటి/నటుడి నటన, ప్రవర్తన నచ్చితే తన యితర సినిమాల్లో కూడా సిఫార్సు చేయగలరు. ఇక వ్యక్తిగత విషయాలకు వస్తే ఎన్టీయార్‌ తనపై తాను చాలా తక్కువ ఖర్చు పెట్టుకునేవారని, ఎవరికీ డబ్బు అప్పుగా కూడా యిచ్చేవారు కాదనీ చెప్తారు.

గుమ్మడి తన ఆత్మకథలో రాశారు - '1949 ప్రాంతంలో గుమ్మడి వేషాల కోసం ప్రయత్నిస్తూ మద్రాసులో ఓ తెలుగువారి హోటల్లో ఉండేవారు. నెలకు నాలుగు వందలు ఖర్చు పెట్టేవారు. వచ్చే ఆదాయం రెండు వందలు, తక్కినది యింటి నుంచి తెప్పించుకునేవారు. ఆయన బసకు దగ్గరలో ఉన్న గదిలో ఎన్టీయార్‌, టివి రాజు కలిసి ఉండేవారు. ఎన్టీయార్‌కు అప్పట్లో నెలకు 500 జీతం వచ్చేది అది కాక 10 నెలలు వర్క్‌ చేసే సినిమాకై నెలకు 500 వచ్చేది. మొత్తం వెయ్యి, కానీ ఖర్చు పెట్టేది 100 రూ.లు మాత్రమే. రూము అద్దె 50, మీల్స్‌ కారియర్‌ 25, సాదరు ఖర్చులు 25! గది నుంచి 3,4 మైళ్ల దూరం ఉన్న ఇరానీ హోటల్‌కు నడుచుకుంటూ వెళ్లి రెండు బిస్కట్లు, టీ తాగి వచ్చేవారు. 1952లో సొంతకారు కొనేవరకు ఆయన అయితే బస్సు, లేదా కాలినడక ప్రయాణమే.

ఓ సారి గుమ్మడి ఆదాయవ్యయాలు తెలుసుకుని 'మీ ఆదాయానికి మించి ఎప్పుడూ ఖర్చు పెట్టకండి. మీ కొచ్చిన జీతంతోనే మీరు సరిపెట్టుకోవాలి.' అని హితబోధ చేశారు. ఎందుకంటే తను వచ్చిన దానిలో పదోవంతో ఖర్చు పెట్టేవారు కనుక. అప్పుడే కాదు, లక్షలు, కోట్లు సంపాదిస్తున్న రోజుల్లో కూడా డబ్బు విషయంలో అంత జాగ్రత్తగా ఉండేవారు. ఎవరి దగ్గర్నుంచైనా డబ్బు పుచ్చుకున్నపుడు చిల్లరతో సహా లెక్క పెట్టి మరీ జేబులో పెట్టుకునేవారు. అలాటి వ్యక్తి అడగకపోయినా మరో నటుడికి 500 రూ.లు అప్పు యిచ్చారంటే ఆశ్చర్యమే కదా! ''అనగనగా ఓ రాకుమారుడు..'' పేరుతో రాసుకున్న తన ఆత్మకథలో కాంతారావు ఆ విషయాన్ని చెప్పారు. ''దీపావళి'' (1960) సినిమా షూటింగు టైములో కాంతారావు నారదుడిగా, రామారావు కృష్ణుడిగా వేస్తున్నారు. దాని షూటింగు టైములో కాంతారావు అమ్మమ్మ ఆరోగ్యం సీరియస్‌ అయి, వెంటనే రమ్మనమని కబురు వచ్చింది.

కాంతారావు ప్రొడక్షన్‌ మేనేజరు వద్దకు వెళ్లి తన ఖాతాలోంచి 500 రూ.లు యివ్వమని అడిగారు. ఈ షెడ్యూల్‌లో షూటింగు యింకా వుంది కదా, పూర్తి చేసి వెళ్లండి. మొత్తం డబ్బు ఒకేసారి యిచ్చేస్తాం' అన్నాడాయన. 'వెంటనే వెళ్లకపోతే కడసారి చూపు కూడా దక్కదు. ఈ ఆపత్కాలంలో షూటింగు అంటే ఎలా?' అని నిర్మాత వద్దకు వెళ్లి మొత్తుకున్నా అరణ్యరోదనే అయింది. పక్కగదిలో ఉన్న ఎన్టీయార్‌ మేకప్‌ తుడుచుకుంటూ యీ వేడికోళ్లు అన్నీ విన్నారు. ఇంటికి వెళుతూ కాంతారావును తనతో రమ్మన్నారు. వెళ్లాక లోపల్నుంచి 500 రూ.లు పట్టుకుని యిచ్చి ''నేను ఎంత అవసరం వచ్చినా, ఎవ్వరికీ డబ్బు యివ్వను. డబ్బు చాలా పాపిష్టిది. అది, మనుషుల మధ్య ఉండే అనుబంధాలనీ, ప్రేమాభిమానాలనీ సర్వనాశనం చేస్తుంది. అందుకే, నేను అభిమానించే మనుషులతో డబ్బు ప్రమేయం పెట్టుకోను. ఇవాళ మీరు పడుతున్న బాధను చూడలేక, చూసి ఊరుకోలేక డబ్బు యిస్తున్నాను. వెంటనే ఊరుకెళ్లి మీ అమ్మమ్మగారిని చూసి, తిరిగి రాగానే నా డబ్బు నాకు యిచ్చేయండి.'' అన్నారు.

కాంతారావు ఎన్టీయార్‌ అభిమానించే వ్యక్తులలో ఒకరు. ఆ దీపావళి సినిమాలో నారదుడిగా ఆయన నటిస్తున్న తీరు చూసి ముగ్ధుడై పోయిన ఎన్టీయార్‌ ''నేను శివుడు, రాముడు, కృష్ణుడు వంటి పాత్రలన్నీ వేస్తాను కానీ నారదుడి పాత్రను మాత్రం జీవితంలో ఎప్పుడూ చేయను. ఆ పాత్ర, ఎప్పటికీ మీ కోసమే రిజర్వ్‌ అయి వుండాలి'' అని మాట యిచ్చారు. దాన్ని నిలబెట్టుకున్నారు. వాళ్లిద్దరికీ పరిచయం ఎచ్‌ఎమ్‌ రెడ్డిగారి సినిమాల ద్వారా అయింది. ఆయన మూడు సినిమాలు ఏకకాలంలో తీశారు. ''ప్రతిజ్ఞ'' (1953)లో కాంతారావు, ''బీదల ఆస్తి'' (1955)లో జగ్గయ్య, ''వద్దంటే డబ్బు'' (1954)లో ఎన్టీయార్‌ హీరోలు. మూడూ ఒకేసారి రోహిణి స్టూడియోలో షూటింగ్సు జరుపుకునేవి. షాట్‌ పూర్తయ్యాక బయటకు వచ్చి కూర్చోవడంలో కాంతారావు, ఎన్టీయార్‌లకు పరిచయం ఏర్పడి ఆప్యాయంగా మాట్లాడుకునే స్థితికి వచ్చారు. ఈ మూడిటిలో కాంతారావు సినిమాయే హిట్టయింది.

తర్వాత ఎన్టీయార్‌ ''జయసింహ'' (1955) ప్లాను చేసినపుడు తన తమ్ముడి పాత్రకు ఎయన్నార్‌ను అనుకున్నారు. కానీ అప్పటికే ఆయన బిజీ స్టార్‌ కావడంతో బజెట్‌ పెరిగిపోతుందనే బెదురుతో, డేట్లు దొరకవనే సందేహంతో జగ్గయ్య ననుకున్నారు. జగ్గయ్యతో ఎన్టీయార్‌కు స్నేహం వున్నా జగ్గయ్య రిజర్వ్‌డ్‌గా ఉండడం చేత సంశయించారు. వినయవిధేతలు, కలుపుగోరుతనం ఉన్న మనిషిగా కాంతారావు తోచడం చేత ఆయనకు ఛాన్సు యిచ్చారు. దానికి గుమ్మడిగారి రికమండేషన్‌, పుండరీకాక్షయ్యగారి సిఫార్సు కూడా తోడయ్యాయి. జయసింహ బాగా హిట్టయింది. కాంతారావుకి 1500 రూ.లు పారితోషికం దక్కింది. తర్వాత వచ్చిన ''శ్రీ గౌరీమహత్యం'' (1956)లో శివుడి పాత్రకే కాంతారావుకి 3000 రూ.లు ముట్టింది.

ఆ తర్వాత కూడా ఎన్టీయార్‌ కాంతారావును ఒక సోదరుడిగానే చూశారు. ''దేవాంతకుడు'' సినిమాలో కాంతారావు విష్ణువుగా చూపిన నటన చూసి అబ్బురపడిన దర్శకుడు సి.పుల్లయ్య నేను పౌరాణికం తీస్తే నీకు ఓ వేషం యిస్తాను అన్నారు. అన్నట్లే ''లవకుశ'' (1963) డైరక్షన్‌ ఛాన్సు రాగానే లక్ష్మణుడి పాత్ర యిచ్చారు. అయితే కొందరికి అది నచ్చలేదు. స్క్రిప్టు చేతిలో పెట్టినపుడు ఆయన ధరించే పాత్ర పేరు రాయకుండా కాంతారావు అనే రాశారు. పాత్ర చేజారిపోతుందని భయపడి కాంతారావు ఎన్టీయార్‌ వద్దకు వెళ్లి చెప్పుకుంటే ఆయన నిర్మాత శంకరరెడ్డికి ఫోన్‌ చేశారు. ''మీ సినిమాలో కాంతారావుకి లక్ష్మణుడి పాత్ర యిస్తున్నారా లేదా?'' అని. దాంతో నిర్మాత కంగారు పడి 'ఆయనే లక్ష్మణుడు' అన్నారు. అయినా ఎన్టీయార్‌ శాంతించకుండా త్రివిక్రమరావుగారి చేత మళ్లీ ఫోన్‌ చేయించారు 'మీరు మాట తప్పితే అన్నగారు బాధపడతారు' అని. దెబ్బకి నిర్మాత కాంతారావును పిలిచి 'ఇంత చిన్న విషయానికి రామారావు గారి దాకా వెళ్లాలా? నీతో వేగడం కష్టమే' అని మొత్తుకున్నాడు. లక్ష్మణుడి పాత్రలో కాంతారావు ఎంత బాగా రాణించారో అందరికీ తెలుసు. ఆ ఏడాది జాతీయ బహుమతుల్లో ఉత్తమ సహాయ నటుడి అవార్డు లభించింది. ఇవన్నీ కాంతారావు తన ఆత్మకథలో రాశారు.

ఇవి చూస్తే ఎన్టీయార్‌ తనకు ఆత్మీయంగా తోచినవారి కోసం ఎంతైనా సాయపడేవారని తెలుస్తుంది. ఎటొచ్చీ వారు తన పట్ల వినయవిధేయతలతో ఉండాలి. అదే ఆయన కోరుకునేది. - ఎమ్బీయస్‌ ప్రసాద్‌ (జనవరి 2019)

2019 జనవరి ఎమ్బీయస్‌: ఎన్టీయార్‌ - 12

1957 నవంబరులో ''పాండురంగ మహాత్మ్యం'' విడుదలయ్యాక గురుతుల్యులైన కెవి రెడ్డి గారి దర్శకత్వంలో ఎన్టీయార్‌ తన సొంత బ్యానర్‌లో సీతారాముల కళ్యాణ గాథను సినిమాగా తీద్దామని అనుకున్నారు. కెవి సరేనన్నారు. ఎన్టీయార్‌ రాముడిగా, ఎస్వీయార్‌ రావణుడిగా నటిస్తారని కెవి ప్రకటించారు కూడా. సరిగ్గా అదే సమయంలో ఎన్టీయార్‌కు సన్నిహితుడైన దనేకుల బుచ్చి వెంకటకృష్ణ చౌదరి వైజాగ్‌ ఆంధ్ర యూనివర్శిటీ లైబ్రరీ నుంచి ఓ పుస్తకం తెచ్చారు. శివపురాణం మొదలైన గ్రంథాల నుంచి సేకరించిన సమాచారంతో రావణ కథను చెప్పారు దానిలో. దానితో ఎన్టీయార్‌కు రావణ పాత్రపై మక్కువ పెరిగి, కెవిని కలిసి తను ఆ పాత్ర వేస్తాననడంతో ససేమిరా వీల్లేదన్నారు కెవి. రాముడిగా, కృష్ణుడిగా పేరు తెచ్చుకున్న నిన్ను రాక్షసపాత్రలో చూడరన్నారు. ఎన్టీయార్‌ మొండిపట్టు పట్టడంతో కెవి తప్పుకున్నారు, ''సీతారామ కళ్యాణం'' (1961)కు ఎన్టీయార్‌ తనే దర్శకత్వం చేపట్టారు.

పులగం చిన్నారాయణ అనే జర్నలిస్టు, రచయిత రాసిన 'ఆనాటి ఆనవాళ్లు' పుస్తకంలో యిలా రాశారు. దీన్ని చూసి యిన్‌స్పయిరై కాబోలు, ఎన్టీయార్‌ బయోపిక్‌లో అది పెట్టేశారు. కానీ అదే పుస్తకంలో 6 పేజీల తర్వాత ఉంది - ''భూకైలాస్‌'' (1958)లో అందమైన రావణుడిని చూసి ప్రేక్షకులు అమితంగా ఆదరించారని, ఆ పాత్ర మీద ఎన్టీయార్‌కి మోజు తీరక యీ సినిమాలో కూడా వేశారని! 1958లో భూకైలాస్‌ రిలీజైందంటే 1957 లో షూటింగు జరిగినట్లేగా! పై సంభాషణ 1957 నవంబరులో జరిగింది. ఎన్టీయార్‌ అప్పటికే రావణ పాత్ర వేసేశాక, రాక్షస పాత్రలో నిన్ను చూడరని కెవి ఎలా అంటారు? అంటే మాత్రం ఎన్టీయార్‌ వాదించకుండా ఉంటారా? అందువలన పై సంఘటన కేవలం కల్పితమనుకోవచ్చు. ఎన్టీయార్‌ను ఎలివేట్‌ చేసే ప్రయత్నంలో బయోపిక్‌ రచయిత తారీకులు సరిగ్గా చూసుకున్నట్లు లేదు.

''సీతారామ కళ్యాణం'' సినిమాతో ఎన్టీయార్‌ మనకొక అద్భుతమైన ఛాయాగ్రాహకుణ్ని పరిచయం చేశారు. అది కూడా మరో ఛాయాగ్రాహకుడి వ్యసనం వలన. ఎన్టీయార్‌ తన సినిమా లన్నిటికీ రహమాన్‌నే కెమెరామన్‌గా పెట్టుకునే వారు. ఈ సినిమాకీ ఆయనే. అయితే రహమాన్‌కు గుర్రపు పందాల పిచ్చి. షూటింగ్స్‌ ఎగ్గొట్టి, ఏ ఊళ్లో రేసులుంటే ఆ ఊళ్లకు వెళ్లిపోయేవారు. ''సీతారామకళ్యాణం'' ఓపెనింగ్‌ రోజు కూడా అలాగే చేశాడు. ఎన్టీయార్‌కి ఏం చేయాలో పాలుపోలేదు. సరిగ్గా అదే సమయానికి రవికాంత్‌ ఆయన దగ్గరకు వచ్చాడు. అతను బాబూభాయ్‌ మిస్త్రీ వద్ద అసిస్టెంట్‌గా పని చేస్తూ తనకు కెమెరామన్‌గా ఛాన్సివ్వమని చాలా రోజులుగా వెంటపడుతున్నాడు.

వెంటనే అతన్ని కారెక్కించుకుని స్టూడియోకి తీసుకెళ్లి ఆనాటి దృశ్యాన్ని షూట్‌ చేయమన్నారు. అది సంతృప్తికరంగా రావడంతో అతన్నే తన సినిమాకి కెమెరామన్‌గా ప్రకటించారు. ఆ సినిమాలో అనేక ట్రిక్‌ షాట్స్‌ను అద్భుతంగా తీశాడతను. ఇక అప్పణ్నుంచి ''వరకట్నం'' వరకు ఎన్టీయార్‌ సొంత సినిమాలన్నిటికీ అతను పనిచేశాడు. మరెన్నో సినిమాలలో కూడా తన పాటవాన్ని చూపాడు. ట్రిక్‌ ఫోటోగ్రఫీకి మారుపేరుగా వన్నెకెక్కాడు. తర్వాత హిందీ సీమకు వెళ్లి దర్శకుడిగా కూడా రాణించాడు. ''సీతారామకళ్యాణం''లో ఎన్టీయార్‌ కాంతారావుకు నారదుడిగా, శోభన్‌బాబుకి లక్ష్మణుడిగా అవకాశం యిచ్చారు. తర్వాత ఆయన ప్రోద్బలంతో ఆయన బంధువు పుండరీకాక్షయ్య తీసిన ''కృష్ణావతారం'' (1967) సినిమాలో కాంతారావుకు నారదుడిగా వేషం యిచ్చారు. అయితే ఆయన కేదో అవాంతరం వచ్చి చెప్పకుండా హైదరాబాదు వెళ్లిపోయారు.

దాంతో నిర్మాత పుండరీకాక్షయ్య ఆ పాత్రకు శోభన్‌బాబు లేదా హరనాథ్‌ను తీసుకుందామన్నారు. ఎన్టీయార్‌ శోభన్‌బాబుకి యిమ్మనమని అన్నారు. కానీ నారద పాత్ర అనగానే శోభన్‌బాబు యిష్టపడలేదు. కావాలంటే అర్జునుడు వేస్తానన్నారు. అది రామకృష్ణ కిచ్చాం, యిది నువ్వు వెయ్యి అని నిర్మాత ఒప్పించారు. మొదటి రోజు షూట్‌ తర్వాత డైరక్టరు కూడా మెచ్చుకోవడంతో శోభన్‌కు ధైర్యం వచ్చింది. ఇక అప్పటినుంచి తన పాత్ర లెంగ్త్‌ పెంచమని కోరసాగాడు. పెంచారు కూడా. కృష్ణరాయబారం సీనుకై దర్బారు సెట్టులో 15 రోజుల షూటింగు ప్లాన్‌ చేశారు. శోభన్‌బాబు 'నన్నూ యీ సీన్స్‌లో యిరికించండి' అని పోరితే మునుల పక్షాన కూర్చున్నట్లు కల్పించారు. కృష్ణుడిగా వేస్తున్న ఎన్టీయార్‌ ధృతరాష్ట్రుడితో డైలాగ్స్‌ చెప్పి కాసేపు అటూయిటూ చూసి నారదుడి వంక తిరిగి 'ఆ...ఆ... నారద మునీంద్రులు' అని డైలాగ్‌ చెప్పారు. నిజానికి ఆ డైలాగ్‌ స్క్రిప్టులో లేదు, కానీ తోటి ఆర్టిస్టును ఎలివేట్‌ చేసి, ప్రేక్షకుడి దృష్టి వారిపై పడేట్లా చేశారు ఎన్టీయార్‌.

ప్రతిభా పిక్చర్స్‌ దర్శకనిర్మాత ఘంటసాల బలరామయ్య ఎయన్నార్‌కు గాడ్‌ఫాదర్‌. నిజానికి ఎయన్నార్‌ తెర మీద కనబడినది ''ధర్మపత్ని'' (1941) ఐనా దానిలో అది నలుగురు కుర్రాళ్లలో ఒకడిగా కనబడతాడు. ఎవరికీ గుర్తుండదు. బలరామయ్య తీసిన ''సీతారామజననం'' (1944)లో రాముడి పాత్రతో గుర్తింపు వచ్చింది. ''ముగ్గురు మరాఠీలు'' (1946)తో ప్రాముఖ్యత వస్తే, ''బాలరాజు'' (1948)తో హీరో స్టేటస్‌ వచ్చింది. ఆ తర్వాత ఆయన తీసిన ''శ్రీ లక్ష్మమ్మ కథ'' (1950) హిట్‌ సినిమా ''స్వప్నసుందరి'' (1950) లలో ఎయన్నారే హీరో. వీటి తర్వాత ''చిన్న కోడలు'' (1952) అనే సాంఘిక సినిమాలో జిఎన్‌ స్వామిని హీరోగా పెట్టి తీస్తే అది బాగా ఆడలేదు. దాంతో మళ్లీ జానపదాల వైపు మళ్లి ''రేచ్కు'' ప్లాను చేశారు.

ఎయన్నార్‌ను పిలిచి చెపితే తప్పకుండా చేస్తాను అయితే ఎవిఎం వారికి కాల్‌షీట్స్‌ యిచ్చాను. మీరు షూటింగు ఎప్పుడో చెపితే దానికి తగ్గట్టు అడ్జస్టు చేసుకుంటాను అన్నారు. ''నా యిష్టం వచ్చినపుడు షూట్‌ చేస్తాను. ముందుగా చెప్పలేను.'' అన్నారు బలరామయ్య. ''మరీ ఎప్పుడనుకుంటే అప్పుడే షూట్‌ చేయండి, కానీ అదెెప్పుడో కాస్త ముందు చెప్పండి. వేరెవ్వరికీ యివ్వకుండా ఆ డేట్స్‌ మీకే యిస్తాను.'' అన్నారు ఎయన్నార్‌. ఆయన మాటలో లాజిక్‌ ఉన్నా, తను పెంచిన మొక్క యిలా మాట్లాడడంతో బలరామయ్య అహం దెబ్బ తింది. వెంటనే ఎయన్నార్‌ను పంపించివేసి ఎన్టీయార్‌కు కబురు పెట్టారు. ప్రతిభా గురించి తెలిసిన ఎన్టీయార్‌ వెంటనే సరేననేశారు. అయితే ఆ సినిమా మూడు రీళ్లు తీశాక బలరామయ్య గుండెపోటుతో మరణించారు. పి.పుల్లయ్య గారు సినిమాను పూర్తి చేశారు. తనకు లైఫ్‌ నిచ్చిన నిర్మాత ఆఖరి చిత్రంలో ఒక దృశ్యంలోనైనా కనబడాలనే ఉద్దేశంతో అక్కినేని ఒక అతిథి పాత్ర వేశారు. ''కన్యాశుల్కం''లో గిరీశం పాత్ర, ''చింతామణి''లో బిల్వమంగళుడి పాత్ర కూడా ఎయన్నార్‌ తిరస్కరించిన తర్వాతనే ఎన్టీయార్‌కు వచ్చాయి. ఎలాటి సంకోచం పెట్టుకోకుండా యీయన ఆమోదించారు.

''చాణక్య-చంద్రగుప్త'' సినిమాకు ఎన్టీయార్‌ మొదట అనుకున్న పేరు ''చాణక్య శపథం''. తను చాణక్యుడిగా, బాలకృష్ణ చంద్రగుప్తుడిగా చేద్దామని తీయాలని అనుకుని స్క్రిప్టు అలాగే రాయించారు. అయితే అనుకోకుండా దానిలోకి ఎయన్నార్‌ వచ్చారు. దాంతో స్క్రిప్టు మారిపోయింది. తమ మధ్య విభేదాలు సమసిపోయిన తర్వాత తన సొంత సినిమాలో ఎయన్నార్‌కు పాత్ర నివ్వాలనుకున్నారు ఎన్టీయార్‌. ''కర్ణ'' సినిమా తీస్తూ కృష్ణుడి పాత్ర ఆఫర్‌ చేశారు. ఎయన్నార్‌ వద్దన్నారు. పోనీ కర్ణ వేస్తారా? అంటే అదీ వద్దన్నారు. మరెలా? అంటే 'మీ చాణక్య శపథంలో వేస్తా' అన్నారు ఎయన్నార్‌. 'నేను చాణక్యుడు, మీరు చంద్రగుప్తుడు వేస్తే వెరైటీగా వుంటుంది' అన్నారు ఎన్టీయార్‌. 'ఆ ప్రయోగాలు వద్దు, నేను చాణక్యుడు, మీరు చంద్రగుప్తుడు' అన్నారు ఎయన్నార్‌. అయితే స్క్రిప్టు మార్పించాలి, దానికి టైము పడుతుంది అనుకుని, ''కర్ణ''ను ముందుకు తెచ్చారు. కృష్ణ ''కురుక్షేత్రం'' తీస్తున్నారని తెలిసి 1977 సంక్రాంతి కల్లా విడుదల చేయాలన్న పట్టుదలతో 4 గంటల 7 ని.ల సినిమాను 43 రోజుల్లో షూట్‌ చేశారు. ''కర్ణ'' సూపర్‌ హిట్టయినా, అదే ఏడాది వచ్చిన ''చాణక్య చంద్రగుప్త'' అంతంత మాత్రంగానే ఆడింది. ఈ విశేషాలన్నీ పులగం చిన్నారాయణ గారి పుస్తకంలో ఉన్నాయి.

ఆయనలాగే జర్నలిస్టు, సినిమా పిఆర్‌ఓ అయిన వి.ప్రమోద్‌ కుమార్‌ ''తెర వెనుక తెలుగు సినిమా'' పుస్తకంలో ''సర్దార్‌ పాపారాయుడు'' సినిమా గురించి ఒక విశేషం రాశారు. దాసరి దర్శకత్వంలో క్రాంతికుమార్‌ నిర్మించిన ఆ సినిమాలో ఎన్టీయార్‌ ద్విపాత్రాభినయం చేశారు. ఆ సినిమా ఆయనకు బాగా నచ్చింది. షూటింగు చివరకు వస్తూండగా తనే నిర్మిస్తే బాగుండునని అనిపించింది. ''ఇప్పటిదాకా అయిన షూటింగుకు 40 లక్షలు యిస్తాను, పిక్చర్‌ పూర్తి చేసుకుంటాను. ఇస్తారా?'' అని నిర్మాతకు కబురు పంపారు. క్రాంతి కుమార్‌ విని నవ్వేసి ఊరుకున్నారు. మర్నాడు షెడ్యూల్‌ ఆఖరి రోజు. ఇక స్వయంగా చెప్పాలి కాబోలు అనుకుని ఎన్టీయార్‌ రేటు 4 లక్షలు పెంచి ''44 లక్షలిస్తానన్నా నిర్మాత ఏమీ చెప్పటం లేదు'' అని జోక్‌గా అన్నట్లు అన్నారు. వెంటనే క్రాంతి ''సార్‌, ఓ రెండు మూడు రోజుల్లో హైదరాబాదులో యింటికి వచ్చి యీ విషయం మాట్లాడతాను.'' అని చెప్పి, అలాగే వెళ్లి ''మీతో కనీసం ఒక సినిమా ఐనా చేయాలని ప్రతి నిర్మాతకు ఉంటుంది. ఆ క్రెడిట్‌ నాకుండాలని కోరిక. సినిమా బాగా వస్తోంది. నా కిద్దరు కొడుకులు. పాపారాయుడు నెగటివ్‌ వారికి ఓ స్థిరాస్తిగా ఉంటుంది, మీరు నా బిడ్డలను ఆశీర్వదిస్తే...'' అన్నారు. అనేక మంది బిడ్డలున్న ఎన్టీయార్‌ ఒక్క క్షణం ఆలోచించి ''సరే, అలాగే కానీయండి.'' అని తేల్చేశారు.

లక్ష్మీపార్వతిని పెళ్లి చేసుకుంటానని ఎన్టీయార్‌ సభాముఖంగా చేసిన ప్రకటనకు యీ ప్రమోద్‌ కుమార్‌ ప్రత్యక్షసాక్షి. ఆ విషయాన్ని కూడా ఆయన ఆ పుస్తకంలో రాశారు. ''మేజర్‌ చంద్రకాంత్‌'' శతదినోత్సవ సభను మోహన్‌బాబు తిరుపతిలో ఏర్పాటు చేశారు. హిందీ నటుడు సునీల్‌ దత్‌ అధ్యక్షుడు. వేదికపై చంద్రబాబు నాయుడు, దేవీ వరప్రసాద్‌, మోహన్‌బాబు ఉన్నారు. ప్రజల చప్పట్ల మధ్య ఎన్టీయార్‌ వేదికపైకి రాగానే అప్పటికే కూర్చున్నవారిలో ఆందోళన కనబడింది. వేదికపై ఓ మూల చేరి ఎన్టీయార్‌ను చుట్టుముట్టి కాస్త సీరియస్‌గానే మాట్లాడారు. ఎన్టీయార్‌ అసహనం ప్రదర్శిస్తూనే ఉపన్యాసం యివ్వడానికి మైకు ముందుకు వచ్చారు. ''నేను తీసుకున్న నిర్ణయాన్ని మీ అంగీకారం కోసం మీ ముందుంచుతున్నాను. ఇటీవల నేను సుస్తీపడి ఆస్పత్రిలో ట్రీట్‌మెంటు కోసం చేరిన సమయంలో ఓ స్త్రీ మూర్తి కంటికి రెప్పలా కాపాడి, సపర్యలు చేసి నన్ను స్వస్థుణ్ని చేశారు. ఆమెకు నేనెంతో ఋణపడి ఉన్నాను. జీవిత చరమాంకంలో ఉన్న నాకు తోడుగా నిలిచిన ఆ వ్యక్తిని..'' అంటూ ఆవేశంతో మైకు వదిలి స్టేజి చివరివరకూ నడిచారు. మోహన్‌బాబు ఆయన్ని పట్టుకుని మళ్లీ మైకు వరకూ నడిపించారు.

ఎన్టీయార్‌ తన ప్రసంగాన్ని కొనసాగిస్తూ ''ఆ స్త్రీమూర్తి యిక్కడే ఉన్నారు. ఆమె పేరు లక్ష్మీపార్వతి. ఆమెను నా జీవిత భాగస్వామిగా చేసుకోదలిచాను.. మీ అంగీకారంతో, మీ ఆశీస్సులతో' అంటూ కింద స్టేజి ముందు మొదటి వరుసలో ఉన్న లక్ష్మీపార్వతిని లేచి నిలబడమన్నారు. సభలో ఒక్క క్షణం నిశ్శబ్దం.. మరు నిమిషంలో కరతాళధ్వనులు. జై ఎన్టీయార్‌ అనే కేకలు వినబడ్డాక ఆయనకు ఆవేశం తగ్గి నెమ్మదించారు. తర్వాత సభ ప్రారంభమైంది. మర్నాడే హైదరాబాదు యింటికి ఎన్టీయార్‌, లక్ష్మీపార్వతి కలిసి వెళ్లారు. షిరిడీ సాయిబాబా విగ్రహం సమక్షంలో పెళ్లి చేసుకోవడం, మారేజి రిజిస్ట్రేషన్‌ పూర్తి కావడం జరిగాయి. ఇక అప్పణ్నుంచి ఎన్టీయార్‌ జీవితంలో మరో అధ్యాయం ప్రారంభమైంది. - ఎమ్బీయస్‌ ప్రసాద్‌ (జనవరి 2019)

2019 జనవరి కవర్‌ స్టోరీ ఎమ్బీయస్‌: కెసియార్‌తో 'పొత్తు' వలన జగన్‌కి ఒరిగేదేముంది?

జగన్‌ యీ బుధవారం కెటియార్‌తో నేరుగా, కెసియార్‌తో ఫోన్‌లో మాట్లాడారు. 'తెలుగువారిలో ప్రాంతాల పేర చీలిక తెచ్చి, రాష్ట్రాన్ని చీల్చి, ఆంధ్రులను నానా మాటలూ అన్న తెరాసతో పొత్తా?' అని టిడిపి జగన్‌ను నిలదీస్తోంది. 'మనకు ద్రోహం చేసినది కాంగ్రెసు, ఓ మేరకు బిజెపి కావచ్చు, కానీ చేయించినది మాత్రం కెసియారే కదా, ఎంత చంద్రబాబుతో వైరమైతే మటుకు, పోయిపోయి అతనితో చేతులు కలపడమా?' అని ఆంధ్రులు అడుగుతారన్న భయం లేదా జగన్‌కు? తెరాసకు ఆంధ్రలో బలమేముంది కనుక? ఆంధ్రలో కెసియార్‌కు అభిమానులెవరున్నారు నుక? ఏ వర్గం ఓట్లను ఆశించి జగన్‌ యిలా బాహాటంగా సమావేశమయ్యారు? ఇది రాజకీయ జూదమా? అయితే పర్యవసానం ఏమిటి?

జగన్‌ కెసియార్‌తో 'పొత్తు' పెట్టుకోవడం పట్ల చాలా చర్చే జరుగుతోంది. నిజానికి దాన్ని పొత్తు అనడం సరైన పదం కాదు. జాతీయస్థాయిలో భాగస్వామ్యం అనే అనాలి. ఎన్నికలలో కలిసి పోటీ చేస్తేనే పొత్తు పెట్టుకోవడం అంటారు. తెరాసతో 2004లో కాంగ్రెసు, 2009లో టిడిపి పెట్టుకున్నది పొత్తు. ఆంధ్రలో తెరాసకు సీట్లు యిచ్చే ప్రశ్నే లేదని, ఒంటరిగానే పోటీ చేస్తాననీ అంటోంది వైసిపి. ఫ్రంట్‌లో కానీ, ప్రభుత్వంలో కానీ వేర్వేరు పార్టీలు చేతులు కలిపితే భాగస్వాములంటారు. ఎన్‌డిఏలో శివసేన, అకాలీదళ్‌ సహా చాలా పార్టీలున్నాయి. టిడిపికి వాళ్లతో పొత్తు ఉందని అనగలమా? బిజెపితో మాత్రమే ఉండేది. ఎన్‌డిఏలో ఉండగా టిడిపికి, అకాలీదళ్‌కు మధ్య ఉండే సంబంధమే, ఫెడరల్‌ ఫ్రంట్‌లో వైసిపికి, తెరాసకు ఉండబోతోంది.

కానీ టిడిపి వాళ్లు అలా అనుకోవటం లేదు. మొన్నటిదాకా బిజెపి అంటే బి(బిజెపి) జె(జగన్‌), పి(పవన్‌) అన్నారు. ఇప్పుడు పవన్‌ను ఆ కూటమిలోంచి తప్పించి, ఆ స్థానంలో తెరాసను తెచ్చారు. అంతా వాళ్లిష్టమే లెండి. పవన్‌ మీద విమర్శల జోరు తగ్గించారు. పవన్‌ కూడా బాబు, లోకేశ్‌ల మీద విసుర్లు తగ్గించి, జగన్‌పై పెంచాడు. అతని స్ట్రాటజీ ఏమైనా మారుతోందేమో, టిడిపికి దగ్గరవుతున్నాడో తెలియదు. సరే ప్రస్తుతం టిడిపి కెసియార్‌తో చేతులు కలపడం ఆంధ్రకు ద్రోహం చేయడమే అని ఏకి పారేస్తోంది. వాళ్లు గతంలో బిజెపితో చేతులు కలిపితే బిజెపివాళ్లపై ఆంధ్రకు హితులుగా ముద్ర కొట్టారు, యిప్పుడు కాంగ్రెసుతో చేతులు కలిపారు కాబట్టి కాంగ్రెసును ఆంధ్ర రక్షకులంటున్నారు. ఆంధ్ర అంటే టిడిపి అని వాళ్ల నిర్వచనం. కెసియార్‌ ఆంధ్ర ద్రోహి కాబట్టి, జగన్‌ అతనితో చేతులు కలిపి ఘోరమైన తప్పిదం చేశాడు, అదీ వాళ్ల దృక్కోణం. తా ములిగినది గంగ, తా వలచినది రంభ!

కెసియార్‌పై అంత ఆగ్రహం ఉందా? - నిజంగా ఆంధ్రులకు కెసియార్‌పై అంత మంటే ఉంటే తెలంగాణ ఎన్నికల సమయంలో బాబు 'కెసియార్‌తో కలిసి పొత్తు పెట్టుకుందామని కోరాను' అని బహిరంగంగా చెప్పుకుంటారా? పోయిపోయి తనతో పొత్తా? అని ఆంధ్రులు నిలదీస్తారని భయపడలేదా? (దానితో పోలిస్తే జగన్‌ది ఫ్రంట్‌ భాగస్వామ్యం మాత్రమే) 'అమరావతి శంకుస్థాపన శిలాఫలకంపై కెసియార్‌ పేరు ఎందుకు వేయించారు? బుద్ధుందా'ని ప్రజలు అడుగుతారని జంకి వుండరా? బాబు జంకలేదు, ప్రజలూ తిరగబడలేదు. కెసియార్‌ వచ్చినపుడు నల్లజండాలు ఊపలేదు, ఉపన్యాసం యిస్తూంటే గేలి చేయలేదు. అక్కడే కాదు, తిరుపతిలో, అనంతపురంలో, మొన్న వైజాగ్‌లో ఎక్కడా నిరసనలూ లేవు, నినాదాలూ లేవు. కెసియారే కాదు, ఆంధ్రులపై ఆంధ్ర సంస్థలపై విపరీతంగా నోరు పారేసుకునే హరీశ్‌రావు వచ్చినా మర్యాదగానే చూస్తారు తప్ప, మరోలా ప్రవర్తించరు - గుళ్లోనే కాదు, ఎయిర్‌పోర్టులో బయట తిరిగినప్పుడు, బస చేసినప్పుడు కూడా. పెద్దవారే కాదు, యువకులు, విద్యార్థులు కూడా ఎన్నడూ ఏ మాటా అనలేదు.

2017 ఫిబ్రవరిలో కెసియార్‌ తిరుపతి వచ్చినపుడు టిడిపి నాయకుడు బొజ్జల స్వాగతం పలికారు, కెసియార్‌ అభిమానులు మోటర్‌ సైకిలు ర్యాలీ నిర్వహించారు. 2017 అక్టోబరులో అనంతపురంలో పరిటాల యింట్లో పెళ్లికి వచ్చినపుడు టిడిపి నాయకులు సెల్ఫీలు తీసుకోవడానికి పోటీ పడ్డారు. పయ్యావుల కేశవ్‌ అయితే 15 ని.లు కెసియార్‌తో ఆంతరంగికంగా మాట్లాడారు. ఆంధ్ర ప్రజలు కెసియార్‌ను అసహ్యించుకుంటూ వుంటే యిది సాధ్యపడేదా? అప్పుడు వారిపై చర్యలు తీసుకోని బాబు యిప్పుడు తలసాని శ్రీనివాస యాదవ్‌ ఆంధ్రకు వచ్చినపుడు కలుసుకోవడానికి వెళ్లిన టిడిపి నాయకులను సస్పెండు చేయమని ఆదేశాలు యిస్తున్నారు. ఆయన దృక్పథం మారింది కాబట్టి మననీ మార్చుకోమంటారు.

ఆంధ్రులు మద్రాసు నుంచి విడిపోయి వచ్చేశారు. మద్రాసు నుంచి తరిమివేసిన తమిళులపై కక్ష పూనారా? ఉద్యోగుల ఫర్నిచర్‌ విషయంలో విరిగిపోయిన బల్లలు, కుర్చీలు యిచ్చి దగా చేశారని కొన్నాళ్లు చెప్పుకున్నారు. అంతే. తర్వాత కోపం కంటిన్యూ కాలేదు. ఎవరి పనుల్లో వాళ్లున్నారు. తమిళనాడులో చాలామంది తెలుగువాళ్లు ఉండిపోయారు, రాష్ట్రం విడిపోయిన తర్వాత కూడా ఉద్యోగాలకు, వ్యాపారాలకు వెళ్లారు, వెళుతూనే ఉన్నారు. సినిమా పరిశ్రమ కూడా ఓ పట్టాన తెలుగు రాష్ట్రానికి తరలి రాలేదు. మమ్మల్ని దోపిడీదారులని తిట్టి వెళ్లిపోయినవారు అని తమిళులు తెలుగువారిని చులకనగా చూడలేదు. అలాగే తెలుగునాట, ముఖ్యంగా సరిహద్దు జిల్లాలలో బోల్డు మంది తమిళులు ఎప్పణ్నుంచో ఉన్నారు. వాళ్లు వెళ్లిపోలేదు. అక్కడే వుండి వర్ధిల్లారు. తక్కిన ప్రాంతాలకూ విస్తరించారు. రాజాజీపై కోపం వీళ్ల మీద ఎవరూ చూపలేదు. ఈ పంపకాలూ, గొడవా నాయకుల మధ్య ఉంటాయి తప్ప సామాన్య ప్రజలను స్పృశించవు అని అర్థం చేసుకోవాలి.

పొరుగు రాష్ట్రంతో వైరం ఎన్నాళ్లు? - సరిహద్దు రాష్ట్రాలకు నీటి పంపిణీ, సరిహద్దు వంటి విషయాల్లో ఎప్పుడూ గొడవలుంటాయి. కానీ ఎప్పుడో ఓసారి రాజుకుంటాయి, రెండు, మూడు నెలలు హడావుడి జరుగుతుంది. తర్వాత అంతా యథాతథమే. కర్ణాటక-తమిళనాడు చూడండి. కావేరీ జలాల వివాదం వస్తే తప్ప తక్కిన రోజుల్లో కన్నడిగులు, తమిళులు తమిళనాడులో, కర్ణాటకలో కలిసే వుంటారు. అలాగే కేరళ-తమిళనాడుకి కూడా కొన్ని ప్రాజెక్టులు, సరిహద్దు తగాదాలు ఉన్నాయి. అంత మాత్రం చేత తమిళనాడు ముఖ్యమంత్రి పేరు చెప్పగానే కర్ణాటకలో, కేరళలో శివాలెత్తి పోరు. అక్కడి సాంస్కృతిక కార్యక్రమాలకు పిలుస్తూనే ఉంటారు. వీళ్లు వెళ్లి వస్తూనే ఉంటారు.

సాధారణ పరిస్థితుల్లో అయితే, తెలంగాణ కేవలం పొరుగు రాష్ట్రమే అయితే కెసియార్‌కు అతని సాహిత్యాభిలాషకు, వాక్పటిమకు ఆంధ్రలో చాలా మర్యాదే దక్కి వుండేది. అనేకమంది తెలంగాణ వాళ్లకు యిప్పటికీ ఆంధ్రలో అవార్డులు యిస్తూనే ఉన్నారు, అలాగే తెలుగు మహాసభలు నిర్వహించినందుకు కెసియార్‌కు సన్మానం చేసి వుండవచ్చు, కానీ కెసియార్‌ ఉద్యమసమయంలో రాక్షసజాతి అంటూ ఆంధ్రులపై నోరు పారేసుకున్నారు. రాష్ట్రం ఏర్పడ్డాక కూడా హైదరాబాదులో ఉన్న ఉమ్మడి సంస్థలను కబళించారు. ప్రాజెక్టులకు అడ్డు తగులుతున్నారు, అడుగడుగునా పేచీలు పెడుతున్నారు. తెలుగు మహాసభల్లో కూడా సాటి తెలుగు ముఖ్యమంత్రిని ఆహ్వానించకుండా ఆంధ్ర రాష్ట్రాన్నే అవమానించారు. కెసియార్‌ ఎందుకిలా చేయాలి?

ఆంధ్రపై కోపమా? బాబుపై కోపమా? 2014 ఎన్నికల ఫలితాలు వచ్చేముందు ఆంధ్రలో జగన్‌, యిక్కడ మనం వస్తాం అని అన్నాడాయన. అది జరగకపోవడంతో యిలా బాబుపై కోపం ఆంధ్ర రాష్ట్రంపై చూపాడా? 2019 ఎన్నికల తర్వాత బాబు కాకుండా వేరే వారు ఆంధ్రకు ముఖ్యమంత్రి అయితే కెసియార్‌ ప్రవర్తనలో మార్పు వస్తే, అప్పుడు యీ థియరీ నమ్మవచ్చు. ఏది ఏమైనా ప్రస్తుతానికి ఆంధ్రలో కెసియార్‌కు అభిమానులుండరు. తెరాస అభ్యర్థులను నిలిపితే డిపాజిట్లు దక్కవు. కానీ అదే సమయంలో కెసియార్‌తో కలిసి భోజనం చేసినవాళ్లందరి పైనా ఆంధ్రులు ద్వేషం పూనుతారు అనుకోలేము. అందుకే గతంలో బాబు భోజనం చేశారు, యివాళ జగన్‌ ఆయన కొడుకుతో చేశారు. ప్రజల సహనానికి కారణం ఏమిటై ఉండవచ్చు?

కెసియార్‌ను ఎందుకు సహిస్తున్నారు? - ఉద్యమసమయంలో 'తెలంగాణా వాలే జాగో, ఆంధ్రావాలే భాగో' అని పిలుపు నిచ్చి తెలంగాణవాదుల మనసుదోచిన కెసియార్‌ రాష్ట్రం ఏర్పడగానే హైదరాబాదు నుంచి ఆంధ్రులను తరిమివేస్తాడనే చాలామంది నమ్మారు. కానీ అలా చేయలేదు. 'ఐ యామ్‌ ద మాస్టర్‌' అని చూపించి, అందరి చేత దాసోహం అనిపించుకుని వదిలేశాడు. ప్రయివేటు సంస్థల్లో స్థానికులకు రిజర్వేషన్‌ వంటివి పెట్టలేదు. తనకు ఆత్మీయంగా ఉంటే ఆంధ్రులను కూడా చేరదీశాడు. అందుకే సినిమా వాళ్లతో సహా ఎవరూ తరలి వెళ్లలేదు. పరిస్థితి ఎప్పటిలాగానే ఉంది. ఇది ఆంధ్రులను మెప్పించిందనుకోవాలి. ఎందుకంటే ఆంధ్రలోని 13 జిల్లాల వారికీ హైదరాబాదులో బంధువులు, స్నేహితులు వున్నారు.

కెసియార్‌లో యీ మార్పువలననే కాబోలు కార్పోరేషన్‌ ఎన్నికల్లో ఆంధ్రమూలాల వారు తెరాసకు ఓటేశారు. తాజాగా తెలంగాణ ఎన్నికలలో కూడా. జంటనగరాల్లోనే కాదు, పలు ప్రాంతాల్లో, ఖమ్మం జిల్లాలో తప్ప - తెరాసను ఆదరించారు. ఈ మధ్య యింకో వాదన వింటున్నాను. గత నాలుగేళ్లగా ఆంధ్రలో ఆస్తుల రేట్లు పెరగడానికి కెసియార్‌ చేష్టలే కారణమని ఆంధ్రుల్లో ఆస్తిపరులు సంతోషిస్తున్నారని. 'ఎంతసేపూ హైదరాబాదు స్థలాలకు రేట్లు పెరగడమే తప్ప, మాకేమీ లేదా అనుకునేవారం, కెసియార్‌ ధర్మమాని రాష్ట్రం విడిపోయి మన దగ్గరా ధరలు పెరిగాయి' అనుకుంటున్నారట. వైయస్‌ 3 ఏళ్లు కష్టపడితే కానీ హైదరాబాదుకి ఐఐటి రాలేదు, అలాటిది విభజన ధర్మమాని ఆంధ్రకు చటుక్కున వచ్చేసింది. అలాగే తక్కిన విద్యాసంస్థలు కూడా! ఎన్నో ఏళ్లగా నలుగుతున్న పోలవరానికి కూడా విముక్తి కలిగింది. అది అనవసరంగా బాబు తన చేతిలోకి తీసుకుని కాంప్లికేట్‌ చేసుకున్నారు కానీ పోలవరం కేంద్ర ప్రాజెక్టుగా తీసుకోవడం ఆంధ్రకు లాభదాయకమే.

హోదా రాకుండా అడ్డుపడినవారెవరు? - నిజానికి హైదరాబాదును పూర్తిగా తెలంగాణకు యిచ్చి వేయడం వలన ఆంధ్రకు అన్యాయం జరిగింది. ప్రత్యేక హోదా యిచ్చి, కాస్త కళ్లు తుడిచారు. అది కూడా రాకపోవడం మోదీ-బాబుల మధ్య గొడవల వలన, బాబు ప్యాకేజీకి ఆశపడడం వలన తప్ప అది ఎప్పటికైనా హక్కే. బాబు అసమర్థత వలన, హోదా పట్ల తన స్టాండ్‌ మార్చుకుంటూ పోవడం వలన హాని జరిగింది, దానికి యితరులను బాధ్యులను చేయడం అనవసరం. ఆంధ్రకు హోదా యిస్తే తమ దగ్గరనుంచి పరిశ్రమలు తరలిపోతాయని కర్ణాటక, తమిళనాడు ముఖ్యమంత్రులు కూడా ఆందోళన వ్యక్తం చేశారు. బాబు వారిని కలవడం మానేశారా? హోదాకు కెసియార్‌ మాత్రమే అడ్డుపడుతున్నాడని యిపుడు టిడిపి చెపితే ఎవరు నమ్ముతారు? ఇమ్మనమని కెసియార్‌ లేఖ రాస్తానంటున్నారు. మరి మోదీ 'దా, యిదిగో తీసుకో' అని యిచ్చేస్తారా? హోదా పేరెత్తితే తాట తీస్తానని ఆంధ్రప్రజలను బెదిరించిందెవరో కాస్త గుర్తు తెచ్చుకోవాలి. బాబు కెసియార్‌ ఒకప్పటి మిత్రులు, తర్వాత శత్రువులు కావటం చేత యిరు రాష్ట్రాల మధ్య యీ సమస్యలు వచ్చాయి కాబోలు. తెలంగాణ ఎన్నికల సందర్భంగా బాబు రాజీపడడానికి సిద్ధపడినా, కెసియార్‌ నిరాకరించారు.

తెరాసతో పొత్తుకై అడిగి, భంగపడి, రాష్ట్రాన్ని అడ్డగోలుగా చీల్చి, ఆంధ్రులను అనాథలుగా చేసిన కాంగ్రెసు వారితోనూ (ఈ పదాల కాపీరైటు టిడిపి వారిదే) పోలవరం ప్రాజెక్టును అడ్డుకోవడానికి సుప్రీం కోర్టులో పిల్‌ వేసిన కోదండరామ్‌తోనూ పొత్తు పెట్టుకుని తెలంగాణ ఎన్నికలలో తొడ చరిచి, ఊరుభంగమై కుప్పకూలిన టిడిపి యిప్పుడు తెరాసకు, బిజెపికి, వైసిపికి మూడు ముళ్లు వేసింది. రేపణ్నుంచి వైసిపిని పిల్ల బిజెపి అనాలో, పిల్ల తెరాస అనాలో తెలియక కాస్త తబ్బిబ్బు పడతారు టివీల్లో కనబడే టిడిపి ప్రతినిథులు. కానీ ఏదో ఒకటి యాగీ చేయకమానరు. ఇవన్నీ తెలిసి కూడా జగన్‌ కెటియార్‌ను బాహాటంగా కలిశాడెందుకు? ఆంధ్ర ప్రజలను ఒప్పించగలనని ధైర్యమా? తెరాసతో స్నేహం చేస్తే ఆంధ్రలో కలిసి వచ్చేదేముంది? తెరాసకు ఆంధ్రలో బలమేముంది? యూనిట్లేమున్నాయి? అక్కడక్కడ తెలంగాణ వారున్నారనుకున్నా, వారు తెరాస సానుభూతిపరులని ఎలా చెప్తాం?

చేతులు కలిపినది నిధుల కోసమా? - మరి ఎన్నికల నిధుల కోసమా? 'బాబు తెలంగాణలో మా విరోధులకు నిధులు సప్లయి చేశారు కాబట్టి ఆంధ్రలో ఆయన విరోధులకు మేం నిధులిస్తామ'ని కెసియార్‌ ప్లానేశారా? అదేనా రిటర్న్‌ గిఫ్ట్‌? ఈ వాదన బొత్తిగా కొట్టి పారేయదగ్గది కాదు, టిడిపి దగ్గర పుష్కలంగా నిధులున్నాయి. తెలంగాణలో కోదండరాం అనుచరుల దగ్గర్నుంచి, టిడిపి నాయకుల దాకా అనేక ప్రజాకూటమి అభ్యర్థుల దగ్గర డబ్బులు దొరికాయి. అదంతా వారి కష్టార్జితం అని నమ్మడం కష్టం. పక్క రాష్ట్రంలో యితర పార్టీలకే అంత డబ్బు ఖర్చు పెడితే, సొంత పార్టీ వాళ్లను గెలిపించుకోవడానికి ఆంధ్రలో ఎంత పెడతారు? దాన్ని ఎదుర్కోవడానికి నిధుల కోసం జగన్‌ కెసియార్‌కు దగ్గరయ్యారా'? అయితే కావచ్చు కానీ ఆ మాట బయటకు చెప్పలేరుగా, ప్రత్యేక హోదా కోసమే ఫెడరల్‌ ఫ్రంట్‌లో చేరుతున్నా అంటున్నారు జగన్‌.

అది నమ్మవచ్చా? ఎందుకు నమ్మకూడదు? హోదా ఎవరిస్తే వాళ్లకే జై అంటున్నారు జగన్‌. బిజెపి యివ్వలేదు, మళ్లీ అధికారంలోకి వస్తే కాంగ్రెసు యిస్తానంటోంది, ఇచ్చే మొహమైతే అప్పుడే బిల్లులో పెట్టేది, హైదరాబాదు తెలంగాణకు అప్పగించేశాక, ఆంధ్రను ఎలా కాంపెన్సేట్‌ చేయాలన్నది బిజెపి వాళ్లు సూచిస్తే తప్ప తెలియలేదా? బిజెపి కూడా లోకసభలో చర్చలోనే చెప్పవచ్చుగా, రాజ్యసభ దాకా ఆగిందెందుకు? దానితో బిల్లులో చేర్చకుండా అయిపోయింది. అందుకే యీ చిక్కుముడి. దీన్ని మేమే విప్పాలంటోంది కాంగ్రెసు. అది అధికారంలో వచ్చేట్లా ఉందా? ఎన్ని సర్వేలు చూసినా, బిజెపికి సీట్లు తగ్గవచ్చంటున్నారు కానీ కాంగ్రెసు నాయకత్వంలోని యుపిఏ అధికారంలోకి వస్తుంది అనడం లేదు. బిజెపికి 200 ప్లస్‌, కాంగ్రెసుకు 100 మైనస్‌ వస్తాయని అంచనా. 100 సీట్లతో కాంగ్రెసు ప్రధాని పదవిని ఆశించగలదా? కాంగ్రెసు సారథ్యంలోని యుపిఏ కంటె 'అదర్‌ పార్టీస్‌'కు ఎక్కువ సీట్లు వచ్చేట్లు ఉన్నాయని చెపుతున్నారు.

ఫెడరల్‌ ఫ్రంట్‌ అవకాశాలు - ఇదే కెసియార్‌లో ఆశలు రగిలించింది. ప్రాంతీయ పార్టీలు తమతమ రాష్ట్రాలలో ఎంపీ సీట్లు గెలుచుకుని కూటమిగా ఏర్పడితే ఓ 150 దాకా బలం ఉంటుందని అంచనా. దానితో ఎవర్ని కావాలంటే వారిని సీటు ఎక్కించవచ్చు, దింపవచ్చు. యుపిఏ 1 ప్రభుత్వాన్ని కమ్యూనిస్టులు బయట నుంచే నియంత్రించారు. అలాగే తామూ చేద్దామని, రాష్ట్రాలకు ఎక్కువ అధికారాలు డిమాండ్‌ చేసి పొందుదామనీ కెసియార్‌ వాదన. ప్రస్తుతం మోదీ నియంతగా ఉన్నాడు. ఏ ముఖ్యమంత్రినీ నోరెత్తనీయటం లేదు. రేపు ఎన్నికలలో బిజెపి సొంతంగా ప్రభుత్వాన్ని ఏర్పాటు చేసే పరిస్థితిలో లేనప్పుడు యీ ఆటలు సాగవు. బిజెపి వాళ్లు యీ ఫ్రంట్‌ మద్దతు కోరితే 'మోదీ కాకుండా వేరే ఎవరైనా మా మాటలు మన్నించేవాడుంటే, మా ప్రాంతీయ పార్టీలను తినేయనివాడైతే అప్పుడిస్తాం మద్దతు' అని ఫ్రంట్‌ డిమాండ్‌ చేయవచ్చు. రాహుల్‌ యీ మధ్యే నాయకుడిగా కాస్త ఎదుగుతున్నాడు కానీ ప్రధాని అయ్యే లక్షణాలు కనుచూపు మేరలో లేవు. అందుకే అతన్ని ప్రధానిగా అంగీకరించమని బిజెపియేతర పార్టీలు కుండబద్దలు కొట్టి చెపుతున్నాయి. రాహుల్‌ను ప్రధానిగా ప్రకటిస్తే ఓటర్లు మోదీయే బెటరు అనుకుంటారని వారి భయం.

ఫెడరల్‌ ఫ్రంట్‌ ఓ కలగానే మిగిలిపోతుందా? ఇంతమంది ఎలా కలుస్తారు? అనే సందేహం రావడం సహజం. ఎన్టీయార్‌ నేషనల్‌ ఫ్రంట్‌ కూర్చడానికి ప్రయత్నిస్తున్న రోజులవి. ''తుగ్లక్‌'' తమిళ వారపత్రికలో ఓ పాఠకుడు 'ఎన్టీయార్‌ ప్రస్తుతం ఏం చేస్తున్నారు?' అని ప్రశ్న వేస్తే సంపాదకుడు చో రామస్వామి 'చిల్లర పోగేస్తున్నారు' అని జవాబు యిచ్చారు. కానీ ఆ చిల్లరే శ్రీమహాలక్ష్మి అయింది. తర్వాతి రోజుల్లో యిద్దరు ప్రధానులను దేశానికి యిచ్చింది. అందువలన ఏ ప్రయత్నం ఎప్పుడు సఫలమౌతుందో ఎవరూ చెప్పలేరు. ఈ బిజిపియేతర, కాంగ్రెసేతర ఫ్రంట్‌ చాలా ప్రాంతీయపార్టీలను ఊరించే విషయం. ఎందుకంటే వాటికి స్వరాష్ట్రంలో యీ రెండింటిలో ఏదో ఒకటి ప్రత్యర్థి. వారితో చేతులు కలిపితే తమ ఐడెంటిటీ పోతుంది. అందువలన యిలా ప్రెషర్‌ గ్రూపుగా ఏర్పడి, అంశాల వారీ మద్దతు అంటే వారికి యిబ్బంది ఉండదు. మమతా, ఎస్పీ, బియస్పీ, నవీన్‌ పట్నాయక్‌ వగైరాలు కలిసి వస్తే యిది కింగ్‌మేకర్‌గా మారే అవకాశాలు లేకపోలేదు. బిజెపి, కాంగ్రెసులలో ఎవరు వచ్చినా ఆంధ్రకు ప్రత్యేక హోదా యివ్వరు. ఫెడరల్‌ ఫ్రంటు వస్తే యిస్తామని కెసియార్‌ అంటున్నారు.

కెసియార్‌ జూనియర్‌ మోదీయా? - కెసియార్‌ ఫెడరల్‌ ఫ్రంట్‌ అంతా బోగస్‌ అని, అతను జూనియర్‌ మోదీ అనీ, మోదీ ప్లానునే అమలు చేస్తున్నాడని బాబు ఆరోపణ. కెసియార్‌ చరిత్ర చూస్తే అతనికి నిలకడ తక్కువని అనిపిస్తుంది. ఎవరితోనైనా కలుస్తాడు, ఎవరితోనైనా విడిపోతాడు. మామూలుగా విడిపోవడం కాదు, బండబూతులూ తిడతాడు. తాజాగా తెలంగాణ ఎన్నికలు ముందస్తుగా జరపడానికి మోదీ సాయమడిగి, పొంది లాభపడ్డాడు. మోదీ మాత్రం ఎందుకు చేయాలి? కాంగ్రెసును దెబ్బ తీయాలనే కోరికతో! ఉత్తరాది రాష్ట్రాలలో కాంగ్రెసు ఎలాగూ పుంజుకుంటోంది, కనీసం దక్షిణాది రాష్ట్రంలోనైనా చావుదెబ్బ కొట్టి, మొరేల్‌ దెబ్బ తీయాలనుకున్నాడు. దాని కోసం తన పార్టీని పణంగా పెడతాడా? అని ఆశ్చర్యం వద్దు. అక్కడ పార్టీ ఏమీ లేదు, పణంగా పెట్టడానికి. బిజెపికి దక్షిణాదిన కర్ణాటకలో మాత్రమే ఎడియూరప్ప వంటి నాయకుడున్నాడు. కేరళలో యిన్నాళ్లూ వృద్ధనాయకత్వం. కొత్తగా యువకులను చేరదీస్తున్నారు. తమిళనాడు, తెలంగాణ, ఆంధ్రల్లో నాయకులూ లేరు, క్యాడరూ లేరు. ఇక్కడ డెవలప్‌ చేస్తూ టైము వెచ్చిస్తే అక్కడ ఉత్తరాదిన క్యాడర్‌ జారిపోతారన్న భయం వేసి, తెలుగు రాష్ట్రాలను గాలికి వదిలేశారు.

మోదీతో కెసియార్‌కు సఖ్యత ఉండవచ్చు కానీ మోదీ అజెండాను అమలు చేయవలసినంత అవసరమైతే లేదు. ఎన్నికల తర్వాత రాజెవరో, రంగడెవరో! మొదట స్వరాష్ట్రంలో బలం పెంచుకోవడంపై శ్రద్ధ పెట్టాలి. అదే విషయం ఆయన స్టాలిన్‌కు చెప్పాడు - రాహుల్‌, ప్రియాంకా అంటూ కూర్చోకు అని. మమతది, సిపిఎంది అదే స్టాండు. ఎన్నికల తర్వాతనే ప్రధాని ఎవరో తేలుద్దాం అని. ఈ ఫెడరల్‌ ఫ్రంట్‌ మెయిన్‌ టార్గెట్‌ మైనారిటీలు, హరిజనులు అనుకోవచ్చు. ఎందుకంటే యీ వర్గాలు బిజెపితో విసిగిపోయి ఉన్నారు. బిజెపికి బలమైన ప్రత్యర్థి కనబడితే వాళ్లను ఆదరిద్దామని చూస్తున్నారు. కానీ కాంగ్రెసు అంతర్గత బలహీనతల వలన, నాయకత్వ లోపం వలన చాలా చోట్ల ప్రత్యర్థిగా ఎదగలేకపోతోంది. అలాటి చోట్ల యీ ఫ్రంట్‌ ప్రత్యామ్నాయంగా ముందుకు వస్తోంది.

మైనారిటీ, హరిజనుల ఓట్లు కీలకం - యుపిలో ఎస్పీ, బియస్పీ కూటమి అలాటిదే. వాళ్లు బిజెపికి వ్యతిరేక వర్గాలను తప్పక ఆకర్షిస్తారు. ఆ ధీమాతోనే తమ కూటమిలో కాంగ్రెసుకు వాటా యివ్వం పొమ్మన్నారు. కెసియార్‌దీ అదే ప్లాను. కాంగ్రెసు రాష్ట్రంలో ప్రధాన ప్రత్యర్థి. దానికి జీవం పోయడం తెలివితక్కువ పని. అందుకే యీ ఫ్రంట్‌ ఐడియా. జగన్‌దీ అదే పరిస్థితి. తనను జైల్లో పెట్టించిన కాంగ్రెసుతో చేతులు కలపలేడు. బిజెపితో చేతులు కలిపితే యిప్పటివరకు దన్నుగా నిలిచిన మైనారిటీ వర్గాలు, హరిజనులు దూరమవుతారు. అందువలన ఫెడరల్‌ ఫ్రంట్‌ ఒకటే మిగిలిన మార్గం. నిజానికి బాబుకీ యీ చింత ఉంది. తను బిజెపితో చేతులు కలపడం చేత మైనారిటీ, హరిజనుల ఓట్లు పోగొట్టుకున్నాడు. కానీ యితర వర్గాలు అండగా నిలవడం చేత 2014లో రాష్ట్రవ్యాప్తంగా 1.5% ఓట్ల ఓడాతో గెలిచేశారు. బిజెపితో వైరం తర్వాత ఆ మేరకు పూడ్చుకోవాలంటే యీ వర్గాలకు దగ్గర కావాలి.

ఈ వర్గాల దృష్టిలో జాతీయ స్థాయిలో బిజెపికి ప్రత్యామ్నాయం కాంగ్రెసు. అందువలన కాంగ్రెసుకు ఓటేయవచ్చనే అంచనాతో బాబు కాంగ్రెసుతో చేతులు కలిపారు. కాంగ్రెసు వ్యతిరేకతతోనే పురుడు పోసుకుని, రాష్ట్రాన్ని అడ్డగోలుగా చీల్చినందుకు కాంగ్రెసును అడ్డమైన తిట్లూ తిట్టి, యిప్పుడు పొత్తు ఏమిటి అని అందరూ అడుగుతారని తెలిసి కూడా బాబు వారితో చేతులు కలపడానికి యిదే కారణం. ఆ కాంబినేషన్‌ నివారించాలంటే జగన్‌కు ఉన్న ఏకైక మార్గం - ఫెడరల్‌ ఫ్రంట్‌. అప్పుడూ యీ వర్గాల ఓట్లు కాంగ్రెసుకు పడవు, జగన్‌ బిజెపికి ప్రత్యామ్నాయంగా వారికి కనబడతాడు. ఇది జరగకూడదనే టిడిపి మాటిమాటికి జగన్‌ను బుల్లి మోదీ అని పిలుస్తూ ఉంటుంది.

మీడియా మద్దతూ కారణమే - జగన్‌ కెసియార్‌ ఫెడరల్‌ ఫ్రంటులో చేరడానికి మరో ముఖ్యకారణం మీడియా సపోర్టు కోసం కావచ్చు. ప్రస్తుతానికి అధికభాగం తెలుగు టీవీ ఛానెళ్లు, పత్రికలు బాబు ఏం చేసినా అది పుణ్యకార్యంగా, జగన్‌ ఏం చేసినా పాపకార్యంగా చిత్రీకరిస్తున్నాయి. ''సాక్షి'' టీవీ ద్వారా తన వెర్షన్‌ను వినిపిద్దామని వైసిపి ప్రయత్నించినా కుదరటం లేదు. కేబుల్‌ ఆపరేటర్లందరూ తన పార్టీ సానుభూతిపరులు కావడంతో టిడిపి ఛానెళ్లను నియంత్రించ గలుగుతోంది. ఇప్పుడు కెసియార్‌ తన సన్నిహితుల ద్వారా కొన్ని టీవీ ఛానెళ్లలో పెట్టుబడి పెట్టించి, వాటిని నియంత్రించ గలుగుతున్నారు. కెసియార్‌తో సఖ్యం నెరపితే జగన్‌ సైడ్‌ ఆఫ్‌ ద స్టోరీ కూడా ప్రజలకు చేరే అవకాశం ఉంటుంది.

కెసియార్‌తో సఖ్యం వలన జగన్‌ను ఆంధ్ర ప్రజలు తప్పుపడతారా? తక్కినవారి మాట ఎలా ఉన్నా రాయలసీమవారు మాత్రం పట్టకపోవచ్చు. ఎందుకంటే వారికి తెలంగాణతో అనేక విధాలుగా సంబంధాలున్నాయి. నీటి పంపిణీయే కాదు, యిచ్చిపుచ్చుకోవడాల నుంచి చాలా ఉన్నాయి. అందుకే 'రాయల తెలంగాణా' కాన్సెప్టు విని వారు ఉత్సాహపడ్డారు. బాబు పాలన వచ్చాక రాయలసీమకు ఏమీ దక్కకుండా పోవడంతో వారికి ఎలాగూ ఆగ్రహం ఉంది. రాజధాని ఎటూ లేదు, హైకోర్టు కూడా యివ్వలేదు, కనీసం రాయలసీమ దత్తపుత్రుడిగా చెప్పుకున్న ఎన్టీయార్‌ విగ్రహం కూడా అక్కడ స్థాపించటం లేదు. తెలంగాణతో స్నేహంగా వుంటేనే వాళ్లకు మేలు. అది వద్దని బాబు చెప్తే వాళ్లు వింటారనుకోను.

ఫెడరల్‌ ఫ్రంట్‌ అంటూ ఏర్పడితే కెసియార్‌ ఒక్కడే ఉండరు కదా, ఆయనను తెలంగాణ ముఖ్యమంత్రిగా మాత్రమే చూడకుండా ఏదో ఒక ప్రాంతీయపార్టీగా నాయకుడిగా చూస్తే, యీ గుంజాటన ఉండదు. ఉదాహరణకి నవీన్‌ పట్నాయక్‌ సారథ్యం వహించారనుకోండి, మా పోలవరానికి అడ్డుపడ్డావని చెలిమి వద్దు పొమ్మంటారా? అది వేరే, యిది వేరే అంటారు. నిజానికి బాబు కూడా యిలాటి ప్రయత్నం చేసి, సాగక, కాంగ్రెసు పాలబడ్డారు. తెలంగాణలో టిడిపితో పొత్తు కారణంగా నష్టపోయామని కాంగ్రెసు వాళ్లు కొందరు అనడం మొదలెట్టారు. రేపు ఆంధ్రలో పొత్తు గురించి కూడా ఆంధ్ర కాంగ్రెసు నాయకులు యిలాగే అంటే పొత్తు కుదరకపోవచ్చు. అప్పుడు బాబు నాలుగో ఫ్రంటు అంటూ వేరే పల్లవి ఎత్తుకోవచ్చు. ఈలోగా వాళ్లేం అన్నా జగన్‌ ఉలిక్కిపడనవసరం లేదు. - ఎమ్బీయస్‌ ప్రసాద్‌ (జనవరి 2019)

2019 జనవరి ఎమ్బీయస్‌: బ్రెజిల్‌లో మతరాజకీయాలు

మతమనేది వ్యక్తిగత స్థాయిలో ఉన్నంతవరకు ఫరవాలేదు, కానీ ఒక వ్యవస్థగా అయిన దగ్గర్నుంచే చిక్కులు వస్తాయి. దానికి రాజకీయాలకు జోడిస్తే అనర్థాలు కలుగుతాయి. ఆ మిశ్రమానికి హింస కూడా తోడవుతే యిక చెప్పేదేముంది! పాకిస్తాన్‌, బంగ్లాదేశ్‌ వంటి దేశాలు కావచ్చు, అనేక ఆఫ్రికా దేశాలు కావచ్చు, లాటిన్‌ అమెరికా దేశాలు కావచ్చు ప్రజాస్వామ్యయుతంగా ఎన్నికైన ప్రభుత్వాలను కూలదోసి నియంతలుగా మారిన మిలటరీ పాలకులు సాధారణంగా మతాన్ని అడ్డుపెట్టుకుంటారు. మత ఛాందసులను ప్రోత్సహిస్తూ, మతం పేరుతో తమకు నచ్చనివారిని అణచివేస్తారు. బ్రెజిల్‌లో అలాటి అధ్యాయం యిప్పుడే ప్రారంభమైంది. ఈ జనవరి 1 నుంచి దేశాధ్య్ష పదవిలోకి వచ్చిన జైర్‌ బోల్సొనరో అవడానికి మిలటరీ వాడే కానీ ప్రజాస్వామ్యయుతంగా ఎన్నికై వచ్చాడు. కానీ మతాన్ని ముందుకు తెస్తున్నాడు, దానికి తుపాకీలను జోడిస్తున్నాడు.

బోల్సొనరో అతివాద రైటిస్టు. అది అతని రాజకీయవిధానం. దానికి సంబంధించిన విధాన నిర్ణయాల కంటె మతం గురించే ఎక్కువ మాట్లాడుతున్నాడు. ''అన్నిటికన్నా దేవుడే మిన్న. నేను బ్రెజిల్‌ను జ్యూయిష్‌-క్రిస్టియన్‌ సంస్కృతికి మరలిస్తాను.'' అని ప్రకటించాడు. తన కాబినెట్‌ సహచరులను కూడా అలాటి వాళ్లనే ఎన్నుకున్నాడు. వాళ్లంతా కలిసి 'బ్రెజిల్‌ జీసస్‌కు చెందుతుంది. దేవుడే బ్రెజిల్‌ ప్రజల భాగ్యవిధాత' అంటున్నారు. అంతా దేవుడే చూసుకుంటే మరి వీరెందుకో! బ్రెజిల్‌తో ఆగరట, ప్రపంచం మొత్తాన్ని గ్లోబలిస్టు ఐడియాలజీ నుంచి విముక్తి చేస్తారట. ఈ గ్లోబలైజేషన్‌ క్రైస్తవ వ్యతిరేకమైనదట, మానవత్వానికి విరుద్ధమట, దేవుడికి, మనిషికి మధ్యనున్న అనుబంధాన్ని హరిస్త్తోందట!

1964లో బ్రెజిల్‌ సైన్యం ప్రజాప్రభుత్వాన్ని కూలదోసి పరిపాలనలోకి వచ్చింది. విపరీతంగా అప్పులు చేసి ఆర్థిక వ్యవస్థను విస్తరింపచేసింది. ఆ విధానాలను, సైనిక నియంతృత్వాన్ని ఎదిరించినవాళ్లను నానా హింసలూ పెట్టింది. చివరకు అప్పులు ఎక్కువై పోయి వ్యవస్థ బీటలు వారింది. 1973 నాటి పెట్రోలు సంక్షోభం వలన మరింత అప్పులు చేయవలసి వచ్చింది. చివరకు 1985లో సైన్యం తను తప్పుకుంటే మంచిదనుకుంది. రాజకీయ పార్టీలను చట్టబద్ధం చేసి, కొత్త రాజ్యాంగం రాయించి ఎన్నికలు నిర్వహించింది. అప్పటికి బోల్సొనరోకు 30 ఏళ్లు. 19 వ ఏట మిలటరీలో చేరి కెప్టెన్‌ స్థాయికి ఎదిగాడు. మిలటరీ ప్రభుత్వం పడిపోయి, ప్రజాస్వామ్యం వచ్చిన దగ్గర్నుంచి కష్టకాలం వచ్చినట్లుగా ఫీలయ్యాడు. ప్రజాప్రభుత్వం మిలటరీకి బజెట్‌ తగ్గించేసిందని, అందువలన తమ జీతం తగ్గిపోయిందని 1986లో ఓ మ్యాగజైన్‌కు వ్యాసం రాశాడు కూడా. అంతటితో ఆగకుండా ఓ ఏడాది పోయాక ఆ ప్రభుత్వాన్ని ఎలా కూల్చవచ్చో, ఎక్కడెక్కడ బాంబులు పెట్టి దేశాన్ని అతలాకుతలం చేయవచ్చో స్కెచ్‌లతో సహా ఓ ప్లానును ఆ మ్యాగజైన్‌ ద్వారా వెల్లడించేసరికి, జైలు శిక్ష వేశారు. కానీ 15 రోజులు మిలటరీ జైల్లో ఉన్నాక బతిమాలుకుని బయటపడ్డాడు. కానీ దానివలన అతనికి సైనికుల, సైనిక ప్రభుత్వపు అభిమానుల మద్దతు లభించింది. 1988లో తన స్వస్థలమైన రియో ద జేనియరో సిటీకి కౌన్సిలర్‌గా ఎన్నికయ్యాడు.

అప్పణ్నుంచే మతం కూడా రాజకీయాల్లోకి ప్రవేశించింది. కరక్టుగా చెప్పాలంటే ఎవాంజెలిస్టులు ప్రవేశించారు. ఇతర ప్రాంతాలకు వెళ్లి ప్రచారం చేసి యితర మతస్తులను క్రైస్తవంలోకి మార్చడానికి చూసేవారిని ఎవాంజెలిస్టులంటారు. క్రైస్తవులందరూ మతబోధకులు, ప్రచారకులు అనుకోకూడదు. క్రైస్తవంలో అన్ని శాఖల వారూ ప్రచారానికి పూనుకోరు. చాలామంది ఆచరణ వరకే పరిమిత మవుతారు. పెంతెకోస్తు మహాసభలు అని మన దగ్గర వాల్‌పోస్టర్లలో తరచుగా కనబడుతూ ఉంటుంది కదా, ఆ పెంతెకోస్తులు ఎవాంజెలిస్టులలో ఓ శాఖ. ఇటీవలే మరణించిన బిల్లీ గ్రాహమ్‌ ప్రఖ్యాత ఎవాంజెలిస్టు. సైనికపాలన నడిచేటంత కాలం ఎవాంజెలిస్టులు రాజకీయాల జోలికి పోలేదు. 'నిజమైన భక్తులు రాజకీయాలకు దూరంగా ఉంటారు' అనేది వారి నినాదం. కానీ ఎప్పుడైతే ప్రజాస్వామ్యం ఏర్పడిందో ఓటుబ్యాంకు ఎవరికి వుంటే వారిదే విజయం అని బోధపడిందో అప్పణ్నుంచి ఈ ఎవాంజెలిస్టులు రాజకీయంగా కూడా చురుకైన పాత్ర పోషిస్తున్నారు. 'బ్రదర్‌ వోట్స్‌ ఫర్‌ బ్రదర్‌' అనే నినాదంతో సాటి ఎవాంజెలిస్టు చర్చి సభ్యుడికే ఓటేయమని ప్రచారం చేస్తున్నారు.

బ్రెజిల్‌లో కాథలిక్కులు యిదివరలో అత్యధిక సంఖ్యలో ఉండేవారు. ఇప్పుడు జనాభాలో 70%కు పడిపోయారు. ఆ మేరకు ప్రొటెస్టెంట్లలో ఎవాంజెలిజాన్ని నమ్మేవారు పెరుగుతున్నారు. ఎందుకంటే 'నువ్వు దేవుణ్ని ఎంత బాగా నమ్ముకుంటే అతడు మీకు అంత ఎక్కువ డబ్బిస్తాడు' అని ఎవాంజెలిస్టులు ప్రచారం చేస్తున్నారు. అంతేకాదు, ''నీకు దేవుడు డబ్బిస్తున్నాడు కాబట్టి, నీకు వచ్చిన దానిలో పదోవంతు చర్చికి యివ్వాలి.'' అంటూ భారీగా విరాళాలు వసూలు చేస్తున్నారు. ''అసెంబ్లీ ఆఫ్‌ గాడ్‌'' అని 1911లో ఏర్పడిన ఎవాంజెలిస్టు సంస్థ చాలా బలమైనది. దేశమంతా వ్యాప్తి చెందింది. 1988లోనే అసెంబ్లీ ఆఫ్‌ గాడ్‌ వారి రాజకీయ చాతుర్యం వలన మునిసిపాలిటీ స్థాయిలో చాలామంది ఎవాంజెలికల్‌ అభ్యర్థులు ఎన్నికయ్యారు. తర్వాతి రోజుల్లో అది పూర్తిగా మతపరమైన పార్టీ ఐన క్రిస్టియన్‌ సోషల్‌ పార్టీకి ధారాళంగా విరాళాలు యిచ్చి తన పలుకుబడిని పెంచుకుంది.

1990ల నాటికి బ్రెజిల్‌ ఆర్థిక పరిస్థితి మెరుగుపడింది. కానీ బోల్సొనరోకి సైనిక పాలనపై వ్యామోహం పోలేదు. తన పరిధిలో ఉన్నంతవరకు మిలటరీవారి జీతాలు, పెన్షన్లు, సౌకర్యాలు పెంచాడు. 1993లో కాంగ్రెసు (చట్టసభ)ను రద్దు చేయాలని పిలుపు నిచ్చాడు. 1999లో అప్పటి దేశాధ్యక్షుణ్ని ఉద్దేశించి 'మిలటరీ పాలన ఉండగా వాళ్లు యితన్ని చంపి పారేసి ఉంటే పీడా పోయేది' అని వ్యాఖ్యానించడంతో అతన్ని కాంగ్రెసు నుంచి బహిష్కరించారు. బ్రెజిల్‌ ప్రజలు మళ్లీ సైన్యం పాలన కోరుకోకపోవడం చేత బోల్సొనొరో అభిప్రాయాలు ప్రజలకు నచ్చలేదు. అతను రాజకీయంగా ఎదగలేదు. ఈలోగా ఎవాంజెలిస్టు చర్చి మధ్యతరగతిని బాగా ఆకర్షించింది. 2003 నాటికి బాగా విస్తరించింది. దానితో అనేకమంది మతప్రచారకులు మల్టీ బిలియనీర్లయిపోయారు. ఎదిర్‌ మాసెడో అనే అలాటి ప్రచారకుడికి సొంతానికి జెట్‌ విమానం ఉంది. అతని 'యూనివర్సల్‌ చర్చ్‌ ఆఫ్‌ ద కింగ్‌డమ్‌ ఆఫ్‌ గాడ్‌' సంస్థకు బ్రెజిల్‌ మొత్తంలో 13 వేల ప్రార్థనాస్థలాలున్నాయి, 50 లక్షల మంది అనుయాయులున్నారు, అమెరికాతో సహా అనేక యితర దేశాల్లో కూడా శాఖలున్నాయి. ఈ డబ్బంతా అతను వ్యాపారాల్లో పెట్టాడు. న్యూస్‌పేపర్లు, రేడియో స్టేషన్లు, టెలివిజన్లు యిలా అనేక వాటిల్లో పెట్టుబడులు పెట్టి వాటి ద్వారా మనీ లాండరింగ్‌ (నల్లధనాన్ని తెలుపు చేయడం) చేసి, పట్టుబడి కొంతకాలం జైల్లో ఉన్నాడు కూడా.

ఇదంతా చూసి బోల్సొనరో ఎవాంజెలిస్టులతో చేతులు కలిపితే మంచిదనుకున్నాడు. తను కాథలిక్కునని చెప్పుకుంటూనే గత పదేళ్లగా ఎవాంజెలిస్టుల బాప్టిస్టు చర్చి హాజరవుతున్నాడు. 2016 మేలో అసెంబ్లీ ఆఫ్‌ గాడ్‌ చర్చి పూజారి, క్రిస్టియన్‌ సోషల్‌ పార్టీ అధినేత అయిన ఎవెరాల్డో చేత జోర్డాన్‌ నదిలో బాప్టయిజ్‌ చేయించుకున్నాడు. ఎవాంజెలిస్టులు అబార్షన్‌ పనికి రాదని, స్వలింగవివాహాలను అనుమతించ రాదని చట్టసభల్లో ఒత్తిడి తెస్తున్నారు. బోల్సొనరోకి వారికి అండగా నిలిచారు. 'మా అబ్బాయి ఇంకో మగాణ్ని పెళ్లి చేసుకునే పరిస్థితే వస్తే అంతకంటె వాడు చచ్చిపోవడం మేలనుకుంటాను' అని స్టేటుమెంటు యిచ్చాడు. అతని భార్య, కొడుకు ఎవాంజెలిస్టు చర్చికి మారిపోయారు. అతనికి ఎవాంజెలిస్టులు రాజకీయంగా మద్దతు యిచ్చారు.

ఇటీవల కాలంలో పాలించిన లెఫ్టిస్టు, సెంట్రిస్టు రాజకీయనాయకుల అసమర్థత, అవినీతిల కారణంగా వారి యిమేజి చెడిపోయింది. వర్కర్స్‌ పార్టీ నాయకుడు లూలా ద సిల్వా 2003 నుంచి 2011 నుంచి పాలించాడు. అతని పాలనలో కొంత మంచి జరిగినా, అవినీతి బాగా ప్రబలింది. అతని వారసురాలిగా వచ్చిన దిల్మా రౌసెఫ్‌ 2014 ఎన్నికలలో 51.6% ఓట్లతో అధ్యక్షురాలైంది. కానీ ఆమెపై బ్రెజిలియన్‌ డెమోక్రాటిక్‌ మూవ్‌మెంట్‌ పార్టీ నాయకుడు రాజ్యాంగ కుట్ర లాటిది జరిపి, ఆమెను అభిశంసించి, పదవి నుంచి దింపేసి, వర్కర్స్‌ పార్టీ విధానాలన్నీ తిరగదోడాడు. దాంతో నిరుద్యోగం ప్రబలి, ప్రజల్లో అశాంతి రగిలింది. హింస రగిలింది. అది బోల్సొనరోకి కలిసి వచ్చింది. దేశంలో శాంతిభద్రతలు ఉండాలంటే చట్టానికి వ్యతిరేకంగా వ్యవహరించిన వాళ్లను మానవహక్కుల గురించి పట్టించుకోకుండా కఠినంగా శిక్షించాలని, మరణదండన విధించాలని వాదించాడు.

అడ్డగోలుగా మాట్లాడడంలో అతన్ని మించినవారు లేరు. ఒకసారి కాంగ్రెసులో డిప్యూటీగా ఉన్న ఒక మహిళ నుద్దేశించి ''నేను ఆమెను రేప్‌ చేయను, ఎందుకంటే ఆమె అందుకు తగదు'' అన్నాడు. ''మిలటరీపాలనలో చాలామందిని చంపేశారని గగ్గోలు పెడుతున్నారు. నన్నడిగితే యింకా చాలామందిని చంపి ఉండాల్సింది'' అన్నాడు. కాంగ్రెసులో తన తోటి సభ్యుణ్ని చంపుతానని బెదిరించాడు కూడా. ఈ ప్రజాస్వామ్యం, ఎన్నికల విధానం ద్వారా ఏమీ మార్చలేం. సైనిక పాలన తిరిగి రావాల్సిందే అన్నాడు. చిత్రమేమిటంటే ఇలాటి మనిషి బ్రెజిల్‌ ప్రజలకు నచ్చాడు. దాన్ని బట్టి దేశపరిస్థితి ఎంత అధ్వాన్నంగా ఉందో ఊహించవచ్చు. అతనికి ఓటేయమని ఎవాంజెలిస్టులు ప్రచారం చేశారు. ఎందుకని అడిగితే అతను అవినీతికి లొంగడు, అందుకని అంటున్నారు.

ప్రమాణస్వీకారం తర్వాత మన జూడో క్రిస్టియన్‌ వారసత్వాన్ని, మన దేశపు సంస్కృతిని కాపాడతాను అన్నాడు. నేరస్తులను చంపేస్తే పోలీసులపై కేసు లేకుండా చేస్తానన్నాడు. అంటే యికపై పోలీసులు తమకు నచ్చని ఎవర్ని కాల్చేసినా దిక్కూదివాణం ఉండదు. వ్యవసాయాధారిత వ్యాపారం చేసే వర్గాలు మైనింగ్‌ ద్వారా, రక్షిత ప్రాంతాల్లో వాణిజ్య పంటలు వేయడం ద్వారా గిరిజన జీవితాలను, పర్యావరణాన్ని నాశనం చేస్తున్నాయని వారిపై గత ప్రభుత్వాలు ఆంక్షలు విధించాయి. అనేక స్వచ్ఛంద సంస్థలు వారికి వ్యతిరేకంగా పోరాడుతున్నాయి. ఆ వ్యాపారవర్గాలు తనకు మద్దతుగా నిలవడంతో యిప్పుడితను 'ఇకపై ఆ రంగం అధికారుల జులుం సాగదు, అతి మరింత సామర్థ్యంతో పని చేయడానికి ప్రభుత్వం చేయూత నిస్తుంది' అని ప్రకటించాడు. పదవి చేపట్టగానే రక్షిత ప్రాంతాలను గుర్తించే అధికారం న్యాయశాఖ కింద పని చేసే స్వతంత్ర సంస్థ ''నేషనల్‌ ఇండియన్‌ ఫౌండేషన్‌'' (ఫునాయ్‌) చేతుల్లోంచి తీసేసుకుని తన ప్రభుత్వంలోని కొత్త శాఖకు అప్పగించాడు. ఒక ఎవాంజెలిస్టు మతగురువు ఆధ్వర్యంలో అది నడుస్తుంది. పర్యావరణ రక్షణ అనే సిద్ధాంతం అతనికి నచ్చదు. ''పాశ్చాత్య దేశాలపై ఆంక్షలు విధించి చైనా ఎదగడానికి దోహదపడే అంతర్జాతీయ సంస్థలు చేస్తున్న ప్రచారం యిది. వీళ్లని కల్చరల్‌ మార్క్సిస్టులు అనవచ్చు.'' అని అతను, అతని అనుయాయులు వాదిస్తారు. ఇతనికి సహజంగా ట్రంప్‌ నుంచి అభినందనలు, ఆశీస్సులు లభించాయి.

దీనికి తోడు మాజీ సైనికాధికారులు సభ్యులుగా ఉన్న ఆయుధవ్యాపారుల లాబీ కూడా అతనికి అండగా నిలిచింది. వారికి ఆయుధాల తయారీ కంపెనీలు విరాళాలిస్తున్నాయి. వారి మద్దతు కోసం బోల్సొనరో బైబిల్‌కు బుల్లెట్లు జోడించాడు. మతానికి ఆయుధాలకు ముడిపెట్టాడు. ''మంచి పౌరులకు తమను తాము రక్షించుకునే హక్కు ఉంది'' అంటూ దానికోసం పౌరులకు తుపాకీలు అందుబాటులోకి తేవాలంటూ పార్లమెంటులో అతను చేసిన తొలి ప్రసంగానికి అభినందనలు తెలుపుతూ అతని అనుచరులు తుపాకీ ఆకారంలో తమ వేళ్లెత్తి చూపారు. 22 మంది ఉన్న తన కాబినెట్‌లో ఏడుగురు మాజీ సైన్యాధికారులే. తన ఉపాధ్యక్షుడిగా మాజీ జనరల్‌ను ఎంచుకున్నాడు. నిజానికి బ్రెజిల్‌కు పది దేశాలతో సరిహద్దులు ఉన్నా, ఎవరితోనూ తగాదాలు లేవు, బయటి దేశాల నుంచి ముప్పు ఏమీ లేదు. బ్రెజిల్‌ సైన్యం యుద్ధం చేసేది దేశపౌరులతోనే. ఇప్పుడితను వాళ్లకు మరిన్ని అధికారాలు, ఆయుధాలు సమకూర్చబోతున్నాడు. మరింత ఉత్సాహంగా ప్రజలను చంపడానికి జీతాలు పెంచబోతున్నాడు.

16 వ శతాబ్దంలో బ్రెజిల్‌తో బాటు అనేక లాటిన్‌ అమెరికా దేశాలను తమ పాలనలోకి తెచ్చుకోవడానికి శతాబ్దాల కితం పోర్చుగల్‌, స్పెయిన్‌ మతానికి ఆయుధాన్ని జోడించి 'స్వోర్డ్‌ అండ్‌ క్రాస్‌' (కత్తీ, శిలువా) అనే నినాదంతో లక్షలాది మూలవాసులను హతమార్చి, మిగిలిన వారి సంస్కృతిని నాశనం చేసి వారిని కాథలిక్కులుగా మార్చారు. ఇప్పుడు బోల్సొనరో 'గాడ్‌ అండ్‌ ద గన్‌' అంటున్నాడు. ఇతనికి అండగా ఎవాంజెలిస్టులు, ధనిక భూస్వాములు, మాంసం వ్యాపారులు, ఆయుధ వ్యాపారులు, సైన్యం, పోలీసు అధికారులు నిలిచారు. బ్రెజిల్‌లోని మూలవాసులకు, గిరిజనులకు అందిస్తున్న ఆరోగ్యసౌకర్యాలను తగ్గించివేయాలని కొత్త ఆరోగ్యమంత్రి ప్రతిపాదించారు. వారిని బలహీనపరిస్తే, పర్యావరణం గురించి వారు చేసే ఆందోళనకు అడ్డుకట్ట వేయవచ్చనే ఆలోచన కాబోలు. బోల్సొనరో రేసిస్టు దృక్పథం, సోషలిజానికి వ్యతిరేక పంథా నల్లవారికి ఆందోళన కలిగిస్తోంది. బ్రెజిల్‌ జనాభా 20 కోట్లు అయితే వారి జనాభా 8 కోట్లు. బోల్సొనరోకు ముందు ఉన్న సోషలిస్టు లూలా డి సెల్వా సంక్షేమ పథకాల కారణంగా 4 కోట్ల మంది నల్లవారు దారిద్య్రం నుంచి బయటపడ్డారు. (కానీ తన అవినీతి కారణంగా లూలా ప్రస్తుతం జైల్లో మగ్గుతున్నాడు) సంక్షేమ పథకాల వలన పేదవారు బద్ధకస్తులవుతారనే ఆలోచనా విధానం బోల్సొనరోది.

కార్మిక రంగమన్నా, కార్మిక హక్కులన్నా బోల్సొనరోకి మహా మంట. దేశంలోని అన్ని రకాల రుగ్మతలకు కారణం యీ కార్మిక నాయకులే. వాళ్ల వలననే దేశం భ్రష్టు పట్టింది అంటాడతను. తను అధికారంలోకి రాగానే కార్మిక శాఖను ముక్కలుముక్కలు చేసి న్యాయశాఖకు, ఆర్థిక శాఖకు మధ్య పంచేశాడు. అతని ఆర్థికమంత్రి పౌలో గ్యూడెస్‌ను నియోలిబరల్‌గా వర్ణించవచ్చు. అంటే పెట్టుబడిదారులకు అనుకూల విధానాలే అవలంబించే రకం. ఇప్పటికే బ్రెజిల్‌లో ధనికులకు, పేదలకు మధ్య వ్యత్యాసం ఎక్కువగా ఉంది. అది మరింత పెరగబోతోంది. వర్కర్స్‌ పార్టీ అవినీతితో విసుగెత్తిన బ్రెజిల్‌ పౌరులు బోల్సొనరోను భారీ మెజారిటీతో గెలిపించారు. కానీ అతని విధానాలు అవకతకవకగా తోస్తున్నాయి. తన పాలనను విమర్శించే వాళ్లను అతను దైవద్రోహులుగా వర్ణించి, చర్చి, సైన్యం, పోలీసుల సహాయంతో వారిని అణచివేయవచ్చనే భయం కానవస్తోంది. మతం, రాజకీయం విడివిడిగానే ప్రమాదకరమైనవి. రెండూ కలిపితే ఏం జరుగుతుందో అనేక దేశాల్లో చూశాం. బ్రెజిల్‌లో ఆ ప్రమాదం పొంచి ఉంది. బోల్సొనరో మరో సైనిక నియంతగా అవతరించకపోతే అదే పదివేలు.

(ఫోటో - ప్రమాణస్వీకారానికై కారులో వెళుతున్న బోల్సొనరో, అతని భార్య మిషెల్‌)

- ఎమ్బీయస్‌ ప్రసాద్‌ (జనవరి 2019)

2019 జనవరి ఎమ్బీయస్‌: 13. ఎన్టీయార్‌ ఎమర్జన్సీని వ్యతిరేకించారా?

మామూలుగా అయితే యీ ప్రశ్న ఉదయించేది కాదు. ఎందుకంటే తెలుగుదేశం పార్టీ పెట్టేవరకు ఎన్టీయార్‌ ఎలాటి రాజకీయ అవగాహనను బహిరంగంగా కనబరచలేదు. ఏ పార్టీకి అనుకూలంగా కానీ, వ్యతిరేకంగా కానీ మాట్లాడలేదు. సెట్స్‌ మీద ఎవరైనా రాజకీయాలు మాట్లాడితే 'అవి మన కెందుకు బ్రదర్‌?' అనేవారని రావి కొండలరావుగారు ఓ సారి రాశారు. ఎయన్నార్‌ ప్రత్యక్ష రాజకీయాల్లో పాల్గొనకపోయినా మఱ్ఱి చెన్నారెడ్డి వంటి నాయకులతో రాసుకుపూసుకుని తిరిగేవారు. అనేకమంది నాయకులతో సత్సంబంధా లుండేవి. మద్రాసు బయట ఏవైనా సోషల్‌ ఫంక్షన్లు, అంటే కాలేజీల్లో ఉపన్యాసాలు, ప్రారంభోత్సవాలు ఉంటూంటే వెళ్లి సాధారణ జనంతో కలిసేవారు. ఎన్టీయార్‌ మద్రాసు విడిచి వెళ్లడానికి యిష్టపడేవారు. తెలుగు ప్రాంతాల్లో ఔట్‌డోర్లకు వెళ్లడం కూడా చాలా ఆలస్యంగా ప్రారంభించారు. ఫంక్షన్లకు వెళ్లడం అదీ దండగ అనుకునేవారు.

నటుడికి పబ్లిసిటీ, పబ్లిక్‌ రిలేషన్స్‌ ముఖ్యమనే వాదనను ఒప్పుకునేవారు కాదు. పత్రిక రిపోర్టర్లు వచ్చి మీ ఫోటో తీసుకోనివ్వండి, మా పత్రికకు ముఖచిత్రంగా వేసుకుంటాం అంటే దాని వలన నా సినిమాకు ఎక్కువ టిక్కెట్లు తెగుతాయా? అని అడిగేవారు. పత్రికలకు యింటర్వ్యూలు యివ్వడం, లేదా ఏదైనా విషయంపై తన ఆలోచనలు వ్యాసాల ద్వారా పంచుకోవడం.. యివన్నీ చాలా చాలా తక్కువ. ''విజయచిత్ర''లో కాసిని వచ్చాయి. అదే ఎయన్నార్‌ అయితే అ-అక్కినేని ఆ-ఆలోచనలు అని, మరొకటని వ్యాసాలు రాసేవారు. పత్రికల వాళ్లతో కలుపుగోరుగా మాట్లాడేవారు. ఎన్టీయార్‌ ఎంతసేపూ సినిమాలకు సంబంధించిన పనే చూసుకునేవారు. సినిమా ఫంక్షన్లకే హాజరయ్యేవారు. అసలాయన పత్రికలు పెద్దగా చదివేవారా, రాజకీయ విషయాలు తెలుసుకునేవారా అనేది కూడా సందేహమే.

పార్టీ పెట్టినపుడు ''నేను యిప్పటివరకు పత్రికలే కాదు, సినిమా స్క్రిప్టులు తప్ప వేరేవీ చదవలేదు.'' అని చెప్పుకున్నారు. దాన్ని పట్టుకుని కాంగ్రెసు వాళ్లు అనేకసార్లు వెక్కిరించారు. అది అతిశయోక్తి కావచ్చు. పేపరు బొత్తిగా చదవలేదని అనుకోవడానికి లేదు. ఏదో పైపైన సంగతులు తెలుసుకుంటూ ఉండవచ్చు. సినిమారంగంలో ఎందరికో రాజకీయాలతో అనుబంధం ఉంది. ప్రజా నాట్యమండలి పేర ప్రదర్శనలిచ్చే కమ్యూనిస్టు రచయితలు, కళాకారులపై పోలీసులు కేసులు పెట్టినపుడు వారంతా సినీరంగానికి తరలి వచ్చేశారు. నాగయ్య వంటి వారు కాంగ్రెసు పార్టీకి విరాళాలిచ్చారు. జగ్గయ్య కాంగ్రెసు తరఫున ఎంపీగా కూడా ఎన్నికయ్యారు. వల్లం, నాగభూషణం వంటి వారు కమ్యూనిస్టు పార్టీ తరఫున ఎన్నికల ప్రచారంలో పాల్గొనేవారు. శ్రీశ్రీ సంగతి చెప్పనే అక్కరలేదు. తెలుగు రంగం మద్రాసులో ఉండగా నిత్యం సంపర్కం ఉండే తమిళ నటీనటులైతే దాదాపు ప్రతి ఆర్టిస్టుకి ఏదో ఒక పార్టీతో అనుబంధం ఉండేది. ఈ వాతావరణంలో కూడా ఎన్టీయార్‌ రాజకీయాలకు దూరంగానే ఉన్నారు.

అలా 60 ఏళ్లు గడిపాక పార్టీ పెట్టినపుడు జనాలందరికి అనుమానం వచ్చింది, యీయనకు ఏం తెలుసని యీ రంగానికి వస్తున్నాడని. ఆ సందేహాలు నివృత్తి చేయడాని కన్నట్లు ''ఈనాడు'' పేపరు ఎంవిఆర్‌ శాస్త్రి (తర్వాతి రోజుల్లో ''ఆంధ్రభూమి''కి ఎడిటరయ్యారు) రామానుజన్‌ అనే జర్నలిస్టులను ఎన్టీయార్‌ వద్దకు యింటర్వ్యూకై పంపింది. అవేళ ఎన్టీయార్‌ కనబరచిన రాజకీయ అపరిపక్వత చూసి తాము నివ్వెరపోయామని వాళ్లు తర్వాతి రోజుల్లో చెప్పుకున్నారు. ఇంటర్వ్యూని యథాతథంగా కాకుండా మేనేజిమెంటు అవసరాలకు అనుగుణంగా తీర్చిదిద్ది ప్రచురించారట. బహిరంగసభల్లో యిలాటి దిద్దుబాట్లు కుదరవు కదా, ప్రకాశం గారి గురించో ఎవరి గురించో ఏదో పొరపాటు మాట్లాడారు. వెంటనే కాంగ్రెసు వాళ్లు 'దుర్యోధనుడు మయసభను ప్రవేశించి కాలుజారి పడ్డాడు' అని గేలి చేశారు. తనకు రాజకీయాలు కొత్త కావంటూ ఎన్టీయార్‌ 'నేను చిన్నపుడు కమ్యూనిస్టు పార్టీలో ఉన్నాను, కార్డ్‌ హోల్డర్‌ను కూడా' అని చెప్పుకున్నారు. 'నక్సలైట్లు అచ్చమైన దేశభక్తులు' లాటి స్టేటుమెంటూ యిచ్చారు.

ఇలాటి పరిస్థితుల్లో ఎన్టీయార్‌ ఎమర్జన్సీ విధింపు గురించి నొచ్చుకున్నారనీ, బహిరంగ వేదికలపై కాకపోయినా పోలీసు అధికారుల వద్దనైనా తన ఆక్రోశాన్ని వెళ్లగక్కారని బయోపిక్‌లో చూపిస్తే ఔననీ, కాదనీ అనడం కష్టం. ఎందుకంటే దానికి సాక్ష్యం లేదు. బయోపిక్‌ తీసినపుడు ప్రధాన పాత్రధారిని ఎలివేట్‌ చేయడానికి కొన్ని సన్నివేశాలను కల్పించవలసివస్తుంది. కల్పన అర్థవంతంగా ఉంటే అసత్యమైనా చెల్లిపోతుంది. కానీ అన్వయం చూసుకోకుండా కొన్ని సన్నివేశాలు పెట్టారని యిప్పటికే తేలింది. రాయలసీమ క్షామనివారణ నిధికి విరాళాలు సేకరించే ఐడియా హీరోదే అని చూపించారు. కానీ గుమ్మడి తన ఆత్మకథలో రాసిన దాని ప్రకారం రాయలసీమ కరువు గురించి ఫోటోలు, నార్ల వారి సంపాదకీయాలు ఆంధ్రప్రభలో చూసిన గుమ్మడి ఎన్టీయార్‌తో యథాలాపంగా 'పృథ్వీరాజ్‌ కపూర్‌ సాంఘిక నాటక ప్రదర్శనల ద్వారా విరాళాలు సేకరించి సామాజిక ప్రయోజనాల కోసం వెచ్చిస్తున్నారు కదా, ''పెళ్లి చేసి చూడు'' ద్వారా మీకు వచ్చిన పాప్యులారిటీని మనం యిలా వినియోగిస్తే మంచిది కదాని సూచించారు. 2, 3 రోజుల చర్చల తర్వాత ఎన్టీయార్‌ తమ్ముణ్ని, పుండరీకాక్షయ్య గారిని మద్రాసు రప్పించి అందరూ కలిసి ప్రోగ్రాం ఫైనలైజ్‌ చేశారు. ఎన్టీయార్‌, జి వరలక్ష్మి, గుమ్మడి ''కరువు రోజులు'' అనే నాటికను, పుండరీకాక్షయ్య, పేకేటి, వి.మధుసూదనరావుగారి భార్య సరోజని, యింకా కొందరు కలిసి ''దారిన పోయే దానయ్య'' నాటికను, ఎమ్మెస్‌ రామారావు గారి సొంత ఆర్కెస్ట్రాతో లలిత సంగీతం.. యిలా ఓ కార్యక్రమం రూపొందించి నెల్లూరు నుంచి విజయనగరం వరకు తిరిగి నిధులు సేకరించారు.

ఇది ఎన్టీయార్‌ బయోపిక్‌ కానీ, గుమ్మడి బయోపిక్‌ కాకపోవడం చేత ఆ నిధిసేకరణ ఐడియా ఎన్టీయార్‌కు వచ్చినట్లే చూపించారు, ఒక నటుడు యిలా సేకరించడం యిదే తొలిసారి అని బుకాయించారు, అర్థం చేసుకోవచ్చు. కానీ దాని కారణంగా నాగిరెడ్డి గారితో గొడవ వచ్చినట్లు చూపించడమే విమర్శలకు తావిచ్చింది. తమ సంస్థతో కాంట్రాక్టు నడుస్తూండగా, తనతో చెప్పకుండా నిధిసేకరణకు వెళ్లడం పట్ల నాగిరెడ్డి అభ్యంతరం తెలిపినట్లు, దానిపై కినిసి ఎన్టీయార్‌ సొంత సంస్థ స్థాపించినట్లు, బయటి సినిమాలకు సైన్‌ చేసినట్లు చూపించారు. కానీ అప్పటికే ఎన్టీయార్‌ ఐదు బయటి సినిమాలు - రాజ్యం పిక్చర్స్‌ వారి ''దాసి'', ఎవిఎం వారి ''సంఘం'', భరణి వారి త్రిభాషా చిత్రం ''చండీరాణి'' ఒప్పుకుని సంతకాలు పెట్టారని ప్రఖ్యాత సినీజర్నలిస్టు ఎమ్మెల్‌ నరసింహం రాశారు. ఎన్టీయార్‌ అలిగితే చక్రపాణి ఎల్వీ ప్రసాద్‌ను వెంటపెట్టుకుని వారింటికి వెళ్లి నచ్చచెప్పి ''చంద్రహారం''కు సైన్‌ చేయించారన్నది కూడా సత్యదూరమని రావి కొండలరావు గారు చెప్పారు. 'చక్రపాణి గారు ఎవరింటికి వెళ్లనక్కరలేదు, ఆయన ఒక్క ఫోన్‌ చేయిస్తే చాలు తారలందరూ వెంటనే వచ్చి వాలేవారు. పైగా అప్పటికే ''చంద్రహారం'' షూటింగు నడుస్తోంది' అన్నారాయన.

ఇక రాయలసీమ కరువు నిధిని తన తండ్రికి యివ్వబోయిన సీను గురించి నాగిరెడ్డిగారి తనయుడు విశ్వనాథ రెడ్డి అభ్యంతరం తెలిపారు. 'దానికీ మాకూ ఏ సంబంధమూ లేదు, అసలు ఆ నిధి పేరే 'ఆంధ్రప్రభ రాయలసీమ క్షామ నివారణ నిధి'! 1952 మే 25న మద్రాసులోని వాణీమహల్‌లో ఓ సభ జరిపి ''ఆంధ్రప్రభ'' ఎడిటరు నార్ల వెంకటేశ్వరరావుగారికి ఎన్టీయార్‌ అందచేశారు. ఆ నిధులను రామకృష్ణ మఠం ద్వారా వెచ్చించమని కూడా ఎన్టీయార్‌ కోరారు.' అని గుర్తు చేశారు. 'ఇంకా నయం, అది మా నాన్న తన దగ్గరే ఉంచేసుకున్నాడని చూపించారు కాదు' అని జోక్‌ చేశారు కూడా. ఆ నిధులను ఆంధ్ర రాష్ట్ర ముఖ్యమంత్రి నీలం సంజీవరెడ్డి గారికి యిమ్మని చెప్పినట్లు సినిమాలో చూపారు. 1953 దాకా ఆంధ్ర రాష్ట్రం ఏర్పడలేదు, 1956 దాకా ఆంధ్రప్రదేశ్‌ ఏర్పడలేదు. అప్పుడు కానీ సంజీవరెడ్డి ముఖ్యమంత్రి కాలేదు. ఈ విషయాన్ని మరో ప్రముఖ జర్నలిస్టు రెంటాల జయదేవ ఎత్తి చూపారు. ''పిచ్చిపుల్లయ్య'' (1953) ద్వారా తాతినేని ప్రకాశరావు (తొలిచిత్రం 1952 నాటి ''పల్లెటూరు'') కి, ''తోడుదొంగలు'' (1954) ద్వారా యోగానంద్‌ (తొలిచిత్రం 1953 నాటి ''అమ్మలక్కలు'') కు డైరక్షన్‌ తొలి ఛాన్సు ఎన్టీయారే యిచ్చారని చూపడమూ సరి కాదు. టీవీ రాజు కూడా 1952లో ''టింగురంగా''కు చేశాకనే ఎన్టీయార్‌ సినిమాలకు చేశారు.

ఇక ఎమర్జన్సీ టైములో ఎన్టీయార్‌ ''అన్నదమ్ముల అనుబంధం'' సినిమా రీళ్లను తీసుకురావడానికి మద్రాసు వెళ్లి కర్ఫ్యూ సమయంలో ధైర్యంగా వ్యవహరించే సీను, ఆ సందర్భంగా ప్రజాస్వామ్యం చెఱపాలైందని వ్యాఖ్యానించిన సందర్భం గురించి చెప్పాలంటే - అది మొత్తమంతా తప్పులతడకే. మొదటగా చెప్పవలసినది ఎమర్జన్సీ విధించినది 1975 జూన్‌ 26న. ముందు రోజు రాత్రే ప్రతిపక్ష నాయకులందరినీ అరెస్టు చేసేశారు. ఆ రోజున అన్ని చోట్లా మామూలుగానే కార్యకలాపాలు నడిచాయి. మన రాష్ట్రంలో ఏ అలజడీ లేదు. క్రమేపీ అరెస్టు వార్తలూ అవీ బయటకు వచ్చాయి. చాప కింద నీరులా వ్యతిరేకత బలపడుతూ వచ్చింది తప్ప అప్పటికప్పుడు ఏ విప్లవమూ వచ్చేయలేదు. ఇక తమిళనాడుకి వస్తే, శాంతిభద్రతలు రాష్ట్ర పరిధిలోకి వస్తాయి కాబట్టి అక్కడ ప్రతిపక్ష నాయకులను అరెస్టు చేయమంటే అప్పట్లో ఇందిరా గాంధీకి వ్యతిరేకంగా వున్న కరుణానిధి సహకరించలేదు. ఆ కోపంతో ఆమె '20 సూత్రాల పథకం తమిళనాడులో అమలు కావటం లేదు' అంది. '..ఎందుకంటే అవన్నీ మేం ఎప్పుడో అమలు చేసేశాం కనుక..' అన్నాడు కరుణానిధి.

జాతీయ ప్రతిపక్ష నాయకుల్లో అరెస్టు తప్పించుకున్న వారందరికి తమిళనాడులో ఆశ్రయం యివ్వసాగాడు. ఇదంతా ఇందిరను రగిలించింది. కరుణానిధి ప్రభుత్వం అవినీతిలో కూరుకుపోయింది కాబట్టి రద్దు చేసి రాష్ట్రపతి పాలన విధించాలని ఎమ్జీయార్‌ యిచ్చిన అభ్యర్థన అడ్డం పెట్టుకుని 1976 ఫిబ్రవరి 1న ఆ ప్రభుత్వాన్ని రద్దు చేసింది. ఆ సందర్భంగానే కరుణానిధి కొడుకు స్టాలిన్‌ను, యితర డిఎంకె నాయకులను జైల్లో పెట్టింది. జైల్లో స్టాలిన్‌ను చితకబాదారు. దానికి కారణం ఏమిటనేది ఎవరూ స్పష్టంగా చెప్పలేరు కానీ స్టాలిన్‌పై అప్పట్లో చాలా వార్తలు వస్తూండేవి. ఎమర్జన్సీ టైములో ప్రభుత్వాలకు ఉండే విశేషాధికారాలను ముఖ్యమంత్రి కొడుకు హోదాలో స్టాలిన్‌ పూర్తిగా దుర్వినియోగం చేశాడని, ముఖ్యంగా మహిళలను విపరీతంగా వేధించేవాడనీ అనేవారు. అందుకేలాగుంది, జైల్లో వేసి ఉతికారు. కరుణానిధి తక్కిన కొడుకులకు యీ దుర్గతి పట్టలేదు. స్టాలిన్‌ ఉతుకుడు వార్త బయటకు వచ్చి డిఎంకె వాళ్లు నిరసన ప్రదర్శనలు చేస్తే, వారిని అదుపు చేయడానికి గవర్నరు పాలనలో ఉన్న ప్రభుత్వం కర్ఫ్యూ విధించిందేమో తెలియదు.

ఒకవేళ కర్ఫ్యూ విధించినా, స్టాలిన్‌ను కొట్టారన్నా అదంతా 1976 ఫిబ్రవరిలో అయి వుండాలి. మరి ''అన్నదమ్ముల అనుబంధం'' సినిమా 1975 జులై 4కే రిలీజై పోయింది. దానికీ, దీనికీ ముడిపెట్టడం అర్థరహితం, అసంబద్ధం. అసలు దాన్ని ఎందుకు పెట్టినట్లు? రాజకీయాల్లోకి రాక పూర్వమే ఎన్టీయార్‌, ఇందిరా గాంధీకి విధానాలు నచ్చేవి కావని ఎస్టాబ్లిష్‌ చేయాలన్న ప్రయత్నమిది. ఎమర్జన్సీలో ప్రజాస్వామ్యాన్ని కాలరాయడాన్ని నిరసించిన, తమపై చేసిన జులుంను ధిక్కరించినవారు కళాకారులున్నారు. నటగాయకుడు కిశోర్‌ కుమార్‌ విసి శుక్లా ఆదేశాలను పట్టించుకోకపోవడంతో ఆలిండియా రేడియోలో అతని పాటలను బహిష్కరించారు. అయినా అతను తొణకలేదు. దేవ్‌ ఆనంద్‌, విజయ్‌ ఆనంద్‌ వంటి అనేకమంది ఎమర్జన్సీ నడుస్తున్నంత కాలం నిరసించినట్లుగా ప్రకటనలు యివ్వకపోయినా, ఎమర్జన్సీ ఎత్తివేయగానే కాంగ్రెసును ఓడించి, జనతా పార్టీని గెలిపించండి అంటూ బొంబాయిలో ర్యాలీలు నిర్వహించారు. ఎన్టీయార్‌ అలాటివి ఏమీ చేయలేదు. ఇందిరను నియంతగా పేర్కొంటూ ఎన్నడూ విమర్శించలేదు.

నిజానికి ఇందిరా గాంధీ 1972 నుంచి పార్టీని, దేశాన్ని తన చేతిలోకి తెచ్చుకోవడం మొదలుపెట్టారు. ప్రతి రాష్ట్రంలో బలమైన నాయకత్వాన్ని పక్కన పెట్టేసి, తనకు విధేయులైన బలహీనులను ముఖ్యమంత్రులుగా నిలబెట్టారు. మన రాష్ట్రంలో పివి అలాగే అయ్యారు. అంతకుముందు రాష్ట్రంలో ఎమ్మెల్యేలలో ఎక్కువమంది ఎవరికి మద్దతిస్తే వాళ్లే ముఖ్యమంత్రులయ్యేవారు. దిల్లీ నుంచి పరిశీలకులు వచ్చి గమనించేవారు. 1972 నుంచి ఆ పద్ధతి మారిపోయింది. ఎవర్ని ఎంపిక చేయాలో ఆ నిర్ణయాన్ని అధీష్టానికి వదిలేస్తూ తీర్మానం చేయడమొకటే పార్టీ ఎమ్మెల్యేలు చేయవలసిన పని ఐపోయింది. తను పార్టీ అధ్యక్షుడు, ముఖ్యమంత్రి అయ్యాక ఎన్టీయారూ అదే పద్ధతి అనుసరించారు. సంస్థాగత ఎన్నికలు జరపడాలు లేవు, అన్ని అధికారాలు అధిష్టానానివే. అనగా ఎన్టీయార్‌దే. తను చెప్పినదే వేదం, తుచ తప్పకుండా చేయాల్సిందే. నోరెత్తడానికి లేదు. అందువలన ఎన్టీయార్‌కు ఇందిర అప్రజాస్వామ్య పోకడలు నచ్చలేదని అనుకోవడానికి లేదు. ఆవిడ పద్ధతులనే ఆయన అనుకరించాడు.

ఇక కాంగ్రెసు తన ముఖ్యమంత్రులను మార్చడం గురించి - 1972 నుంచి ఇందిర ఆ పని చేస్తూనే ఉంది. ఆంధ్రప్రదేశ్‌లోనే కాదు, తను పాలించే అన్ని రాష్ట్రాలలోనూ అదే చేసింది. ఆ విషయం ఎన్టీయార్‌కు 1982 దాకా తెలియలేదా? అనే ప్రశ్న వస్తుంది. అదో పెద్ద యిస్యూ కింద చేసి, రాజకీయ లబ్ధి పొందాకైనా తన సహచరుల పట్ల ఎలా ప్రవర్తించారు? ఇష్టమొచ్చినపుడు తీసిపారేశారు. శ్రీపతి రాజేశ్వర్‌ వంటి వారిని మంత్రులను చేశారు. ఏమిటి అతని అర్హత అంటే ప్రపంచ ఎన్టీయార్‌ అభిమానుల సంఘం అధ్యక్షుడాయన. 1989లో ఒక్కసారిగా 31 మంది సభ్యులున్న కాబినెట్‌ను రద్దు చేసి పడేసి, 17 రోజులపాటు తనొక్కడే పాలించారు. సాకు ఏమిటంటే బజెట్‌ ప్రతిపాదనలు ప్రెస్‌కు లీకయ్యాయట. అలాటప్పుడు సంబంధిత మంత్రిని, అధికారులను మార్చేయాలి తప్ప తక్కిన శాఖల వారికి ఏం సంబంధం? ఇప్పుడు కెసియార్‌ గురువు ఎన్టీయార్‌ను మించిన శిష్యుడయ్యారు. అసలు కాబినెట్టే కూర్చలేదు. ఇలాటి వ్యక్తులకు ప్రజాస్వామ్యంపై నమ్మకం ఉందని, దాన్ని కాలరాసినవారిని చూస్తే కారం రాసుకుంటున్నట్లు ఉంటుందని ఎవరైనా చెపితే ఎలా నమ్మగలం?

రాజకీయాల్లోకి వచ్చాకనే ఎన్టీయార్‌ కాంగ్రెసును నానా తిట్లూ తిట్టారు. దుష్టకాంగ్రెసు, కుక్కమూతి పిందెలు.. అంటూ. నిజానికి కాంగ్రెసు పట్ల, కాంగ్రెసు విధానాల పట్ల ఎన్టీయార్‌ ఎన్నడూ వైముఖ్యం ప్రదర్శించలేదు. విద్యార్థి రోజుల నుంచి కాంగ్రెసులోనే ఎదిగి, మంత్రి కూడా అయిన చంద్రబాబుకు తన పిల్ల నిచ్చి పెళ్లి చేశారు. కూతురు అతన్ని వలచింది కాబట్టి చేయాల్సి వచ్చిందనో, తనతో అనేక సినిమాలు తీసిన నిర్మాత కుమారుడు కాబట్టి తప్పలేదనో చెప్పుకోవడానికి లేదు. చురుకైన కుర్రవాడు అనే చూశారు తప్ప కాంగ్రెసు వాడని దూరం పెట్టలేదు. ఎమర్జన్సీ టైములో అన్ని అకృత్యాలకు మూలవిరాట్టయిన సంజయ్‌ గాంధీకి అనుచరుడు, యూత్‌ కాంగ్రెసు ద్వారా విశ్వాసపాత్రుడు అని తెలిసి కూడా, ఆ ఎమర్జన్సీ విధించిన ఇందిరా గాంధీ పార్టీలోనే వర్ధిల్లుతున్న యువనాయకుణ్ని అల్లుణ్ని చేసుకున్నారు. అంతేకాదు, భవనం వెంకట్రామ్‌ కాంగ్రెసు తరఫున ముఖ్యమంత్రి అయినపుడు ప్రమాణస్వీకార సభకు హాజరై అభినందనలు తెలిపారు. వ్యక్తిగతంగా స్నేహితుడు కాబట్టి అంటే.. యింటికి వెళ్లి షేక్‌హ్యాండ్‌ యిచ్చి రావచ్చు, సభకు వెళ్లవలసిన పని లేదు. అందువలన ఎన్టీయార్‌కు కాంగ్రెసు పట్ల ఏహ్యత ఉన్నట్లు ఏ రుజువూ లేదు. ఆధారాలు లేవు కానీ కాంగ్రెసు తరఫున రాజ్యసభ సీటుకై ప్రయత్నించారన్న పుకార్లు ఉండేవి కూడా.

ఇదంతా చూస్తే ఎన్టీయార్‌ ఎమర్జన్సీ విధింపుపై విరుచుకు పడినదంతా సినిమాస్రష్టల కపోలకల్పితం తప్ప నిజం కావడానికి ఏ మాత్రం ఆస్కారం లేనిదనిపిస్తుంది. నిజానికి సినిమాలో కూడా ఎన్టీయార్‌ తెగింపంతా సినిమా రీళ్లు తేవడానికి మాత్రమే అంటే నవ్వు వస్తుంది. అదో పెద్ద విషయమా? సినిమా యీ వారం రిలీజు కాకపోతే వచ్చేవారం అవుతుంది. ఈ రోజుల్లో అసలు చెప్పిన తేదీకి విడుదలయ్యే సినిమాలే తగ్గిపోయాయి. జయాపజయాలపై ఆలస్యం ప్రభావం పడటం లేదు. అప్పట్లో ఆలస్యమైతే మాత్రం ఏమయ్యేది కనుక? వీడియో పైరసీ అయిపోయి నిర్మాత నాశనమై పోయేవాడా? ల్యాబ్‌ నుంచి రీళ్లు దొంగతనంగా బయటకు దొర్లుకుంటూ వచ్చేసేవా? థియేటర్లు కొన్ని లాబీల లీజుల్లో ఉండి మరొక సినిమాకు ఎలాట్‌ చేసేసేవారా? ఎన్టీయార్‌, ఆయన కుమారుడు బాలకృష్ణ నటించిన చిత్రానికి అలా చేసే దమ్ము ఎవరికైనా ఉండేదా? సినిమా రిలీజుకని కాకుండా ఎవరైనా ప్రతిపక్ష నాయకుణ్ని అరెస్టు చేస్తే అడ్డుకుంటున్నట్లు చూపితే ఎఫెక్టివ్‌గా ఉండేది. కానీ అలా చూపాలంటే ఎవరు వారు? అనే ప్రశ్నను ఎదుర్కోవలసి వస్తుంది. ఇక సినిమా రిలీజే గతి అనుకుంటే, అప్పుడైనా 1976 ఫిబ్రవరిలో రిలీజైన సినిమా పేరు చెప్పాల్సింది. బొత్తిగా యిలా 7 నెలల కితం రిలీజైన సినిమా పేరు చెపితే ఎలా? - ఎమ్బీయస్‌ ప్రసాద్‌ (జనవరి 2019)

2019 జనవరి ఎమ్బీయస్‌: ఈ సర్వేలను ఎలా తీసుకోవాలి?

ఎన్నికలు దగ్గర పడేకొద్దీ రకరకాల సర్వేల ఫలితాలు వస్తున్నాయి. ఇటీవల రెండు వచ్చాయి. ఇండియా టుడే వాళ్లది, సిఓటరు వాళ్లది. సర్వే ఫలితాలు తప్పవచ్చు అని తెలిసినా ఆసక్తిగా చూస్తాం. కొంతమంది వాటి ఆధారంగా మరీ ముందుకు వెళ్లి ఊహాగానకచేరీలు చేసేస్తూంటారు. ప్రస్తుత ఫలితాలు చూసి ఇంకేముంది మోదీ పని అయిపోయింది అంటున్నారు కొందరు. ఎన్‌డిఏకు యుపిఏ కంటె ఎక్కువ సీట్లు వచ్చినా అధికారం అందకపోవచ్చని, ఒకవేళ ఎన్‌డిఏ అధికారంలోకి వచ్చినా మోదీ ప్రధాని కాకపోవచ్చని విశ్లేషిస్తున్నారు. మొదటి సర్వే ప్రకారం ఎన్‌డిఏకు 237 (గతంలో 336), యుపిఏకు 166, ఇతరులకు 140 వస్తాయట. దాదాపు 100 సీట్లు ఎన్‌డిఏ నుంచి యుపిఏకు బదిలీ అవుతాయిట. రెండో దాని ప్రకారం ఎన్‌డిఏకు 233, యుపిఏకు 167, ఇతరులకు 143 వస్తాయట. నాకేమిటో యిదంతా గందరగోళంగా ఉంది.

కారణం చెపుతాను - పార్టీల పరంగా వీళ్లు వేసిన అంకెలు వాస్తవాలకు దగ్గరగా ఉన్నాయనుకుందాం. కానీ ఈ ఎన్‌డిఏ, యుపిఏ, యితరులు విభజనే నాకు గొంతు దిగటం లేదు. ఉదాహరణకి మొదటిదైన ఇండియా టుడే- కార్వీలు కలిసి ''మూడ్‌ ఆఫ్‌ ద నేషన్‌'' పేరుతో చేసిన సర్వే ప్రకారం శివసేన ఇతరులు కాటగిరీలో ఉంది, ఎన్‌డిఏలో లేదు. రెండవ సర్వే ఐన ఎబిపి-సి ఓటర్‌ (కొందరు రిపబ్లిక్‌ టీవీ-సి ఓటర్‌ అని రాశారు) కలిసి ''నేషనల్‌ అప్రూవల్‌ రేటింగ్స్‌'' పేరుతో 22,300 మందిని చేసిన సర్వే ప్రకారం మహారాష్ట్రలో బిజెపి-శివసేనకు 16 వస్తాయని ఉంది. అంటే శివసేన బిజెపితో పొత్తులో ఉన్నట్లా లేదా? సి ఓటరు సర్వే వాళ్లు ఏయే పార్టీలు ఏ గ్రూపులో ఉన్నాయో స్పష్టంగా చెప్పలేదు. మొదటి సర్వే ప్రకారం టిడిపి ఇతరులలో ఉంది, కానీ కాంగ్రెసు నాయకుడు ఊమెన్‌ చాండీ చెప్పిన ప్రకారం కాంగ్రెసుకు టిడిపితో రాష్ట్రస్థాయిలో పొత్తు లేదు కానీ, జాతీయ స్థాయిలో భాగస్వామ్యం ఉంది. అదే నిజమైతే టిడిపి యుపిఏ లెక్కలోకి రావాలి.

ఇండియా టుడే డిఎండికె, పిఎంకెలను ఎన్‌డిఏ కూటమిలో, ఎడిఎంకెను ఇతరులలో చూపింది. తమిళనాడులో ఆఖరి నిమిషం దాకా పొత్తుల విషయం ఖరారు కాదు. ఎవరైనా ఎవరితోనైనా చేతులు కలపవచ్చు. ఎడిఎంకె బిజెపి చెప్పినట్లు ఆడుతోందని అందరూ అనుకుంటూ ఉంటే వీళ్లు యితరులలో పడేశారు. తెరాస, వైసిపిలను యితరుల గ్రూపులో చూపారు. ఇతరుల గ్రూపు కనుక కాంగ్రెసు సారథ్యంలోని యుపిఏకు మద్దతిస్తే వీళ్లు విడిగా వచ్చేసి ఎన్‌డిఏకు మద్దతివ్వవచ్చు. అలాగే ఆర్‌ఎల్‌డిని అస్సలు నమ్మడానికి లేదు, అజిత్‌ సింగ్‌ ఎటైనా దూకగలడు. ఆప్‌కు బిజెపి, కాంగ్రెసు యిద్దరూ బద్ధశత్రువులే. ఎవరికి మద్దతిస్తారు? సీట్ల పంపిణీలో తేడా వస్తే ఏ పార్టీ ఏ కూటమిలోనైనా చేరవచ్చు, విడవవచ్చు, ఎన్నికలైన తర్వాత చూసుకుందామని వాయిదా వేయవచ్చు. కర్ణాటకలో జెడిఎస్‌, కాంగ్రెసు కలుస్తాయని ఎన్నికల ముందు ఎవరైనా ఊహించారా? జెడిఎస్‌, బిజెపి లోపాయికారీగా కుమ్మక్కయ్యాయనే అన్నారు. చివరికి బిజెపికి అనుకున్నన్ని సీట్లు రాకపోవడంతో జెడిఎస్‌ కాంగ్రెసుతో చేతులు కలిపింది. బిజెపితో ప్రస్తుతం ఓ రెండు చిన్న పార్టీలు విడిపోయాయి. ఎన్నికల తర్వాత మళ్లీ కలిసినా ఆశ్చర్యపడనక్కరలేదు.

ఇలా గట్టు మీద ఉండే పార్టీలు ఎక్కువై పోయినపుడు ఏ కూటమికి ఎన్ని వస్తాయో చెప్పడం కష్టం. అందువలన తక్కినవారి మాట పక్కన పెట్టి న్యూక్లియస్‌ పార్టీలైన బిజెపి, కాంగ్రెసులకు సొంతంగా ఎన్ని వస్తాయో చూద్దాం. బిజెపికి 2014లో 282 వచ్చాయి. 2019లో 202 వస్తాయని మొదటి సర్వే, 203 వస్తాయని రెండో సర్వే అన్నాయి. గుర్తు పెట్టుకోవడానికి వీలుగా 200 అనుకుందాం. ఇక కాంగ్రెసుకు 2014 లో 44 వచ్చాయి. ఈసారి 96 వస్తాయని మొదటి సర్వే, 109 వస్తాయని రెండో సర్వే అన్నాయి. గుర్తు పెట్టుకోవడానికి వీలుగా 100 అనుకుందాం. మొత్తం సీట్లు 545. సాధారణ మెజారిటీ తెచ్చుకోవడానికి 273 రావాలి. 200 తెచ్చుకున్న వాళ్లకి ఆ గమ్యం చేరడం సులభం, 100 తెచ్చుకున్నవాడికి చాలా కష్టం. అయితే ఈ 200, 100 అంకెలు నమ్మవచ్చా? రెండో సర్వే ప్రకారం బిజెపికి యుపిలో 25, గుజరాత్‌లో 24, మధ్యప్రదేశ్‌లో 23, రాజస్థాన్‌లో 18, ఒడిశాలో 12, కర్ణాటకలో 14, బెంగాల్‌, హరియాణా, దిల్లీలలో తలా 7, ఛత్తీస్‌గఢ్‌లో 5, ఈశాన్య రాష్ట్రాల్లో 14, మహారాష్ట్రలో శివసేనతో కలిసి 16, బిహార్‌లో జెడియుతో కలిసి 25 వస్తాయి.

ఈ అంకెల్లో అతిశయోక్తిగా అనిపించేవి ఏమున్నాయి? ఒడిశాలో బిజెడి కంటె ఎక్కువ వస్తాయా? అని కాస్సేపు సందేహించవచ్చు కానీ, యుపిలో ఎస్పీ తన ఓట్లను బియస్పీకి బదిలీ చేయలేకపోతే అక్కడ బిజెపికి 25కు మించి సీట్లు రావచ్చు. ఎలా చూసినా బిజెపికి 200 సీట్లు కచ్చితంగా వస్తాయనే అనిపిస్తోంది. కాంగ్రెసు మాట కొస్తే గతంలో కంటె రెట్టింపు కంటె ఎక్కువ సీట్లు ఎక్కువ తెచ్చుకోవడం ఆశ్చర్యకరంగా లేదు - బిజెపి అధ్వాన్న పాలన కారణంగా! రాహుల్‌కి కాస్త కాన్ఫడెన్సు పెరిగింది. పైగా 2014 తర్వాత వాళ్లు చాలా చోట్ల అధికారం కోల్పోయారు కదా. అవినీతి గురించి పాతవే తప్ప కొత్త ఆరోపణలను ఎదుర్కోవలసిన అవసరం పడలేదు. అలా అని 100 కి మించి వచ్చేస్తాయనీ అనుకోవడానికి లేదు. ఎందుకంటే ఎంపీ సీట్లు అత్యధికంగా సీట్లున్న యుపిలో అఖిలేశ్‌ మొన్నటిదాకా కాంగ్రెసుతో వుండి, యివాళ మాయావతితో కలిశాడు, ఇద్దరూ కలిసి కాంగ్రెసును అవతలికి నెట్టేశారు. కాంగ్రెసుకు బలం ఉంటే అలా తరిమివేసేవారా?

కాంగ్రెసుకు కొన్ని రాష్ట్రాలలో బలమైన స్థానిక నాయకులు ఉన్నారు కాబట్టే అసెంబ్లీ ఎన్నికలలో ఆ పాటి సీట్లు తెచ్చుకోగలిగింది. కానీ పార్లమెంటుకి వచ్చేసరికి రాహుల్‌ అభ్యర్థి అవుతాడు. ఇప్పటిదాకా రాహుల్‌ను కాబోయే ప్రధానిగా చూపించి, కాంగ్రెసు ఎన్నికలకు వెళ్లలేదు. ఈసారి చూపిస్తే ఏమవుతుందో తెలియదు. బిజెపి వ్యతిరేక పార్టీలన్నీ రాహుల్‌ను ఆమోదిస్తాయన్న గ్యారంటీ కూడా లేదు. మొన్న స్టాలిన్‌ రాహులే ప్రధాని అనగానే అందరూ మీద పడి కరిచినంత పని చేశారు. మమత మా దగ్గర 23 మంది ప్రధాన అభ్యర్థులున్నారంటుంది. వాళ్లలో రాహుల్‌ ఒకడన్నమాట. ఇప్పుడు ప్రియాంకా కాంగ్రెసు సంస్థలో ఓ పదవి తీసుకుంది కాబట్టి కాంగ్రెసుకు ఊపు వచ్చింది అని హడావుడి చేస్తున్నారు. ప్రియాంకా కొత్తగా రాలేదు. ప్రతి ఎన్నికల ప్రచారానికి వస్తూనే ఉంది, చేతులూపి వెళ్లిపోతూనే ఉంది. 2014 పార్లమెంటు ఎన్నికలలోను, యుపి అసెంబ్లీ ఎన్నికలలోను తిరిగింది కదా, ఏం సాధించింది? అలాటి నాయకులు ప్రజలకు ఎలా చేరువ కాగలరు?

ఇప్పుడు యుపిలో గెలుపు బాధ్యత ఆమె భుజస్కంధాలపై పెట్టారట. మహామహా వాళ్లకే యుపిలో గెలవడం కష్టం. గత నాలుగేళ్లగా ఆమె యుపిలోనూ ఉంటూ ప్రజలతో, స్థానిక కార్యకర్తలతో కలిసి పని చేసి ఉంటే కొద్దో గొప్పో ప్రభావం వుండేది. ఇప్పుడు 2,3 నెలల్లో ఏం మార్పు తేగలదు? ప్రియాంకా రావడం వలన హిందూ అగ్రవర్ణాల వాళ్లు కాంగ్రెసు వైపు మొగ్గు చూపుతారంటూ విశ్లేషణలు కూడా వినవస్తున్నాయి. ఎంత ఫన్నీగా ఉంది! ఆమె తండ్రి పార్శీ, తల్లి క్రైస్తవురాలు, భర్త క్రైస్తవుడు. పోనీ ఆమె ఏ రామకృష్ణ మిషన్‌లోనైనా చేరి హిందూమతానికి సేవ చేసేసిందా అంటే అదీ లేదు. ఇక దేన్ని చూసి అగ్రవర్ణాలు మురిసిపోతాయి? ఈ విషయం రాహుల్‌కు కూడా అర్థం కావటం లేదు. గుళ్లోకి వెళితేనో, పితామహి తండ్రిగారి గోత్రం చెప్పుకుంటేనో ఓట్లు పడవు. కాంగ్రెసుకు ఓట్లు పడుతున్నాయంటే అది మతాన్ని రాజకీయాలను పెద్దగా కలపదన్న నమ్మకం అణగారిన వర్గాలకు, మైనారిటీలకు ఉంది కాబట్టే! 'కాంగ్రెసు మైనారిటీ ఓట్ల కోసం హిందూమతం పట్ల ద్వేషం చూపుతోంది' అని బిజెపి చేస్తున్న ప్రచారాన్ని తిప్పికొట్టడానికి రాహుల్‌ గుళ్ల తిరుగుళ్లతో బాటు శబరిమల విషయంలో ప్లేటు ఫిరాయించాడు.

ఇలాటి కుప్పిగంతులతో రాహుల్‌ మరింత దిగజారుతున్నాడు. మోదీ పట్ల ఎంత ఏహ్యత ఉన్నా, అతన్ని ఓడించడానికి రాహుల్‌కు ఓటేయాలంటే మనసొప్పదు. అదే మోదీ బలం. అసెంబ్లీ ఎన్నికలలో బిజెపికి వచ్చిన సీట్ల సంఖ్య బట్టి, పార్లమెంటు ఎన్నికలలో అంచనా వేయడం పొరబాటు కావచ్చు. ఎందుకంటే పార్లమెంటుకు వచ్చేసరికి మోదీ అభ్యర్థి అవుతాడు. అందువలన ఆ లెక్కకు 15-20% సీట్లు అదనంగా కలపవలసి వస్తుంది. ఎందుకంటే ఓటరు వేసుకునే ప్రశ్న - మోదీకిి దీటు వచ్చేవాడు యిటు ఎవరున్నారు? అని. మమతా బెనర్జీ చెప్పిన 23 మందిలో ఆ ఒక్క మగాడు ఎవడు? అతడికి మోదీకున్న స్టేచర్‌, జాతీయ స్థాయిలో ఆ యిమేజి ఉందా? గత నాలుగేళ్లగా ప్రతిపక్షాలు కలిసికట్టుగా పనిచేస్తూ, ఓ ఫ్రంట్‌గా ఏర్పడి కార్యకలాపాలు చేస్తూ ఉంటే వారిలోంచి ఒకరి పేరు ప్రజల్లోకి వెళ్లి వుండేది. కానీ అది జరగలేదు. అందరూ ఎవరికి వారేగా ఉన్నారు. ఇప్పుడు రెండు, మూడు నెలల ముందు కలుద్దామంటున్నారు. మళ్లీ వీళ్లలో ఫెడరల్‌ ఫ్రంట్‌ వర్గం వేరే! నవీన్‌ పట్నాయక్‌ వంటి కొందరు ఎటున్నారో తెలియదు. ఎన్నికల తర్వాత ప్రధాని పదవి కోసం ఎలా కొట్లాడుకుంటారో తెలియదు. కర్ణాటకలో కాంగ్రెసు-జెడిఎస్‌ కూటమి ఎంత లక్షణంగా నడుస్తోందో చూస్తున్నాం. దాని బాబులాటిది కేంద్రంలో చూడవలసి వస్తుంది.

భారతదేశానికి సంకీర్ణ ప్రభుత్వాలు కొత్త కావు. కానీ ఏదైనా సవ్యంగా నడవాలంటే మధ్యలో ఉండే యిరుసు గట్టిగా ఉండాలి. అలా చూస్తే 100 సీట్లున్న కాంగ్రెసు కంటె 200 సీట్లున్న బిజెపి భాగస్వామ్య పక్షాలను అదుపులో పెట్టగలదు. రాహుల్‌ కాకుండా పివి నరసింహారావు వంటి అనుభవజ్ఞుడు కాంగ్రెసుకు నాయకత్వం వహించబోతుంటే సొంత బలం లేకపోయినా ఏదోలా మేనేజ్‌ చేయగలడు. రాహుల్‌కి రాజకీయానుభవమే పెద్దగా లేదనుకుంటే, పాలనానుభవం బొత్తిగా లేదు. మన్‌మోహన్‌ కింద ఏదో ఒక శాఖలో పనిచేసి ఉంటే, కాస్త నేర్చుకుని ఉండేవాడు, అతని సత్తా ఏమిటో మనకూ తెలిసేది. ఫలానా వారి రక్తం ఒంట్లో ప్రవహిస్తోంది కనుక ఆటోమెటిక్‌గా పాలించేయగలనని అనుకోవడం పొరబాటు. ఆ మాటకొస్తే ప్రధాని అయ్యేదాకా రాజీవ్‌కి పాలనానుభవం లేదు. కానీ అతని పార్టీకి అఖండమైన మెజారిటీ ఉంది. భాగస్వాముల బెడద లేదు. ఇక్కడ సొంతబలం 100 అయితే తోక బలం 173. కనీసం పది పన్నెండు పార్టీలు కలిస్తే తప్ప ఆ తోక తయారవదు. ఏ తోకశకలం ఎప్పుడు తిరగబడుతుందో తెలియదు. దాన్ని దువ్వేందుకు చాకచక్యం కావాలి. అది మనవాడి దగ్గర ఉందా అన్నదే డౌటు.

యుపిఏతో పోలిస్తే ఎన్‌డిఏ ఎక్కువమందిని ఆకర్షించ గలుగుతుంది. శివసేన బీరాలు పలకడమే తప్ప బయటకు పోవడం లేదు చూడండి. బాబు బయటకు వచ్చేశారుగా అనవద్దు. ఏదో ఒక గేమ్‌ప్లానుతో బిజెపి కావాలని అలాటి పరిస్థితి కల్పించింది కనుకనే బయటకు వచ్చేశారు. డిఎంకె, తృణమూల్‌ యివన్నీ గతంలో బిజెపితో ఊరేగినవే! తమ రాష్ట్రాలకు ఎక్కువ నిధులిస్తామని ఊరిస్తే వాళ్లు ఎవరికైనా జై కొట్టగలరు. నిజానికి 'ఇతరులు' కాటగిరీలో ఉన్న ఎవరికీ ఫలానా వారితో కలవకూడదనే సిద్ధాంతరాద్ధాంతాలు లేవు. బాబు మొన్నటిదాకా ఎన్‌డిఏ, యివాళ యుపిఏ లేదా 'ఇతరులు' కాటగిరీ. అదీ కేంద్రంలోనే! రాష్ట్రంలో కాదు, యిక్కడ పొత్తు లేదు కాబట్టి కాంగ్రెసు టిడిపిపై కత్తులు నూరుతుంది, కేంద్రంలో వాటేసుకుంటుంది. ఇతరులు కేటగిరీలో ఉన్న వైసిపితో కూడా టిడిపికి రాష్ట్రంలో వైరం. కేంద్రంలో భాగస్వామ్యం. ఇలా గతంలో కూడా చాలామంది చేశారు, కమ్యూనిస్టులు, కాంగ్రెసు బెంగాల్‌లో, కేరళలో కత్తులు, తక్కినచోట్ల పొత్తులు. జెడియు గతంలో యుపిఏతో ఉంది, యిప్పుడు ఎన్‌డిఏలో చేరింది.

ఎన్‌సిపి ఎటుంటుందో తెలియదు, చెప్పలేం. మహారాష్ట్రలో శివసేన బిజెపితో తెంచుకుంటే వారి స్థానంలో చేరినా చేరవచ్చు. కెసియార్‌ బిజెపికి ఆప్తుడో, కాదో తెలియదు. 2009లో వేసిన గంతు చూశాం, రాష్ట్ర ఎన్నికలలో కమ్యూనిస్టులతో చేతులు కలిపి, ఫలితాల రాకముందే దిల్లీ వెళ్లి బిజెపితో చేతులు కలిపారు. ఇప్పుడు ఫెడరల్‌ ఫ్రంట్‌కి గిరాకీ లేకపోతే ఎన్‌డిఏ వైపు దూకుతారేమో తెలియదు. జగన్‌ యిప్పటికీ బిజెపితో సఖ్యంగానే ఉన్నాడు, తన పేపరులో, ఛానెల్‌లో వాళ్లను ఆట్టే విమర్శించడు. కానీ యివాళ ఫెడరల్‌ ఫ్రంట్‌, బిజెపికి, కాంగ్రెసుకు సమానదూరం అంటాడు. సిఓటరు సర్వే వీళ్లలో కొందరికి ఎన్నేసి సీట్లు వస్తాయో అంచనాలు యిచ్చింది. తెరాస 16, మజ్లిస్‌ 1, వైసిపి 19, టిడిపి 6, ఎస్పీ-బియస్పీ 51, శివసేన 4, తృణమూల్‌ 34, బిజెడికి 9, డిఎంకె కూటమికి 39 .. అంటూ. అంటే విడిగా చూస్తే మమతా బెనర్జీకే ఎక్కువ సీట్లు వస్తాయన్నమాట. 'రాహుల్‌కు అనుభవం లేదు, నాకివ్వండి ప్రధాని పదవి' అనవచ్చామె. మరి మాయావతి ఊరుకుంటుందా?

ఈ సినారియో అంతా ఊహిస్తే అయ్యబాబోయ్‌ అనుకుంటూ మోదీకే ఓటేస్తారని తీర్మానించాలి. కానీ పరిస్థితి అలా కనబడటం లేదని సర్వేలు చెపుతున్నాయి. ఎన్నో ఆశలు చూపించి పదవిలోకి వచ్చిన మోదీ సామాన్యులనే కాక, తన అభిమానులను కూడా నిరాశ పరిచాడు. అస్తవ్యస్త విధానాలతో ఆర్థిక వ్యవస్థ చిన్నాభిన్నం చేశాడు. బిజెపి పాలన పట్ల ప్రజలు తృప్తిగా లేరని అసెంబ్లీ ఎన్నికల ఫలితాలు చూపుతున్నాయి. అందువలన గతంలో కంటె బిజెపికి గతంలో కంటె సీట్లు తక్కువ రావడం ఖాయమని అంచనా. ఆ తక్కువ వచ్చేవి 30యా, 50యా, 80యా అనే విషయంలోనే ఊహాగానాలు. దాని మిత్రపక్షాలు ఒక 20 పోగొట్టుకోవచ్చు. అందుకే మొదటి సర్వే 100 స్థానాలు అటూయిటూ అవుతాయంది. ఎన్‌డిఏ పోగొట్టుకునే స్థానాలను ఎవరు గెలుచుకుంటారు అనేదే ప్రశ్న. 55-60 వరకు కాంగ్రెసు గెలుచుకుంటుంది అనుకుంటే మరి తక్కిన 40-50? నిశ్చయంగా ప్రాంతీయ పార్టీలే!

మోదీ పాలనలో కేంద్రం సర్వాధికారాలు చేతిలో పెట్టుకుని రాష్ట్రాలను ఆడిస్తోందనే భావం అందరిలోనూ ఉంది. రాష్ట్రాల మధ్య పక్షపాతం చూపిస్తోందని అనేక గణాంకాలు తెలుపుతున్నాయి. న్యాయప్రకారం యివ్వవలసినవి కూడా కొందరికి యివ్వలేదు. మరి కొందరికి వేలం పాట పాడినట్లు నిధులు కురిపించారు. ఇలాటి పరిస్థితులను ప్రాంతీయపార్టీలు తమకు అనుగుణంగా మలచుకుంటాయి. మాకు ఎక్కువ సీట్లు యివ్వండి, కేంద్రంలో ఎవరున్నా వాళ్ల మెడలు వంచి మనకు నిధులు, ప్రాజెక్టులు సాధించుకుని వస్తాం అనే హామీతో ప్రజలు వద్దకు వెళతాయి. కేంద్రం ధర్మబద్ధంగా నడుచుకుని వుంటే యిలాటి వాటికి ఓటర్లు ఆకర్షితులు కారు. కానీ మోదీ వ్యవహారశైలి కారణంగా ప్రాంతీయపార్టీలు యీ సారి బలపడతాయి. ఇవి కూటమిగా ఏర్పడి కేంద్రంలో ఎవరు అధికారంలోకి వద్దామనుకుంటే వారితో బేరాలాడతాయి. ఆ బేరాలు రాష్ట్రప్రయోజనాలకే కాకపోవచ్చు, తమ రాజకీయప్రయోజనాలకు కూడా కావచ్చు.

ఈ కూటమి ఎన్‌డిఏపై ఎటువంటి ఒత్తిడి తెస్తుంది అనేదే యిప్పుడు చర్చకు దారితీస్తోంది. మోదీ వంటి నియంత తమకు వద్దని, అతని స్థానంలో తమకు విలువ నిచ్చే మరో బిజెపి నేత ఉంటేనే ఎన్‌డిఏకు మద్దతిస్తామని యివి బేరమాడతాయని ఊహిస్తున్నారు. అలాటప్పుడు మోదీకి బదులు ఎవరు వస్తారు అనేది కూడా ఊహించి కొన్ని పేర్లు చెపుతున్నారు. వాటిలో గడ్కరీ పేరు ప్రబలంగా వినబడుతోంది. అతను ఆరెస్సెస్‌కు మోదీ కంటె చాలా సన్నిహితుడని, తక్కిన పార్టీల వాళ్లతో కూడా సఖ్యంగా మెలగుతాడని, మోదీ అంత కఠినంగా ఉండడు కాబట్టి అందరికీ ఆమోదయోగ్యుడని వార్తలు వస్తున్నాయి. అది నిజంగా జరుగుతుందా? అలాటి పరిస్థితి వస్తూ ఉంటే మోదీ చూస్తూ ఊరుకుంటాడా? గడ్కరీపై, అతని వ్యాపారసంస్థలపై కేసులున్నాయి. అవన్నీ బయటకు లాగకుండా ఉంటాడా?

బిజెపికి సీట్లు తగ్గి, మోదీ ప్రధాని పదవికి ఎసరు వస్తే యిప్పటివరకు అతనికి దన్నుగా నిలిచిన కార్పోరేటు రంగం నిశ్చేష్టంగా ఉంటుందా? మోదీకి అనుకూలంగా తక్కిన పార్టీలను మార్చదా? ఏ పార్టీకైనా సరే, నిధులు కావాలి. మీడియా సపోర్టు కావాలి. ప్రస్తుతం కార్పోరేటు రంగం చేతిలోనే రెండూ ఉన్నాయి. మోదీపై యితర వర్గాలు కినుకగా ఉంటే వుండవచ్చు కానీ, కార్పోరేటు దిగ్గజాలు అనుకూలంగానే ఉన్నారు. వారు తప్పకుండా మోదీకి అనుకూలంగా పావులు కదుపుతారు. నిజానికి బిజెపిలో రాజ్‌నాథ్‌ సింగ్‌ సమర్థుడైన, స్వచ్ఛమైన యిమేజి ఉన్న నాయకుడు. కానీ అతనికి బొంబాయి కార్పోరేట్‌ రంగం మద్దతు ఉన్నట్లు తోచదు. అందువలన మోదీకే మళ్లీ ప్రధాని అయ్యే అవకాశాలున్నాయి. తటస్థ పార్టీల మద్దతు కోసం తన వర్క్‌ స్టయిల్‌ మార్చుకుంటానని ప్రామిస్‌ చేసి మోదీ మళ్లీ ప్రధాని కావచ్చు, చెప్పలేం. ఆరోహణలు, అవరోహణలు రాజకీయ నాయకులు చులాగ్గా నేర్చుకోగలరు.

అసలిదంతా ఎప్పుడు అవసరం పడుతుంది? బిజెపికి 2014 కంటె 50 సీట్ల కంటె తక్కువ వచ్చినపుడు! అది జరగకుండా మోదీ జాగ్రత్తలు తీసుకోకుండా ఉంటాడా? గతంలో కంటె తన పాప్యులారిటీ తగ్గుతోందని మోదీ కూడా గ్రహించాడు. అందుకే జిఎస్‌టిలో సవరణలు చేస్తున్నాడు. ఇప్పుడీ అగ్రవర్ణ రిజర్వేషన్‌ అర్జంటుగా అమలు చేయడం మొదలుపెట్టి కొన్ని వర్గాలను మెత్తబరచాడు. బజెట్‌లో ఇన్‌కం టాక్సు లిమిటు పెంచి మధ్యతరగతిని ఆకర్షించవచ్చని అంటున్నారు. ఇలాటివి యింకా ఎన్నో ట్రిక్కులు కచ్చితంగా ఉంటాయి. ఇంకా హిందూమతం ప్రమాదంలో పడడం, మోదీపై హత్యాప్రయత్నం, పాకిస్తాన్‌తో కయ్యం, టెర్రరిస్టులకు ప్రతిపక్షాలకు నెయ్యం... యిలాటి ఉపాయాలు ఉంటాయి. ఇవన్నీ తెలియకుండా, వీటిని లెక్కలోకి తీసుకోకుండా సర్వే ఫలితాల గురించి మరీ ఎక్కువగా చర్చించడం అనవసరమని నా భావన. - ఎమ్బీయస్‌ ప్రసాద్‌ (జనవరి 2019)

2019 జనవరి ఎమ్బీయస్‌: కమలంతో కమలనాథ్‌ ఘర్షణ

మధ్యప్రదేశ్‌లో బిజెపిని ఓడించి అధికారంలోకి వచ్చిన కాంగ్రెసు తన ముఖ్యమంత్రిగా యువకుడైన జ్యోతిరాదిత్య సింధియా కంటె వృద్ధుడైన కమలనాథ్‌నే ఎంపిక చేసింది. 15 ఏళ్లు ఏకధాటీగా పాలించిన బిజెపి చివరిదాకా గట్టి పోటీనిచ్చింది. కాంగ్రెసు కంటె 0.1% ఓట్లు ఎక్కువ (41-40.9) తెచ్చుకున్నా, 5 సీట్లు (114-109) తక్కువ తెచ్చుకోవడంతో అధికారాన్ని కోల్పోయింది. 3, 4 నెలల్లో పార్లమెంటు ఎన్నికలు వచ్చినపుడు బిజెపిదే పై చేయి కావచ్చేమో తెలియదు. 29 పార్లమెంటు స్థానాల్లో 23 స్థానాలు బిజెపికి వస్తాయని సిఓటరు సర్వే చెపుతోంది. అసలు అప్పటిదాకా కాంగ్రెసును గద్దెపై ఉంచకుండా దించేయాలని బిజెపి శతథా ప్రయత్నిస్తోందట. ప్రభుత్వాల ఏర్పాటుకు, కూల్చివేతకు పార్టీ ఫిరాయింపులను ఆయుధంగా చేసుకోవడం బిజెపికి యిటీవల బాగా అలవాటైంది. మధ్యప్రదేశ్‌లో 5గురు కాంగ్రెసు ఎమ్మెల్యేలకు గేలం వేసిందని కమలనాథ్‌ యిటీవలే ఇండియా టుడేకి యిచ్చిన ఓ యింటర్వ్యూలో చెప్పాడు. మరి భయపడ్డారా? అని అడిగితే, ఆ మాట కొస్తే అయిదారు మంది బిజెపి ఎమ్మెల్యేలు మావైపు దూకడానికి సిద్ధంగా వున్నామని నాతో చెప్పారు. ప్రస్తుతానికి అవసరం లేదన్నాను అని జవాబిచ్చాడు. ఇలాటి రాజకీయక్రీడల అవసరం ఉంది కాబట్టి అనుభవజ్ఞుడైన కమలనాథే సరైనవాడని, సింధియా చాలడని కాంగ్రెసు భావించింది.

15 ఏళ్లగా రాష్ట్రంలో బలంగా పాతుకుపోయిన బిజెపి మూలాలు కదిలించే పనిలో కమలనాథ్‌ తలమునకలై ఉన్నాడు. రెండు యూనివర్శిటీల వైస్‌ ఛాన్సలర్లను తీసేశాడు. ప్రభుత్వ నిధులతో నడిచే జన్‌ అభియాన్‌ పరిషద్‌ అనే సంస్థను రద్దు చేసేశాడు. దాన్ని ఆరెస్సెస్‌-బిజెపి కార్యకర్తలతో నింపేశారనీ, వారందరూ ఎన్నికల సమయంలో బిజెపి పక్షాన వాలంటీర్లుగా పని చేశారనీ కాంగ్రెసు ఆరోపిస్తూ వచ్చింది. ఇప్పుడు అధికారం చేజిక్కడంతో ఏకంగా దాన్ని మూసేసింది. ఇక కమలనాథ్‌ రాష్ట్ర ప్రభుత్వ ఆధ్వర్యంలో నడిచే కార్పోరేషన్లలో, బోర్డుల్లో పాత ప్రభుత్వం నియమించిన రాజకీయ నాయకులందరిని తొలగించాడు. దాని కోసం రకరకాల వ్యూహాలు పన్నుతున్నాడు. బిజెపి ఏమీ తగ్గటం లేదు. తొలి రోజు నుంచి కాంగ్రెసుతో కలహానికే సిద్ధపడింది. స్పీకరు ఎన్నిక దగ్గరే పేచీ పెట్టింది.

మూడు దశాబ్దాల మధ్యప్రదేశ్‌ ఆనవాయితీ ప్రకారం స్పీకరు పదవి అధికారపక్షానికి, డిప్యూటీ స్పీకరు పదవి ప్రతిపక్షానికీ ఏకగ్రీవంగా యిస్తూ ఉంటారు. అయితే 5 ఓట్ల తేడాయే ఉంది కాబట్టి, యీసారి స్పీకరు ఎన్నికకు పోటీ పెట్టి, ఫిరాయింపులను ప్రోత్సహించి, ఆ ఎన్నికలోనే అధికారపక్షాన్ని ఓడించాలని బిజెపి వ్యూహం పన్నింది. వీళ్లిద్దరికీ కాకుండా బియస్పీకి 2, సమాజ్‌వాదీకి 1, ఇతరులకు 4 సీట్లున్నాయి. చివరకు అధికారపక్షానికి చెందినతనే స్పీకరుగా ఎన్నికయ్యాడు. వీళ్లు తమను యిలా చికాకు పెట్టినందుకు ప్రతీకారంగా కమలనాథ్‌ డిప్యూటీ స్పీకరు పదవిని ప్రతిపక్షానికి యివ్వనన్నాడు. హీనా కావ్రే అనే ఆమెను తమ అభ్యర్థిగా నిలబెట్టాడు. బిజెపి తనూ ఓ అభ్యర్థిని నిలబెట్టి ఓడిపోయింది. ఎన్నిక సవ్యంగా జరగలేదంటూ రాష్ట్రపతికి ఫిర్యాదు చేస్తానంది. చివరకు రెండు పదవులూ కాంగ్రెసుకే దక్కాయి.

కమలనాథ్‌ ప్రమాణస్వీకారం చేస్తూనే రైతు ఋణమాఫీపై తొలి సంతకం చేశాడు. కొన్ని రోజులకు శివరాజ్‌ సింగ్‌ చౌహాన్‌ 2017లో ప్రవేశపెట్టిన ''భావ్‌ అంతర్‌ (ధరలో తేడా) భుగ్తాన్‌ (చెల్లింపు) యోజనా'' అనే పథకాన్ని రద్దు చేశాడు. పంటల ధరల విషయంలో కేంద్రప్రభుత్వం ప్రకటించే మద్దతు ధర, సాధారణంగా వుండవలసిన ధర వీటి మధ్య తేడాను రాష్ట్రప్రభుత్వం రైతుకు చెల్లించే స్కీము అది. ఆ పథకం ఉన్నంత కాలం చౌహాన్‌ గుర్తుకు వస్తాడు కాబట్టి దాన్ని రద్దు చేశామని చెప్పరు కదా, కొత్త వ్యవసాయ మంత్రి సచిన్‌ యాదవ్‌ ''ఈ లోపభూయిష్టమైన పథకం వలన పంట ధర పడిపోయి రైతు నష్టపోతున్నాడు. అందుకే దీన్ని తీసేశాం.'' అని చెప్పాడు. ఈ ప్రకటన రాగానే రాష్ట్రమంతా నిరసన ప్రదర్శనలు చేస్తామని బిజెపి హెచ్చరించింది. దాంతో ఈ పథకాన్ని సాంతంగా రద్దు చేయటం లేదని, సమీక్షించి, లోపాలు సవరిస్తామని ప్రభుత్వం ప్రకటించింది. అంటే ఏవో కొద్ది మార్పులు చేసి, కొత్త పేరుతో అదే పథకాన్ని మళ్లీ పెట్టవచ్చు.

కమలనాథ్‌ పెళ్లికి యిచ్చే డబ్బును రూ.51 వేలకు పెంచాడు. వృద్ధాప్య పెన్షన్‌ను రూ.300 నుంచి 600 కి పెంచాడు. దాంతో బాటు ఎమర్జన్సీ ఖైదీలకు యిచ్చే పెన్షన్‌ పథకాన్ని తాత్కాలికంగా ఆపాడు. కాంగ్రెసు అధికారంలోకి వచ్చిన కొన్నాళ్లకి స్వాతంత్య్రయోధుల దుర్గతి వెలుగులోకి వచ్చింది. గాంధీజీ పిలుపుపై చదువు మధ్యలోనే ఆపేసి, వృత్తులకు రాజీనామా చేసి, దశాబ్దాల తరబడి జైళ్లల్లో మగ్గి, స్వాతంత్య్రం వచ్చాక ఆదాయం లేకపోవడం చేత, పిల్లలు స్థిరపడకుండా వుండడం చేత కష్టాలలో ఉన్నవారి కోసం స్వాతంత్య్రఫలాలు అనుభవిస్తున్న మనం ఏదైనా చేయాలన్న భావనతో వారికి భూములిచ్చారు, పెన్షన్లిచ్చారు. అయితే అన్ని పథకాల లాగానే అదీ కొంతమంది విషయంలో దుర్వినియోగం అయింది. 1947కి అయిదారేళ్లు వయసున్న వారు కూడా అధికార పార్టీ ప్రాపకంతో ఆ సౌకర్యాలు పొందిన సందర్భాలు బయటకు వచ్చాయి. ఎమర్జన్సీ 19 నెలలపాటు నడిచింది. పాత కాంగ్రెసు, సోషలిస్టు, లోక్‌దళ్‌, జనసంఘ్‌, సిపిఐ తప్ప తక్కిన లెఫ్ట్‌ పార్టీలు, డిఎంకె, ఆరెస్సెస్‌, మరి కొన్ని ప్రజాసంస్థలు ఎమర్జన్సీకి వ్యతిరేకంగా పోరాడాయి. వారిలో కొందరు కార్యకర్తలు జైళ్లకు వెళ్లారు. ఎమర్జన్సీ అనంతరం పాలనలోకి వచ్చి దీర్ఘకాలిక ప్రయోజనాలు పొందినది బిజెపి (జనసంఘ్‌), సిపిఎం, డిఎంకె, లాలూ, ములాయం వంటి సోషలిస్టు నాయకులు.

ఉత్తరాది రాష్ట్రాలలో అధికారంలోకి వచ్చిన బిజెపి, సోషలిస్టు ప్రభుత్వాలు ఎమర్జన్సీ బాధితులకు పెన్షన్లంటూ మొదలుపెట్టారు. 2014 తర్వాత వచ్చిన బిజెపి రాష్ట్ర ప్రభుత్వాలు ఆ పెన్షన్లను పెంచుతూ పోయాయి. కొత్తగా మహారాష్ట్ర ప్రభుత్వం కూడా ఆ పథకం ప్రవేశపెట్టింది. హరియాణా 10 వేలు యిస్తోంది. యుపిలో గతంలో అఖిలేశ్‌ 10 వేలు యిస్తే యిప్పుడు యోగి ప్రభుత్వం 20 వేలిస్తానంటున్నాడు. మధ్యప్రదేశ్‌లోని చౌహాన్‌ ముఖ్యమంత్రిత్వంలోని బిజెపి ప్రభుత్వం 2008లో ''లోకనాయక్‌ జయప్రకాశ్‌ సమ్మాన్‌ నిధి'' పేర పెన్షన్‌ స్కీము ప్రారంభించింది. మెయిన్‌టెనెన్స్‌ ఆఫ్‌ ఇంటర్నల్‌ సెక్యూరిటీ యాక్ట్‌ (పొడి అక్షరాల్లో - మీసా) చట్టం కింద అరెస్టయిన 2 వేల పైగా మందికి నెలకు 8 వేల రూ.లతో ప్రారంభించి, ప్రస్తుతం అన్ని రాష్ట్రాల కంటె ఎక్కువగా రూ.25 వేలు యిస్తున్నారు. దీనివలన ప్రభుత్వ ఖజానాకు ఏటా రూ.70-75 కోట్లు ఖర్చవుతోంది.

దీనికి ఆడిట్‌ అభ్యంతరాలు వచ్చాయి. గతంలో స్వాతంత్య్రవీరుల విషయంలో జరిగినట్లుగానే ఈ మీసా ఖైదీల విషయంలో కూడా ఆరెస్సెస్‌, బిజెపి కార్యకర్తలకే యిస్తున్నారనీ, అర్హత లేనివారు కూడా వారిలో ఉన్నారనీ ఆరోపణలున్నాయి. ఒక్కరోజు జైల్లో ఉన్నా వారికీ యిచ్చేస్తున్నారట. ఇది పొందేవారిలో చౌహాన్‌తో బాటు అనేక మంది బిజెపి ఎమ్మెల్యేలు, ఎంపీలు ఉన్నారు. వారందరినీ వ్యక్తిగతంగా విచారించి, నిర్ధారించుకునేదాకా పెన్షన్లు ఆపేస్తున్నామని కమలనాథ్‌ ప్రభుత్వం ప్రకటించింది. సాధారణంగా రాజకీయ పార్టీలు ఆర్థిక పరమైన విషయాల గురించే ఎక్కువగా పట్టించుకుంటాయి. కానీ కమ్యూనిస్టులు, బిజెపి వారు సాంస్కృతిక విషయాలలో కూడా తలదూర్చి సామాజిక జీవనాన్ని తమ ఆలోచనావిధానానికి అనుకూలంగా మారుద్దామని చూస్తూంటారు. చరిత్ర పుస్తకాలను తిరగరాయించడాలు, కొత్త సంప్రదాయాలు ప్రవేశపెట్టడాలు వీటిలో భాగం.

బిజెపి నాయకుడు బాబూలాల్‌ గౌర్‌ ముఖ్యమంత్రిగా ఉండగా మధ్యప్రదేశ్‌ ప్రభుత్వం 2005లో ఓ కొత్త పద్ధతి మొదలు పెట్టింది. ప్రతీ నెలా మొదటి తారీకున సెక్రటేరియట్‌ సిబ్బంది ఎదురుగా ఉన్న పార్కులో చేరి సామూహికంగా వందేమాతరం ఆలపించాలి. దీనివలన సిబ్బంది పనితీరు మెరుగుపడిందో లేదో ఎవరూ అంచనా వేయలేదు కానీ యిదొక సంప్రదాయంగా మారింది. వందేమాతరం పాడడానికి అభ్యంతరం పెట్టుకునే ముస్లిములను యిబ్బంది పెట్టడం తప్ప సాధించేది ఏముందో తెలియదనుకున్నాడో ఏమో కమలనాథ్‌ జనవరి నెల 1వ తారీకున పార్కుకి వెళ్లనక్కరలేదని చెప్పాడు. దాంతో చౌహాన్‌ యిది దేశద్రోహచర్య అనేశాడు. జనవరి 2న, బిజెపి మాజీ మంత్రులు, ఎమ్మెల్యేలు, స్థానిక నాయకులు పార్కులో చేరి వందేమాతరం ఆలపించారు. చివర్లో ''ఈ దేశంలో ఉండాలంటే భారతమాతకు జై అనాల్సిందే'' అనే నినాదాలు యిచ్చారు. ఈ రియాక్షన్‌తో తెల్లబోయిన కమలనాథ్‌ తనకు వందేమాతరంపై ఎలాటి చిన్నచూపు లేదని చెప్పుకోవలసి వచ్చింది. కొత్త పద్ధతి పెడతామని, దాని ప్రకారం సెక్రటేరియట్‌ సిబ్బంది యుద్ధవీరుల స్మారకచిహ్నం నుండి సెక్రటేరియట్‌ వరకు దేశభక్తి గీతాలు ఆలపిస్తూ ఊరేగింపుగా వచ్చి, సెక్రటేరియట్‌ చేరి అక్కడ వందేమాతరం పాడతారని వివరణ యిచ్చాడు. శభాష్‌, గతంలో 1 వ తారీకున ఓ గంటో, గంటన్నరో వృథా అవుతూ ఉంటే, యికపై ఓ పూట వృథా అవుతుందన్నమాట.

వీటితో పాటు కమలనాథ్‌ పదవిలోకి వస్తూనే స్థానికుల ఉద్యోగావకాశాల గురించి చేసిన వ్యాఖ్య బిజెపి, ఆర్‌జెడి, జెడియు పార్టీల విమర్శలకు దారి తీసింది. ''ఇక్కడ ప్రభుత్వసాయంతో నెలకొల్పే పరిశ్రమల్లో 70% ఉద్యోగాలు స్థానికులకు యివ్వాలి. లేకపోతే యుపి, బిహార్‌ వంటి యితర రాష్ట్రాల నుంచి వచ్చే వలస కార్మికుల కారణంగా స్థానిక యువత నిరుద్యోగులుగా మిగిలిపోతున్నారు.'' అన్నాడు కమలనాథ్‌. దానిపై విమర్శ రాగానే ''ఏం, అలాటి విధానం గుజరాత్‌తో సహా అనేక రాష్ట్రాలలో లేదా? ఈ డిమాండ్‌లో కొత్తేముంది?'' అని అడిగాడు. ఔచిత్యం మాట ఎలా వున్నా మధ్యప్రదేశ్‌ యువతకు మాత్రం యీ ప్రకటన నచ్చుతుందనడంలో సందేహం లేదు. పార్లమెంటు ఎన్నికలు దగ్గరవుతున్న కొద్దీ యిలాటి పేచీలు యింకా ఎన్ని జరుగుతాయో చూడాలి. (ఫోటో - బిజెపి నాయకుల వందేమాతరాలాపన) - ఎమ్బీయస్‌ ప్రసాద్‌ (జనవరి 2019)

2019 జనవరి ఎమ్బీయస్‌: 14. ఎన్టీయార్‌కు ముందు రాష్ట్రరాజకీయాలు

రాజకీయాలలో గతానుభవం లేకపోయినా పార్టీ పెట్టి 9 నెలల్లో అధికారంలోకి వచ్చేయడం ఎన్టీయార్‌కి ఎలా సాధ్యమైంది? అనే ప్రశ్నకు సమాధానంగా 'అప్పట్లో కాంగ్రెసు పూర్తిగా కుళ్లిపోయింది, ప్రజలకు మొహం మొత్తేసింది. రాజకీయ శూన్యత ఏర్పడింది. దాన్ని ఎన్టీయార్‌ భర్తీ చేశారు. ఆ స్థానంలో ఏ ఎల్లయ్య, పుల్లయ్య ఉన్నా గెలిచేసేవారు' అనేస్తారు కొందరు. తర్వాతి రోజుల్లో చిరంజీవి రాజకీయాల్లోకి వచ్చి అనుకున్నంత విజయాన్ని అందుకోలేక పోవడానికి, యిప్పుడు పవన్‌ కళ్యాణ్‌ యింకా పుంజుకోలేకపోవడానికి ఈ వాదనను వాడుకుంటారు. వీళ్లు వచ్చేసరికి రాజకీయ శూన్యత లేదు కాబట్టి ఫలితం దక్కటం లేదంటారు. ఎన్టీయార్‌ రాజకీయాల్లోకి వచ్చేసరికి రాజకీయ శూన్యత ఉందా, కాంగ్రెసుది మరీ అంత అధ్వాన్న పరిస్థితా అనేది కరక్టుగా తెలుకోవాలంటే ఆంధ్రప్రదేశ్‌లో రాజకీయ పార్టీల చరిత్ర గురించి కాస్తయినా తెలుసుకుని ఉండాలి.

ఉమ్మడి మద్రాసు రాష్ట్రం నుంచి ఆంధ్ర ప్రాంతం విడిపోయిన దగ్గర్నుంచి 1983 వరకు కాంగ్రెసే పాలిస్తూ వచ్చింది. అంతమాత్రం చేత ప్రతిపక్షాలు లేవని కానీ, వాటికి ఎన్నడూ ఓట్లు పడలేదని కానీ అనలేము. అయితే వాటి బలాబలాలు మారుతూ వచ్చాయి. ముఖ్యంగా చెప్పుకోదగ్గది కమ్యూనిస్టు పార్టీ. ఈ మాట వినగానే యీనాటి యువతకు నవ్వు రావచ్చు. కాంగ్రెసుకు ప్రత్యామ్నాయంగా కమ్యూనిస్టులేమిటి? అని. ఈ నాటి కమ్యూనిస్టు పార్టీల గతి చూస్తే అలా అనుకోవడంలో ఆశ్చర్యం లేదు. ఈనాడు కాంగ్రెసుకు ప్రత్యామ్నాయం కేంద్రంలో బిజెపి, రాష్ట్రంలో టిడిపి (పోనీ వైసిపి) లేదా తెరాస! కమ్యూనిస్టులనగానే ప్రతిపక్షంలో ఉన్నవాళ్లతో పొత్తు కోసం ఎగబడి తమ బలానికి పది రెట్లు సీట్లు అడిగి, చివరకు ఒక్క సీటూ గెలవలేని విదూషకులే గుర్తుకు వస్తారు. ఆ రోజులు వేరు, అప్పటి కమ్యూనిస్టులు వేరు.

ప్రతిపక్షాల గురించి మాట్లాడేటప్పుడు మనం ముఖ్యంగా గమనించవలసిన విషయం ఒకటి వుంది. భారతస్వాతంత్య్ర పోరాటం కాంగ్రెసు ద్వారానే జరిగింది. అందువలన స్వాతంత్య్ర కాంక్ష ఉన్నవాళ్లందరూ ఆ పార్టీలోనే తొలుతగా చేరారు. అయితే దాని సభ్యులలో ఏకాభిప్రాయం లేదు. బ్రిటిషు వారితో సానునయంగా వ్యవహరించి తెచ్చుకోవాలని కొందరంటే, లేదు కొట్లాడి తెచ్చుకోవాలని కొందరు అనేవాళ్లు. మితవాదులు, అతివాదులు అనే చీలిక ఉండేది. దీనితో బాటు, స్వాతంత్య్రం వచ్చాక ఎటువంటి పాలన ఉండాలి అనే విషయంపై కూడా భేదాభిప్రాయాలు ఉండేవి. కొందరు కాపిటలిజం అంటే, మరి కొందరు సోషలిజం అనేవారు, యింకొందరు కమ్యూనిజం అనేవారు. కాంగ్రెసు ప్రజల్లోకి చొచ్చుకుపోతున్న కొద్దీ, దాన్ని తమ మార్గానికి మళ్లించాలని వీరు ప్రయత్నించేవారు. కుదరకపోతే కాంగ్రెసులోంచి బయటకు వెళ్లిపోయేవారు. కొన్నాళ్లకు కాంగ్రెసు తన విధానాన్ని తమ ఆలోచనకు అనుకూలంగా మార్చుకుందని అనుకున్నపుడు మళ్లీ వచ్చి చేరేవారు. ఇవన్నీ చాలనట్లు వ్యక్తిగత అహంకారాలు, పదవీవ్యామోహాలు, పట్టుదలల కారణంగా పార్టీలు మారినవాళ్లున్నారు.

బ్రిటిషు హయాంలో రాజకీయ వ్యవహారాలు భూస్వాములు, పెట్టుబడిదారుల చేతుల్లోనే ఉండేవి. కాంగ్రెసు కారణంగా సాధారణ ప్రజలు కూడా రాజకీయాల్లోకి వచ్చారు. వారు భూసంస్కరణలు తెచ్చి, సంపదను అందరికీ పంచాలని, ధనికులపై పరిమితులు విధించాలని వాదించేవారు. దాంతో జమీందార్లకు కాంగ్రెసంటే భయం పట్టుకుంది. స్వాతంత్య్రం వస్తే వినాశనమే, బ్రిటిషు అధికారం ఉంటేనే మేలు అనుకుని వాళ్లు జస్టిస్‌ పార్టీ అని పెట్టుకుని, ఎన్నికలలో కాంగ్రెసును ఓడించాలని చూసేవారు. ఉత్తరాదిన ముస్లిం జమీందార్లు ముస్లిం లీగులో చేరి, కాంగ్రెసును అడ్డుకున్నారు. కాంగ్రెసు నాయకుల్లో అప్పట్లో బ్రాహ్మణులే ఎక్కువమంది ఉండేవారు. దక్షిణాదిలో బ్రాహ్మణులంటే పడని వర్గాల వారు కాంగ్రెసుకు వ్యతిరేకంగా జస్టిస్‌ పార్టీలో చేరారు. స్వాతంత్య్రం వచ్చాక దీని అస్తిత్వం పోయింది. గాంధీకి సోషలిజమంటే ఖాతరు లేదు కానీ నెహ్రూకు మక్కువ ఎక్కువ. పార్టీలో తను బలపడగానే 1956లో ఆవడి (తమిళనాడు)లో జరిగిన కాంగ్రెసు సభల్లో మన ధ్యేయం సోషలిజమే అని ప్రకటింపచేశాడు.

దాంతో పాత జస్టిస్‌ పార్టీ వారు, జమీందార్లు, మాజీ సంస్థానాధీశులు, పారిశ్రామిక వర్గాల వారు పూర్తి రైటిస్టు విధానాలతో 1959లో స్వతంత్ర పార్టీ అని పెట్టుకున్నారు. ఒకప్పుడు కాంగ్రెసు పార్టీలో ప్రధాన నాయకుడిగా వెలిగిన గాంధీ వియ్యంకుడు రాజాజీ యీ పార్టీకి వ్యవస్థాపకుడు. వీళ్లు రైతుల సంక్షేమం కోసం శ్రమిస్తున్నాం అని చెప్పుకుంటూ ధనిక రైతులను కూడగట్టేవారు. ఇలాటి సమయంలో కాంగ్రెసుకు అండగా నిలవాలంటూ ఆ పార్టీ నుంచి వెళ్లిపోయిన కొందరు సోషలిస్టులు వెనక్కి వచ్చి కాంగ్రెసులో చేరారు. కొందరు బయటే వుండిపోయారు. ఏవో రకమైన సిద్ధాంత విభేదాలతో పార్టీని చీల్చుకున్నారు. కమ్యూనిస్టులూ అంతే, మితవాదులుగా, అతివాదులుగా చీలిపోయారు. ఈ దేశరాజకీయాలన్నీ ఆంధ్రప్రదేశ్‌లోనూ ప్రతిబింబించాయి.

కమ్యూనిస్టులు కూడా కాంగ్రెసు ద్వారానే ఉద్యమంలోకి వచ్చారు. 1930లలో గాంధీ శాంతియుత విధానంతో స్వాతంత్య్రం రాదని, వచ్చినా అది భూస్వాములకు మేలు చేస్తుందని భావించి 1934లో ఆంధ్ర కమ్యూనిస్టు పార్టీ ఏర్పరచారు. తెలంగాణ నిజాం పాలనలో ఉండగా కాంగ్రెసు వారు, కమ్యూనిస్టులు కలిసి ఆంధ్రమహాసభ బ్యానర్‌ కింద నిజాంను వ్యతిరేకిస్తూ ఉద్యమించారు. 1945 తర్వాత విడిపోయారు. స్వాతంత్య్రం వచ్చాక, 1948లో నిజాంపై పోలీసు చర్య తర్వాత కాంగ్రెసు పరోక్షంగా అధికారంలోకి వచ్చేసింది. భూస్వాములంతా కాంగ్రెసు పార్టీలో చేరిపోయారు. కమ్యూనిస్టులు సాయుధ పోరాట బాట పట్టారు. అనేకమంది కార్యకర్తలను పోగొట్టుకుని 1951 సెప్టెంబరులో పోరాటాన్ని విరమించింది. ఈ పోరాటం తెలంగాణలో జరిగినా నడిపించినవారిలో ఆంధ్ర కమ్యూనిస్టులు ఎక్కువ.

1952లో తొలి సార్వత్రిక ఎన్నికలు జరిగాయి. ఉమ్మడి మద్రాసు రాష్ట్రంలోని ఆంధ్ర ప్రాంతంలో 140 అసెంబ్లీ స్థానాల్లో కమ్యూనిస్టులు 41 స్థానాల్లో, వారు బలపరచిన స్వతంత్రులు 8 స్థానాల్లో గెలిచారు. తెలంగాణలో 98 స్థానాల్లో కమ్యూనిస్టులు 36 చోట్ల కమ్యూనిస్టులు, వారు బలపరచిన స్వతంత్రులు గెలిచారు. తెలంగాణలో బూర్గుల నాయకత్వంలో కాంగ్రెసు ప్రభుత్వం ఏర్పడింది. 1953లో ఆంధ్ర విడిపోయాక మాజీ కాంగ్రెసు నాయకుడు ప్రకాశం కాంగ్రెసు మద్దతుతో ముఖ్యమంత్రి అయ్యారు కానీ 13 నెలల తర్వాత అవిశ్వాస తీర్మానం కారణంగా ఓడిపోయారు. 1955లో మధ్యంతర ఎన్నికలు జరిగాయి. కమ్యూనిస్టులు అధికారంలోకి వచ్చేస్తారని అందరూ అనుకున్నారు. వారికి వ్యతిరేకంగా అందరూ కలిశారు. చివరకు 196 స్థానాల్లో 15 వాటిల్లో మాత్రమే కమ్యూనిస్టులు గెలిచారు. కాంగ్రెసు కూడా సోషలిస్టు విధానాలను అమలు చేస్తానని అనడంతో మధ్యతరగతి ప్రజలు కమ్యూనిస్టుల కంటె కాంగ్రెసునే ఆదరించారు. బెజవాడ గోపాలరెడ్డి నాయకత్వాన కాంగ్రెసు ప్రభుత్వం ఏర్పడింది.

1956 లో ఆంధ్రప్రదేశ్‌ ఏర్పడింది. సంజీవరెడ్డి ముఖ్యమంత్రి అయ్యారు. 1957లో తెలంగాణలో మాత్రం ఎన్నికలు జరిగాయి. కమ్యూనిస్టులు 20 స్థానాల్లో మాత్రమే గెలిచారు. 1962లో రాష్ట్రమంతా ఎన్నికలు జరిగితే 51 స్థానాలు గెలిచారు. అక్కణ్నుంచి ఆ అంకె తగ్గుతూనే వచ్చింది. 1964లో కమ్యూనిస్టు పార్టీ రెండుగా చీలింది. ఆ తర్వాత నక్సలిజం వచ్చాక, లెక్కలేనన్ని ముక్కలైంది. దాంతో ఆంధ్ర రాజకీయాల్లో దాన్ని ఎవరూ పట్టించుకోవడం మానేశారు. 1978 అసెంబ్లీ ఎన్నికల పాటికి కాంగ్రెసు పార్టీ రెండుగా చీలింది - ఒకటి బ్రహ్మానంద రెడ్డి కాంగ్రెసు, దీని తరఫున వెంగళరావు ముఖ్యమంత్రి అభ్యర్థిగా పోటీ చేశారు. రెండో వర్గం ఇందిరా కాంగ్రెసు, దీని తరఫున చెన్నారెడ్డి ముఖ్యమంత్రి అభ్యర్థిగా పోటీ చేశారు. ఈ రెండూ కాకుండా 1977 ఎన్నికలలో కేంద్రంలో అధికారంలోకి వచ్చిన జనతా పార్టీ కూడా పోటీ చేసింది. కమ్యూనిస్టుల్లో సిపిఐ, రెడ్డి కాంగ్రెసుతో కలిసి పోటీ చేసి, 6 స్థానాలు గెలిచింది. సిపిఎం జనతాతో కలిసి పోటీ చేసి, 8 గెలిచింది.

1983 వచ్చేసరికి తెలుగుదేశం రంగంపైకి వచ్చింది. రెండు కమ్యూనిస్టు పార్టీలు కలిసి, టిడిపితో పొత్తు పెట్టుకోవడానికి ముందుకు వచ్చాయి. ఎన్టీయార్‌ కూడా స్వాగతించారు. అయితే సిపిఐ 60, సిపిఎం 30 అడగడంతో బేరం కుదరలేదు. ఎన్టీయార్‌ మేనకా గాంధీ ''సంజయ్‌ విచార్‌ మంచ్‌''కు 5 సీట్లు యిచ్చి వాళ్లతో పొత్తుతో ముందుకు వెళ్లారు. సిపిఎం 5, సిపిఐ 4 గెలిచాయి. అంటే వాళ్ల అసలు బలం అదన్నమాట. ఇప్పుడు యీ పార్టీలు పవన్‌ కళ్యాణ్‌ను ఎన్ని అడుగుతాయో, చివరకు ఏమవుతుందో తెరపై చూడాలి.

కాంగ్రెసులో సోషలిస్టు భావాలున్నవారు దానిలో నుంచి బయటకు వచ్చి పార్టీలు పెట్టుకున్నారని చెప్పాను కదా. 1952 తర్వాత జాతీయ స్థాయిలో సోషలిస్టు పార్టీ, కిసాన్‌ మజ్దూర్‌ ప్రజా పార్టీ కలిసి, ప్రజా సోషలిస్టు పార్టీ (పిఎస్పీ)గా ఆవిర్భవించింది. ప్రకాశం ఆ పార్టీ నాయకుడే. 1953లో కాంగ్రెసు వారు ముఖ్యమంత్రి పదవి యిస్తాననగానే ఆ పార్టీ నుంచి రాజీనామా చేసి, కాంగ్రెసు మద్దతుతో ముఖ్యమంత్రి అయ్యారు. పిఎస్పీ ఆంధ్ర శాఖ ''ప్రజాపార్టీ'' పేరుతో విడిపోయి ప్రకాశానికి మద్దతు యిచ్చింది. మంత్రివర్గం పడిపోయి, 1955లో మధ్యంతర ఎన్నికలలో కాంగ్రెసుతో, ఆచార్య రంగా గారి కృషిక్‌్‌ లోక్‌ పార్టీతో కలిసి యునైటెడ్‌ ఫ్రంట్‌ ఏర్పరచి అధికారం చేజిక్కించుకుంది.

1956లో సంజీవరెడ్డి ముఖ్యమంత్రి అయ్యాక యీ రెండు పార్టీల వారిలో ఎవరికీ మంత్రి పదవి యివ్వలేదు. ప్రజాపార్టీ విడిగా మనుగడ సాగించింది కానీ ఆ పార్టీ నాయకులు తెన్నేటి విశ్వనాథం గారు ఒక్కరే గెలుస్తూ వచ్చారు. 1971 తర్వాత అసెంబ్లీలో దానికి ప్రాతినిథ్యమే లేదు. ఇక కృషికార్‌ లోక్‌ పార్టీ విషయానికి వస్తే 1959లో ఆచార్య రంగా, గౌతు లచ్చన్న స్వతంత్ర పార్టీలో చేరిపోయి ఆ పార్టీని మూసేశారు.

మధ్య, ధనిక రైతులు, ఆచార్య రంగా అనుయాయులు ఆదరించిన స్వతంత్ర పార్టీ కూడా ఆంధ్రప్రదేశ్‌లో కొంతకాలం వెలిగింది. 1962లో 19 శాసనసభా స్థానాలను గెలుచుకుంది. 1967లో 29 స్థానాలు గెలిచి ప్రధాన ప్రతిపక్షమైంది. ఇందిరా గాంధీని పూర్తిగా వ్యతిరేకించి, పార్టీ ప్రజాదరణను కోల్పోయింది. 1971 పార్లమెంటు ఎన్నికలలో రంగా కూడా ఓడిపోయారు. మన రాష్ట్రంలో 9 స్థానాల్లో పోటీ చేసి అన్నిటా ఓడిపోయింది. దాంతో రంగా పార్టీ అధ్యక్షపదవికి రాజీనామా చేసి కాంగ్రెసులో చేరిపోయారు. 1974లో స్వతంత్ర పార్టీ చరణ్‌ సింగ్‌ నేతృత్వంలో ఏర్పడిన భారతీయ లోకదళ్‌లో కలిసిపోయింది. ఆంధ్ర యూనిట్‌లో కొందరు కాంగ్రెసులో చేరిపోయారు. 1977లో జనతా పార్టీ ఏర్పడినపుడు తక్కినవాళ్లంతా ఆ పార్టీలో చేరారు.

సోషలిస్టు పార్టీ తరఫున పివిజి రాజు (అశోకగజపతి రాజు తండ్రి) పెద్ద లీడరుగా ఉండేవారు. 1955 ఎన్నికలలో తన జిల్లాలో 9 స్థానాలను గెలిపించుకోగలిగారు. 1959లో కాంగ్రెసు నుంచి బయటకు వచ్చిన చెన్నారెడ్డితో చేతులు కలిపారు. కొన్నాళ్లకు కాంగ్రెసులో కలిసిపోయారు. 1967లో సంయుక్త సోషలిస్టు పార్టీ తరఫున బద్రీ విశాల్‌ ఒక్కరే నెగ్గారు. జనతా పార్టీ ఏర్పడ్డాక వీళ్లంతా దానిలో చేరారు. బిజెపికి పూర్వరూపమైన భారతీయ జనసంఘ్‌ 1962 ఎన్నికలలో 70 స్థానాల్లో పోటీ చేస్తే ఒక్కరు తప్ప తక్కినవారందరూ డిపాజిట్లు కోల్పోయారు. 1967లో మూడు అసెంబ్లీ స్థానాలు గెలిచారు కానీ 1972లో మళ్లీ ఒక్కటీ గెలవలేదు. 1977లో జనతాపార్టీ ఏర్పడినపుడు దానిలో యిది విలీనమై పోయింది.

రాష్ట్రంలో ప్రతిపక్షాల బలాబలాలు యిలా ఉంటూ వచ్చాయి. అధికార పక్షంగా ఉన్న కాంగ్రెసులో ఎప్పుడూ లుకలుకలు ఉంటూ ఉండేవి. నాయకుల మధ్య పేచీలతో కొందరు విడిగా వచ్చి పార్టీలు పెట్టడాలు, మళ్లీ కాంగ్రెసులో చేరిపోవడాలు జరుగుతూ ఉండేవి. వాటి గురించి వచ్చే వ్యాసంలో చెపుతాను. ఇక్కడ గ్రహించవలసినది ఏమిటంటే - కాంగ్రెసు పట్ల తెలుగు ప్రజల్లో వ్యతిరేకత ఉన్నా దాన్ని సరిగ్గా ఎన్‌క్యాష్‌ చేసుకోగల సత్తా ఏ ప్రతిపక్ష పార్టీకి లేకపోయింది. ఆ పని ఒక్క ఎన్టీయార్‌ వలననే సాధ్యమైంది. ఈ కొత్త పార్టీ కాంగ్రెసును ఓడించగలదు అనే నమ్మకాన్ని ప్రజల్లో కలిగించిన ఘనత ఆయనదే. ఆ నమ్మకాన్ని వేరెవ్వరూ కలిగించ లేకపోయారన్నది పై గణాంకాలు చూస్తే అర్థమౌతుంది. - ఎమ్బీయస్‌ ప్రసాద్‌ (జనవరి 2019)

2019 జనవరి ఎమ్బీయస్‌: ఈశాన్యంలో బిజెపి పట్ల వ్యతిరేకత

ఒకప్పుడు ఈశాన్య రాష్ట్రాలలో బిజెపికి కాలూనేందుకు చోటుండేది కాదు. అలాటిది, గత నాలుగేళ్లలో మోదీ, అమిత్‌ షాల వ్యూహంతో అక్కడ పాగా వేసి, కాంగ్రెసును తరిమి కొట్టగలిగింది. అయినా 2019 ఎన్నికలలో బిజెపికి ఈశాన్య రాష్ట్రాల్లో 25 పార్లమెంటు సీట్లలో 14 మాత్రమే వస్తాయని సి ఓటరు చేసిన సర్వే చెప్పింది. ఎందుకలా అంటే 'పౌరసత్వ బిల్లుపై ఆ రాష్ట్రాల ఆగ్రహం' అని సమాధానం చెప్పుకోవాలి. బిజెపితో పొత్తు పెట్టుకుని అధికారం పంచుకుంటున్న పార్టీలతో కలిపి పది ఈశాన్య ప్రాంతీయ పార్టీలు యీ మంగళవారం గువాహతిలో సమావేశమై బిల్లును వ్యతిరేకిస్తున్నామని ప్రకటించారు. ప్రస్తుతానికి యివి బిజెపితో బంధం తెంపుకునే ఉద్దేశాన్ని ప్రకటించలేదు. బిల్లుపై పునరాలోచన చేయమని మాత్రమే అడుగుతున్నాయి. దానికి బిజెపితో బిహార్‌లో పొత్తు పెట్టుకున్న జెడియు, మొన్నటిదాకా పొత్తు పెట్టుకున్న ఎజిపి కూడా హాజరయ్యాయి.

ఈ బిల్లు గురించి గతంలోనే రాశాను. అవి చదవని వారికి క్లుప్తంగా చెప్పాలంటే - దేశవిభజన అంటే 1947కి కాస్త ముందు నుంచి, అప్పటి తూర్పు పాకిస్తాన్‌ నుంచి మన ఈశాన్య రాష్ట్రాలకు జనాలు వలస రాసాగారు. మతకలహాల వలన బాధితులుగా కొద్దిమంది వస్తే, మెరుగైన అవకాశాల కోసం చాలామంది వచ్చారు. 1971లో బంగ్లాదేశ్‌ ఏర్పడ్డాక కూడా యీ వలసలు ఆగలేదు. ఇంకా పెరుగుతూ పోయాయి. వాళ్లను ఓటు బ్యాంకులుగా మార్చుకోవడం కోసం యీ రాష్ట్రాలలోని రాజకీయ నాయకులను వారికి రక్షణ కల్పించసాగారు, సౌకర్యాలు సమకూర్చసాగారు. స్థానిక భాష, సంస్కృతిని మింగేసేటంతగా వాళ్ల సంఖ్య పెరిగిపోయింది. ఉద్యోగ, ఉపాధి అవకాశాలు తగ్గిపోవడంతో స్థానికులు ఆందోళన చేయసాగారు. ఉద్యమాలు నడిపారు. వాళ్లకు హామీ లిచ్చినవారే కానీ, చిత్తశుద్ధిగా అక్రమ వలసదారులను తరిమివేసిన వారు లేకపోయారు. ఎన్నికలలో అది ఒక అంశంగా మారుతూ వచ్చింది. ఇదంతా కాంగ్రెసు చేసిన నిర్వాకమని, తాము అక్రమ వలసదారులను తరిమివేస్తామని ఆశలు కల్పించి బిజెపి ఆకట్టుకుంది.

తీరా అధికారంలోకి వచ్చాక, శాశ్వతమైన ఓటు బ్యాంకు సృష్టించుకోవడానికి యీ అక్రమ వలసదారులలో హిందువులకు శాశ్వతపౌరసత్వం యివ్వడానికి సమకట్టింది. దానికోసం సిటిజన్‌షిప్‌ (అమెండ్‌మెంట్‌) బిల్లు, 2016 అని తయారు చేసింది. దాని ప్రకారం బంగ్లాదేశ్‌, పాకిస్తాన్‌, అఫ్గనిస్తాన్‌లలో వివక్షతకు గురై బాధితులుగా భారతదేశానికి వచ్చిన హిందువులు, క్రైస్తవులు, పార్శీలు, శిఖ్కులు, బౌద్ధులు, జైనులకు పౌరసత్వం లభిస్తుంది. ఏదో ఎఫెక్ట్‌ కోసం యిన్ని పేర్లు రాసినా, సమస్యంతా బంగ్లాదేశ్‌ నుంచి వచ్చిన హిందువుల గురించే! బయటనుంచి వచ్చిన వారందరినీ మతంతో ప్రమేయం లేకుండా తరిమివేయాలని ఈశాన్య రాష్ట్రాల స్థానికుల డిమాండు. అబ్బే ముస్లిములనే తరిమివేద్దాం, హిందువులను ఉంచుకుందాం, వారికి పౌరసత్వం యిచ్చి సర్వహక్కులు యిద్దాం అని బిజెపి కేంద్ర నాయకుల స్టాండ్‌. ఇక్కడే ఘర్షణ వస్తోంది. కొందరు రాష్ట్ర బిజెపి నాయకులు కూడా స్థానిక పరిస్థితుల దృష్ట్యా కేంద్రంతో విభేదిస్తున్నారు. కాంగ్రెసును ఓడించడానికి బిజెపి ప్రాంతీయ పార్టీలతో పొత్తు పెట్టుకుంది. వారి కెవ్వరికీ యీ బిల్లు నచ్చటం లేదు. ప్రస్తుతం ఆ బిల్లు లోకసభలో జనవరి 8న పాస్‌ అయిపోయింది, యీ బజెట్‌ సెషన్‌లో రాజ్యసభలో పాస్‌ కావాలి.

ఈశాన్య రాష్ట్రాలన్నిటిలో విద్యార్థి సంఘాలు ఆందోళన చేపట్టి బంద్‌లు చేస్తున్నా అన్నిటి కంటె అసాంలో యీ రగడ ఎక్కువగా ఉంది. ఎందుకంటే బంగ్లాదేశ్‌ వలసదారుల గురించి ఆల్‌ అసాం స్టూడెంట్స్‌ యూనియన్‌ (ఆసు) 1980లలోనే ఉద్యమించింది, తర్వాతి రోజుల్లో అసాం గణ పరిషద్‌ (ఎజిపి)గా రాజకీయ పార్టీగా మారి పోరాడింది. హిందువైనా, ముస్లిమైనా బంగ్లాదేశ్‌ బెంగాలీల నందరినీ పంపించివేయడమే దాని లక్ష్యం. ఆసుకు చెందిన శర్వానంద సోనోవాల్‌ బిజెపిలో చేరి యిప్పుడు ముఖ్యమంత్రి అయ్యాడు. అప్పుడలా, యిప్పుడిలా ఏమిటీ మార్పు అని స్పీకరుతో సహా 6గురు బిజెపి ఎమ్మెల్యేలు అతన్ని నిలదీశారు. కానీ అతను మౌనాన్ని ఆశ్రయించాడు. కానీ అతని కాబినెట్‌లో ఫైనాన్స్‌ మంత్రిగా ఉన్న హిమంత విశ్వశర్మ స్పష్టంగా చెప్పేశాడు - ''ఈ బిల్లు వలన 8-9 లక్షల మంది హిందూ అక్రమ వలసదారులకు మేలు కలుగుతుంది. అసాంలో అలాటివారు 5 లక్షల మంది ఉన్నారు. వారు 17 నియోజకవర్గాల్లో బిజెపి అభ్యర్థులకు మేలు చేకూరుస్తారు'' అని.

అసలైన పౌరులెవరో తేల్చడానికి నేషనల్‌ రిజిస్టర్‌ ఆఫ్‌ సిటిజన్స్‌ (ఎన్‌ఆర్‌సి) అని గతేడాది జులైలో తయారుచేసిన జాబితాలో 31 లక్షలమంది పేర్లు ఎగిరిపోయాయి. వారిలో 20 లక్షల మంది హిందువులని ఆసు అంటుంది. ఈ బిల్లు అసామీయులను, బంగ్లాదేశ్‌ నుంచి వచ్చిన బెంగాలీలను విడగొట్టింది. బిల్లు పాస్‌ అయిన కొన్ని గంటల్లోనే బిజెపి అధికార ప్రతినిథి మెహదీ బోరా రాజీనామా చేశారు. అసమ్మతి తెలుపుతున్న బిజెపి నాయకులపై రాష్ట్ర బిజెపి షోకాజ్‌ నోటీసులు జారీ చేసింది కానీ రాష్ట్ర బిజెపి అధ్యక్షుడు రంజిత్‌ దాస్‌ మౌనంగా ఉన్నాడు. బిల్లు పాస్‌ ఐన మర్నాడే ప్రభుత్వంలో భాగస్వామిగా ఉన్న ముగ్గురు ఎజిపి మంత్రులు రాజీనామా చేశారు. ఆ మర్నాడే పోలీసులు బిల్లును వ్యతిరేకిస్తున్న అసామీ మేధావి డా. హీరేన్‌ గొహైన్‌పై ఏదో సాకు చూపి దేశద్రోహం కేసు పెట్టారు. దీనికి సర్వత్రా నిరసన వెలువడింది.

ఈ బిల్లు పట్ల అసామీయులు కోపంగా ఉన్నారని గ్రహించిన కేంద్ర బిజెపి ప్రభుత్వం 1985 నాటి అసాం ఒప్పందం అమలును సమీక్షించడానికి బెజ్‌బారువా అనే ఉన్నతాధికారి అధ్యక్షతన ఒక హైలెవెల్‌ కమిటీ వేసింది. అప్పటి కేంద్ర ప్రభుత్వానికి, అసాం ప్రభుత్వానికి కుదిరిన ఆ ఒప్పందంలో విదేశీయులందరినీ గుర్తించి, వెనక్కి పంపేస్తామని ఉంది. ఓ పక్క బిల్లు పాస్‌ చేయిస్తూ మరో పక్క దాని సమీక్ష చేయడంలో చిత్తశుద్ధి లేదని ఆ కమిటీ సభ్యులు సమావేశానికి రాలేదు. బిజెపి విడుదల చేసిన 'అసాం విజన్‌ డాక్యుమెంట్‌, 2016-2025'లో 1985 ఒప్పందాన్ని అక్షరాలా అమలు చేస్తామని మాటిచ్చిందని గుర్తు చేశారు. స్థానికులకు రిజర్వేషన్‌లు యిచ్చే ప్రతిపాదన పరిగణిస్తున్నామని ఫీలర్లు వదిలినా లాభం లేకపోయింది. నిస్సహాయుడైన చైర్మన్‌ తన పదవికి రాజీనామా చేశారు.

బిల్లు కారణంగా అసాం ఒక్కటే భారం మోయనక్కరలేదని, పౌరసత్వం పొందిన అక్రమ వలసదారులు దేశంలో ఎక్కడైనా నివసించవచ్చని, యావత్‌ భారతదేశం వారి భారం మోస్తుందని రాజనాథ్‌ సింగ్‌ పార్లమెంటులో ప్రకటన చేస్తూ అసామీలను ఊరడించబోయారు. కానీ భారమంతా తమపైనే పడుతుందనే భీతితో అసాం ప్రజలున్నారు. ఐదు లక్షల మంది అసాం ప్రభుత్వోద్యోగులు తాము నిరాహారదీక్ష చేస్తామని, అవసరమైతే మూకుమ్మడి రాజీనామాలు చేస్తామని హెచ్చరించారు.

ఇక ఈశాన్యభారతంలోని తక్కిన రాష్ట్రాలకు వస్తే - ఎన్‌డిఏ లో భాగస్వామి ఐన ఎన్‌పిపి (నేషనల్‌ పీపుల్స్‌ పార్టీ) పాలిస్తున్న మేఘాలయాలో కాన్రాడ్‌ సంగ్మా ప్రభుత్వం బిల్లును వ్యతిరేకిస్తూ కాబినెట్‌ తీర్మానం చేసింది. ఆ కాబినెట్‌లో ఉన్న ఏకైక బిజెపి మంత్రి కూడా బిల్లు తొందరపాటు చర్య అన్నాడు. రాజ్యసభలో బిల్లు పాస్‌ అయితే తాము ఎన్‌డిఏ నుండి వైదొలుగుతామని ఎన్‌పిపి అంటోంది.

బిల్లు పాస్‌ చేసిన రోజు త్రిపురలో విద్యార్థి సంఘాలు, యువకులు ఆందోళన చేశారు. త్రిపురలో బిజెపి సంకీర్ణ ప్రభుత్వంలో భాగస్వామిగా ఉన్న ఐపిఎఫ్‌టి (ఇండీజినస్‌ పీపల్‌ ఫ్రంట్‌ ఆఫ్‌ త్రిపుర) ఆందోళనకారులకు నైతికపరమైన మద్దతు యిస్తాం కానీ ఆందోళనలో పాల్గొనమని చెప్పింది. అది వైదొలగినా ప్రభుత్వానికి ముప్పు లేదు. బిజెపిలోని గిరిజన నాయకులు ఆందోళనకారులకు తమ మద్దతు ప్రకటించారు.

అరుణాచల్‌ ప్రదేశ్‌లో ముఖ్యమంత్రి పేమా ఖండూ బిల్లుకు అనుకూలంగానే మాట్లాడుతున్నాడు. కొంతమంది కావాలని గందరగోళాన్ని సృష్టిస్తున్నారన్నాడు. బహుశా అతని విసురు మాజీ ముఖ్యమంత్రి గెగాంగ్‌ అపాంగ్‌పై కావచ్చు, ఎందుకంటే అతను బిజెపి నుంచి రాజీనామా చేశాడు.

మణిపూర్‌లో బిజెపి సొంతంగా పాలిస్తోంది. స్థానికంగా వస్తున్న వ్యతిరేకత తట్టుకోలేక ఈ బిల్లు నుండి మణిపూర్‌కు మినహాయింపు యివ్వాలని కేంద్రాన్ని కోరింది - అది అమలులో అసాధ్యమని తెలిసినా, స్థానికుల కోపాన్ని చల్లార్చడానికి ప్రయత్నించింది. కానీ సఫలం కాకపోవడం చేత ముఖ్యమంత్రి బిరేన్‌ సింగ్‌ బిల్లును పునస్సమీక్షించాలని కేంద్రప్రభుత్వాన్ని బహిరంగంగా కోరాడు.

క్రైస్తవులు అధిక సంఖ్యలో ఉన్న మిజోరామ్‌లో అన్ని పార్టీల వారూ బిల్లును వ్యతిరేకించారు. అక్రమంగా వలస వచ్చిన క్రైస్తవులకు పౌరసత్వం యిస్తామని బిల్లులో ఉన్నా వారేమీ సంతోషించలేదు. బిల్లుకు వ్యతిరేకంగా రిపబ్లిక్‌ దినోత్సవ సభలను బహిష్కరించారు. పతాకావిష్కరణకు వెళ్లిన గవర్నరును ఖాళీ మైదానం వెక్కిరించింది. మిజోరాం ముఖ్యమంత్రి జోరాంతంగా మోదీని కలిసి బిల్లుకు తమ ప్రతిఘటన తెలిపారు.

నాగాలాండ్‌లో కూడా జనాభాలో క్రైస్తవులదే మెజారిటీ. దాని ముఖ్యమంత్రి నైఫ్యూ రియో బిల్లుపై పునరాలోచన చేయమంటూ మోదీకి ఉత్తరం రాశాడు. మంత్రివర్గంలో ఉన్న బిజెపి మంత్రులు కూడా బిల్లుకు వ్యతిరేకంగా ఓటు వేశారు. బిల్లును తమ రాష్ట్రంలో అమలు చేయమని ముఖ్యమంత్రి, చీఫ్‌ సెక్రటరీ ప్రకటించారు. ఎందుకంటే భారత పౌరసత్వం ఉన్నా ఆర్టికల్‌ 371 (ఎ) కింద నాగాలాండ్‌లో ఆస్తులు కొనడానికి వీలు లేదు.

వీరంతా యిలా వ్యవహరించడానికి కారణమేమిటి? 2019లో బిజెపి అధికారంలోకి వచ్చినా దాని మెజారిటీ తగ్గుతుందనీ, ముఖ్యంగా ఈశాన్య రాష్ట్రాలలో బలహీనపడుతుందని అనుకుంటున్నారు. ఎందుకంటే ఈశాన్యంలో సగానికి పైగా 14 సీట్లు అసాంలోనే ఉన్నాయి. అక్కడే దెబ్బ తగిలేట్లుంది. ఇప్పుడు బిజెపి వెనుక నిలిచి, స్థానికుల ఆగ్రహాన్ని మూటగట్టుకుని, రాజకీయంగా నష్టపోవడం దేనికని వారి ఆలోచన, అంటున్నారు పరిశీలకులు. - ఎమ్బీయస్‌ ప్రసాద్‌ (జనవరి 2019)

2019 ఫిబ్రవరి ఎమ్బీయస్‌: 15. ఎన్టీయార్‌కు ముందే రెడ్డిపాలనకు బ్రేక్‌

1983 పూర్వమున్న రాజకీయపరిస్థితి గురించి నేను యిస్తున్న వివరాలు కొందరికి సోదిలా తోచవచ్చు. ''బందిపోటు'' సినిమాలో హీరో ప్రజాదరణ పొందాడు అంటే దానికి నేపథ్యం ఏమిటో తెలుసుకోవాలి. కుంటి రాజు, కుటిలుడైన సేనాపతి, ప్రజాపీడన, దాన్ని ఎదిరిస్తూ సరైన, సమర్థుడైన నాయకుడి కోసం ఎదురుచూస్తున్న తిరుగుబాటుదారులు... వీళ్లందరి గురించి చెప్పకుండా హీరో అవతారపురుషుడిలా అవతరించాడు అని చెప్పడం అర్థరహితం. ప్రతి శక్తికి, ప్రతికూల శక్తి కూడా ఉంటుంది. రెండూ సమాంతరంగా నడుస్తూ పోటీ పడుతూంటాయి. 1983లో ఎన్టీయార్‌ అవతరించి కాంగ్రెసును భూస్థాపితం చేసేశాడు అని కవిత్వం చెప్పడం వీనులవిందుగానే ఉండవచ్చు. అలా అయితే ఆరేళ్లు తిరక్కుండా కాంగ్రెసు తన బలాన్ని 3.6 రెట్లు పెంచుకుని, టిడిపి బలాన్ని 37%కి ఎలా తగ్గించగలిగింది అనే ప్రశ్నకు సమాధానం ఎలా దొరుకుతుంది? అప్పటి పార్లమెంటు ఎన్నికలలో టిడిపి 42 స్థానాలకు గాను కేవలం 2 గెలిచింది. కాంగ్రెసుకు 39 వచ్చాయి. ఎన్టీయార్‌ స్వయంగా ఒక అసెంబ్లీ స్థానంలో ఓడిపోయారు. కానీ ఐదేళ్లలోనే 1994లో బ్రహ్మాండంగా గెలిచారు. పదేళ్ల విరామం తర్వాత కాంగ్రెసు 2004లో గెలిచి పదేళ్లు పాలించింది. అంటే కాంగ్రెసుకు, ప్రతిపక్షాలకు స్థిరమైన ఓటు బ్యాంకు కొంత వుందన్నమాట. ఏ స్థాయిలో ఉంది, అది పెరగడానికి, తరగడానికి కారణం ఏమిటి, ఆ సూత్రాన్ని పట్టుకోకుండా కేవలం గెలిచిన సీట్ల సంఖ్యతోనే భారీ తీర్మానాలు చేస్తే రాజకీయాలు అర్థం కావు.

ఇప్పుడు 1956లో ఆంధ్రప్రదేశ్‌ ఏర్పటినప్పటి నుంచి కాంగ్రెసు పార్టీ స్థితిగతుల గురించి చెప్పబోతున్నాను. 1955లో ఆంధ్రలో ఎన్నికలు జరిగాయి కాబట్టి 1957లో తెలంగాణ ప్రాంతంలో 105 సీట్లకు మాత్రమే ఎన్నికలు జరిగాయి. కాంగ్రెసు 47% ఓట్లతో 68సీట్లు గెలిచింది. కమ్యూనిస్టులు పీపుల్స్‌ డెమోక్రాటిక్‌ ఫ్రంట్‌ పేర 26% ఓట్లతో 22 స్థానాల్లో గెలిచారు. 1956 నవంబరు నుంచి ముఖ్యమంత్రిగా ఉన్న సంజీవరెడ్డి 1960 జనవరి వరకు కొనసాగారు. సంజీవరెడ్డికి పెద్ద అనుచరగణం ఉండేది. రాజకీయ శత్రువులూ ఉండేవారు. అల్లూరి సత్యనారాయణ రాజు వంటి మిత్రులు శత్రువులుగా కూడా మారారు. తర్వాతి కాలంలో వైయస్‌ రాజశేఖర రెడ్డిలా అప్పుడు చెన్నారెడ్డి ఉండేవారు. ఎవరు ముఖ్యమంత్రి ఐనా వారితో పేచీ పెట్టుకునేవారు. ఆయన మేనమామ, మావగారు అయిన కెవి రంగారెడ్డి ఆంధ్ర-తెలంగాణ విలీనానికే ఓ పట్టాన ఒప్పుకోలేదు.

ఈయనా ఆయన బాటలో కొంత నడిచాడు కానీ ఆంధ్రలో అనేకమంది అనుచరులను సంపాదించుకున్నాక, తెలంగాణ హక్కుల మాట ఎత్తేవాడు కాదు. కానీ రాజకీయంగా అవసరమైనప్పుడల్లా తెలంగాణకు అన్యాయం జరిగిందంటూ హోరెత్తించేవాడు. 1969లో ప్రత్యే తెలంగాణ ఉద్యమం నడిపినా, తను ముఖ్యమంత్రి అయ్యాక, 'అదంతా గతచరిత్ర' అనేశాడు. తననెవరైనా ప్రత్యేకవాది అంటే కోపగించుకునేవాడు. సంజీవరెడ్డి, బ్రహ్మానంద రెడ్డిలను ఎంత ఎదిరించినా 1978 వరకు ముఖ్యమంత్రి కాలేకపోయాడు. వాళ్లు ఎప్పటికప్పుడు యీయన కంటె పైయెత్తులు వేయగలిగారు. సంజీవరెడ్డి దాష్టీకం భరించలేక 1959లో చెన్నారెడ్డి, శ్రీకాకుళం నాయకుడు గౌతు లచ్చన్న, విజయనగరం నాయకుడు పివిజి రాజు, యితరులు కలిసి సోషలిస్టు డెమోక్రాటిక్‌ పార్టీ అని పెట్టారు కానీ సంజీవరెడ్డి పివిజి రాజును దాన్లోంచి విడిగా లాక్కుని రాగలిగాడు. చెన్నారెడ్డి, లచ్చన్న స్వతంత్ర పార్టీలో చేరవలసి వచ్చింది. కొన్నాళ్లకు చెన్నారెడ్డి కాంగ్రెసులో మళ్లీ చేరి, మళ్లీ బయటకు వెళ్లిపోయి, మళ్లీ చేరి.... చనిపోయేవరకూ యిది సాగింది.

సంజీవరెడ్డి అధికారాన్ని తన చేతిలో పెట్టుకోవడానికి గ్రూపు రాజకీయాలను ప్రోత్సహించారు. ఆంధ్ర-తెలంగాణ కాంగ్రెసు నాయకుల మధ్య కుదిరిన పెద్దమనుషుల ఒప్పందాన్ని (గుర్తించవలసిన అంశమేమిటంటే యిది రెండు రాష్ట్రాల మధ్య జరిగినది కాదు, కాంగ్రెసు పార్టీలో ఒక అంతర్గత ఒప్పందం, యితర పార్టీలతో ప్రమేయం లేదు, అందుకే ఉల్లంఘించినా అడిగేందుకు ఆస్కారం లేకుండా పోయింది) పట్టించుకోలేదు. ఉపముఖ్యమంత్రి పదవి కెవి రంగారెడ్డికి యివ్వలేదు. 'అది ఆరో వేలులాటిది. గతంలో నేనూ ఆ పదవిలో చేశానుగా, ఏ అధికారమూ ఉండదు' అనేశారు. ఈయన ధాష్టికం భరించలేక దిల్లీలో మొత్తుకోగా 1960లో కాంగ్రెసు జాతీయ అధ్యక్షుడిగా దిల్లీ రమ్మన్నారు. వస్తాను కానీ, యిక్కడ నా అనుయాయుడు, ప్రస్తుత ఫైనాన్సు మంత్రి బ్రహ్మానంద రెడ్డిని ముఖ్యమంత్రిని చేయండి అన్నాడీయన. అదేం కుదరదు నేను అవుతా అంటూ అల్లూరి ముందుకు వచ్చాడు. చివరకు దామోదరం సంజీవయ్య అనే సౌమ్యుణ్ని రాజీ అభ్యర్థిగా ముఖ్యమంత్రిని చేశారు.

సంజీవయ్య హరిజనుడు. విద్యాధికుడు, సాహిత్యాభిమాని. ఉమ్మడి మద్రాసు రాష్ట్రంలో రాజాజీ కాలం నుంచి మంత్రిగా పని చేశాడు. ఆయన 1960 జనవరిలో ముఖ్యమంత్రి అయి కెవి రంగారెడ్డిని ఉపముఖ్యమంత్రిని చేశాడు, బ్రహ్మానందరెడ్డిని ఫైనాన్సు శాఖలో కొనసాగించాడు. అల్లూరిని కాబినెట్‌లో చేర్చుకున్నారు. గతంలో సంజీవరెడ్డిని వ్యతిరేకించిన ఎసి సుబ్బారెడ్డి యీయన్నీ వ్యతిరేకించాడు. దిల్లీ నుంచి సంజీవరెడ్డి యిక్కడ బ్రహ్మానందరెడ్డి సాయంతో గ్రూపు రాజకీయాలు నడిపాడు. సంజీవయ్య వీటిని హ్యేండిల్‌ చేయలేకపోయారు. పైగా ఒక వివాదాస్పదమైన జిఓ తెచ్చి చిక్కుల్లో పడ్డారు. షెడ్యూల్‌ కులాలకు, తెగలకు రిజర్వ్‌ చేసిన ప్రభుత్వోద్యోగాల్లో ఒక్కోప్పుడు సరైన అభ్యర్థులు లేకపోతే వాటిని యితరులతో నింపి వ్యవహారం నడిపించేవారు. ఎక్కువమంది అభ్యర్థులు లభించినప్పుడు బ్యాక్‌లాగ్‌తో సహా ఆ కోటాను భర్తీ చేసేవారు. అలా చేయకూడదని, సరైన అభ్యర్థి దొరికేవరకూ ఆ ఖాళీని అలాగే ఉంచాలనీ సంజీవయ్య జీఓ పాస్‌ చేశారు. అలా అయితే పరిపాలన కుంటుపడుతుందని అగ్రవర్ణాల వారు గొడవపెట్టారు. దీనితో పాటు కొందరికి మేలు చేయాలని, యీయన సర్కారు జిల్లాలలోని సెట్టిబలిజలను, తెలంగాణలోని కాపులను బిసి జాబితాలో చేర్చారు. అది చెల్లదని హైకోర్టు కొట్టిపారేసింది. వాళ్లు ఆందోళన బాట పట్టారు.

ఇలా ఉండగానే 1962 అసెంబ్లీ ఎన్నికలు వచ్చాయి. 300 స్థానాలుంటే కాంగ్రెసుకు 47% ఓట్లు, 177 (59%) సీట్లు వచ్చాయి. కమ్యూనిస్టు పార్టీకి 20% ఓట్లు, 51 సీట్లు వచ్చాయి. స్వతంత్ర పార్టీకి 10% ఓట్లు, 22 సీట్లు వచ్చాయి. ఇక 51 మంది స్వతంత్రులు నెగ్గారు. ఈ స్వతంత్రుల్లో చాలామంది కాంగ్రెసు నుంచి బయటకు వచ్చిన అసంతృప్తులే. సంజీవయ్యకు రాజకీయాలు చేతకావని తోచి ఆయన్ను దిల్లీకి పార్టీ అధ్యక్షుడిగా రప్పించుకుని, దిల్లీ నుంచి సంజీవరెడ్డిని మళ్లీ రాష్ట్రానికి పంపారు. అలా 1962 మార్చి నుంచి మళ్లీ సంజీవరెడ్డి ముఖ్యమంత్రి అయ్యారు. ఈసారి పాలనలో ఆయన పాఠ్యపుస్తకాల ముద్రణను, ఆంధ్రప్రాంతంలో బస్సులను జాతీయం చేశారు. సిద్ధాంతపరంగా దాన్ని తప్పు పట్టలేం కానీ కర్నూలు జిల్లాకి చెందిన పిడతల రంగారెడ్డిపై కక్షతోనే అక్కణ్నుంచి మొదలుపెట్టారనే భావంతో సుప్రీం కోర్టు సంజీవరెడ్డికి వ్యతిరేకంగా వ్యాఖ్యలు చేసింది.

దాంతో ఆయన నైతిక కారణాలపై అంటూ తన పదవికి రాజీనామా చేశాడు. తన స్థానంలో అనుంగు సహచరుడు (తర్వాతి రోజుల్లో యిద్దరూ ప్రత్యర్థులయ్యారు) బ్రహ్మానందరెడ్డిని ముఖ్యమంత్రి చేసి, దిల్లీకి వెళ్లిపోయారు. అలా 1964 ఫిబ్రవరిలో ముఖ్యమంత్రి ఐన బ్రహ్మానందరెడ్డి 1971 సెప్టెంబరు వరకు పాలించారు. ఆయన మెత్తగా కనబడుతూనే రాజకీయంగా చాలా చాకచక్యంగా వ్యవహరించేవాడు. ప్రత్యర్థులకు ఎక్కడి కక్కడ చెక్‌ పెట్టేవాడు. ఆయన అధికారంలో ఉండగానే 1967 ఎన్నికలు వచ్చాయి.

ఆ పాటికి నెహ్రూ మరణించారు, ఉత్తరభారతంలో కాంగ్రెసు ప్రాభవం క్షీణించి, అనేక ప్రతిపక్షాలు పుంజుకున్నాయి. కానీ ఆంధ్రప్రదేశ్‌లో 287 సీట్లలో 165 (57%) సీట్లు, 45% ఓట్లు నిల్పుకోగలిగింది. కమ్యూనిస్టులు విడిపోయారు కాబట్టి 8% ఓట్లతో సిపిఐ 11, 8% ఓట్లతో సిపిఎం 9, 10% ఓట్లతో స్వతంత్ర పార్టీ 29 గెలుచుకుంది. స్వతంత్రులు 68 మంది గెలిచారు. వీళ్లలో చాలామంది కాంగ్రెసు అసంతృప్తులే కాబట్టి నెగ్గాక, 25 మంది జనకాంగ్రెస్‌ పేర సమీకృతమయ్యారు. ప్రజలు దాని పేరు గుర్తు పెట్టుకునే లోగానే అది కాంగ్రెసులో విలీనమైంది. తక్కిన స్వతంత్రులలో కూడా చాలామంది పదవుల కోసం అధికార పార్టీలో చేరిపోయేవారు. వీటివలన బ్రహ్మానంద రెడ్డి మరింత బలపడ్డారు.

ఇది సహించలేక కెవి రంగారెడ్డి, తెలంగాణ ప్రాంతపు కాంగ్రెసు నాయకులు తెలంగాణ కాంగ్రెసు అని 1969 జూన్‌లో ఏర్పాటు చేశారు. బ్రహ్మనంద రెడ్డిని తొలగించి, గవర్నరు పాలన పెట్టి, తెలంగాణ రాష్ట్రాన్ని ఏర్పాటు చేయాలని కాంగ్రెసు అధిష్టానాన్ని డిమాండు చేశారు. కానీ వారు పట్టించుకోలేదు. తెలంగాణ ప్రజా సమితి ప్రత్యేక తెలంగాణకై ఉద్యమించింది. ఉద్యమం నడిచే రోజుల్లో తెలంగాణకు చెందిన బ్రహ్మానందరెడ్డి వ్యతిరేక కాంగ్రెసు నాయకులు తెలంగాణ యునైటెడ్‌ ఫ్రంట్‌ పేర 30 మంది ప్రతిపక్షంగా వ్యవహరించారు కానీ ఇందిరా గాంధీ రాష్ట్రవిభజనను వ్యతిరేకించడంతో బ్రహ్మానంద రెడ్డిని ఏమీ చేయలేకపోయారు.

1964 నుంచి 67 వరకు కేంద్రమంత్రిగా, 67 నుంచి 69 వరకు లోకసభ స్పీకరుగా పని చేసిన సంజీవరెడ్డి, సిండికేట్‌ మద్దతుతో రాష్ట్రపతి పదవికి పోటీ పడ్డారు. ఇందిరా గాంధీ వివి గిరికి మద్దతిచ్చారు. సంజీవరెడ్డి ఓటమిపాలై రాజకీయ అజ్ఞాతవాసంలోకి వెళ్లిపోయారు. 8 ఏళ్ల తర్వాత బయటకు వచ్చి జనతాపార్టీలో చేరి, భారత రాష్ట్రపతి అయ్యారు. అందువలన 1967 నుంచి రాష్ట్ర రాజకీయాలలో ఆయన ప్రభావం తగ్గిపోతూ వచ్చింది.

ఇంతలో ఎన్నికల అక్రమాల కారణంగా ఆరేళ్లపాటు ఎన్నికలలో పాల్గొనకూడదని బహిష్కారానికి గురైన చెన్నారెడ్డి తన ఎన్నికల పిటిషన్‌ వెనుక బ్రహ్మానంద రెడ్డి ఉన్నారనే కోపంతో ఉద్యమంలో దిగి ఉధృతం చేశారు. 1971లో జరిగిన మధ్యంతర పార్లమెంటు ఎన్నికలలో తెలంగాణ ప్రాంతంలోని 14 లోకసభ స్థానాలలో 10 గెలిచింది. దేశమంతా ఇందిరా గాంధీ ప్రభంజనం వీచి, కాంగ్రెసు గెలిచినా, యిక్కడ మాత్రం యిలా జరగడంతో ఆమె చెన్నారెడ్డితో బేరాలాడి ఆ పార్టీని కాంగ్రెసులో విలీనం చేయించింది. 1974 లో చెన్నారెడ్డి యుపి గవర్నరుగా వెళ్లారు.

ఆ ఒప్పందంలో భాగంగానే బ్రహ్మానంద రెడ్డిని ముఖ్యమంత్రి పదవి నుంచి తప్పించి, దిల్లీ రప్పించి, ఆయన స్థానంలో తెలంగాణకు చెందిన వ్యక్తిని ముఖ్యమంత్రిగా వేశారు. 287 మంది ఎమ్మెల్యేలలో 220 (ఎన్నికలలో నెగ్గిన కాంగ్రెసు ఎమ్మేల్యేలు 165 మంది ఐతే యిప్పుడు 220 మంది ఉన్నారు, గమనించండి) మంది మద్దతు ఉన్నా బ్రహ్మానంద రెడ్డి పదవి వదులుకోవలసి వచ్చింది. ఆ విధంగా పివి నరసింహారావు 1971 సెప్టెంబరు నుంచి 1973 జనవరి వరకు ముఖ్యమంత్రిగా ఉన్నారు. ఆయన ఆధ్వర్యంలో 1972 అసెంబ్లీ ఎన్నికలు జరిగాయి. పివికి సొంతంగా బలమేమీ లేదు. బ్రహ్మానంద రెడ్డి వర్గం గానీ, చెన్నారెడ్డి వర్గం కానీ ఆయనకు సుముఖం కాదు. అంతా అధిష్టానం, సరిగ్గా చెప్పాలంటే ఇందిరా గాంధీ యిష్టప్రకారం నడిచింది.

ఇక్కడ నుంచి కాంగ్రెసు జాతీయ రాజకీయాల్లో మార్పు కూడా గమనించవచ్చు. నెహ్రూ హయాంలో ఏకచ్ఛత్రాధిపత్యం లేదు. ఆయన తనను తాను 'ఫస్ట్‌ ఎమాంగ్‌ ఈక్వల్స్‌' (సరిసమానుల్లో ప్రథముణ్ని) అని చెప్పుకునేవాడు. దానికి తగ్గట్టే ఆయనతో పాటు తక్కిన నాయకులు కూడా బలంగా ఉండేవారు. అనేక విషయాల్లో విభేదించారు. చర్చలు జరిపేవారు. నెహ్రూ మాట అనేక విషయాల్లో చెల్లేది కాదు. ముఖ్యంగా 1951లో కాంగ్రెసు అధ్యక్షుడిగా ఉన్న పురుషోత్తమ్‌దాస్‌ టాండన్‌తో నెహ్రూకి జగడం వచ్చినపుడు తన గురువైన కళా వెంకటరావు గారు టాండన్‌ను సమర్థించగా, శిష్యుడు సంజీవరెడ్డి నెహ్రూని సమర్థించారు.

అందువలన నెహ్రూ సంజీవరెడ్డిని సమర్థిస్తూ వచ్చారు. నెహ్రూ, శాస్త్రి హయాంలలో అన్ని రాష్ట్రాలలో బలమైన నాయకులుండేవారు. వారిలో కొందరు దిల్లీకి వెళ్లి, రాష్ట్రంలో తాము కమాండ్‌ చేసే బలంతో జాతీయ స్థాయిలో బలాబలాలను నిర్ధారించేవారు. ఇందిర తొలినాళ్లలో ఆమెను నియంత్రించబోయిన మొరార్జీ-కామరాజ్‌ వర్గంతో (సిండికేట్‌ అని పిలిచేవారు) సంజీవరెడ్డి చేతులు కలిపితే, అప్పటికే ఆయనకు విరోధిగా మారిన బ్రహ్మానంద రెడ్డి ఇందిరను సమర్థించేవారు.

1971 పార్లమెంటు ఎన్నికల తర్వాత ఇందిరకు దేశమంతా వ్యక్తిగతమైన ఖ్యాతి రావడంతో ఆమె యీ రాష్ట్రనాయకులందరినీ బలహీన పర్చాలని సంకల్పించింది. ప్రతి రాష్ట్రంలో బలంగా వున్న వర్గాలను కాకుండా వేరే వారికి పదవులు కట్టబెట్టి, వారు తనకు మాత్రమే విధేయులుగా ఉండేట్లు చూసుకుంది. అందువలననే 1971 తర్వాత కాంగ్రెసులో ఇందిర కుటుంబసభ్యులు తప్ప వేరెవరికీ జాతీయ స్థాయిలో గుర్తింపు లేకుండా పోయింది. ఎవరైనా ఏ రాష్ట్రంలోనైనా బలపడుతున్నారని తోచగానే, వెంటనే అసమ్మతి వర్గాన్ని ఎగదోసేది. ఆ విధంగా అధికారంలో ఉన్నవారు, అసమ్మతీయులు యిద్దరూ అధిష్టానం చేతిలో ఉండేవారు.

రాష్ట్రనాయకుడికి కంటికి కునుకు ఉండేది కాదు, ఏ క్షణంలో గద్దె దిగమంటారో తెలియదు. వాళ్ల మీద నిరంతరం పితూరీలు వెళుతూ ఉండేవి. దేశం మొత్తం మీద తను తప్ప వేరెవ్వరూ బలంగా ఉండకుండా ఇందిరా గాంధీ తీసుకున్న చర్యల ఫలితంగా మనకు దేశంలో చెప్పుకోదగ్గ నాయకుడంటూ ఎవరూ లేకుండా పోయారు. కాంగ్రెసుకు ప్రత్యామ్నాయంగా అధికారంలోకి వచ్చిన ప్రతిపక్షాలు తమలో తాము కలహించుకుంటూ, ప్రజలు మళ్లీమళ్లీ కాంగ్రెసునే శరణు వేడేటట్లు చేశాయి.

1971 తర్వాత ఇందిర అనేక రాష్ట్రాలలో కులసమీకరణాలను తారుమారు చేయడానికి ముఖ్యమంత్రులను మార్చేసింది. ఆంధ్రప్రదేశ్‌లో రెడ్లు 1956 నుంచి పాలిస్తున్నారు కాబట్టి తీసేసి బ్రాహ్మణుణ్ని పెట్టింది. యుపిలో కమలాపతి త్రిపాఠీ, బిహార్‌లో జగన్నాథ్‌ మిశ్రా, ఒడిశాలో నందిని శతపథి, బిహార్‌లో కేదార్‌ పాండే అనే బ్రాహ్మణులను ముఖ్యమంత్రులను చేసింది. ఇదంతా బ్రాహ్మణాభిమానం అనుకోనక్కరలేదు. అక్కడ రాజకీయంగా చురుగ్గా ఉన్న కులాలను తప్పించడమే లక్ష్యం. కర్ణాటకలో లింగాయతులు పాలిస్తూ వచ్చారు కాబట్టి దేవరాజ్‌ అరసు అనే బిసిని ముఖ్యమంత్రిగా చేసింది.

రాజస్థాన్‌లో ఠాకూర్లది ప్రాబల్యం కాబట్టి బర్కతుల్లా ఖాన్‌ అనే ముస్లిమును చేసింది. బిహార్‌లో కేదార్‌ పాండేని తప్పించినపుడు అబ్దుల్‌ గఫూర్‌ అనే ముస్లిమును ముఖ్యమంత్రిగా చేసింది. మహారాష్ట్రలో మరాఠాలది ప్రాబల్యం కాబట్టి వసంత్‌ నాయక్‌ అనే బంజారా కులస్తుణ్ని కొనసాగించింది. పంజాబ్‌లో అకాలీ దళ్‌ను ఎదుర్కోవాలి కాబట్టి ఒక సిఖ్కునే ఎంచుకోవాలి. దానికై జైల్‌ సింగ్‌ అనే అనామకుణ్ని ముఖ్యమంత్రి చేసింది. తర్వాతి రోజుల్లో ఆంధ్రప్రదేశ్‌ రాజకీయాల్లో కులం పోషించిన పాత్ర చర్చకు వస్తుంది కాబట్టి యిక్కడ కులప్రస్తావన చేస్తున్నాను.

(ఫోటో - ఇందిరా గాంధీ రాష్ట్రానికి వచ్చినపుడు రిసీవ్‌ చేసుకుంటున్న ముఖ్యమంత్రి పివి, గవర్నరు ఖండూభాయ్‌ దేశాయ్‌)

- ఎమ్బీయస్‌ ప్రసాద్‌ (ఫిబ్రవరి 2019)

2019 ఫిబ్రవరి ఎమ్బీయస్‌: 16. ఎన్టీయార్‌ వల్లే కమ్మవారు వెలిగారా?

చాలామంది సాధారణంగా వేసే ప్రశ్న యిది. కొందరు తమకు తామే సమాధానం కూడా చెప్పేసుకుంటూ ఉంటారు, ఔను అని. సినీరంగంలో కాని, రాజకీయరంగంలో కాని ఎన్టీయార్‌ వచ్చేదాకా కమ్మలకు ఏ ప్రాధాన్యతా లేదని, ఎన్టీయార్‌ కులాభిమానం వలననే వాళ్లు పైకి వచ్చారని అనుకుంటారు వాళ్లు. కొంతమంది యింకా ముందుకు వెళ్లి అసలు వాళ్లు ధనికులైనదే తెలుగుదేశం హయాం వచ్చాక అనుకుంటారు. తెలుగునాట కమ్మలు అనేక రంగాల్లో ఎప్పణ్నుంచో దూసుకుపోతూ వచ్చారు. విద్య, ఉద్యోగాలలో బ్రాహ్మణులతో, వ్యవసాయంలో రెడ్లతో, వ్యాపారంలో వైశ్యులతో, చొరవ, తెగింపులలో కాపులతో - యిలా అందరితో పోటీ పడుతూ, వేరే ప్రాంతాలకు విస్తరిస్తూ చొచ్చుకుపోయారు. ఎంటర్‌ప్రెనార్‌షిప్‌లో వారిది అందె వేసిన చేయి. శతాబ్దాల క్రితమే వాళ్లు తమిళనాడులో కూడా పాతుకుపోయి వర్ధిల్లారు. భూములు ఎక్కడ చవకగా దొరికితే అక్కడకు వెళ్లి కొని, వ్యవసాయం చేస్తూ నిలదొక్కుకున్నారు. సినిమా రంగంలో ఎన్టీయార్‌ అడుగు పెట్టడానికి ముందే ఎల్వీ ప్రసాద్‌, చక్రపాణి, కెయస్‌ ప్రకాశరావు, గూడవల్లి రామబ్రహ్మం వంటి కమ్మలు స్థిరపడి వున్నారు. ఇవన్నీ విస్మరిస్తే ఎలా?

ఇక రాజకీయాలకు వస్తే ఎన్టీయార్‌ వచ్చేవరకు మనకు కమ్మ ముఖ్యమంత్రి లేడన్నమాట వాస్తవమే. అంతమాత్రం చేత కమ్మలు రాజకీయాల్లో లేరని అనగలమా? ఆ మాటకు వస్తే యిప్పటివరకు కాపు ముఖ్యమంత్రి రాలేదు. మరి వాళ్లు రాజకీయాల్లో లేరా? జరిగినదేమిటంటే - కమ్మలలో కొందరు రాజకీయ ప్రముఖులు కాంగ్రెసుకు దూరంగా ఉన్నారు. కొంతకాలం జస్టిస్‌ పార్టీ, మరి కొంతకాలం కమ్యూనిజం, యింకొంతకాలం ఎన్‌జి రంగాగారి కృషికార్‌, స్వతంత్ర యిత్యాది పార్టీలు - యిలా ప్రయోగాలు చేశారు. నిజానికి యివేమీ వాళ్ల ఒంటికి పడలేదు. కొందరు నాయకుల విషయంలో ఐతే వారు ప్రవచించే కమ్యూనిజం, సహజమైన భూస్వామ్య లక్షణం రెండు పొసగలేదు. మురారి గారు తన ఆత్మకథ ''నవ్విపోదురు గాక..'' లో యీ వైరుధ్యాన్ని బాగా పట్టుకుని తెలియచెప్పారు. ఆంధ్ర రాష్ట్రం విడిగా ఉండగా కృష్ణా, గుంటూరు జిల్లాలలో కమ్యూనిస్టు ఉద్యమం జోరుగా సాగడానికి కారణం కమ్మల మద్దతే. అక్కడే బెంగాల్‌ విప్లవనాయకుల పేర్లు బెనర్జీ, చటర్జీ, బోసు వినబడతాయి.

ఆంధ్రప్రదేశ్‌ ఏర్పడ్డాక, తెలంగాణ రాష్ట్రం కలవడంతో మొత్తం రాష్ట్రం మీద చూస్తే కమ్యూనిస్టు ప్రభావం తగ్గుముఖం పట్టింది. 1952లో ఆంధ్రలో కమ్యూనిస్టులు 35% సీట్లు తెచ్చుకోగా, 1962లో ఆంధ్రప్రదేశ్‌లో 17% సీట్లు మాత్రమే తెచ్చుకోగలిగారు. పైగా ఆ తర్వాత కమ్యూనిస్టులు చీలిపోయారు కూడా. ఈ లోగా రెడ్లలో చాలామంది కాంగ్రెసునే అంటిపెట్టుకుని లాభపడ్డారు. ఆ విషయం గ్రహింపుకి వచ్చేసరికి, యితర కులాల వాళ్లు కూడా కాంగ్రెసువైపే మొగ్గు చూపారు. కాంగ్రెసుపైకి సామ్యవాదం పేరు చెప్పినా, దళితకులాలకు, మైనారిటీలకు మేలు చేస్తామని చెప్పుకున్నా ఆచరణలో అది యథాతథ పార్టీ అని, పెట్టుబడిదారులకే, అగ్రకులాలకే మేలు చేస్తుందని వీరర్థం చేసుకున్నారు. అందువలన కమ్మలు కూడా కాంగ్రెసులో బాగానే చేరారు. కాంట్రాక్టులు అవీ తెచ్చుకున్నారు. వ్యాపారాలు చేశారు, పదవులు సంపాదించుకున్నారు, పైకి వచ్చారు. కాంగ్రెసు పాలనలో రెడ్లు బాగుపడ్డారని, టిడిపి పాలనలో కమ్మలు బాగుపడ్డారని జనరల్‌గా అనేస్తారు కానీ డబ్బున్నవాళ్లకి ఎవరి పాలనలోనైనా పనులు జరుగుతూనే ఉంటాయి. 1983లో టిడిపి అధికారంలోకి వచ్చేవరకు కమ్మలు ఎమ్మెల్యేలు, ఎంపీలు కాలేదా? రాష్ట్రంలో, కేంద్రంలో మంత్రులు కాలేదా?

ఇందిరా గాంధీ అధికారంలో నిలదొక్కుకున్నాక ప్రతి రాష్ట్రంలో రాజకీయ సమీకరణాలను మార్చేసిందని రాశా కదా. ఆంధ్రప్రదేశ్‌లో రెడ్డి, కమ్మ కులాలు భూస్వాములుగా, వ్యాపారస్తులుగా బలపడడమే కాక రాజకీయంగా పలుకుబడి సంపాదించి మోతుబర్లుగా ఉన్నారని గ్రహించిందామె. వీళ్లు తన వెంటే ఎప్పుడూ వుంటారన్న నమ్మకం లేదు. అందువలన వారి ప్రాభవాన్ని తగ్గించి, యితర కులాలలను, బిసిలను, ఎస్సీలను, మైనారిటీలను, డబ్బు లేనివారిని రాజకీయంగా పైకి తీసుకుని వచ్చి, వాళ్లు తనకు ఎప్పటికీ విధేయులుగా వుండేట్లు చూసుకుందా మనుకుంది. (తర్వాతి రోజుల్లో ఎన్టీయార్‌ బిసిలతో యిదే ప్రయోగం చేశారు) 1972 అసెంబ్లీ ఎన్నికలలో యీ ప్రయోగాన్ని అమలు చేద్దామనుకుంది. ఏ బలమూ లేని బ్రాహ్మణుణ్ని ముఖ్యమంత్రిగా పెట్టడంతో బాటు, పార్టీ రాష్ట్ర అధ్యక్షుడిగా మహమ్మద్‌ ఇస్మాయిల్‌ అనే కాకినాడ ముస్లిముని నియమించింది. బిసి నాయకుడిగా పేరుబడిన టి. అంజయ్యను (ఈయన ముఖ్యమంత్రయ్యాక తను 'రెడ్డి'నని, కానీ బిసిలకు దత్తు పోయానని చెప్పుకున్నాడు) ఉపాధ్యక్షుడిగా పెట్టింది.

15 మందితో ఎన్నికల కమిటీ పెట్టింది. బ్రహ్మానంద రెడ్డి, అతని అనుచరుడు విజయభాస్కరరెడ్డిలకు యీ కమిటీలో స్థానం యివ్వలేదు. 1967లో రెడ్లకు 69 సీట్లు కేటాయించగా యీసారి 47 మాత్రమే యిచ్చారు. అలాగే కమ్మలకు 47 సీట్ల నుంచి 29కి తగ్గించారు. తక్కిన అగ్రవర్ణాలకు గతంలో 53 యిస్తే యీసారి 49 మాత్రమే యిచ్చారు. మొత్తం సీట్లలో యీ మూడు వర్గాలకు కలిపి 46% యిచ్చారు. ఇక బిసిలకు 64, మైనారిటీలకు 20, తక్కినవి ఎస్సీ, ఎస్టీలకు యిస్తూ మొత్తంలో 30 మంది మహిళలు ఉండేట్లు చూశారు. 230 మంది సిటింగ్‌ ఎమ్మెల్యేలలో 116 మందికి మాత్రమే టిక్కెట్లు యిచ్చారు. దెబ్బకి 14 మంది మాజీ ఎమ్మెల్యేలతో సహా 200 మంది అసంతృప్త కాంగ్రెసు వాదులు ఎన్నికలలో తిరుగుబాటు అభ్యర్థులుగా నిలబడ్డారు. దాంతో 97 మందిని సస్పెండు చేశారు. 300 మందిని పార్టీలోంచి తీసేశారు. అలా సస్పెండైన వారిలో జలగం వెంగళరావు, బ్రహ్మానంద రెడ్డి సోదరుడు కాసు వెంగళరెడ్డి కూడా ఉన్నారు.

ఎన్నికలలో ఇందిరా ప్రభంజనం వీచింది. కులంతో, అభ్యర్థితో ప్రమేయం లేకుండా ఆమె నిలబెట్టిన వాళ్లంతా గెలిచారు. 287 స్థానాలుంటే కాంగ్రెసు 219 (76%), 52% ఓట్లు గెలిచింది. దాని మిత్రపక్షమైన సిపిఐకు 6% ఓట్లు, 7 సీట్లు. దాన్ని వ్యతిరేకించిన సిపిఎంకు 3% ఓట్లు, 1 సీటు. స్వతంత్రులు 57. స్వతంత్ర పార్టీకి రెండు సీట్లే. 26 మంది మహిళలు, 10 మంది ముస్లిములు గెలిచారు. దీనికి కారణం - వెనుకబడిన వర్గాలు, కులాలు, బలహీనవర్గాలు ఇందిర 'గరీబీ హటావో' నినాదాన్ని నమ్మి, ఆరాధించి, ఆమె వెంట నిలిచారు. ఓట్లు కురిపించారు. భూస్వామి, ధనికవర్గాల వారే ఆమెకు వ్యతిరేకంగా నిలబడ్డారని, ఆమెకు బలాన్ని అందించి, వారిని అదుపు చేయాలని వాళ్లు కోరుకున్నారు, సాధించారు.

1983 నాటి ఎన్టీయార్‌ నాటి రాజకీయాల గురించి చెప్తానంటూ 1972 నాటి రాజకీయాల గురించి యింత విపులంగా ఎందుకు చెప్తున్నా ననుకుంటున్నారా? ఆంధ్రలో తెలుగుదేశం ఆవిర్భవించాక ఏ వర్గాలు దాని వెనుక నిలిచి కాంగ్రెసుపై, సరిగ్గా చెప్పాలంటే ఇందిరపై కసి తీర్చుకున్నాయో చెప్పడానికే యిదంతా. ఇది తెలుసుకోకుండా, కేవలం ముఖ్యమంత్రులను మార్చారనో, తెలుగువాడి ఆత్మాభిమానం దెబ్బ తిందనో, ఎన్టీయార్‌ సాక్షాత్తూ కృష్ణుడే అని వెర్రి జనాలు నమ్మారనో తీర్మానాలు చేసేస్తే సరియైన చిత్రం గోచరించదు. ఎన్నికల తర్వాత కొందరు పివిని తీసేయాలని పట్టుబట్టారు కానీ ఇందిర వాళ్లను అదలించి నోరు నొక్కారు. ఎందుకంటే ఆమె ఎజెండా యింకా ఉంది. ఆంధ్రప్రదేశ్‌లో భూస్వామి వర్గాలను రాజకీయంగా దెబ్బ తీస్తే సరిపోదని, ఆర్థికంగా కూడా దెబ్బ తీస్తే కానీ అణగరని ఆమె భావించారు. అందుకే దేశంలో తక్కిన చోట్ల చేయకపోయినా ఆంధ్రలో భూసంస్కరణలు అమలు చేయాలనే నిర్ణయం తీసుకున్నారు.

పివి కాక మరొక ముఖ్యమంత్రైతే అది రాజకీయంగా అది రిస్కని అడ్డుపడేవారు. కానీ పివికి అలా అడ్డుపడేటంత స్తోమత లేదు. పైగా ఆయన సిద్ధాంతరీత్యా యీ సంస్కరణలకు అనుకూలుడు. అందువలన సరేనన్నాడు. 1972 సెప్టెంబరులో భూసంస్కరణల బిల్లు పాసయింది. అంతకు ముందు జులైలో అర్బన్‌ లాండ్‌ సీలింగ్‌ చట్టం వచ్చింది. రెడ్డి, కమ్మ, క్షత్రియ వంటి భూస్వామ్య కులాలన్నీ పివిపై, ఇందిరపై పగబట్టాయి. బుద్ధి చెప్పడానికి సిద్ధమయ్యాయి. పివి ఆదర్శం మంచిదే కానీ, దాన్ని అమలు చేయడానికి, యీ శక్తులను ఎదుర్కొనడానికి తగిన రాజకీయ శక్తి ఆయనకి లేకపోయింది. పైగా తన ప్రతిక్షకులకు ఆయనే స్వయంగా ఒక ఆయుధాన్ని అందించారు. తెలంగాణలో స్థానికులకు రిజర్వేషన్‌ కల్పించే ముల్కీ నిబంధనలపై కేసు సుప్రీంకోర్టులో నలుగుతోంది. ముల్కీ నిబంధనలు చెల్లుతాయని కోర్టు తీర్పు రాగానే పివి హర్షం ప్రకటిస్తూ 'ముల్కీ సమస్యకు యిదే తుది పరిష్కారం' అన్నారు.

అది ఆంధ్ర ప్రాంతపు భూస్వామ్య వర్గాలకు అందివచ్చింది. భూ సంస్కరణలు వచ్చిన నెలలోపే పివి తెలంగాణ పక్షపాతి అని ఆరోపిస్తూ విద్యార్థుల ఉద్యమం ప్రారంభమైంది. పివి ఏలూరులో ఒక సభకు వస్తే అవమానించి పంపించారు. అక్టోబరు 24 నుంచి ఎన్‌జిఓలు సమ్మె మొదలుపెట్టారు. మొదట్లో ముల్కీ రద్దు, లేదా రాష్ట్ర విభజన అన్నారు. తర్వాత్తర్వాత రాష్ట్ర విభజన తప్పనిసరి అన్నారు. 1972 చివరకు వచ్చేసరికి జై ఆంధ్ర ఉద్యమం పరాకాష్టకు చేరింది. పివి పంచాయితీ రాజ్‌, జిల్లా పరిషత్తులు రద్దు చేయడానికి సమకట్టడం వలన స్థానిక కాంగ్రెసు నాయకులందరూ ఆయనపై కత్తి కట్టారు. ఇందిర రాష్ట్రవిభజన ససేమిరా కుదరదన్నారు. ఇక్కడ తమాషా ఏమిటంటే జై ఆంధ్ర ఉద్యమాన్ని నడిపించినది, ఎదిరించినదీ కూడా కాంగ్రెసు నాయకులే. అటూయిటూ వాళ్లే.

సంస్కరణల ప్లాను ఇందిరదే ఐనా, అమలు చేసినది పివి కాబట్టి, ఆయనను ముఖ్యమంత్రిగా తీసేయాలని ఆంధ్ర కాంగ్రెసు నాయకులు, భూస్వామ్యవర్గాలు పట్టుబట్టాయి. భవిష్యత్తులో యిక ఏ ముఖ్యమంత్రీ యింతటి తీవ్రనిర్ణయాలు తీసుకోకుండా చేయాలని ప్రయత్నం కాబోలు. నిజంగా ఆ తర్వాత ఆ వర్గాల జోలికి ఎవరూ వెళ్లలేదు - ఉద్యోగుల విషయంలో తీవ్రనిర్ణయాలు తీసుకున్నారు, కొన్ని సందర్భాలలో కొన్ని వ్యాపారవర్గాల పట్ల తీసుకున్నారు తప్ప! భూసంస్కరణలు నామమాత్రంగా మిగిలాయి. 1973 జనవరిలో పివిని ముఖ్యమంత్రిగా తీసివేసి, గవర్నరు పాలన పెట్టడంతో యీ భూస్వామి వర్గాలు క్రమేపీ చల్లారాయి. కాంగ్రెసు వాళ్లకి లోపల్లోపల బేరాలు కుదిరిపోయాయి. ఆరుసూత్రాల పథకం అని పెట్టి ఉద్యమాన్ని నీరు కార్చేశారు. ఉద్యమానికి విరాళాలు యిచ్చేవారు లేకపోయారు. 1973 ఫిబ్రవరిలో కమ్మ కులస్తుడైన కొత్త రఘురామయ్యను కేంద్ర కాబినెట్‌లోకి ఇందిర తీసుకోవడంతో కృష్ణా, గుంటూరు జిల్లాలలో ఉద్యమం ఉధృతి తగ్గింది. అప్పటిదాకా ఉద్యమానికి మద్దతిచ్చిన ఎన్‌జి రంగా అనుయాయులు కూడా ఇందిరను సమర్థించ సాగారు. 1973 ఏప్రిల్‌ నాటికి ఉద్యమం నామమాత్రంగా మిగిలింది.

గవర్నరు పాలన 11 నెలలు గడిచాక, పివి స్థానంలో మరో ముఖ్యమంత్రిని నియమించ వలసిన అవసరం వచ్చింది. తెలంగాణ వ్యక్తి పదవీకాలం పూర్తి కాలేదు కాబట్టి, యింకో తెలంగాణ నాయకుడికే అధికారం యివ్వాలి. రెడ్డి లేదా కమ్మ పాలన తెచ్చే ఉద్దేశం ఇందిరకు లేదు. అందువలన వాళ్లిద్దరూ కాకుండా వెలమ కులానికి చెందిన జలగం వెంగళరావుకి యిచ్చారు. రెడ్డి కాడు కాబట్టి కమ్మలు వెంగళరావుకి అండగా నిలిచారు. వెంగళరావు 1973 డిసెంబరులో అధికారంలోకి వచ్చి 1978 మార్చి వరకు పాలించారు. ఈయన అందరికీ ఆప్తుడిగానే మెలిగాడు. పెద్దగా అసమ్మతిని ఎదుర్కోలేదు కూడా. ఎందుకంటే బ్రహ్మానందరెడ్డి కేంద్రమంత్రి అయిపోయారు. చెన్నారెడ్డి యుపి గవర్నరుగా వెళ్లిపోయారు. అయితే పివి మాత్రం కేంద్రమంత్రిగా వెళ్లి ఇందిరకు సన్నిహితుడిగా మెలగుతూ, వెంగళరావుకు వ్యతిరేకంగా పని చేసిన బసిరెడ్డిని ప్రోత్సహిస్తూ ఉండేవారు. ఏది ఏమైనా 1975 జూన్‌లో ఎమర్జన్సీ విధించడంతో, వెంగళరావుకి ముప్పు లేకుండా పోయింది. ఉత్తరాదితో పోలిస్తే ఎమర్జన్సీ అత్యాచారాలు ఆంధ్రలో తక్కువే జరిగాయి.

1977లో ఎమర్జన్సీ ఎత్తివేసి ఎన్నికలకు వెళితే జనతా పార్టీ ఉత్తరాదిన బ్రహ్మాండమైన విజయం సాధించింది. దాంతో యిక్కడ కూడా జనతా పార్టీ వెలిసింది. ఇందిర కారణంగానే కాంగ్రెసు పార్టీ ఘోరంగా ఓడిపోయిందంటూ ఆమెను పార్టీలోంచి బహిష్కరించారు. పార్టీ చీలింది. బ్రహ్మానంద రెడ్డి అధ్యక్షుడిగా కాంగ్రెసు (ఆర్‌) అనే పార్టీ ఏర్పడితే వెంగళరావు దానిలో చేరారు. ఇందిర తను అధ్యక్షురాలిగా కాంగ్రెసు (ఐ) ఏర్పరిస్తే గవర్నరుగా పదవి పోయిన చెన్నారెడ్డి వచ్చి ఆ పార్టీ రాష్ట్ర అధ్యక్షుడిగా అయ్యారు. 1978 అసెంబ్లీ ఎన్నికలలో ఈ కాంగ్రెసు (ఆర్‌), కాంగ్రెసు (ఐ), జనతా పార్టీ పోటీ పడ్డాయి. (ఫోటో - జలగం వెంగళరావు)

- ఎమ్బీయస్‌ ప్రసాద్‌ (ఫిబ్రవరి 2019)

2019 ఫిబ్రవరి ఎమ్బీయస్‌: 17. ఎన్టీయార్‌కు దోహదపడిన ఆంధ్రరాజకీయాలు

కాంగ్రెసులోని ముఠా రాజకీయాల గురించి నేను రాస్తున్నది చదివి ఒక పాఠకుడు రెడ్లలో ఐకమత్యం లేదని వాపోయారు. రెడ్లు అనే కాదు, రాజకీయపరంగా ఏ కులంలోనూ ఐకమత్యం ఉండదు. ప్రతి వ్యక్తి స్వార్థపరుడే. నేను ఎమ్మేల్యే అభ్యర్థిగా పోటీ చేస్తున్నాను, గెలవడం తథ్యం కాబట్టి మంత్రి పదవి ఆశిస్తున్నాను అనుకోండి. కాబినెట్‌ కూర్పులో నా కులస్తుడు ఒకడికే మంత్రి పదవి దక్కుతుందని లెక్క ఉంది కాబట్టి, నా స్థాయిలో ఉన్న నా కులస్తుడు వేరెవ్వడూ గెలవకుండా ఉంటే బాగుండునని ఆశిస్తాను. అలాగే జిల్లాకు ఒక పదవే అనుకుంటే, నా జిల్లాలో నా స్థాయిలో నా పార్టీ వాడు వేరొకడు గెలవకూడదని ఆశిస్తాను. వీలైతే వాళ్ల ఓటమికి ప్రయత్నిస్తాను. ఈ లాజిక్‌ గ్రహించకుండా మనం సాధారణంగా జనరలైజ్‌ చేసేస్తాం - 'ఫలానా కులం/ప్రాంతం వాళ్లు వాళ్లవాళ్లకే చేసుకుంటారు, అదే మా వాళ్లయితైనా ఒకరికొకరు ఛస్తే సాయపడరు' అని.

ఈ మాట తెలుగువాళ్లు తమిళుల గురించి అనగా విన్నాను, తమిళులు మలయాళీల గురించి అనగా విన్నాను. మలయాళీలు మార్వాడీల గురించి, మార్వాడీలు గుజరాతీల గురించి, గుజరాతీలు పంజాబీల గురించి.. యిది అనంతం. నేను గమనించిన దేమిటంటే యీ దురభిమానం వ్యక్తిగతమే తప్ప, సామూహికంగా అప్లయి చేసి చెప్పలేం. అదీ కొంతకాలమే ఉంటుంది. మనం నిరుద్యోగులుగా వుండగా మన కులస్తులు మనకు సాయం చేయాలని ఎదురు చూస్తాం. అదే మనం ఉద్యోగాలిచ్చే స్థాయికి ఎదిగాక మన కులస్తులనే వెతకం, టాలెంట్‌ ఎవరికి ఉంటే వాళ్లకే ఉద్యోగమిస్తాం. అనేక సందర్భాల్లో అయినవాళ్లే, బంధువులే, సాటి కులస్తులే మోసం చేస్తూ ఉంటారు. అందువలన కులాభిమానమనే జాడ్యం వయసు వస్తున్న కొద్దీ నీరసపడుతుంది.

కాంగ్రెసులో సంజీవరెడ్డి, గోపాలరెడ్డి, బ్రహ్మానందరెడ్డి.. యిలా ఒకరి మీద మరొకరు గోతులు తీసుకున్నారు కాబట్టి రెడ్ల మధ్య ఐకమత్యం లేదన్నారా పాఠకుడు. మరి రాజాజీ, ప్రకాశం, కళా వెంకటరావు, పట్టాభి సీతారామయ్య ఒకరిపై మరొకరు కుట్రలు పన్నలేదా? వారంతా బ్రాహ్మలే కదా! అలాగే ఎన్టీయార్‌కు వెన్నుపోటు పొడిచిన యిద్దరూ కమ్మలే కదా! రేపు ఓ కాపు ముఖ్యమంత్రి అయితే వ్యతిరేకంగా ముఠా కట్టేవాడు కూడా కాపే కావచ్చు. ఉద్యోగాల్లో ప్రమోషన్‌, వ్యాపారం, రాజకీయాల్లో పదవి - యిలాటి వాటిల్లో రక్తబంధువులను కూడా తొక్కేసి తాము పైకి వద్దామని చూడడం మానవనైజం. ఇది ఒక కులానికో, ప్రాంతానికో పరిమితం కాదు. ప్రత్యేక తెలంగాణ సాధిస్తే మా తెలంగాణవాళ్లమంతూ ఐక్యంగా ఉండి ప్రజా తెలంగాణ సాధించుకుంటాం అని ఉద్యమ సమయంలో వివిధ పార్టీల తెలంగాణ నాయకులందరూ అలాయ్‌-బలాయ్‌లో వాగ్దానాలు చేశారు. తెలంగాణ వచ్చాక పార్టీల వారీగా, పార్టీలో ముఠాల వారీగా చీలిపోయి ఒకరి నొకరు ఎంతలేసి మాటలనుకుంటున్నారు!

ఇక 1983కు పూర్వం నడిచిన రాజకీయాల గురించి, కొన్ని వర్గాల వారికి ఇందిర పట్ల వ్యతిరేకత ఎందుకు కలిగిందో దాని గురించి రాస్తూ ఉంటే యిదంతా ఎన్టీయార్‌ ఘనతను తగ్గించి చూపడానికి చేస్తున్న ప్రయత్నంగా కొందరు భావిస్తున్నారు. చిన్నప్పుడు ఎలిమెంటరీ స్కూలు టీచరు 'మహాత్మా గాంధీ ఆంగ్లేయులతో పోరాడి మనకు స్వాతంత్య్రం తెచ్చెను' అని చెప్తే విని అదేదో అటక మీద మూట లాటిదేమో, తన చేతి కర్ర ఝళిపించి ఆంగ్లేయులను దడిపించి తెచ్చాడేమో అనుకునేవాణ్ని. పెద్దయ్యాక తెలిసింది - గాంధీ రంగం మీదకు రావడానికి ముందే చాలా సమరం జరిగిందని. గాంధీ విజయుడయ్యాడంటే ఎన్నో పరిస్థితులు దోహదపడ్డాయి. 1857లోనే గాంధీ ఉండి ఉంటే స్వాతంత్య్రం వచ్చేసి ఉండేది అనుకుంటే ఏమీ చెయ్యలేం. రెండవ ప్రపంచయుద్ధంలో బ్రిటన్‌ నష్టపోకుండా వుండి వుంటే, చర్చిల్‌ ఓడిపోయి, లేబరు ప్రభుత్వం అధికారంలోకి రాకుండా వుంటే, స్వాతంత్య్రం 1947లో వచ్చేదా?

ఎన్టీయార్‌ దివి నుంచి దిగివచ్చి అద్భుతం చేసేశాడని నమ్మదలచినవారు నమ్మవచ్చు. కానీ అద్భుతం జరగడానికి దోహదపడిన పరిస్థితులు ఏమిటో తెలుసుకోవాలి. అప్పుడే 1989లో అవి ఎందుకు రివర్స్‌ అయ్యాయో తెలుస్తుంది. తెలుగుదేశం ఆవిర్భవించిన 9 నెలల్లోనే అంటే 1982 మార్చిలో పార్టీ పుడితే 1983 జనవరికి అధికారంలోకి వచ్చింది అని గొప్పగా చెపుతాం. కానీ అసాం గణ పరిషద్‌ ఏర్పడిన 2 నెలల్లోనే అధికారంలోకి వచ్చింది, దీని కంటె అది గొప్పది అని ఎవరైనా వాదించవచ్చు. అప్పుడు అది ఏర్పడడానికి ముందు ఆసు (ఆల్‌ అసాం స్టూడెంట్స్‌ యూనియన్‌) 6 ఏళ్ల క్రితమే ఏర్పడి ఉద్యమాన్ని చేసింది సుమా అని గుర్తు చేస్తే కోపం తెచ్చుకుంటే ఎలా?

ఇక 1977 తర్వాత ఎమర్జన్సీ తదనంతర రాజకీయాలను పరామర్శించ బోతే - ఇందిర ఎన్నికలకు వెళదామని నిశ్చయించుకుని ప్రతిపక్ష నాయకుల్ని జైల్లోంచి విడుదల చేయగానే సోషలిస్టు పార్టీ, జనసంఘ్‌, పాత కాంగ్రెసు, లోకదళ్‌ కలిసి జనతా పార్టీగా ఏర్పడ్డాయి. ఎన్నికలు దగ్గరకు పడుతూండగా సిఎఫ్‌డి (కాంగ్రెస్‌ ఫర్‌ డెమోక్రసీ) కూడా వచ్చి కలిసింది. ఆంధ్రప్రదేశ్‌లో ప్రజాపార్టీకి మిగిలిన ఏకైక నాయకుడు తెన్నేటి విశ్వనాథం గారిని అధ్యక్షుణ్ని చేశారు. ఆయన వృద్ధుడే అయినా విశాఖ ఉక్కు, జై ఆంధ్ర ఉద్యమాల ద్వారా జనాలకు బాగా చేరువయ్యారు. ఇందిర దెబ్బకు రాజకీయాలు వదిలి కాడి పట్టిన సంజీవరెడ్డి, మళ్లీ రాజకీయాల్లోకి వచ్చి పార్లమెంటు ఎన్నికలలో నంద్యాల నుంచి పోటీ చేశారు. ఉత్తరాదిన జనతా ప్రభంజనం ఎంత బలంగా వీచినా, ఇక్కడ మాత్రం సంజీవరెడ్డి ఒక్కరే నెగ్గారు. తక్కిన 41 కాంగ్రెసుకే! 57% ఓట్లు వచ్చాయి. బడుగు వర్గాలతో బాటు ఎమర్జన్సీ అత్యాచారాల గురించి పూర్తి సమాచారం అందని మధ్యతరగతి వాళ్లు కూడా కాంగ్రెసుకే ఓట్లేశారు. జనతా పార్టీలో భాగస్వాములైన పార్టీలు వేటికీ యిక్కడ బలం లేదు. అయినా ఓట్లలో 32% వచ్చాయి, దీనికి కారణం ఇందిర ఆర్థికవిధానాలపై భూస్వామి వర్గాల వారు కోపగించుకోవడం.

పార్లమెంటు ఎన్నికల అనంతరం జనతా పార్టీ కేంద్రంలో అధికారంలోకి వచ్చింది. ఎమర్జన్సీ అత్యాచారాలన్నీ వెలుగులోకి రాసాగాయి. కాంగ్రెసు పార్టీ ఇందిరా గాంధీని ఒక భారంగా ఎంచి, ఆమెను పార్టీలోంచి బహిష్కరించింది. రెడ్డి కాంగ్రెసుకు బ్రహ్మానంద రెడ్డి అధ్యక్షుడు. ఇందిర తన వర్గానికి కాంగ్రెసు (ఐ) అని పేరు పెట్టుకుంది. వెంగళరావు రెడ్డి కాంగ్రెసు వైపే మొగ్గారు. తన పరిపాలనాకాలంలో సమర్థపాలన అందించినందుకు, సంక్షేమ పథకాలు అమలు చేసినందుకు ప్రజలు తననే మళ్లీ ఎన్నుకుంటారని ఆశించారు. అనేక మంది కాంగ్రెసు నాయకులూ అలాగే అనుకుని కాంగ్రెసులో ఉండిపోయారు. అయితే కొందరు కాంగ్రెసు నాయకులు జనతా పార్టీ పట్ల ప్రజల మోజు పెరుగుతూండడం చూసి ఆ పార్టీలో చేరారు. కేంద్రం నుంచి వచ్చిన జనతా నాయకుల సభలకు నగరాలలో విశేష స్పందన లభించేది. అందువలన కాంగ్రెసు వాళ్లు కాంగ్రెస్‌ (ఆర్‌)లోనూ, జనతాలోను సర్దుకున్నారు. ఇందిరా కాంగ్రెసుకు అభ్యర్థులు లేకుండా పోయారు.

అభ్యర్థులే కాదు, నాయకులు కూడా లేకుండా పోయారు. ఆ పార్టీలో చెన్నారెడ్డి ఒక్కరే పేరున్న నాయకులు. కేంద్రంలో జనతా పార్టీ అధికారంలోకి వచ్చాక ఆయనకు తన గవర్నరు పదవి ఎక్కువకాలం ఉండదని తోచింది. రాజీనామా చేసి హైదరాబాదుకి వచ్చి, ఓ నాడు సభ పెట్టి, ఇందిరా గాంధీ ఎమర్జన్సీని తెగ తిట్టి, మర్నాడే ఆవిడ ఆహ్వానం మేరకు ఆ పార్టీలో చేరారు. 1978 జనవరిలో ఆయనను ఆ పార్టీ రాష్ట్ర అధ్యక్షుడిగా నియమించడం జరిగింది. పూర్తిగా అప్రతిష్ఠ పాలైన ఇందిర కథ ముగిసిపోయినట్లే నని నాయకులందరూ అనుకున్నారు కాబట్టి పిలిచి పార్టీ టిక్కెట్టు యిస్తామన్నా ఎవరూ ముందుకు రాలేదు. చివరకు 284 స్థానాల్లో 202 మంది కొత్తవాళ్లకు టిక్కెట్లిచ్చారు. వాళ్లు కూడా జనతా, కాంగ్రెసు (ఆర్‌)లలో టిక్కెట్లకై ప్రయత్నించి విఫలమై వచ్చినవారే. చాలామందికి రాజకీయాల్లో ఓనమాలు కూడా రావు. అందువలన ఆ పార్టీ విజయం సాధిస్తుందని ఎవరూ అనుకోలేదు.

ఇందిర కాలికి బలపం కట్టుకుని 175 నియోజకవర్గాల్లో తిరిగారు. వెళ్లిన ప్రతీచోటా ఒక్కటే చెప్పారు - 'నేను పేదల కోసం ఎంతో చేశాను. అందుకని నాపై కక్ష కట్టి జనతా పార్టీ వాళ్లు నాపై కేసులు పెట్టి జైల్లోకి తోశారు. నాపై గౌరవం వుంటే నా పార్టీని గెలిపించండి' అని. హరిజన, గిరిజన, బిసి, బడుగు వర్గాల వారందరికీ అప్పటిదాకా ఇందిర పేరు మీదుగానే సంక్షేమపథకాల ఫలితాలు అందాయి. ఆవిడను పేదల పాలిట పెన్నిధిగా చిత్రీకరించారు. వాటిని సమర్థవంతంగా అమలు చేసినది తను కాబట్టి ఆ క్రెడిట్‌ తనకు వస్తుందని వెంగళరావు అనుకున్నారు కానీ, అంతా ఇందిర పేరు మీదే జరగడంతో ఆ ఘనతంతా ఆవిడకే పోయింది. అనేక ఎన్నికల సభల్లో ఆవిడ కన్నీరు కార్చి, ప్రజలను సెంటిమెంటుతో తడిసి ముద్దయ్యేట్లు చేశారు. మేధావులు, మధ్యతరగతి వాళ్లు చీదరించుకున్నారు. ఉన్నతవర్గాల వారు అసహ్యించుకున్నారు. కానీ పేదలు ఆదరించారు. ఇందిర మన రాష్ట్రానికి ముఖ్యమంత్రి అయి మన కష్టాలు కడతేరుస్తుందని నమ్మారు.

ఫలితం కాంగ్రెసు (ఐ)కి 175 సీట్లు వచ్చాయి! అయితే మార్జిన్లు తక్కువ. బడుగు వర్గాలు మాత్రమే ఆమె వెంట నిలవడం వలన 1972లో 52% ఓట్లు తెచ్చుకున్న కాంగ్రెసు 1978కి 39% మాత్రమే తెచ్చుకోలిగింది. ధనిక వర్గాలు జనతాపార్టీని ఆదరించడం వలన ఆ పార్టీకి గతంలో ఎంతమాత్రం బలం లేకపోయినా 29% ఓట్లు, 60 సీట్లు వచ్చాయి. ఇక కాంగ్రెసు ఆర్‌కు 17% ఓట్లు, 30 సీట్లు వచ్చాయి. 13 మంది స్వతంత్రులు నెగ్గారు. సిపిఐకి 6, సిపిఎంకు 8 వచ్చాయి. ఓట్లశాతం సమానమే, 3%. ఇక్కడ గమనించవలసిన దేమిటంటే కాంగ్రెసు (ఆర్‌), జనతా రెండిటికి కలిపి 46% రాగా, కాంగ్రెసుకు 39% వచ్చాయి. అంటే కాంగ్రెసు వ్యతిరేక ఓటు బలంగా ఉందన్నమాట. కానీ అవి రెండు పార్టీల మధ్య చీలిపోవడంతో కాంగ్రెసు లాభపడింది. 1983లో ఎన్టీయార్‌ తెలుగుదేశం పెట్టినపుడు యిలా చీలిపోకుండా సాలిడ్‌గా దానికే పడడంతో టిడిపికి 46% ఓట్లు వచ్చాయి. కాంగ్రెసుకు 34% వచ్చాయి. గతంలో కంటె 5% తగ్గిపోవడానికి కారణం దాని ముఖ్యమంత్రుల పని తీరు, దానికి అధిష్టానం స్పందించిన విధం!

(ఫోటో - వారం రోజుల కారాగారవాసం తర్వాత బయటకు వస్తున్న ఇందిర)

- ఎమ్బీయస్‌ ప్రసాద్‌ (ఫిబ్రవరి 2019)

2019 మార్చి ఎమ్బీయస్‌: నాయకులు మారాలి

ఎన్టీయార్‌ బయోపిక్‌ వచ్చింది, వెళ్లింది. అది నికార్సయిన ఫ్లాప్‌ అని అందరూ ఒప్పుకున్నారు. ఎందుకు విఫలమైందో సమీక్షించటం లేదిక్కడ. నిజానికి నటీనటులందరి అభినయం చాలా బాగుందని విమర్శకులు చెప్పారు. ప్రేక్షకులు థియేటరుకి వెళ్లి సినిమాకు వంకలు పెడితే అదో పద్ధతి. అసలు అటువైపు తొంగి చూడలేదు. ఎన్టీయార్‌ వంశమే వేరు, బ్రీడ్‌ వేరు, ఆయన దైవాంశ సంభూతుడు కాబట్టి, మొదటి భార్యతో ఆయన వైవాహిక జీవితం తెలుసుకోవాలని అందరికీ కుతూహలం ఉండి తీరుతుంది కాబట్టి జనాలు విరగబడి వస్తారని నిర్మాతలు ఆశ పెట్టుకుని, టిక్కెట్టు ధరలు పెంచి, స్పెషల్‌ షోలు వేసి, సినిమా ప్రచారంలో మంత్రులు పాలు పంచుకుని, వాళ్లు మూకుమ్మడిగా సినిమాకి వెళ్లిన సంగతి పేపర్లలో రాయించుకుని.. యింత అడావుడి చేసినా జనం చూడడానికి రాలేదు.

సినిమా జీవితంలో ఒడిదుడుకులు ఏమీ చూపించలేదు కాబట్టి, డ్రామా లేక మొదటి భాగం పండలేదు, రాజకీయ నాయకుడిగా సంచలనాలు సృష్టించాడు కాబట్టి రెండో భాగం తప్పక చూస్తారనుకుంటే దానికి బొత్తిగా జనాలు రాలేదు. ఎన్టీయార్‌కు బదులు మహానాయకుడిగా బాబును చూపించారు కాబట్టి యీ సినిమా ఆడకపోతే బాబుకు చెడ్డపేరు వస్తుందన్న భయంతో కొందరు టిడిపి నాయకులు ఉచితంగా షోలు వేసినా జనాలు రాలేదు. ఏమిటి దాని అర్థం? జనాలకు ఎన్టీయార్‌ సినీజీవితంపై, రాజకీయ జీవితంపై ఆసక్తి లేదు అని కాదా? మరి సావిత్రి సినిమా చూశారే! అనేకమంది క్రీడాకారులది చూశారే! అని అడగవచ్చు. వాళ్లు ఆ సినిమాల్లో ఉన్న డ్రామా గురించి చూశారు తప్ప ఆ యా వ్యక్తులపై అభిమానంతో కాదని అనుకోవాలి మరి. యాత్ర సినిమా కాస్తో కూస్తో ఆడుతోందంటే దానిలో ఉన్న ఎమోషన్స్‌ కోసమే అనుకోవాలి. పైగా మమ్ముట్టి అభినయం ప్లస్సయింది. తక్కువ బజెట్‌లో, తక్కువ హంగామాతో రిలీజైంది కాబట్టి అలాఅలా ఆడేస్తోందనుకోవాలి. అదే వైసిపి వాళ్లు దాన్ని తమ భుజాన వేసుకుని హంగామా చేసి ఉంటే మహానాయకుడిలాగానే తయారయ్యేదేమో!

ఈనాటి జనాభాలో ఎన్టీయార్‌ అభిమానులు లేకపోలేదు కానీ వాళ్ల సంఖ్య తక్కువై పోయింది. కాలంతో బాటు అభిరుచులు మారుతూ వస్తున్నాయి. ఆనాటి ఎన్టీయార్‌ సినిమా ప్రేక్షకుల అభిరుచి కూడా మారింది. వాళ్లు టీవీల్లో పాత సినిమాలు చూస్తున్నారంటే తమ జ్ఞాపకాల కోసం, అంటే అది మొదటిసారి చూసినపుడు తాము ఎలా ఉండేవారో గుర్తు చేసుకోవడానికి చూస్తున్నారనుకోవాలి. కొత్త తరం వారికి కొన్ని పౌరాణికాల్లో తప్పిస్తే ఆయన నటన ఘనంగా ఏమీ అనిపించటం లేదు. కల్పిత కథ, కథనం, డ్రామా, ఎమోషన్స్‌, పాటలూ, స్టంట్లూ అన్నీ వుంటే సినిమా చూస్తారు కానీ ఆ సినిమాలోని తారల జీవితాల గురించి, సాంకేతికగణం గురించి సినిమా చూపిస్తే చూడరని తేలింది. ''బాహుబలి'' రెండోసారీ, మూడోసారీ చూస్తాం. కానీ ''మేకింగ్‌ ఆఫ్‌ బాహుబలి'' అని రెండున్నర గంటలు సినిమా తీస్తే బాబోయ్‌ అంటాం. అరగంటకు మించకుండా తీస్తే ఓసారి చూసి ఊరుకుంటాం. అలాగ తెరవేలుపుల నిజజీవితం గురించిన వివరాలు మాకు అనవసరం అని జనాలు చెప్పేశారు. సావిత్రి విషయంలో విషాదం ఉంది కాబట్టి జనాల్ని కదిలించింది. అదే జమున గురించో, భానుమతి గురించో తీస్తే ఆడేది కాదన్నమాట.

ఇది మొదటి భాగం వైఫల్యానికి కారణమనుకుంటే, మరి రెండో భాగమైన రాజకీయ జీవితం గురించి ఎందుకు చూడలేదు? అది కూడా బోరు గానే జనాలు ఫీలయ్యారన్నమాట. 'ఎప్పుడో 35 ఏళ్ల క్రితం జరిగిన సంఘటనలు, అవి జరిగేటప్పటికి మనం పుట్టనే లేదు, పుట్టినా గ్రాహ్యత రాలేదు' అని 50 ఏళ్ల లోపు వాళ్లు అనుకున్నారు. ఆనాటి రాజకీయాల గురించి పొలిటికల్‌ హిస్టరీపై అభిరుచి వున్నవారికే తప్ప యిప్పటివారికి పట్టదు. ఒక కాలమిస్టుగా నాకూ ఆ విషయం తెలుసు. కొందరు పాఠకులు నా మొహం మీదే చెప్పేస్తున్నారు - పాతకాలం సొద ఎందుకు? ఇప్పటి సంగతులు రాయి అని. అభినివేశం ఉన్న కొద్దిమంది కోసమే నేను రాస్తూ ఉంటాను. గతం తెలుసుకుంటే తప్ప వర్తమానాన్ని బేరీజు వేసి, భవిష్యత్తును నిర్మించుకోలేమని నా నమ్మకం. సాధారణ పాఠకుడు లేదా సాధారణ ఓటరు ప్రస్తుతం నాకు లభిస్తున్న సౌకర్యాలు ఏమున్నాయా అనే చూస్తాడు తప్ప, రెండు రూపాయలకు కిలో బియ్యం పథకం మొదటగా ఎవరు ప్రవేశపెట్టారు అని పట్టించుకోడు.

మనం ఎన్నో వసతులు అనుభవిస్తూ ఉంటాం. అవి సమకూర్చినవారెవరు అని ఆలోచించం. నాగార్జున సాగర్‌ నీళ్లు వాడుకుంటున్నవారిని అడగండి - దాన్ని ఎవరు కట్టారు? ఏ ముఖ్యమంత్రి హయాంలో చురుగ్గా పనులు సాగాయి? అని. ఏమో అంటాడు. అలాగే బకింగ్‌హామ్‌ కెనాల్‌, కెసి కెనాల్‌, వైజాగ్‌ పోర్టు... యివి సమకూర్చినవారెవరు? ఏమో. నువ్వు చదువుకున్న స్కూలు బిల్డింగుకి విరాళమిచ్చిన దెవరు? ఏమో! ఓకే, రోజూ నువ్వు ఆఫీసుకి వెళ్లేదారిలో కనబడే విగ్రహం ఎవరిది? ఆయన చేసిన గొప్ప పనేమిటి? ఏమో! మీకు ఎంతో మేలు కలిగిస్తున్న ఫలానా చట్టం రూపకల్పన చేసినదెవరు? దాన్ని అమలు చేసినదెవరు? ఏమో! వీరి గురించి ఎక్కడో అక్కడ ఎవరో ఒకరు ప్రస్తావిస్తూనే ఉంటారు, వ్యాసాలు రాస్తూనే ఉంటారు. కానీ మనం పట్టించుకోము. ఇప్పుడున్నవి ఎలాగూ ఉన్నాయి. ఇకపై మనకు దక్కేదేముంది? అనేదే ఆలోచిస్తాం.

ఇలాటి పరిస్థితుల్లో పాత నాయకుల గురించి ప్రస్తావించడం, ఒక స్థాయికి మించి వారిని కీర్తించడం ఏ మేరకు అవసరం అనే ప్రశ్న ఉదయిస్తోంది. తమిళనాడులో అణ్నాదురైను ఆకాశానికి ఎత్తేస్తారు. కనబడిన ప్రతీదానికీ అణ్నా పేరు పెట్టేస్తారు. ఆయన పాలన సాగింది, రెండేళ్ల పాటు మాత్రమే! ఆ రెండేళ్లలో ఎన్ని అద్భుతాలు చేసి ఉంటాడని మనం అనుకోవాలి? ఆయన చనిపోయి అర్ధశతాబ్ది అయింది. అంటే 65 ఏళ్లు పై బడినవాళ్లకి మాత్రమే ఆయన పాలన గురించి కాస్తయినా ఐడియా ఉంటుంది. ఆయన గురించి డిఎంకె, అణ్నా డిఎంకె యిద్దరూ కీర్తించినా, ఆయన పేర ఓట్లడిగినా ప్రతిసారీ ఎవరో ఒకరిని మాత్రమే తమిళ ప్రజలు గెలిపిస్తున్నారు. అంటే అలా గెలిపించడానికి వేరే కారణాలున్నాయి తప్ప అణ్నా పేరు జపించడం వలన కాదన్నమాట.

తమిళనాడులో కామరాజ్‌ తొమ్మిదేళ్లు పాలించారు. మంచి పేరు తెచ్చుకున్నారు. అందువలన కాంగ్రెసు పార్టీ వాళ్లు ప్రతి ఎన్నికలోనూ 'కామరాజ్‌ పాలన మళ్లీ తెస్తాం' అంటూంటారు. అయినా 52 ఏళ్లగా అధికారంలోకి రాలేక పోతోంది. ఎందుకంటే ఆయన పాలన తమిళనాడులో ముగిసి 56 ఏళ్లు అయింది. ఆయన పోయి 44 ఏళ్లయింది. ఆయన ఏం పాలించాడో, ఎలా పాలించాడో తెలిసున్నవాళ్లు 70 ఏళ్లు దాటినవాళ్లే అయి వుండాలి.

ఇక్కడ మన తెలుగుదేశం పార్టీ ఎన్టీయార్‌ పేరు జపిస్తూ వస్తోంది. బతికుండగానే చేతిలోంచి అధికారం లాగేసుకున్నవాళ్లే ఆయన విధానాలే మాకు ఆదర్శం అంటూ వల్లిస్తూ వచ్చారు. మొదట్లో కొంతకాలం ఆయన బొమ్మ తీసేశారు కానీ, తర్వాత ఆయన పేరు చెప్పకపోతే ఓట్లు రాలవన్న భయం పట్టుకుని మళ్లీ తెచ్చి పెట్టుకున్నారు. అయినా 2004లో, 2009లో ఓడారు. అంటే గెలుపుకి, ఓటమికి టిడిపి విధానాలో, ఎన్నికల వ్యూహమో కారణం తప్ప ఎన్టీయార్‌ పేరు జపం కాదన్నమాట. ఇది గుర్తించకుండా ప్రస్తుతం ఆంధ్రలో అనేక పథకాలకు 'అన్న' పేరు పెట్టేశారు (ఇందులో చంద్రన్న వేరే..). బయోపిక్‌ వైఫల్యం తర్వాతైనా యివన్నీ అనవసరమని వారు గ్రహించాలి.

టిడిపియే కాదు, వైసిపి కూడా యీ సత్యం గుర్తించాలి. యాత్ర సినిమా సగటు విజయం ఏం చెప్తోంది? వైయస్‌ పాప్యులారిటీ 2009 స్థాయిలో యింకా ఉండి వుంటే, జనాలు దాన్ని విరగబడి చూడాలిగా! అంటే వైయస్‌ కూడా ప్రజల స్మృతిపథంలో పాతుకుపోయి లేరు. ఆత్మీయులు మరణించిన సందర్భాల్లో కూడా ఏడాది తిరిగేసరికి జ్ఞాపకాలు మసకబారుతాయి. ఒకప్పుడు వాళ్ల సినిమా కోసం థియేటర్ల దగ్గర చొక్కాలు చింపుకున్నా నాలుగు సినిమాలు ఫెయిలయి తెరమరుగయ్యే సరికి హీరోలను కూడా మర్చిపోతాం. ఇక నాయకులను ఎంతకాలం గుర్తు పెట్టుకుంటాం?

కానీ జగన్‌ యీ విషయం గుర్తించటం లేదు. తన తండ్రి మహా నేత కాబట్టి ఆయన పాలన తిరిగి తెస్తానని, ఆయన విధానాలు అమలు చేస్తాననీ హామీ యిస్తూ ముందుకు వెళుతున్నారు. ఆయన పరిపాలనా కాలమంతా స్వర్ణయుగమే అని జగన్‌ నమ్మితే నమ్మవచ్చు కానీ అది మంచి చెడుల మిశ్రమ కాలమని సాధారణ ప్రజల అభిప్రాయం. అందుకే 2009 ఎన్నికలలో మన్‌మోహన్‌కు మంచి మార్కులు వేసి, వైయస్‌కు పాస్‌ మార్కులు మాత్రమే (ఆయన మాటల్లోనే) వేశారు. వైయస్‌ పాలన తిరిగి తెస్తానంటే కొంతమందికి ఆ కాలంలోని మంచి గుర్తుకు వచ్చి వాఁవాఁ కారాలు చేయవచ్చు, మరి కొంతమందికి జలయజ్ఞం పేరుతో సాగిన ధనయజ్ఞం లాటివి గుర్తుకు వచ్చి హాహాకారాలు చేయవచ్చు.

అయినా వైయస్‌ పాలించినది వైసిపి పార్టీ అధినేతగా కాదు, కాంగ్రెసు పార్టీలోని అనేకానేక నాయకుల్లో ఒక నాయకుడిగా, దిల్లీ సింహాసనానికి సామంతుడిగా! ఆయన పాలనలోని మంచిచెడులలో దిల్లీ అధిష్టానానికి వాటా ఉంది - ఏ మేరకు అనేది మనం స్పష్టంగా చెప్పలేక పోయినా! మళ్లీ అలాటి పాలనే కావాలనుకుంటే జనాలు కాంగ్రెసుకు ఓటేయాలి తప్ప జగన్‌కి కాదు. ఎందుకంటే జగన్‌ కాంగ్రెసుకు చెందినవాడు కాదు, ఒక పార్టీకి వ్యవస్థాపక అధ్యక్షుడు. సర్వస్వతంత్రుడు. సొంత నిర్ణయాలు తీసుకోగలడు. అందువలన పార్టీ తప్పొప్పులకు ఆయనే బాధ్యుడు.

పైగా తండ్రి వేరు, కొడుకు వేరు. దేవెగౌడ పాలనలా కుమారస్వామి పాలన లేదు, రేపు రేవణ్ణ ముఖ్యమంత్రి అయితే అది యింకోలా ఉంటుంది. నెహ్రూ భావాలు వేరు, ఇందిర భావాలు వేరు, రాజీవ్‌ భావాలు వేరు. పాలనలో ఎవరి మార్కు వారికి ఉంది. సినిమాల్లో చూడండి ఫలానా హీరో కొడుకు అనగానే ఎంట్రీ సులభం. ఫస్ట్‌ సినిమా ఓపెనింగ్స్‌ బాగుంటాయి. అంతే! అచ్చు నాన్నలాగే నటించేస్తా అంటే చాల్లే, ఆయన్ని చూశాంగా అంటారు. ఈ యువహీరో అప్పుడప్పుడు తండ్రిని కాస్త గుర్తు చేసినా, తన కంటూ ఒక ముద్ర ఏర్పరచుకోవాలి. అప్పుడే ప్రజలు అభిమానిస్తారు.

ఇది తెలిసి చంద్రబాబు తెలుగుల ఆత్మగౌరవం, దిల్లీపై పోరాటం వంటి విషయాల్లో ఎన్టీయార్‌ పేరు తీసుకుని వచ్చినా, ఎక్కువగా తన ప్రతాపం గురించే చెప్తూ ఉంటారు. ఇవతల జగన్‌కు అలా చెప్పుకునేందుకు ముఖ్యమంత్రిగా అనుభవం ఏమీ లేదు. కనీసం మంత్రిగా కూడా లేదు. ఎంపీగా ఉండగా తన నియోజకవర్గానికి ఏదైనా చేసి ఉంటే దాని గురించి చెప్పుకోవచ్చు. అది చెప్పుకుంటున్నట్లు తోచదు. అందువలన బాబుకి పోటీగా తన తండ్రి వైయస్‌ పేరే జపిస్తూ ఉన్నారు.

పోయిన మనిషి బతికున్నాయనకు ప్రత్యామ్నాయం కాదు. ఎన్టీయార్‌ పోగానే ఆయన పేరు చెప్పుకుని లక్ష్మీపార్వతి పోటీకి దిగినా బాబు చిత్తుగా ఓడించారు. తర్వాత హరికృష్ణ 'అన్న తెలుగుదేశం' అంటూ తండ్రి ఎన్టీయార్‌ పేరు స్మరిస్తూ రంగంలోకి దిగినా ఆయనదీ అదే గతి. ఇప్పుడు జగన్‌ ఒకవేళ గెలిస్తే అది జగన్‌ పట్ల అనుకూలత, బాబు పట్ల వ్యతిరేకత అనుకోవాలి తప్ప పదేళ్ల కింద ఐదేళ్లు మాత్రం సాగిన వైయస్‌ పాలనను ఓటర్లు గుర్తు చేసుకుని జగన్‌ను నెగ్గించారని అనుకోలేము.

జగన్‌ అలా అనుకోవడం లేదు. సాక్షి పేపరు మొదటి పేజీ మీదే వైయస్‌ ఫోటో, సాక్షి టీవీ ఛానెల్‌ లోగోగా వైయస్‌ ఫోటో. ఎన్నాళ్లిలా? వైయస్‌ ఓటు బ్యాంకు అలాగే పదిలంగా ఉండిపోయి వుంటుందను కుంటున్నారా? వైయస్‌ ముఖ్యమంత్రి అయ్యారంటే ఆయన ఓటు బ్యాంకు మాత్రమే కారణమా? కాంగ్రెసు ఓటు బ్యాంకు, టిడిపి పాలనపై వ్యతిరేక ఓటు అన్నీ కలవలేదా? వైయస్‌ పోయేనాటికి ఆయన ఓటు బ్యాంకు 'ఎక్స్‌' వుందనుకుందాం. అది స్థిరసంఖ్య అని ఎలా చెప్పగలం?

వైయస్‌ అనుయాయులు, సహచరులు అందరూ వైసిపిలోకి రాలేదు. అనేక పార్టీల్లో సర్దుకున్నారు. మూడు దశాబ్దాల రాజకీయ జీవితంలో వైయస్‌ అభిమానులతో బాటు శత్రువులనూ సంపాదించుకున్నారు. వారు వైయస్‌కు వ్యతిరేకంగా నిలిచారు. జగన్‌కు ఆ బ్యాగేజీ లేదు. ఫలానా వారి అబ్బాయి అనే కానీ, అచ్చు అలాటివాడే అని చెప్పలేం కదా. వైయస్‌ తన తండ్రి రాజా రెడ్డి కంటె భిన్నమైనవాడిగా చూపించుకోవడం చేతనే రాష్ట్రస్థాయికి ఎదగగలిగారు. జగన్‌ కూడా వైయస్‌లా ఉండవలసిన అవసరం లేదు. ఇద్దరి మధ్య ఒక తరం అంతరం ఉంది.

ఇది బాగా గుర్తించినవాడు నవీన్‌ పట్నాయక్‌. ఆయన తండ్రి ఒడిశా రాజకీయాల్లో మహారథి. వాటిని తీవ్రంగా ప్రభావితం చేశాడు. అనేకసార్లు గెలిచాడు, ఓడాడు, గెలిచాడు. కానీ ముఖ్యమంత్రిగా చేసినది ఏడేళ్లు మాత్రమే. మరి నవీన్‌? 2000 సం. నుండి 19 ఏళ్లగా ఏకధాటీగా ఏలేస్తున్నాడు. ఎలా అంటే తండ్రి పేరు నిరంతరం జపిస్తూ కాదు. తన పార్టీ పేరులో తండ్రి పేరు కలిపాడు అంతే. ఎక్కడ పడితే అక్కడ విగ్రహాలు నెలకొల్పలేదు. ఆయన పాలన మళ్లీ తెస్తానని హామీలు గుప్పించలేదు. అనుక్షణం ఆయన పేరును గుర్తు చేయటం లేదు. తండ్రి పోయాకనే 1997లో రాజకీయాల్లోకి వచ్చాడు. రాజకీయంగా వ్యూహాలు రచించి, బిజెపితో పొత్తు పెట్టుకుని మూడేళ్లలో ముఖ్యమంత్రి అయ్యాడు. తర్వాతి రోజుల్లో సొంతబలం మీద నెగ్గుతూ వచ్చాడు. బిజూ పాలన ముగిసిపోయిన ఐదేళ్ల తర్వాత నవీన్‌ అధికారంలోకి వచ్చాడు. 5ఏళ్ల క్రితం మా నాన్న పాలన.. అంటూ నవీన్‌ గొప్పలు పోలేదు. మరి వైయస్‌ పోయి పదేళ్లయింది. ఇంకా ఆయన పాలనను ప్రజలు గుర్తు పెట్టేసుకుని మర్చిపోలేకుండా ఉన్నారని అనుకోవడం భ్రమ అనే నా ఉద్దేశం.

అలా అని తండ్రి పేరు అస్సలు చెప్పుకోకూడదని నేననటం లేదు. స్పృశించి వదిలేయాలంతే, చమత్కారం ఉంటే యింకా అంతకంటె బాగా చేస్తానని చెప్పుకోగలగాలి. ఇక్కడ నాకు ఓ విషయం గుర్తుకు వస్తోంది. 1977-80 మధ్య జనతా పార్టీ అధికారంలో ఉండి అంతఃకలహాల్లో మునిగిపోయి 'యీ ప్రభుత్వం పని చేయటం లేదు' అని జనాలు అనుకునేట్లా చేసింది. 1980 ఎన్నికలలో ఇందిరా గాంధీ నినాదం ఒక్కటే - 'గవర్నమెంట్‌ దట్‌ వర్క్స్‌' (మాది పని చేసే ప్రభుత్వం)! జనాలకు ఆ పాయింటు హత్తుకుపోయింది. ఆమెను ఘనంగా నెగ్గించారు.

1984లో ఆమె హత్య జరిగి, రాజీవ్‌ గాంధీ ప్రధాని అయ్యారు. విలేకరుల సమావేశంలో ఆయన్ని అడిగారు - 'మీ అమ్మగారు తనది పని చేసే ప్రభుత్వం అని చెప్పుకున్నారు. మీది ఎలా ఉండబోతోంది?' అని. రాజీవ్‌ చిరునవ్వుతో 'మైన్‌ యీజ్‌ గవర్నమెంట్‌ దట్‌ వర్క్స్‌ - ఫాస్టర్‌' (మాది చురుగ్గా పనిచేసే ప్రభుత్వం) అని చెప్పుకున్నాడు. తల్లి కంటె భిన్నమైన వాడినే కానీ, మెరుగైన వాణ్ని అని చెప్పుకున్నాడు. నిజానికి ఇందిర ఆర్థికవిధానాలన్నిటినీ రాజీవ్‌ తిరస్కరించాడు. సరళీకృత విధానాలను తెచ్చిపెట్టాడు. లైసెన్సులు రద్దు చేశాడు. త్వరత్వరగా నిర్ణయాలు తీసుకున్నాడు.

'అలాగే జగన్‌ కూడా అధికారానికి వస్తే వైయస్‌ పాలనలోని లోపాలు సరిదిద్దుకుని, అంతకంటె మెరుగ్గా పనిచేయవచ్చేమో!' అనే సందేహాన్ని జగన్‌ కలిగించగలగాలి. కలిగించాలంటే వైయస్‌ నామజపం వదిలిపెట్టాలి. పదేళ్ల క్రితం పరిస్థితులు వేరు. ఆనాడు ఉమ్మడి ఆంధ్రప్రదేశ్‌. కామధేనువు హైదరాబాదు ఉంది. వాటితో బాటు పదవిలో కొనసాగాలంటే అధిష్టానానికి ముడుపులు చెల్లించవలసిన పరిస్థితీ వుంది, రాష్ట్ర శాఖలో అసమ్మతి సెగ దిల్లీ దాకా తాకకుండా నుండి తస్మదీయులకు తాయిలాలిచ్చి కుర్చీ కాపాడుకోవాల్సిన అగత్యమూ ఉంది, నయానాభయానా తెరాసను దువ్వవలసిన అవసరమూ ఉండింది.

మరి యిప్పుడు అలాటి యిబ్బందులు లేవు కానీ ప్రభుత్వ ఖజానాకు ఆదాయమార్గాలూ లేవు. కొత్త రాష్ట్రం ఐదేళ్లగా నిలదొక్కుకోలేదు. సంక్షేమ పథకాలు, నిధుల కొరత రాష్ట్రాన్ని దెబ్బ తీస్తున్నాయి. ప్రజల్లో 2014 నాటి ఆశావహదృక్పథం యీ ఐదేళ్లలో హరించుకుపోయింది. ఇలాటి పరిస్థితుల్లో కొత్తగా ఆలోచించాలి. తాము యిస్తానంటున్న సంక్షేమ పథకాలకు నిధులు తేవడానికి ఫలానా ఫలానా కొత్త పథకాలు పెడతామని చెప్పగలగాలి, ప్రజలను నమ్మించగలగాలి. అది పక్కన పెట్టి, గతించిన కాలం గురించి, పాతకాలపు వ్యక్తుల గురించి కీర్తనలు పాడుతూ ఉంటే ప్రయోజనం లేదు. - ఎమ్బీయస్‌ ప్రసాద్‌ (మార్చి 2019)

2019 మార్చి ఎమ్బీయస్‌: వివేకా హత్య ఏం చెపుతోంది?

వైయస్‌ వివేకానంద రెడ్డి హత్య గురించి యీ దశలో రాయడమంటే సాహసమే. ఎందుకంటే ఎవరేమంటున్నారో సరిగ్గా తెలియటం లేదు, బయటకు వస్తున్న సమాచారం కూడా గందరగోళంగా ఉంది. అసలువాళ్లు మాట్లాడరు, కొసరువాళ్లు ఎక్కువగా మాట్లాడుతున్నారు. అందువలన హత్య ఎవరు చేశారో, ఎలా జరిగిందో నేనేమీ చెప్పటం లేదు, ఊహించటం లేదు. మరెందుకు రాయడం అంటే రాబోయే రోజుల్లో మరి కొన్ని విషయాలు బయటకు వస్తే మరీ వాటిని సరైన తీరులో అర్థం చేసుకునేందుకు ఉపయోగపడుతుందని! ఇది రాసేవరకు తెలిసిన సమాచారం ప్రకారం, హత్య ఆర్థిక కారణాలతో జరిగి వుంటుందని 'సిట్‌' భావిస్తోంది. అది నిజం కావచ్చు కూడా. అయితే అప్పుడు మరో ప్రశ్న ఉదయిస్తుంది - ఆర్థిక కారణాలే అయితే హత్యను మామూలు మరణంగా చిత్రీకరించడానికి ఎందుకు ప్రయత్నించారు? అని. అసలు హత్య అంటేనే మిస్టరీ, చాలా హత్య కేసులు ఎవరు చేశారో తెలియకుండానే మూత పడుతూ ఉంటాయి. ఒకవేళ తెలిసినా ఆధారాలు దొరకవు, దొరికినా కోర్టులో నిలవవు. అలాటప్పుడు హత్య జరిగిన మూడు, నాలుగు రోజుల్లోనే సర్వం తెలిసిపోవడం అసాధ్యం. పైగా యీ హత్య కేసు చుట్టూ రాజకీయపు పొగమంచు దట్టంగా అలుముకుని ఉంది. ఆ పొగమంచు క్లియర్‌ చేసుకుంటే కాస్తయినా కేసు అర్థమవుతుందని నా భావన.

ముందుగా అసత్యాలగా, అతిశయోక్తులుగా అనిపించినవి తీసి పక్కన పెడదాం. ముందుగా బాబు తన కుటుంబసభ్యులందరినీ వరుసగా చంపించి వేస్తున్నారనే జగన్‌ వాదన గురించి. ఆయన చెపుతున్నదేమిటంటే తన తాత రాజారెడ్డి హత్య జరిగినపుడు బాబు ముఖ్యమంత్రి, ప్రతిపక్ష నాయకుడైన తన తండ్రిని జిల్లాకు కట్టడి చేయడానికై తాతను చంపించాడని! రాజారెడ్డి ఫ్యాక్షనిస్టు, ఆయన చేతిలో చాలామంది చనిపోయారని ప్రతీతి. వారిలో ఒకరు పగ తీసుకున్నారు కాబట్టే వైయస్‌ ఊరుకున్నారని అంటారు. హత్యారాజకీయాలకు ఫుల్‌స్టాపు పెడదామనుకున్నాను కాబట్టే తన తండ్రి హంతకులు కళ్లెదురుగా ఉన్నా వదిలేశానని వైయస్సే చెప్పుకున్నారు. ఆయన బతికున్నపుడు తన తండ్రిని బాబు చంపించాడని ఎన్నడూ ఆరోపించలేదు. కేసు పెట్టలేదు. రాష్ట్రంలో జరిగే హత్యలన్నిటినీ ముఖ్యమంత్రి ఖాతాలో వేయడం అసమంజసం. గత కొన్ని దశాబ్దాలలో కడప జిల్లాలోనే వేలాది హత్యలు జరిగి వుంటాయి. అవన్నీ ఆ యా కాలాల ముఖ్యమంత్రుల నెత్తిపై రుద్దేస్తే ఎవరి రికార్డూ క్లీన్‌గా ఉండదు.

ఇక వైయస్‌ హత్య కూడా బాబే చేయించారనే ఆరోపణ. వైయస్‌ పోయాక, ఆ తర్వాత కూడా రిలయన్సు వాళ్లే చేయించారని జగన్‌ అంటూ వచ్చారు. సోనియాతో చెడాక ఆవిడ పేరు కూడా కలిపినట్లున్నారు. బాబు పేరు మాత్రం రాలేదు. ఇవాళ ఆ ముచ్చటా తీరిపోయింది. పోవడానికి రెండు రోజుల ముందు రోజు 'అసెంబ్లీకి ఎలా వస్తావో చూస్తా' అన్నారట. వెంటనే ప్రమాదం జరిపించారట! ఇది బొత్తిగా నమ్మశక్యంగా లేదు. ఆ నాటి రష్యన్‌ వెబ్‌సైట్‌ కూడా బాబు పేరు ఎత్తినట్లు లేదు. ఎన్నికల సమయం కదాని యిలాటి నిరాధార ఆరోపణలు చేస్తే అసలైన ఆరోపణలకు కూడా విశ్వసనీయత పోతుంది. ఇక తనపై ఎయిర్‌పోర్టులో జరిగిన దాడి గురించి కూడా జగన్‌ ప్రస్తావించారు. దాని గురించి యిదివరకే చర్చించాం. ఏమీ లేని దానిపై జగన్‌ అడావుడి చేస్తున్నాడనుకున్నాను కానీ ఘటన జరగగానే ముఖ్యమంత్రి, డిజిపిలు మాట్లాడిన తీరు, తర్వాత రాష్ట్రప్రభుత్వం కేంద్ర సంస్థ విచారణకు అడ్డుపడడంతో అనుమానం వచ్చిందని. ప్రస్తుతం విచారణ కేంద్ర సంస్థ చేతికి వెళ్లింది. వాళ్లూ ఏమీ బయట పెట్టటం లేదు. ఏమనుకోవాలో అర్థం కావటం లేదు.

చూడబోతే పెద్ద కేసేమీ కాదు, ఘటన జరగ్గానే దాడి చేసినవాడు దొరికాడు. ఆయుధమూ దొరికింది. ఎన్నాళ్లు విచారణ చేస్తారు? రాష్ట్రప్రభుత్వపు సిట్‌ వాళ్లే నెలల తరబడి చేశారు. ఎన్‌ఐఏ వాళ్లు చేపట్టి 2 నెలలైంది. ఇప్పటిదాకా విషయం బయట పడలేదా? నిందితుడు నోరు విప్పటం లేదా? ఎన్నాళ్లు తమ కస్టడీలో ఉంచుకుంటారు? అతను టిడిపికి వ్యతిరేకంగా ఏదైనా చెప్పి వుంటే కేంద్రంలో ఉన్న బిజెపి యీ పాటికే దానిని బయటకు పెట్టి టిడిపిని యిరకాటంలో పెట్టి వుండేదిగా! లేకపోతే ఎన్నికల సమయం దాకా దాన్ని తురఫు ముక్కలా దాచుకుంటున్నారా? ఏది ఏమైనా ఆ సంఘటన విషయంలో టిడిపి నెత్తి మీద ఒక ప్రశ్నార్థకం వేళ్లాడుతోందని మాత్రం ఒప్పుకోవాలి. ఇక యీ హత్య విషయంలో 'మా చిన్నాన్న జమ్మలమడుగు ఇన్‌చార్జిగా ఉండి మా పార్టీనుంచి నెగ్గి మీ పార్టీలో చేరి మంత్రి ఐన ఆదినారాయణరెడ్డిని ఓడించాలని చూడడం నేరమా?' అని జగన్‌ ప్రశ్న. మహా అయితే స్థానిక టిడిపి నాయకుల హస్తం ఉండి వుండవచ్చు తప్ప బాబు, లోకేశ్‌ల హస్తం ఉందనడం చాలా ఫార్‌ఫెచ్‌డ్‌ ఐడియా.

ఇలా ఎందుకంటున్నానంటే ఇప్పటికే జగన్‌పై దాడి విషయంలో టిడిపి రికార్డు బాగా లేదు. ఇప్పుడీ సాహసం కూడా ఎందుకు చేస్తారు? సర్వే ఫలితాలన్నీ జగన్‌ పక్షాన ఉన్నాయి. అవన్నీ తప్పనుకున్నా, రెండు పార్టీల మధ్య మార్జిన్‌ అతి తక్కువగా ఉందన్న విషయం బాబుకే అర్థమవుతోంది. ఎవరిని కలుపుకుందామా, ఏ వర్గాన్ని మంచి చేసుకుందామా అని తాపత్రయ పడే సమయంలో అనవసరంగా యీ హత్య చేయించి, జగన్‌కు ఎడ్వాంటేజి ఎందుకిస్తారు? ఎయిర్‌పోర్టులో దాడి విషయంలోనే టిడిపి ఎమ్మెల్సీ రాజేంద్రప్రసాద్‌ జగన్‌ను అతని తల్లి, సోదరి చంపించబోయారని ఆరోపించి, నిరూపించలేక నవ్వులపాలయ్యారు. ఇప్పుడీ హత్య చేసి, దీన్ని జగన్‌ ఖాతాలో రాయించేద్దామని ప్రణాళిక రచించి ఉంటే, దాన్ని పక్కాగానే ప్లాన్‌ చేసి ఉండేవారు. ''ముత్యాల ముగ్గు''లో చెప్పినట్లు ఆ శవాన్ని ఎదుటోడి కారు డిక్కీలో పడుక్కోబెట్టించేసి.. అన్నట్లు యీ గొడ్డలినో, కత్తినో జగన్‌ పెరట్లో పడేయించేవారేమో.

అప్పటికీ అవినాశ్‌ రెడ్డిని దీనిలోకి లాగుదామని టిడిపి వారు ప్రయత్నిస్తూన్నారు. ఎంపీ టిక్కెట్టు కోసం అవినాశ్‌కు, వివేకాకు మధ్య స్పర్ధ ఉందని మీడియాలో రాయిస్తున్నారు. వివేకా దగ్గర డబ్బు లేదని, యిచ్చిన అప్పులు వసూలు చేసుకోలేక నానా అవస్థలూ పడుతున్నాడని అందరూ చెప్తూనే వున్నారు. అలాటాయన ఖరీదైన ఎన్నికల గోదాలోకి దిగి, ఏకంగా పార్లమెంటు సీటుకి పోటీ చేస్తారా? అన్ని కోట్లు ఆయన దగ్గర ఉన్నాయా? జగన్‌ యిచ్చి నిలబెడతాడా అనుకుంటే చిన్నాన్నను పార్టీలో మళ్లీ చేర్చుకోవడమే ఎక్కువ, డబ్బు యివ్వడం కూడానా అనే అభిప్రాయంలో ఉన్నాడనీ అంటున్నారు. అందువలన పార్లమెంటు టిక్కెట్టు హత్యాకారణమనడం హాస్యాస్పదం. నిజానికి హత్య సీను దగ్గర అస్పష్టతకు కారణం - వివేకా బావమరిది శివప్రకాశరెడ్డి, పిఏ కృష్ణారెడ్డి వగైరాలు. వారికి రాజకీయ ప్రాధాన్యత లేదు కాబట్టి అవినాశ్‌పై ఎక్కుపెట్టి ఉంటారనుకోవాలి. గుండెపోటుతో మరణించారని అవినాశ్‌ రెడ్డి చెప్పారని ఎస్పీ మీడియా ఎదుట చెపితే, తను అలా చెప్పలేదని, చనిపోయారని మాత్రమే చెప్పాననీ అవినాశ్‌ అంటున్నారు. శవం చూడగానే నోటిలో నుంచి రక్తం వచ్చి చనిపోయారని అనుకున్నానని అంటున్నారు.

శవం కనబడ్డాక నిజానికి ఎవరు ఏమి చేశారో, సరిగ్గా అర్థం కావటం లేదు. ముఖ్యమంత్రి దగ్గర్నుంచి 'వాళ్లు', 'కుటుంబసభ్యులు', 'బంధువులు' అంటూ సర్వనామాల్లో మాట్లాడుతున్నారు. ఫలానా వ్యక్తి రక్తం కడిగించాడు, ఫలానా వ్యక్తి పోలీసులకు ఫోన్‌ చేసి, కేసు అక్కరలేదు, సహజమరణమే అన్నాడు అని చెప్పటం లేదు. నిజానికి అవన్నీ పోలీసులు చెప్పాలి. ఇక మొదట్లో గుండెపోటు అని సాక్షి టీవీ ప్రచారం చేసింది అని టిడిపి అంటోంది. సాక్షి మాత్రమే కాదు, అన్ని టీవీలు అదే ప్రసారం చేశాయి. మధ్యాహ్నానికే అన్నీ ఒకేసారి స్వరం మార్చాయి. పోస్టు మార్టమ్‌ రిపోర్టు ఎప్పుడో సాయంత్రం వచ్చింది. అప్పటిదాకా సాక్షి సహజమరణం అంటూ వచ్చింది అని చెప్పడం సరి కాదు. ఇంతకీ మీడియా వాళ్లకు సహజమరణం అని ఎవరు చెప్పారు? పోలీసులా? పోలీసుల్లో ఎవరు? బంధువులా? బంధువుల్లో ఎవరు? స్టాఫా? అయితే ఎవరు? శవానికి కట్లు కట్టిన తీరు చూసి మీడియా వాళ్లకు అనుమానం రాలేదా? ఎన్నో 'ఇన్‌సైడ్‌ స్టోరీ'లు, ఇన్వెస్టిగేటివ్‌ కథనాలు యిచ్చేసే టీవీ మీడియా 'అసలేం జరిగింది?' అని పనివాళ్లనైనా అడిగి కథనాలు వేయలేదేం?

ఒకటి మాత్రం నిజం. శవాన్ని చూడగానే అది హత్య అని స్పష్టంగా తెలుస్తుంది. ముఖ్యంగా పులివెందుల వాసులకు, అందరూ కాకపోయినా కనీసం వైయస్‌ రాజారెడ్డి కుటుంబసభ్యులకు! ఏ కత్తితో నరికితే ఎంత లోతుకి దిగుతుందో వాళ్లకు సులభంగా తెలుసు. కమోడ్‌ మీద నుండి పడితే చితికే తలకు, కత్తితో నరికిన తలకు తేడా ఒక్క క్షణంలో చెప్పగలరు. క్రిమినల్‌ కేసుల్లో కూడా రాటుదేలిన ఘటాలు చాలా ఉంటాయక్కడ. సాక్ష్యాధారాలు తుడిచివేయకూడదనే ప్రాథమిక జ్ఞానం కూడా పుష్కలంగా ఉంటుంది. మరి హాల్లో రక్తం ఎందుకు కడిగించారు? అది కడిగినవాళ్లు బాత్‌రూములో ఎందుకు కడిగించలేదు? అంటే హాలులో కడుగుతూండగానే దీన్ని హత్యగా చూపిస్తేనే మంచిది అనుకున్నారా? ఈ విషయంపై టిడిపి ఎంత అఫెన్సివ్‌గా ఉందో, వైసిపి అంత డిఫెన్సివ్‌గా ఉంది. సాధారణ మరణంగా చెపుదామని ముందు అనుకుని, దానికి తగ్గట్టుగా ఆధారాలు చెరిపేస్తూ, మధ్యలో మనసు మార్చుకుని, హత్యగా చెప్పేస్తేనే మేలు అనుకున్నారనేది ఖచ్చితం.

హత్యంటూ చెప్పేశారు కాబట్టి యిక ధారాళంగా ఆరోపప్రత్యారోపణలు చేసుకోవచ్చు. బాబు, లోకేశ్‌ ప్లాను చేశారని, ఆదినారాయణరెడ్డి అమలు చేశారని వైసిపి వర్గాలు అంటున్నాయి. రాష్ట్ర పోలీసుల 'సిట్‌'పై నమ్మకం లేదు కాబట్టి సిబిఐ విచారణ కోసం పట్టుబడతామని, కాదంటే కోర్టుకి వెళతామని జగన్‌ అంటున్నారు. చిన్నాన్న హత్యకు గురైతే గుండెపోటుగా చిత్రీకరించి, రక్తపు మరకలు తుడిచేసి, పంచనామా లేకుండా మృతదేహాన్ని తరలించి, వాస్తవాలు చెప్పలేక తమపై నింద వేస్తున్నారనీ, నిజానికి జవాబు చెప్పవలసినది జగనేనని టిడిపి వర్గాలు మాటలు రువ్వుకున్నారు. వివేకా హత్యలో ఆర్థిక కోణం ముందుకు వస్తూన్నకొద్దీ ''సాక్షి'' దాని గురించి పెద్దగా మాట్లాడడం మానేసిన విషయం గమనార్హం. సిబిఐ విచారణ గురించి లాంఛనంగా ఓ మాట అంటున్నారు తప్ప ప్రదర్శనలు అవీ నిర్వహించటం లేదు. అంతమాత్రాన వాళ్లే హత్య చేయించారనడానికి లేదు.

జగన్‌కు కానీ అతని అనుయాయులకు కానీ వివేకాను చంపించవలసిన అవసరం ఉందా? అప్పుడెప్పుడో ఎంపీ సీటు తనకై ఖాళీ చేయమని జగన్‌ వివేకాపై ఒత్తిడి తెచ్చాడనీ, ఆ సందర్భంగా దురుసుగా ప్రవర్తించాడనీ (చెంపదెబ్బ కొట్టాడని కూడా ప్రచారంలో ఉంది).. యిలాటివన్నీ ప్రస్తావిస్తున్నారు. చెంపదెబ్బ కొట్టినా కిక్కురుమననివాడిని చంపవలసిన అవసరం ఉంటుందా? మాటలతోనే భయపెట్టవచ్చు కదా! పోనీ అప్పుడు అణగి ఉన్నాడు కానీ యిప్పుడు తల ఎగరేస్తున్నాడు అనుకోవడానికి అప్పటి కంటె వివేకా స్థితి దిగజారింది తప్ప ఎదగలేదు. ఆయన మంచి కార్యకర్త కావచ్చు కానీ రాజకీయంగా బలమైనవాడు కాడు. అధికారంలో ఉన్న కాంగ్రెసువాళ్లు ఉసి కొలిపితే వాళ్ల మాయలో పడి 2012 ఉపయెన్నికలో వదిన గారి మీదే పోటీ చేసి ఘోరంగా ఓడిపోయాడు. ఇటీవల 2017లో స్థానిక ఎన్నికలలో వైసిపి తరఫున కూడా ఓడిపోయాడు. ఇక ఆయన వలన రాజకీయంగా పార్టీలో వారికి కానీ, బయటివారికి కానీ - ఎవరికి థ్రెట్‌ ఉంటుంది? ఉండదు అనుకుంటే వైసిపి వాళ్లనూ అనుమానించకూడదు, టిడిపి వాళ్లనూ అనుమానించకూడదు. ఈయన వెళ్లి జమ్మలమడుగు నియోజకవర్గంలో ఏవో అద్భుతాలు చేయబోయాడని, దానితో భయపడి ఆదినారాయణరెడ్డి యీయన్ను యిలా తప్పించివేశాడనీ అనే వెర్షన్‌ కూడా నమ్మనక్కరలేదు.

వివేకాను చంపడానికి రాజకీయ కారణాలు అక్కరలేదు అనుకుంటే వ్యక్తిగత కారణాలు ఉండి తీరాలి. అవి ఏమిటై ఉంటాయి అనేదే ఆసక్తికరం. రాజకీయాలైతే అందరికీ తెలుస్తాయి, వ్యక్తిగత విషయాలు పబ్లిక్‌లో రావు కాబట్టి వాటిని కనిపెట్టడం మరీ కష్టం. ఆయన మెతక మనిషి, అజాతశత్రువు, చంపడానికి ఎవరికి చేతులు వస్తాయి? అనుకోకూడదు. అజాతశత్రువు అనే పదం అందంగా ఉందని వాడేస్తాం కానీ మన ప్రమేయం లేకుండా మన పట్ల ఎవరో ఒకరు శత్రుత్వం పూనుతూనే ఉంటారు. మన పాటికి మనం స్వయంకృషితో పైకి వచ్చినా పక్కింటివాడు అసూయతో శత్రువు కావచ్చు. నా బోటి వాడు ఒట్టి రాతలతోనే బోల్డుమంది శత్రువులను పోగేసుకోగలడు. ఎవరికైనా అప్పిచ్చి తిరిగి యిమ్మంటే వాడికి శత్రువై పోతాం. శాంతి కావాలని కోరినా శత్రువులను తయారుచేసుకునే సందర్భాలు వస్తాయి. నాకు తెలిసున్న మాస్టారు గుర్తుకు వస్తున్నారు.

ఆయనది కడప జిల్లాయే, బహు సౌమ్యుడు, ఊళ్లో అందరి గౌరవమూ పొందే పెద్దమనిషి. దురదృష్టవశాత్తూ ఆయన కొడుకు ఫ్యాక్షన్‌ గొడవలలో యిరుక్కుని ఫ్యాక్షనిస్టుగా మారాడు. అది యీయనను బాధించింది. నలుగురికి సుద్దులు చెప్పే తను కొడుకు కారణంగా తల వంచుకోవాల్సి వస్తోందే అని. కొడుక్కి నచ్చచెప్పి, అవతలివాళ్లకు కబురు పెట్టి హైదరాబాదులో యిరు వర్గాలను కూర్చోబెట్టి రాజీ చేశాడు. ఇకపై హింసకు పాల్పడమని అందరూ ప్రతిజ్ఞ చేశారు. ఆయన ఆనందంగా సొంత ఊరుకి తిరిగి వెళ్లాడు. ఈ రాజీ ఆ వూళ్లో వున్న కొందరు కుర్రాళ్లకు నచ్చలేదు. వాళ్లకు చదువుసంధ్య లబ్బక ఎవరో ఒక ఫ్యాక్షనిస్టు నీడలో పడి వుంటూ తిండికి, తాగుడికి వాళ్లపై ఆధారపడుతున్నారు. ఇప్పుడు కొట్లాటలు మానేసి, అంతా శాంతంగా ఉంటే వాళ్ల నోట్లో కరక్కాయే! అందువలన యీ రాజీ కుదిర్చిన మేస్టారిపై కసి పట్టారు. ఈయన బస్సు దిగుతూండగానే 'ఏం పెద్దాయనా, రాజీలు చేస్తూండావే' అంటూ చేతి బాంబు వేసి చంపేశారు.

అందువలన వివేకా కూడా డబ్బు లావాదేవీల విషయంలోనో, మరో దానిలోనో శత్రువులను సంపాదించుకుని ఉండవచ్చు. అది బయటకు రాదగిన విషయం కాదని కుటుంబం ఫీలై ఉంటుంది. అందుకే దాన్ని సహజమరణంగా చిత్రీకరించడానికి ప్రయత్నించారు. 'వివేకా హత్య విషయం బయటకు వస్తే పులివెందులలో అల్లర్లు జరుగుతాయని, వాటిని నివారించడానికే గుండెపోటని పోలీసులకు చెప్పా' అని అవినాశ్‌, జగన్‌తో చెప్పినట్లు, జగన్‌ అతన్ని మందలించినట్లు ఓ పత్రికలో వార్త వచ్చింది. ఇది కాస్త వింతగా ఉంది. ఊళ్లో శాంతిభద్రతలు కాపాడే బాధ్యతను ప్రతిపక్షం తీసుకుందని అనుకోవడానికే తమాషాగా ఉంది. శాంతిభద్రతలు భగ్నమైతేనే వాళ్లకు పండగ, వెంటనే గవర్నరు వద్దకు పరిగెత్తుకెళ్లి రాష్ట్రపతి పాలన డిమాండ్‌ చేయవచ్చు. అసలిలాటి హత్యలు జరిగితే వెంటనే ప్రతిపక్షం సిబిఐ విచారణ కోరుతుంది. అధికారపక్షం అక్కరలేదంటుంది. బాబు ప్రతిపక్షంలో ఉన్నపుడు సిబిఐ ఎంక్వయిరీ ఎన్నిసార్లు అడగలేదు? అలాటి అవకాశం వైసిపి వదులుకుంటుందా? నిజానికి మధ్యాహ్నానికల్లా హత్యే అని ఊరంతా తెలిసింది. అల్లర్లు జరిగాయా? ఎవరైనా నల్లజండాలు పట్టుకుని పోలీసు స్టేషన్‌పై దాడి చేశారా? అల్లర్ల పేరు చెప్పి కేసు కామాపు చేయబోయారనడం కూడా నప్పదు.

పోలీసులు చెప్పినదాని ప్రకారం - అవినాశ్‌ కార్యాలయంలో పనిచేసే భరత్‌ రెడ్డి పోలీసులకు ఫోన్‌ చేసి వివేకా గుండెపోటుతో పోయారని చెప్పాడు. పోలీసులు ఘటనాస్థలికి వెళ్లేసరికి అక్కడ వివేకా పిఏ కృష్ణారెడ్డి, వైయస్‌ మనోహర్‌రెడ్డి, అవినాశ్‌ రెడ్డి, డా. నాయక్‌, డా. గంగిరెడ్డి, ఆయన ఆసుపత్రిలో కాంపౌండరు వగైరా 20 మంది ఉన్నారు. వీరిలో కొంతమంది (ఎవరో స్పష్టంగా చెప్పలేదు) వివేకా రక్తపు వాంతులు చేసుకుని కమోడ్‌పై పడి గాయాలై చనిపోయారని చెప్పారు. (అక్కడున్న డాక్టర్లు ఆ వాదనను బలపరచారా? - తెలియదు) అంతకుముందే బెడ్‌రూములో రక్తపు మరకలు కడిగేశారు, (బెడ్‌రూమ్‌లో కడిగినవారు బాత్‌రూములో ఎందుకు కడగలేదు? పనివాళ్లు తక్కువయ్యారా?) రక్తపు మరకల దుప్పటి మారుస్తున్నారు, వివేకా తలకు, చేతికి గంగిరెడ్డి సిబ్బంది బ్యాండేజి కట్టి వున్నారు. ఇంత భీకరంగా చనిపోయిన వ్యక్తి శవాన్ని కదిలించకూడదన్న యింగిత జ్ఞానం కూడా మీకు లేదా అని పోలీసులు అడిగినట్లు తోచదు. ఈ కామాపు వ్యవహారం మోటివ్‌ ఏమిటో తెలిసేదాకా మనకు క్లారిటీ రాదు.

హత్యకు బలమైన రాజకీయకారణం కనబడటం లేదు కాబట్టి వేరే ఏదో వ్యక్తిగతమైనది ఉందనుకోవాలి. వ్యక్తిగతమైనది అనగానే కాంత, కనకం రెండిట్లో ఒకటి కావచ్చు. కాంత విషయాన్ని ఆంధ్రజ్యోతి వ్యాప్తి చేస్తోంది. షమీన్‌ లేదా సమీరా అనే ముస్లింను వివేకా 2010లో వివాహం చేసుకున్నారనీ, ఆమె ద్వారా ఒక కొడుకు ఉన్నాడనీ, వారి తరఫు వాళ్లు యీయనపై దాడి చేశారనీ కథనం. (దీన్ని పరమేశ్వరరెడ్డి ఖండించాడు) సమీరా నుంచి యీయన సెల్‌ఫోన్‌కు నాలుగు మెసేజులు వచ్చాయని, వాటిని యీయన డిలీట్‌ చేశాడనీ కూడా ఆంధ్రజ్యోతి అంటోంది. అర్ధరాత్రి 1.30కు వచ్చిన మొదటి మెసేజిలో ''నీ కూతురు వలన మేం నాశనమయ్యాం. ఇందుకు తగిన శిక్ష అనుభవిస్తావు. దేవుడు ఉన్నాడు.'' అని ఉందట. సెల్‌ఫోన్‌ స్వాధీనం చేసుకుని, డిలీట్‌ అయినవాటిని కూడా రెస్టోర్‌ చేయించారంటే అది పోలీసుల పనే అయివుండాలి. వాళ్లే ఆంధ్రజ్యోతికి చెప్పి వుండాలి.

షమీన్‌ ఫోన్‌ నుంచి కడప వైసిపి నేత అఫ్జల్‌ ఖాన్‌కు కాల్స్‌ వెళ్లాయని కూడా జ్యోతి అంటోంది. ఈ రెండో పెళ్లి మాట ఎంతవరకు నిజమో యిప్పటివరకు తెలియదు కానీ ఆ దారం పట్టుకుని కాస్త దూరం నడిస్తే చిక్కుముడి విడిపోవచ్చు. సాధారణంగా అలాటి వ్యవహారాలు మొదటి భార్య పిల్లలకు రుచించవు. హత్య యీ కారణంగా జరిగిందని తెలిస్తే, రెండో పెళ్లి విషయం లోకానికి వెల్లడవుతుంది. 'ఉంచుకున్నదాని యింట్లో చచ్చిపోయినట్లు...' అనే సామెత ఉంది. ఒకాయన ఊళ్లోవాళ్లకు తెలియకుండా అక్రమసంబంధం పెట్టుకున్నాడు. రాత్రి ఏ వేళలోనే వెళ్లి వచ్చేస్తూండేవాడు. ఓ రాత్రి అలా వెళ్లినపుడు అక్కడే చచ్చిపోయాడు. దాంతో అందరికీ సందేహం వచ్చింది - ఈ వేళప్పుడు యిక్కడెందుకు? అని. అన్నేళ్ల గుట్టు రట్టయింది. అలాగ హత్య అనగానే, హంతకులు ఆ రెండోభార్య తాలూకు వాళ్లు అని తెలియగానే, కుటుంబం పరువు పోతుందని భయపడి వివేకా భార్య, కూతురు, అల్లుడు దానికి పబ్లిసిటీ యివ్వకుండా మూసిపెడదామని చూశారేమో!

వివేకా కుమార్తె డా. సునీత బయటకు వచ్చి మీడియాతో ఏమీ చెప్పటం లేదు. తను వచ్చేవరకు పోస్టుమార్టమ్‌ చేయవద్దని కోరారని అన్నారు. అంత్యసమయంలో వివేకా రాసిన లేఖను తను వచ్చేవరకు పోలీసులకు యివ్వవద్దని చెప్పారని కూడా అన్నారు. వచ్చాక పిఏ నుండి తీసుకుని సునీత తనే డిఐజికి అందించారట. ఆ లేఖలో చేతిరాత తండ్రిదే అని చెప్పారట. (ఆ లేఖను సృష్టించారని జగన్‌ అంటున్నారు, జగన్‌, సునీతలు ఒకరితో మరొకరు మాట్లాడుకోలేదా?) అసలు ఆ లేఖ కూడా వింతగా ఉంది. హంతకులు డ్రైవర్‌ ప్రసాద్‌ను ఎలాగైనా యిరికించాలని, కత్తి చూపి వివేకాను బెదిరించి రాయించినట్లుంది. అది కూడా పకడ్బందీగా రాయించలేదు. తనను త్వరగా డ్యూటీలో రమ్మనంత మాత్రాన యజమానిని డ్రైవరు కొడతాడా? చంపుతాడా? మహా అయితే ఉద్యోగం మానేసి పోతాడు తప్ప! బెడ్‌రూములో చంపి, దుస్తులు మార్చి, బాత్‌రూముకి లాక్కెళ్లి.. ఏమిటిదంతా? నిజంగా సహజమరణంగానే చిత్రీకరించదలచిన వాళ్లయితే, దిండుతో ఒత్తి ఊపిరాడకుండా చంపేసి ఉండేవారు. కత్తితో కిరాతకంగా చంపారంటే కసి ఉన్నట్లే లెక్క. దాన్ని డ్రైవరుపై తోసేయాలని చూడడం పిరికితనం.

ఇక రెండో కారణమైన కనకమే ప్రధానంగా ముందుకు వస్తోంది. వివేకాకు మైనింగు వ్యాపారం విషయంలో సోదరుడు వైయస్‌ ప్రతాపరెడ్డితో పేచీలున్నాయట, తన బంధువు కృష్ణారెడ్డికి రావలసిన డబ్బు కోసం బాధితులతో కలిసి ఆయన ప్రతాపరెడ్డి యింటిముందు ఆందోళన చేశారు. అది నిజమే కానీ, దానికి దీనికీ సంబంధం లేదంటున్నారు ప్రతాపరెడ్డి. సెటిల్‌మెంటు విషయాల్లో పరమేశ్వరరెడ్డితో గొడవలున్నాయట. ఉంటే మాత్రం, చంపేటంత పగ ఉందా? అనేదే ప్రశ్న. పరమేశ్వరరెడ్డి వివేకా తరఫున బెంగుళూరులో సెటిల్‌మెంట్లు చేయిస్తూంటారని, వాళ్లిద్దరి మధ్య యిటీవల డబ్బు గురించి గొడవ వచ్చిందని వార్త వచ్చింది. వివేకా సెటిల్‌మెంట్లు కూడా చేయిస్తారా అనేది ఎవరైనా నిర్ధారిస్తే తప్ప యీ వాదనకు బలం రాదు. ఆయన కున్న యిమేజికి వ్యాపారాలు, కాంట్రాక్టులు అతికినట్లు సెటిల్‌మెంట్లు అతకడం లేదు. 'నేను చెప్పినట్లు చేయకపోతే వివేకా నీ అంతు చూస్తారు' అని బెదిరించడానికి ఆ సౌమ్యుడి యిమేజి బొత్తిగా పనికిరాదు. హత్య తర్వాత పరమేశ్వరరెడ్డి, అతని భార్య కనబడకపోవడంతో అనుమానపు ముల్లు అటు తిరిగింది.

పరమేశ్వరరెడ్డి కుటుంబానికి, టిడిపికి చెందిన బిటెక్‌ రవి కుటుంబానికి మధ్య ఫ్యాక్షన్‌ గొడవలున్నాయట. సోదరుడు హత్యకు గురి కావడంతో యితను తన వూరు వదిలి పులివెందులలో నివాస ముంటున్నాడు. బిటెక్‌ రవి చిన్నాన్న కేసులో ముద్దాయిట. చివరకు అతను తిరుపతిలో ఆసుపత్రిలో తేలాడు. తనకూ, వివేకాకు గొడవలు లేవని, యింటి దొంగలే ఆయన్ని చంపి ఉంటారని అన్నాడు. హత్యకు రెండు రోజుల ముందే తిరుపతిలో ఆసుపత్రిలో చేరాడట. కంప్లెయింటు ఏమిటంటే బిపి, సుగర్‌, గుండెనొప్పి! చేరినది ప్రయివేటు ఆసుపత్రి. వీల్‌ ఛెయిర్‌లో కూర్చుని మీడియాతో మాట్లాడాడు. ఆ పాటి జబ్బులకు వారం రోజుల చికిత్స అంటే వింతగానే ఉంది. మొదట పులివెందులలో గంగిరెడ్డి ఆసుపత్రిలోనే చేరాడట, అక్కడి వాళ్లు కడపకు, కడపవాళ్లు తిరుపతికి పంపించారట. అది ఏ పాటి జబ్బో వివేకాకు కూడా ఆత్మీయుడైన డా. గంగిరెడ్డే చెప్పాలి.

రూ.125 కోట్ల సెటిల్‌మెంటుతో ముడిపడిన భూమిలో కొంత భాగాన్ని వివేకాకు తెలియకుండా గంగిరెడ్డి అనే అనుచరుడు అమ్ముకోవడంతో వివేకాకు కోపం వచ్చిందని, అనుచరులైన గంగిరెడ్డి, పరమేశ్వరరెడ్డి యిద్దరూ కలిసి వివేకాను హతమార్చి ఉంటారని మరో కథనం వచ్చింది.. ఇప్పటిదాకా ఏమీ స్పష్టంగా తెలియరావటం లేదు కాబట్టి ఎవరి చిత్తం వచ్చినట్లు వారు ఊహించుకునే స్వేచ్ఛ ఉంది. మార్చి 18న కూడా జగన్‌ 'ఎన్నికల సమయంలో నన్ను యిబ్బంది పెట్టాలని మా చిన్నాన్నను బాబు చంపించాడు' అంటున్నాడు.

నా మట్టుకు నేను రాజకీయకారణాలు ఏమీ వుండి వుండవని, వ్యక్తిగత కారణాలతోనే హత్య జరిగిందని అనుకుంటున్నాను. అది నిజమని తేలితే మాత్రం, యిప్పుడు ఎదుటివాళ్లకు రాజకీయ దురుద్దేశా లంటగడుతున్న వారందరూ నాలిక కరుచుకుని, ప్రజలకు క్షమాపణ చెప్పాలి. నా ఉద్దేశంలో వివేకా హత్య చెపుతున్న పాఠమేమిటంటే - తొందరపడి ప్రతీదీ రాజకీయం చేయవద్దని! అంతేకాదు, ఉన్నదున్నట్లుగా చూపకుండా మసిబూసి మారేడుకాయ చేయబోతే బాధితులే నిందితులవుతారని కూడా! - ఎమ్బీయస్‌ ప్రసాద్‌ (మార్చి 2019)

2019 మార్చి ఎమ్బీయస్‌: రక్షకుడో? తక్షకుడో? - 1/2

అభిమన్యుడి మనుమడు జనమేజయుడు సర్పయాగం చేస్తున్నాడు. తన తండ్రి పరీక్షిత్తును మోసపూరితంగా కాటేసి చంపిన తక్షకుణ్ని, అతని నాగవంశాన్ని నాశనం చేయడమే ధ్యేయంగా ప్రజ్ఞాశాలురైన ఋత్వికులను పెట్టుకుని యాగం మొదలుపెట్టాడు. వారి మంత్రాల ప్రభావానికి ఒక్కొక్క పాము వచ్చి యజ్ఞాగ్నికీలల్లో పడి మండి మసైపోతోంది. తక్షకుడు మొదట్లో ధీమాగానే ఉన్నాడు కానీ తర్వాత తర్వాత భయపడసాగాడు. తన నిర్మూలనం వరకు జనమేజయుడు ఆగడని తెలుసు కాబట్టి గజగజ వణికాడు. ముప్పు తప్పించమని స్వర్గానికి వెళ్లి ఇంద్రుణ్ని బతిమాలాడు. ఇంద్రుడు అభయం యిచ్చాడు. నా సింహాసనానికి చుట్టుకుని, నీ తలను నా ఉత్తరీయంలో దాచుకో అన్నాడు. తక్షకుడు హమ్మయ్య అనుకున్నాడు.

ఇవతల యాగశాలలో తక్షకుణ్ని ఉద్దేశించి ఎంత శక్తివంతమైన మంత్రాలు చదివినా అతడు వచ్చి మంటల్లో పడటం లేదు. ఏమైందని అడిగాడు జనమేజయుడు. ఋత్వికులు చెప్పారు - 'ఇంద్రుడి శరణులో, అతన్ని అంటిపెట్టుకుని ఉన్నాడు. అతన్ని కదల్చాలంటే ఇంద్రుణ్ని కూడా కదల్చాల్సిందే మరి' అన్నారు. జనమేజయుడు ఒక్క క్షణం ఆలోచించి ''అయితే ఇంద్రుడితో సహా తక్షకుణ్ని రప్పించండి'' అన్నాడు. వెంటనే ఋత్వికులు 'సహేంద్ర (సహ ప్లస్‌ ఇంద్ర) తక్షకాయ స్వాహా' అనే మంత్రం పఠించారు. అంటే ఇంద్రుడితో సహా తక్షకుడు వచ్చి అగ్నికి ఆహుతై పోవాలి అని అర్థం. వెంటనే తక్షకుడు, ఇంద్రసింహాసనం, ఇంద్రుడు అన్నీ కదిలి ఆకాశమార్గంలో యాగశాలవైపు దూసుకు రాసాగాయి. తక్షకుడితో చేతులు కలిపినందుకు ఇంద్రుడికి కూడా ముప్పు వచ్చింది. తర్వాత ఏం జరిగిందో తెలుసుకోవాలంటే మహాభారతంలో ఆదిపర్వం చదవాలి. కానీ పరులను చేరదీసి తనకే ముప్పు తెచ్చుకునే యిలాటి సందర్భాల్లో 'సహేంద్ర తక్షకాయ స్వాహా' అనే సామెత వాడకంలోకి వచ్చింది.

సర్వేలన్నీ తనకు ప్రతికూలంగా ఉండడంతో ప్రభుత్వ వ్యతిరేక ఓటు చీల్చడానికి చంద్రబాబు పవన్‌ కళ్యాణ్‌ను దువ్వుతున్నారు. ఆయన ఆశ నెరవేర్చి ఆయన సింహాసనానికి రక్షకుడిగా పవన్‌ నిలుస్తారా? లేదా తన కారణంగా చంద్రబాబు గద్దెకు, ఆయనకూ కూడా ముప్పు తెచ్చిపెట్టి ప్రజాగ్రహ అగ్నికుండంవైపు లాక్కు వెళ్లే తక్షకుడిగా తేలతారా? అనేది త్వరలోనే తెలుస్తుంది కానీ యీ లోపున కాస్త ఊహించి చూడడంలో తప్పు లేదు.

అ

టిడిపితో తన అనుబంధం గురించి పవన్‌ పైకి మాట్లాడడం లేదు కానీ సంకేతాలు స్పష్టంగా తెలుస్తున్నాయి. ఆయన బియస్పీతో పొత్తు పెట్టుకోవడానికి మాయావతిని కలవడానికి వెళ్లినపుడు కూడా మోదీ, జగన్‌లను కట్టడి చేయవలసిన అవసరం గురించే ఉద్ఘాటించారు తప్ప ఆంధ్రలో పరిపాలన బాగా లేదు కాబట్టి తను ప్రత్యామ్నాయంగా వస్తున్నానని చెప్పుకోలేదు. టిడిపితో పొత్తుందా అని ప్రశ్నలు వచ్చినపుడు ఆయన చాలా తెలివిగా టిడిపి వాళ్లు తనకు వైసిపితో ఉందనీ, వైసిపి వాళ్లు తనకు టిడిపితో ఉందనీ అంటున్నారనీ జవాబిచ్చారు తప్ప టిడిపితో లేదని స్పష్టంగా చెప్పలేదు. వైసిపితో పవన్‌ను టిడిపి ముడిపెట్టడమనేది గతం. పవన్‌ లోకేశ్‌ను, బాబును అవినీతిపరులని నిందించినపుడు అప్పుడు లోకేశ్‌ - 'బిజెపి అంటే బిజెపి, జగన్‌, పవన్‌' అని నిర్వచనం యిచ్చారు. ముగ్గురూ కలిసి ఆంధ్ర ప్రయోజనాలకు అడ్డుగా నిలుస్తున్నారని వాపోయారు. బాబు నుంచి కింది స్థాయి టిడిపి వాళ్లందరూ అదే పాట పాడారు.

సెట్టులో ముక్కలు మారాయి - తర్వాతి రోజుల్లో పవన్‌ తమ అవినీతి గురించి మాట్లాడడం మానేశాక పేకాట సెట్టులో ఓ ముక్కని మార్చేశారు. పవన్‌ ముక్క కింద పడేసి, దాని స్థానంలో కెసియార్‌ కార్డు పెట్టారు. మోదీ, జగన్‌, కెసియార్‌ కలిసి తనపై కుట్ర పన్నుతున్నారని అనసాగారు. వాళ్లు చెప్పకపోయినా అది స్పష్టంగా కనబడుతూనే ఉంది. బాబు ఎన్‌డిఏలో ఉండగానే మోదీ ఆయనకు నెలల తరబడి ఎపాయింట్‌మెంటు యివ్వకుండా, వైసిపి నాయకులకు యివ్వడంతోనే వాళ్ల స్నేహబంధం లోకానికి తెలిసిపోయింది. తెలంగాణ ఎన్నికల తర్వాత తెరాస నాయకులు జగన్‌ మా మిత్రుడు అని బాహాటంగా చెప్తున్నారు. ఆచరణలో ఏ మేరకు సాయపడతారనేది ముందుముందు మరింత స్పష్టంగా తెలుస్తుంది. రాష్ట్రస్థాయిలో అయితే తెరాస పోటీ చేయడం లేదు, వైసిపి, బిజెపితో పొత్తు పెట్టుకోలేదు. ఎన్నికల తదనంతరం కేంద్రస్థాయిలో బిజెపికి అవసరం పడితే వైసిపి సాయపడవచ్చు. మద్దతుకి, ప్రత్యేక హోదాకు ముడిపెట్టాం కాబట్టి, అది యివ్వాలని లాంఛనంగా అడగవచ్చు. బిజెపి యిస్తుందో లేదో, యివ్వకపోతే అప్పుడు వైసిపి ఏం చేస్తుందో తెర మీద చూడాల్సిందే!

లోకేశ్‌పై ఆరోపణల సంగతి తేల్చలేదు - వైసిపి వాళ్లు జనసేన, టిడిపి కలిసి పని చేస్తున్నాయని ఆరోపణలు చేస్తున్నారు. ఎందుకంటే చాలాకాలం పాటు కాల్‌షీటు ఆర్టిస్టుగా, టిడిపి తరఫున సన్నాయినొక్కుల కళాకారుడిగా పని చేస్తూ వచ్చిన పవన్‌ ఒక్కసారి టిడిపి అవినీతి గురించి గట్టిగా మాట్లాడి అందరి దృష్టినీ ఆకర్షించారు. ఆ తర్వాతి రోజుల్లో దాని గురించి మాట్లాడడం మానేశారు. అంటే అప్పుడు తను చేసినవి తప్పుడు ఆరోపణలా? తనకు ఎవరో అబద్ధపు సమాచారం యిచ్చారని ఆయన ఎప్పుడూ చెప్పుకోలేదు. ఆ ఆరోపణలపై సిట్‌ కానీ, సిబిఐ కానీ విచారణ చేపట్టాలని డిమాండు చేయలేదు. బాబు దుష్పరిపాలన, ఉద్దానం కిడ్నీ బాధితులు, అమరావతి భూబాధితులు వీళ్లందరి విషయంలో రాష్ట్రప్రభుత్వాన్ని నిలదీయడం మానేశారు. ఏమైనా మాట్లాడితే 'జనం జోలికి వస్తే, జనాలకు అన్యాయం చేస్తే, తాట తీస్తా' అంటూంటారు. అది ఎవర్ని ఉద్దేశించి అన్నారో ఆయనకే తెలియాలి. తను అధికారంలోకి వస్తే బ్రహ్మాండం బద్దలు కొడతానని చెపుతున్నారు తప్ప, ఈ ఐదేళ్లలో ఆంధ్రలో పెద్దగా ఏమీ జరగలేదన్న సంగతి ఎత్తి చూపటం లేదు.

నిజానికి జనాలకు న్యాయం చేయాలన్నా, అన్యాయం చేయాలన్నా అధికారంలో ఉన్నవారికే తగును. విభజన చట్టంలో ఉన్న ప్రత్యేక హోదా గురించి పట్టుబట్టకుండా తమ రాజకీయ అవసరాల కోసం బిజెపితో మూడున్నరేళ్లు అంటకాగి, హోదా పేరెత్తితే జైల్లో పెడతానని ప్రజలను బెదిరించిన టిడిపిని జనసేన నిలదీయాలి. మరి పవన్‌ ఎప్పుడు చూసినా ప్రతిపక్షంలో ఉన్న వైసిపి మీదనే విరుచుకు పడుతున్నారు. టిడిపికి, బిజెపికి చెడిన దగ్గర్నుంచి బిజెపిపై కూడా సన్నసన్నగా విమర్శలు చేస్తున్నారు. గతంలో కెసియార్‌ను ఓహో అన్నారు. బాబుతో బద్ధవైరం ఏర్పడ్డాక యిప్పుడు కెసియార్‌కు కూడా ఇటువైపు రాకండి అని హెచ్చరికలు చేశారు. బాబు తెలంగాణవైపు వెళ్లినపుడు యిలాటివి చేయలేదు మరి. ప్రస్తుతానికి టిడిపికి ఎవరైతే శత్రువులో, జనసేనకు వాళ్లే శత్రువులు.

టిజిపై కోపప్రదర్శన దేనికి? - మరి యిలాటి పరిస్థితుల్లో పవన్‌ కళ్యాణ్‌ టిజి వెంకటేశ్‌పై అంతలా ఎందుకు నోరు పారేసుకున్నారు? నిజానికి టిజికి 'ఫుట్‌ యిన్‌ ద మౌత్‌ సిౖండ్రోమ్‌' ఉంది. ఎప్పుడూ ఏదో ఒకటి అసందర్భంగా మాట్లాడుతూ ఉంటారు. కానీ అప్పుడు మాత్రం పద్ధతిగానే 'మా మధ్య సయోధ్య కుదిరే అవకాశం ఉంది, నాయకులు మాట్లాడుకుంటారు, ఏ మార్చి నాటికో తేలుతుంది' అన్నారు. అబ్బే సయోధ్య కచ్చితంగా ఉండదు అని పవన్‌ ఖండించలేదు. టిజి ఎవడు, నేను అక్కర్లేదని వదిలేసిన రాజ్యసభ సీటు తీసుకున్నవాడు.. అంటూ ఆయన గురించి మాట్లాడారు తప్ప, ఆయన లేవనెత్తిన పాయింటు గురించి మాట్లాడలేదు. ఎందుకై ఉంటుంది? తనకు, టిడిపికి మధ్య ఉన్న అవగాహన గురించి టిజి తొందరపడి తెలివితక్కువగా బయటకు చెప్పేశారన్న ఉక్రోషమా?

ఎందుకంటే అప్పటికి యింకా జనసేన బలం గురించి తనకే స్పష్టత వచ్చి ఉండదు. పొత్తు బహిరంగంగా పెట్టుకుంటే లాభమా? లోపాయికారీగా పెట్టుకుంటే లాభమా? అనేదానిపై ఒక అంచనా చిక్కి వుండదు. ఉన్న గుప్పెడు మంది సలహాదారుల్లో టిడిపితో చేతులు కలిపితే మంచిదని కొందరు, కలపకపోతే మంచిదని మరి కొందరు చెప్పి వుండవచ్చు. అన్నీ వింటూ కాలక్షేపం చేసి, తన బలాబలాలు చూసుకుని ప్రస్తుత ఏర్పాటుకి వచ్చి ఉండవచ్చు. ఇది తేలేలోగా తన పార్టీలో ఎవరూ ఏమీ మాట్లాడకుండా ఆయన చూసుకున్నాడు. కానీ ఎదుటి పార్టీలో టిజి మాత్రం లౌక్యరహితంగా వ్యవహరించాడని కోపం కావచ్చు. జనసేన పార్టీ పెట్టాక చాలా రోజులు పవన్‌ రికామీగానే ఉన్నారు. మధ్యమధ్యలో ప్రజల్లోకి వెళ్లి ఆవేశపూరితంగా మాట్లాడి, ఆ తర్వాత ముఖ్యమంత్రి దగ్గరకు వెళ్లి చల్లబడి, 'ఆయన సమస్యలు తీరుస్తానని మాట యిచ్చారు, నాకు ఆయన మీద విశ్వాసం ఉంది' అని చెప్పే విశ్వాసపాత్రుడిగానే ఉంటూ వచ్చారు. ఈయన సీరియస్‌ పాలిటిక్స్‌ చేయడని, ఎన్నికల సమయంలో ప్రచారానికి మాత్రమే వస్తాడనీ అనుకోసాగారు.

కుమారస్వామి కలిగించిన ఆశ - అలాటిది కొన్ని నెలలుగా చురుగ్గా ఉన్నాడు. సినిమాలు మానేసి జనం మధ్య కాలికి బలపం కట్టుకుని తిరగసాగాడు. కర్ణాటకలో జెడిఎస్‌ నాయకుడు ముఖ్యమంత్రి కావడం ఆయనలో ఆశలు రేకెత్తించినట్లుంది. జెడిఎస్‌ ఎన్నికల సమయంలో బిజెపితో లోపాయికారీ పొత్తు పెట్టుకుందని అనుకున్నారు, ఎదుటివాళ్లు అలాగే ఆరోపించారు కూడా. అయితే ఫలితాలు వచ్చేసరికి బిజెపి, కాంగ్రెసు రెండిటికి బలం చాలలేదు. జెడిఎస్‌ ఎవరికి మద్దతిస్తే వాళ్లకే అధికారం అన్నట్లు తయారైంది పరిస్థితి. ముఖ్యమంత్రి పదవికి బేరం పెట్టింది జెడిఎస్‌. వేలం పాటలో కాంగ్రెసు గెలిచింది. 37 మంది ఎమ్మేల్యేలు మాత్రమే ఉన్న జెడిఎస్‌కు చెందిన కుమారస్వామి ముఖ్యమంత్రి అయిపోయారు. ఆయన పార్టీకి చెందిన 9 మందికి మంత్రి పదవులు దక్కాయి.

అలాటిది ఆంధ్రలో రిపీట్‌ అయ్యే అవకాశాలున్నట్లు పవన్‌కు తోచింది. ఇక్కడా ఓట్ల శాతంలో టిడిపి, వైసిపి యించుమించు సమానబలంతో ఉన్నాయి. సర్వేలు పార్లమెంటు సీట్లలో వైసిపికే గెలుపని చెప్పవచ్చు గాక, ఎన్నికల వ్యూహరచనలో బాబు సామర్థ్యాన్ని తక్కువ అంచనా వేయలేము. కోర్టుల్లో కానీ, మీడియాలో కానీ, వ్యాపారవర్గాల్లో కానీ ఆయన మనుషులు పాతుకుపోయి ఉన్నారు. ఆ రాజకీయ కౌటిల్యం జగన్‌కు లేదు కాబట్టి ఏదో ఒక ఠస్సా వేసి, ఆఖరి క్షణంలో బాబు టేబుల్స్‌ తిప్పేస్తారని, గతంలో లాగే 1-2% ఓట్ల తేడాతో అధికారానికి దగ్గరగా వచ్చేస్తారనీ కొందరు గట్టిగా నమ్ముతున్నారు. కానీ ప్రభుత్వ వ్యతిరేకత కూడా బలంగా ఉంది కాబట్టి, జగన్‌ నాయకత్వ లోపాలెన్ని ఉన్నా యీ సారి బాబుకి ఓటమి తప్పదని మరి కొందరు ప్రగాఢంగా విశ్వసిస్తున్నారు. ఈ యిద్దరి భావాలను లెక్కలోకి తీసుకుంటే, రెండు పార్టీలూ చెరో 75-80 తెచ్చుకుని అధికారం అంచుల్లో ఆగిపోయాయనుకోండి. అప్పుడు 15-20 సీట్లు తెచ్చుకున్న పార్టీ నాయకుడు వీరిలో ఒకరితో పొత్తు పెట్టుకుని ముఖ్యమంత్రి కావచ్చు.

కర్ణాటకతో పోలిక కుదురుతుందా? - ఈ థియరీ అనుకోవడానికి బాగుంది కానీ ఆచరణలో ఏమౌతుందో డౌటు. ఎందుకంటే కర్ణాటకలో జెడిఎస్‌కు పీఠం వదిలేయడానికి కాంగ్రెసు సిద్ధపడిందంటే దానికి కారణం, జాతీయస్థాయిలో కాంగ్రెసుకున్న అవసరాలు. రాహుల్‌ గాంధీకి తను ప్రధాని కావాలి, దానికి జెడిఎస్‌ ఎంపీల మద్దతు కావాలి. అందువలన సిద్ధరామయ్యని బలిపెట్టడానికి జంకలేదు. మరి ఆంధ్రలో అలాటి బలిపశువు కావడానికి బాబు ఒప్పుకుంటారా? జగన్‌ ఒప్పుకుంటారా? వీళ్లవి ప్రాంతీయ పార్టీలు. రాష్ట్రం దాటితే వాళ్ల ప్రయోజనాలు శూన్యం. పవన్‌కు ముఖ్యమంత్రి పదవి అప్పగించి, తన కొడుకును లోకేశ్‌కు ఉపముఖ్యమంత్రిని చేసి, తను జాతీయ రాజకీయాల్లో చక్రం తిప్పుదామని బాబు అనుకున్నా, ఆ చక్రంలో ఆకులు ఉంటాయో, మోదీ ధాటికి రాలిపోతాయో ఎవరూ చెప్పలేరు. ఇక అయిదేళ్ల పోరాటం తర్వాత పవన్‌ వంటి యువనాయకుణ్ని ముఖ్యమంత్రి చేసి, తను ఉపముఖ్యమంత్రి కావడానికి జగన్‌ ససేమిరా అంటారు. ఇప్పుడు వదులుకుంటే అధికారం మళ్లీ ఎన్నేళ్లకు చిక్కుతుందో తెలియదు కాబట్టి, టిడిపి, వైసిపి రెండూ అలాటి పరిస్థితుల్లో అసెంబ్లీ రద్దు చేసి, మళ్లీ ఎన్నికలకు వెళదామంటాయి తప్ప పవన్‌ను ముఖ్యమంత్రి చేయడానికి ఒప్పుకోవు.

ఈ విషయం పవన్‌ కూడా ఊహించి ఉంటారు. అందువలన సొంతంగా 15-20 సీట్లు గెలవడం కూడా అంత సులభం కాదని గ్రహించి ఉంటారు. ఎందుకంటే నెలల తరబడి బహిరంగ సభల్లో పాల్గొన్నా, పెద్ద తలకాయలేవీ పార్టీలో చేరలేదు. ధనిక పారిశ్రామికవేత్తలెవరూ నిధులందిస్తానని ముందుకు రాలేదు. మీడియాలో కూడా పట్టు చిక్కలేదు. ఆంధ్రప్రభ, 99 టీవీలు మద్దతుగా నిలిచినా వాటికి రీచ్‌ పెద్దగా లేదు. పార్టీనిర్మాణం జరగలేదు. విధివిధానాల నిర్ణయంలో విపరీతంగా జాప్యమవుతోంది. ఏ పార్టీని ఏ విషయంలో విమర్శించాలనే అంశాల విషయంలో కార్యకర్తలకు దిశానిర్దేశం చేసేవారు లేకపోవడం చేత, పార్టీలో చురుకుదనం కొరవడింది. నిర్మొహమాటంగా చెప్పాలంటే 'ఆల్సో రేన్‌' పార్టీగా తయారైంది తప్ప సీరియస్‌ ప్లేయర్‌గా రూపుదిద్దుకోలేదు. ప్రజారాజ్యం నాటి ఊపు కూడా రాలేదు. చివరకు స్పాయిలర్‌గా మాత్రమే (ఓట్లు చీల్చి, యితరుల గెలుపు అవకాశాలు చెడగొట్టే పార్టీ) మిగులుతుందన్న భయం వేసింది. ఇలాటి పరిస్థితుల్లో సొంతబలంతో 15-20 సీట్లు గెలవడం కష్టమని పవన్‌కు అర్థమై ఉంటుంది. (సశేషం) - ఎమ్బీయస్‌ ప్రసాద్‌ (మార్చి 2019)

2019 మార్చి ఎమ్బీయస్‌: రక్షకుడో? తక్షకుడో? - 2/2

ఆఫర్‌ యిచ్చారా? - అందుకేలాగుంది, రెండు నెలలగా ఒక పుకారు ప్రచారంలోకి వచ్చింది. 20 అసెంబ్లీ సీట్లు, 2 లేదా 3 పార్లమెంటు సీట్లు, 800 కోట్లు ఎవరిస్తే వాళ్లకే తన మద్దతు అని పవన్‌ రెండు పార్టీలకూ ఆఫర్‌ యిచ్చారని! నిజానికి యిలాటి గొడవేమీ లేకుండా ఆయన ఎంచక్కా ఎడిఎంకె తరహాలో బిజెపితో పొత్తు పెట్టుకుని ఉంటే అన్నీ వాళ్లే చూసుకుని ఉండేవారు. కానీ హోదా విషయంలో ఆంధ్రప్రజలు బిజెపిపై కోపంగా ఉన్నారనీ, గతంలో కాంగ్రెసును శిక్షించిన రీతిలో యీసారి బిజెపిని శిక్షిస్తారని భయపడినట్లున్నారు. పైగా ఆంధ్ర, తెలంగాణ విషయంలో బిజెపి పెద్దగా శ్రద్ధపెట్టటం లేదు. ఉత్తరభారతంలో పట్టు జారుతోంది కాబట్టి అక్కడే సేనలను మోహరిస్తున్నారు. ఇంతకీ యీ ఆఫర్‌కు జగన్‌ నో అన్నారని వార్త. 'ఈ డబ్బు యిచ్చుకోవడమే కాక, ఆయన అభ్యర్థులను గెలిపించే బాధ్యత కూడా మన మీదనే పెడతాడు, ఎందుకొచ్చిన గొడవ' అన్నాడని పుకారు. జగన్‌, పవన్‌ మధ్య ఉన్న ఘర్షణవాతావరణం, ఒకరి నొకరు విమర్శించుకున్న తీరు చూసినవారికి యీ పాటి చర్చ కూడా జరిగివుండ దనిపిస్తుంది.

బాబుకి మాత్రం యీ ఆఫర్‌ నచ్చిందని, అప్పణ్నుంచే జనసేనను ఏమీ అనకూడదని తన పార్టీ నాయకులను ఆదేశించారనీ అంటున్నారు. తెలంగాణలో డబ్బు ఎఱ చూపించే కాంగ్రెసును పొత్తుకు ఒప్పించారనేది అందరూ చెప్తున్న మాట. లేకపోతే కాంగ్రెసుకు నిధులెక్కడివి? బాబు-పవర్‌ డబ్బు ఒప్పందం సంగతులు బయటకు రావు కాబట్టి, నిర్ధారణగా చెప్పలేం కానీ జనసేనను టిడిపి విమర్శించటం లేదు. పవన్‌ కూడా ఫలానా స్థానంలో ఫలానా కులం వారికి టిక్కెట్టివ్వలేదు అని జగన్‌ను ఎత్తిచూపించారు కానీ బాబును ఎత్తిచూపలేదు. ఈనాడు కిచ్చిన యింటర్వ్యూలో 'అనుభవం ఉందని బాబుకి మద్దతిస్తే అది టిడిపి నాయకుల దోపిడీకి, ఇసుక మాఫియాకు ఉపయోగపడింది' అని ఊరుకున్నారు. ఇది అచ్చు ఆంధ్రజ్యోతి భాష! టిడిపి ఎమ్మెల్యేలు అవినీతిపరులే కానీ వారిని అనుమతిస్తున్న బాబు మాత్రం నిజాయితీపరుడు! తన అనుచరుల దోపిడీని, మాఫియా కార్యకలాపాలను బాబు ఎందుకు అడ్డుకోలేదో పవన్‌ ఎందుకు అడగరు? వైసిపి వస్తే వైజాగ్‌లో చెట్టూ, పుట్టా దోచుకుంటారని భయపెడుతున్న పవన్‌ యిసుక ఎత్తుకుపోయినా పట్టించుకోరా?

బాబు లెక్కలు బాబువి...- ఈ పొత్తు ఆఫర్‌ని ఎలా తీసుకోవాలనేది బాబు యిష్టమే కాబట్టి ఆయన కాలిక్యులేషన్స్‌ ఆయన వేసుకుని ఉంటారు. ఒకటి బాహాటంగా పొత్తు, రెండోది లోపాయికారీ పొత్తు. మొదటిదానిలో 2014 నాటి సమీకరణమే యిప్పుడు అక్కరకు వస్తుందన్న నమ్మకం లేదు. అప్పుడు తోడుగా ఉన్న బిజెపి యిప్పుడు లేదు. పవన్‌ను చూసి కాపులందరూ టిడిపికి వేశారనుకుంటే, యిప్పుడూ అలా వేస్తారా అన్నది సందేహమే. ఎందుకంటే 2014-2019 మధ్య తమకు ఒరిగిందేమీ లేదని, రాష్ట్రంలో కమ్మ డామినేషన్‌ ఎక్కువై పోతోందని భగ్గుమనే వర్గాల్లో కాపులు ముందువరుసలో ఉన్నారు. పైగా కాపు కార్పోరేషన్‌ అని యిస్తానన్న నిధులివ్వక, రిజర్వేషన్‌ అని నడిపిన ఉత్తుత్తి భాగోతాలు వాళ్లకు నచ్చలేదు. కాపులను బిసిల్లో చేరుస్తామంటూ బిసిలతో వైరం తెచ్చిపెట్టి, అంతలోనే వాళ్లు అగ్రవర్ణాలంటూ వాళ్ల రిజర్వేషన్‌లో సగం యిచ్చేసి, తక్కిన అగ్రవర్ణాలతో వైరం తెచ్చిపెట్టిన బాబు అంటే కాపులకు ఎందుకు నచ్చుతుంది? ఇలాటి మనస్థితిలో ఉన్న కాపులు టిడిపి-జనసేన పొత్తును హర్షించక, కమ్మ ప్రాబల్యాన్ని అరికట్టడానికంటూ వైసిపి వైపు మళ్లితే మొదటికి మోసం వస్తుంది.

అందువలన బాహాటంగా పొత్తు పెట్టుకోవడం ప్రయోజనకరం కాదు. పైగా ప్రతిపక్ష పార్టీగా ఉంటే ప్రభుత్వవ్యతిరేక ఓట్లను చీల్చడానికి జనసేన పనికి వస్తుంది. ఆ చీలిక కారణంగా అంతిమంగా అధికార పార్టీ లాభపడుతుంది. తాము మళ్లీ అధికారంలోకి వస్తే జనసేన నాయకులకు మంత్రి పదవులు, కార్పోరేషన్‌ చైర్మన్‌గిరీలు వంటివి యిచ్చి సంతృప్తి పరచవచ్చు. అలా క్రమంగా నిలదొక్కుకుని, రాబోయే ఐదేళ్లలో బలమైన పార్టీగా ఎదగవచ్చని జనసేనను ఒప్పించవచ్చు. 2009 ఎన్నికలప్పుడు ప్రజారాజ్యం రంగంలోకి వచ్చినపుడు వైయస్‌ యిలాటి లెక్కలే వేసి, ప్రభుత్వ వ్యతిరేక ఓటు చీలుతుంది కదాని చిరంజీవిని చాటుగా ప్రోత్సహించారంటారు. అదే సమయంలో టిడిపి కూటమి మరో లెక్క వేసింది. తమకున్న కమ్మ, బిసిల మద్దతు చెక్కు చెదరదని, అప్పటివరకు రెడ్లకు మద్దతుగా నిలిచిన కాపులు చిరంజీవిని చూసి ప్రజారాజ్యానికి ఓట్లేసి, కాంగ్రెసు ఓటమికి కారకులవుతారని అనుకుంది. చివరకు చూస్తే చిరంజీవి రెండు పార్టీల నుండి కాస్తకాస్త ఓట్లు కొల్లగొట్టినట్లు రుజువైంది. ఎన్నికల తర్వాత కాంగ్రెసు, టిడిపి రెండూ ప్రజారాజ్యాన్ని తిట్టుకున్నాయి.

పవన్‌ మరో కుమారస్వామి అవుతారనే ఆశ కాపుల కుందా? - ప్రజారాజ్యానికి అనేక వర్గాల నుంచి మద్దతు లభించినా, చిరంజీవిని చూసి తొలి కాపు ముఖ్యమంత్రి అవుతారని ముచ్చటపడి కాపులు యితరుల కంటె ఎక్కువ శాతంలో మద్దతిచ్చారని పరిశీలకులు అన్నారు. అసెంబ్లీ వరకు ప్రజారాజ్యానికి వేసి, పార్లమెంటు విషయంలో తమ కాండిడేటు ప్రధాని అయ్యే ఛాన్సు లేదు కాబట్టి మన్‌మోహన్‌ వేశారని, అందుకే కాంగ్రెసుకు అసెంబ్లీతో పోలిస్తే పార్లమెంటుకు ఎక్కువ సీట్లు వచ్చాయని వాదన ఉంది. ఆ లాజిక్‌ యిప్పుడు పనిచేస్తే, కుమారస్వామి తరహాలో పవన్‌ ముఖ్యమంత్రి అవుతాడు అనే ప్రచారాన్ని నమ్మితే, అసెంబ్లీ వరకు జనసేనకు కాపుల ఓట్లు పడవచ్చు అనాలి. అయితే చూస్తూచూస్తూ బాబు పవన్‌ను ముఖ్యమంత్రి అవనిస్తారా అనే సందేహం వస్తే మాత్రం ఓట్లు పడవు. కుమారస్వామి రాజకీయాల్లో 22 ఏళ్లగా ఉన్నవాడు. కర్ణాటక రాజకీయాల్లో కాకలు తీరిన దేవెగౌడ మార్గదర్శకత్వంలో తర్ఫీదు ఐనవాడు. ఇక పవన్‌ తనకు ఆవేశమే తప్ప, రాజకీయ పరిపక్వత ఉన్నట్లు చూపుకోవటం లేదు. ప్రత్యామ్నాయ పార్టీగా ఎదిగే అవకాశాలెన్నో జారవిడుచుకున్నాడు.

ఏది ఏమైనా ప్రభుత్వవ్యతిరేక ఓటు చీల్చి తనకు సాయపడి, తనకు రక్షకుడిగా నిలుస్తాడనే అంచనాతో బాబు పవన్‌కు దోహదపడుతున్నారని, కనీసం సానుకూలంగా ఉన్నారనీ అనుకోవాలి. అందుకే పవన్‌ చేత కూడా జగన్‌ను తిట్టిస్తున్నారు. దాంతో వ్యవహారం వింతగా తయారైంది. ఏ విషయంలో నైనా అధికారంలో, పదవిలో ఉన్నవారినే అందరూ తప్పుపడతారు. పదవి దక్కనివారిని కాదు. సినిమా ఫెయిలయితే హీరోని తిడతారు తప్ప, హీరో వేషం దక్కక విలన్‌గా వేసిన వాణ్ని తిట్టరు. ప్రత్యేక హోదా దక్కకపోవడానికి కారణం జగన్‌ అంటూ ఉంటే నవ్వు వస్తోంది. జగన్‌ ముఖ్యమంత్రి అవుదామని ఆశ పడ్డారట, అది తప్పా? సినిమాల్లోకి వచ్చేవాడు హీరో వేషం కోసమే వస్తాడు తప్ప జూనియర్‌ ఆర్టిస్టుగా, లైట్‌బోయ్‌గా ఉందామని రాడు కదా! ఇక జగన్‌లో పవన్‌ పట్టే పెద్ద తప్పేమిటంటే అసెంబ్లీకి వెళ్లటం లేదని. నిజమే, అసెంబ్లీ బహిష్కరణ పొరబాటని నేనూ అనుకుంటాను.

రేపు జనసేన ఫిరాయింపులకు బలి ఐతే...? - కానీ దానికి వైసిపి చెప్పే వివరణ కూడా విని, జవాబు చెప్పగలగాలి. పార్టీ ఫిరాయింపులపై ఎన్నిసార్లు ఫిర్యాదు చేసినా, స్పీకరును అడ్డు పెట్టుకుని అధికారపక్షం ఆటలాడుతోందని, అనేక విధాలుగా ప్రయత్నించి విఫలమై చివరకు యీ బాట పట్టామని చెప్తోంది. అలాటి సమస్యకు పరిష్కారం తమ వద్ద ఉంటే పవన్‌ చెప్పాలి. రేపు ఆయన కూడా 10, 15 ఎమ్మెల్యేలతో అసెంబ్లీకి వస్తే, టిడిపి కానీ, వైసిపి కానీ ఓ పక్క పొత్తు గురించి చర్చలు జరుపుతూనే, మరో పక్క ఆ ఎమ్మెల్యేలను ప్రలోభపెట్టి తమవైపు గుంజేసుకుంటే పవన్‌ ఏం చేస్తారు? తాట తీస్తా, చర్మం ఒలుస్తా, పంచెలూడగొడతా, ప్రజల్లోకి వెళితే చైతన్యవంతుల్ని చేస్తా వంటి సినిమా డైలాగులు పరిస్థితిని చక్కదిద్దవు. ఆ మాట కొస్తే వైసిపికి ఉన్న క్యాడర్‌ కూడా తక్కువేమీ కాదు. వీధుల్లో ఎన్నయినా ప్రదర్శనలు చేయవచ్చు. అయినా స్పీకరు అవేమీ పట్టించుకోడు. కోర్టులు కూడా స్పీకరు జోలికి రాలేకపోతున్నాయి.

వీటితో బాటు అసెంబ్లీలో తమను మాట్లాడనివ్వకుండా టిడిపి సభ్యులు గోలగోల చేస్తున్నారని వైసిపి అంది. అది నిజమేనని అసెంబ్లీ ప్రత్యక్షప్రసారాలు చెపుతున్నాయి. జగన్‌ మైకు తీసుకోగానే లక్ష కోట్లు అని అరిచినట్లు, రోజా మైకు తీసుకోగానే జబర్దస్త్‌ అంటూ గోల చేసినట్లు, రేపు పవన్‌ మాట్లాడడం మొదలుపెట్టగానే గబ్బర్‌సింగ్‌, గబ్బర్‌సింగ్‌, 'నాకు తిక్కుంది' అని అధికార బెంచీల్లో అరుపులు వినబడితే ఆయన ఏం చేస్తాడు? ఇలాటి ఫ్రస్ట్రేషన్‌లో వైసిపి అసెంబ్లీని బహిష్కరించింది. దాన్ని సమర్థించలేం కానీ, అలాటి పరిస్థితి రాకుండా నివారించడానికి జనసేన వద్ద ఉపాయం ఉంటే అది చెప్పి జగన్‌ను నిందించాలి.

ఇదేనా ప్రత్యామ్నాయ రాజకీయం? - ప్రత్యామ్నాయ రాజకీయాలంటూ రంగంలోకి వచ్చిన పవన్‌ గతంలో ప్రజారాజ్యం, లోకసత్తా చేసిన తప్పులే చేస్తున్నారు. ఎంత మేధావులైనా పార్టీలో చేరిన మర్నాడే టిక్కెట్లు యివ్వడం, బంధువులకు టిక్కెట్లివ్వడం వంటివి విమర్శకు గురయ్యేవేే. పవనే ఒకసారి అన్నారు - 'ప్రజారాజ్యం టైములో నాకు టిక్కెట్టిస్తానంటే అసహ్యంగా ఉంటుంది వద్దన్నాను, అన్నగారు అధ్యక్షుడు, తమ్ముడు అభ్యర్థి అంటే ఏం బాగుంటుందన్నాను.' అని. ఇప్పుడు తను నాగబాబుకి పిల్చి యిచ్చారు. నేను కులాన్ని పరిగణించను అంటూనే కులప్రాతిపదికపై ఏర్పడిన బియస్పీతో పొత్తు పెట్టుకుని వాళ్లకు కమ్యూనిస్టుల కంటె పెద్ద పీట వేయడం స్వవచోఘాతమే. ఆయన అభ్యర్థుల్లో గట్టివాళ్లెంత మంది ఉన్నారో తెలియటం లేదు. జెడి లక్ష్మీనారాయణ మేధావి కావచ్చు కానీ గెలవగలరా? తోట చంద్రశేఖరరావు కూడా ఐఏఎస్సే, కానీ రెండుసార్లు ఓడిపోయారు. టిడిపి సహకారం లేనిదే వీళ్లెవరూ గట్టెక్కే పరిస్థితి లేదని అనిపిస్తోంది.

ఏది ఏమైనా జనసేనకు యువతీయువకుల్లో కొందరు ఓటేసినా, కాపులు యీ పరిస్థితిని ఎలా అర్థం చేసుకుంటున్నారనే దానిపై మొత్తం ఆధారపడి ఉంది. కాపులని ప్రత్యేకంగా ఎత్తిచూపడం దేనికంటే గతంలో ప్రజారాజ్యం లాగ జనసేనా కాపులచేత, కాపులకోసం నడిపే పార్టీగా పేరు పడిపోతోంది. ప్రజారాజ్యంలో యితరులు కూడా వున్నారు, దీనిలో మాగ్జిమమ్‌ కాపులే కనబడుతున్నారు. అందుకే కాపులపై ఫోకస్‌. తమకు సంఖ్యాబలం ఎక్కువ ఉన్నా, తమ నాయకులకు రాజకీయ చాకచక్యం లేకపోవడం చేతనే, వారి అమాయకత్వం వలననే యిన్ని దశాబ్దాలుగా తమ కులానికి చెందిన ముఖ్యమంత్రి ఒక్కరూ లేరనే వేదన వాళ్ల కుంది. అందుకే చిరంజీవి రంగంపైకి వచ్చినపుడు కాస్త ఉత్సాహపడ్డారు. ఇప్పుడు పవన్‌ కళ్యాణ్‌ స్వతంత్రంగా ఎదగగలడా, బాబు చేతిలో కీలుబొమ్మగా మారతాడా అనేదే వాళ్లకు బెంగ. ఎందుకంటే బాబుతో పొత్తు పెట్టుకున్న బిజెపి గతి ఆంధ్రలో ఏమైందో చూశారు.

తనకు కావలసినవాళ్లనే బాబు బిజెపిలోకి పంపి దాని అభ్యర్థులుగా నిలిపారు. వాళ్లకే మంత్రి పదవులిచ్చారు. వాళ్లు పేరుకే బిజెపి వారు, కానీ అంతరంగంలో టిడిపి వారే. టిడిపితో పొత్తు పెట్టుకుంటే, మనం ఎన్నటికీ ఎదగలేము అని వాదించేవారందరినీ పక్కకు నెట్టేట్లు చేయగలిగారు. తన తప్పులు కూడా బిజెపిపై నెట్టేసి, దాన్ని ప్రజల దృష్టిలో విలన్‌ని చేసి, 2014లో కాంగ్రెసు స్థానానికి 2019లో బిజెపిని దింపారు. నాలుగేళ్లు సంకీర్ణ ప్రభుత్వంలో భాగస్వామి అయి వుండి కూడా బిజెపి యీనాడు రాష్ట్రంలో సరైన నాయకత్వం లేక అల్లాడుతోందంటే బాబుతో చెలిమే కారణం. ఇప్పుడు జనసేనలో కూడా తన అభ్యర్థులనే పంపి దాన్ని టిడిపి-బి టీముగా మార్చేస్తున్నారని హోరెత్తిపోతోంది. బాబు తన ధృతరాష్ట్ర కౌగిలిలో నలిపేద్దామని చూస్తే నిలవరించగల శక్తి పవన్‌కు ఉందా? ఉందని కాపులకు తోస్తే బాబుకు పవన్‌ రక్షకుడు అవుతాడు. లేకపోతే బాబు పాలిట తక్షకుడే అవుతాడు. ఎందుకంటే 2014లో వైసిపికి కాపులు ఓట్లు పెద్దగా పడలేదు. ఇప్పుడు పవన్‌ను బాబు మానిప్యులేట్‌ చేస్తాడన్న భయంతో కొంతమంది కాపులు వైసిపి వైపు మళ్లినా దాని ఓటింగు శాతం పెరిగి, టిడిపిని దాటుకుపోతుంది. పవన్‌తో చెలిమి బాబు పాలిట శాపమౌతుంది. - ఎమ్బీయస్‌ ప్రసాద్‌ (మార్చి 2019)

2019 మార్చి ఎమ్బీయస్‌: గుజరాత్‌లో చేసి చూపించాం

2014 ఎన్నికలలో మోదీ ప్రధాన ప్రచారాస్త్రం - మేం గుజరాత్‌లో చేసి చూపించినదాన్నే దేశమంతా అమలు చేస్తాం! అని. గుజరాత్‌ అభివృద్ధి పథంలో దూసుకుపోతున్నట్లు గ్రాఫిక్స్‌లో చూపించడంతో, ఇంకేముంది యీయన పాలనలో దేశమంతా యిలాగే ఉజ్జ్వలంగా వెలిగిపోతుందనుకుని కోట్లాది తటస్థులు కూడా మోదీకి ఓటేసి ప్రధానిని చేశారు. ఈ ఎన్నికలలో మోదీ, అమిత్‌ల రణతంత్రం ఎలా ఉంటుందో గుజరాత్‌లో జరుగుతున్నది చూస్తే అర్థమవుతుంది.

గుజరాత్‌ మోదీ, అమిత్‌ షాల సొంత రాష్ట్రమైనా, 2017 డిసెంబరు అసెంబ్లీ ఎన్నికలలో వాళ్లకు గట్టిపోటీ యిచ్చి 99 సీట్లకు పరిమితం చేశార కాబట్టి, యీసారి అక్కడే మన పార్టీ వర్కింగ్‌ కమిటీ సమావేశం పెడదామని నిశ్చయించుకుంది కాంగ్రెసు. 1961 తర్వాత అక్కడ అలాటి సమావేశం జరగలేదు, అందువలన దానికి ప్రాముఖ్యత యిద్దామనుకున్నారు. పైగా తమకు మద్దతిస్తూ వచ్చిన పటేల్‌ ఉద్యమనాయకుడు హార్దిక్‌ పటేల్‌ను పార్టీలో చేర్చుకోవడానికి అదే వేదిక అనుకున్నారు. వీళ్లు పెట్టుకున్న మార్చి 12 ముహూర్తానికి కాస్త ముందే వీళ్ల నైతిక స్థయిర్యం దెబ్బ తీయడానికి బిజెపి నిశ్చయించుకుంది. నాలుగు రోజుల వ్యవధిలో ముగ్గురు కాంగ్రెసు ఎమ్మెల్యేలను తమ పార్టీలోకి ఫిరాయింప చేసుకుని వాళ్లసో ఒకరికి మంత్రి పదవి కట్టబెట్టింది. వీళ్లంతా సౌరాష్ట్ర ప్రాంతానికి, బిసి వర్గాలకు చెందినవారు.

గతంలో కూడా ఓ యిద్దరు కాంగ్రెసు ఎమ్మెల్యేలను గుంజుకుంది. గత పార్లమెంటు ఎన్నికలలో గుజరాత్‌లో బిజెపికి మొత్తం 26 సీట్లు దక్కాయి. ఈ సారి కొన్నయినా తమ ఖాతాలో పడతాయని కాంగ్రెసు ఆశిస్తున్న తరుణంలో బిజెపి యీ ఫిరాయింపుల ఉధృతం పెంచింది. నిజానికి యిది బిజెపి చాలాకాలంగా ఆడుతున్న ఆటే. 2017 అసెంబ్లీ ఎన్నికలకు ముందు 14 మందిని, దానికి ముందు మరో ముగ్గురిని కాంగ్రెసు నుంచి ఫిరాయింప చేసుకుంది. కానీ ఎన్నికలలో కేవలం యిద్దరు మాత్రమే నెగ్గారు. ''వీళ్ల గతీ అంతే. బిజెపి కాంగ్రెసు ముక్త్‌ భారత్‌ అనే నినాదం యిచ్చింది కానీ తన పార్టీని కాంగ్రెసు వారితో నింపేసుకుంటోంది. ప్రస్తుతం విజయ్‌ రూపాణీ కాబినెట్‌లో 70% మంది ఏదో ఒక సమయంలో కాంగ్రెసులో ఉన్నవారే'' అంటూ వెక్కిరించాడు కాంగ్రెసు అధికార ప్రతినిథి శక్తి గోహిల్‌.

2017 అసెంబ్లీ ఎన్నికలలో బిజెపి బాగా దెబ్బ తిన్న ప్రాంతం 47 అసెంబ్లీ స్థానాలున్న సౌరాష్ట్ర. వ్యవసాయం మీద ఆధారపడిన ఆ ప్రాంతంలో రైతుల్లో చాలామంది పటేల్‌, కోలి కులస్తులు. 1995 నుంచి బిజెపికి అండగా నిలబడ్డారు. అక్కడ నీటి కొరత, వ్యవసాయరంగంలో సంక్షోభం, 2015లో తలెత్తిన పటేల్‌ ఆందోళన అన్నీ కలిసి 2017లో బిజెపి సీట్లను 30 నుంచి 19కి తగ్గించి వేశాయి. కాంగ్రెసుకు ఏకంగా 28 సీట్లు వచ్చిపడ్డాయి. దాన్ని మరింత పటిష్టపరచుకోవడానికి కాంగ్రెసు పటేల్‌ నాయకుడైన హార్దిక్‌ను సన్నిహితుడిగా చేసుకుంది. దానికి విరుగుడుగా బిజెపి సౌరాష్ట్రలోని కోలి, యితర బిసి కులాల ఎమ్మెల్యేలపై కన్నేసింది.

అసెంబ్లీ ఎన్నికలైన కొద్ది నెలలకే 2018 జులైలో రాజకోట జిల్లాలోని జస్‌దాన్‌ నియోజకవర్గం నుంచి కాంగ్రెసు ఎమ్మెల్యేగా నెగ్గిన కువర్‌జీ బవాలియాను తన పార్టీలోకి తీసుకుని వెంటనే మంత్రిని చేసేసింది. అతను గుజరాత్‌ ప్రదేశ్‌ కాంగ్రెసుకు వర్కింగ్‌ ప్రెసిడెంటు. తన నియోజకవర్గంలో ఎంత బలవంతుడంటే అక్కణ్నుంచి ఐదుసార్లు నెగ్గాడు. అంతేకాదు, అక్కడ మోదీ సభ పెట్టినా జనం ఎక్కువగా రాకుండా చూసిన సమర్థుడు. అందుకే అతని చేత రాజీనామా చేయించి, 2018 డిసెంబరులో మళ్లీ గెలిపించుకుంది. ఈ లోపునే మూడు పోర్టుఫోలియోలతో మంత్రి పదవి కట్టపెట్టింది. ఉపయెన్నికలో అతని విజయం తర్వాత మోదీ వీడియో ద్వారా ఆ నియోజకవర్గ ప్రజలను ఉద్దేశించి ప్రసంగించారు. ''కోలీలను చాలా కాలంగా ఓటు బ్యాంకుగా వాడుకున్నారు.'' అని వాపోయారు. ఆయన రాజకీయజీవితంలో చాలాభాగం గుజరాత్‌లోనే గడిచిందని మనం గుర్తు చేసుకోవాలి.

2017 ఎన్నికలలో ఉత్తర గుజరాత్‌లోని ఊంఝా నియోజకవర్గం నుంచి నెగ్గిన డా. ఆశా పటేల్‌పై బిజెపి కన్ను పడింది. హార్దిక్‌ పటేల్‌ అనుచరురాలైన ఆమె ఆ ఎన్నికలో బిజెపికి చెందిన అగ్రనాయకుడు నారాయణ్‌ పటేల్‌ను ఓడించింది. మోదీ స్వగ్రామం వాడ్‌నగర్‌ ఆ నియోజకవర్గంలోకే వస్తుంది. 1972 నుంచి కాంగ్రెసు అక్కడ ఓడిపోతూనే ఉంది. ఈసారి యీమె గెలిచి వారిని ఉత్తేజ పరిచింది. అయితే ఆమె హార్దిక్‌తో విభేదించి వేరుపడిందన్న సమాచారం రాగానే బిజెపి ముందుకు వచ్చి గత నెలలో బిజెపిలోకి లాగేసుకుంది. ఆమెకు మంత్రి పదవి యిచ్చినట్లు లేదు. ఈ నెల రాగానే వలలో మూడు చేపలు పడ్డాయి. ఈ మూడూ సౌరాష్ట్ర నుంచే.

పోర్‌బందర్‌ జిల్లాలోని మాణవదార్‌ నియోజకవర్గం నుంచి 5 సార్లుగా ఎన్నికవుతూ వస్తున్న కాంగ్రెసు ఎమ్మేల్యే, ప్రదేశ్‌ కాంగ్రెస్‌ ఉపాధ్యక్షుడు ఐన జవహర్‌ చావ్‌డాను మార్చి 8న పార్టీలోకి తీసుకుని మర్నాడే మంత్రి పదవి యిచ్చేశారు. ఇతను ఆహిర్‌ కులానికి చెందినవాడు. పోర్‌బందర్‌ పార్లమెంటు నియోజకవర్గంలో వారి సంఖ్య ఎక్కువ. అతని తర్వాత పార్టీలో చేర్చుకున్నది జామ్‌నగర్‌ (గ్రామీణ) నియోజకవర్గం నుంచి ఎన్నికైన వల్లభ్‌ ధరావియాని. ఇతను సత్వారా కులానికి చెందినవాడు. జామ్‌నగర్‌ పార్లమెంటు నియోజకవర్గంలో వీరి సంఖ్య ఎక్కువ. ఇతను బిజెపిలోనే ఉండేవాడు. 2017 ఎన్నికలకు ముందు కాంగ్రెసులోకి దూకి ఎమ్మెల్యే అయ్యాడు. హార్దిక్‌ కాంగ్రెసు పార్టీలోకి చేరి అదే నియోజకవర్గం నుంచి పోటీ చేస్తాడని ప్రచారం జరగడంతో యితను మళ్లీ బిజెపిలోకి మారిపోయాడు. ఈసారి ''పాకిస్తాన్‌పై దాడుల తర్వాత మోదీయే మళ్లీ ప్రధాని కావాలని నిశ్చయించుకున్నాను.'' అని కారణం చెప్పాడు.

వీళ్లతో బాటు బిజెపిలోకి ఫిరాయించిన కోలీ కులస్తుడు పురుషోత్తమ్‌ సబరియాకు దేశభక్తి కంటె జైలుభయమే ముఖ్యకారణంగా కనిపిస్తోంది. ఇతనితో బాటు యింకో కాంగ్రెసు ఎమ్మెల్యే కథ కూడా కలిపి చెప్పాలి. తలాలా నియోజకవర్గానికి చెందిన భాగాభాయ్‌ బరాద్‌ అనే కాంగ్రెసు ఎమ్మెల్యేపై ఓ కేసులో దోషిగా తీర్పు రాగానే స్పీకరు అతన్ని సస్పెండ్‌ చేసేశాడు. పై కోర్టు స్టే యిచ్చినా, సస్పెన్షన్‌ ఎత్తివేయలేదు. ఇప్పుడు యీ పురుషోత్తముడిపై కూడా కేసు కత్తి వేళ్లాడుతోంది. మోర్బీ జిల్లాలో ఒక యిరిగేషన్‌ స్కాములో 2018 అక్టోబరులో జైలుపాలై 2019 ఫిబ్రవరిలో బెయిలు తెచ్చుకుని బయటకు వచ్చాడు. బిజెపి ప్రభుత్వం ఆ జిల్లాలో 334 పనులను రూ.20.31 కోట్ల ఖర్చుతో చేపట్టింది. ఆ సందర్భంగా 46 పనుల్లో రూ.1.12 కోట్ల అవినీతి జరిగిందట. ''రూ.40 లక్షల రూపాయలు నాకివ్వకపోతే అసెంబ్లీలో దాని విషయం లేవనెత్తి యిబ్బంది పెడతా'' అని యితను బెదిరించాడట. దాంతో కేసు పెట్టారు. ఇప్పుడా కేసు చూపించి బరాద్‌లాగ తననూ సస్పెండు చేస్తే.. అనే భయం పట్టుకుంది యితనికి. పార్టీ మారిపోయాడు. ''పార్టీలో చేరమని నన్నెవరూ బలవంత పెట్టలేదు, భయపెట్టలేదు, నియోజకవర్గ అభివృద్ధికై అధికార పార్టీలో చేరానంతే.'' అని చెప్పుకున్నాడు.

ఈ మాటలు మన తెలుగు రాష్ట్రాలలో చాలాసార్లు వినబడ్డాయి కదా. బాధిత పార్టీలు గగ్గోలు పెడుతున్నా, అధికార పార్టీలు కిమ్మనటం లేదు. తమ పని తాము చేసుకుంటూ పోతున్నాయి. స్పీకరొక్కడు మనవాడైతే చాలు, ఎంతమందినైనా చేర్చుకోవచ్చు. సభ్యుణ్ని పోగొట్టుకున్న పార్టీ ఫిర్యాదు చేస్తుంది, స్పీకరు దానిపై ఐదేళ్లపాటు నిర్ణయం తీసుకోడు. ఈ లోగా కొత్త సభ ఏర్పడుతుంది. గతంలో యిలాగే ఫిరాయింపులు ఏవగింపు పుట్టిస్తే రాజీవ్‌ గాంధీ ఫిరాయింపుల నిరోధక చట్టం తెచ్చాడు. దానికి యిటీవలి కాలంలో తూట్లు పొడుస్తున్నారు. ఓ పక్క విలువల గురించి ఉపన్యాసాలు దంచుతారు, మరో పక్క యిలాటివి చేస్తూంటారు.

మహారాష్ట్రలో రెండు రోజుల క్రితమే ఎన్‌సిపికి చెందిన భారతీ పవార్‌ను, కాంగ్రెసుకు చెందిన ప్రవీణ్‌ ఛేడా (ఇతను ముంబయి కార్పోరేషన్‌లో ప్రతిపక్ష నాయకుడు)ను పార్టీలో చేర్చుకున్నారు. అసెంబ్లీలో ప్రతిపక్ష నాయకుడిగా ఉన్న కాంగ్రెసు నాయకుడు రాధాకృష్ణ విఖేపాటిల్‌ కుమారుడు సుజయ్‌ను అంతకు ముందే చేర్చుకున్నారు. ఫడణవీస్‌తో ఒప్పందంతోనే రాధాకృష్ణ ప్రతిపక్ష నాయకుడు అయ్యాడని, తన కొడుకుని బిజెపిలోకి పంపడం దానిలో భాగమనే కాంగ్రెసు కూడా నమ్ముతోంది. అందుకే అతన్ని నిన్న ఢిల్లీలో జరిగిన కాంగ్రెసు-ఎన్‌సిపి పొత్తు సమావేశానికి పిలవలేదు. గత ఎన్‌సిపి ప్రభుత్వంలో ఉపముఖ్యమంత్రిగా చేసిన విజయ్‌ మొహితే పాటిల్‌ కొడుకు రంజిత్‌ను కూడా బిజెపి తన పార్టీలోకి తీసుకుంది. గుజరాత్‌ నమూనా దేశమంతా అమలు చేస్తామంటే యిదే మరి!

గుజరాత్‌ కథ యింతటితో ఆగిందని అనుకోవడానికి లేదు. ప్రముఖ బిసి నాయకుడు అల్పేశ్‌ ఠాకూరును కూడా ఆకర్షించడానికి ప్రయత్నాలు సాగుతున్నాయి. అతను 2017 ఎన్నికల సందర్భంగా కాంగ్రెసులో చేరి ఎన్నికయ్యాడు. ఈ మధ్య ముఖ్యమంత్రి విజయ్‌ రూపాణీని, రాష్ట్ర బిజెపి అధ్యక్షుడు జితేంద్ర వఘాణీని కలిసి మంతనాలు సాగించాడు. బేరం కుదరలేదో ఏమో 'కాంగ్రెసులోనే కొనసాగుతున్నా' అని ప్రకటించాడు. ప్రస్తుతం గుజరాత్‌లో ప్రతి పార్లమెంటు స్థానమూ గెలవడమే బిజెపి లక్ష్యం. దాని కోసం ఏ దారైనా రహదారే అనుకుంటోంది. - ఎమ్బీయస్‌ ప్రసాద్‌ (మార్చి 2019)

2019 మార్చి ఎమ్బీయస్‌: జగన్‌పై కేసులు

''రక్షకుడో? తక్షకుడో'' అనే శీర్షికతో పవన్‌ కళ్యాణ్‌తో ఒప్పందం బాబుకి మేలు చేస్తుందో, లేదో చర్చిస్తూ 4 ఎ4 సైజు పేజీల ఆర్టికల్‌ రాస్తే దాని గురించి వ్యాఖ్యానించడం మానేసి చాలామంది దమ్ముంటే జగన్‌ కేసుల గురించి రాయమని అడిగారు. దానికి దమ్మెందుకో నా కర్థం కాదు. ఆ కేసుల గురించి గతంలో అనేకసార్లు రాశాను. అవి చదవని వారి కోసం క్లుప్తంగా మళ్లీ రాయాల్సి వస్తోంది. రాస్తాను కానీ ఓ మాట - అసలీ ప్రశ్న లక్ష్మీనారాయణ గారిని అడగాలి - 'సిబిఐ అధికారిగా మీరు జగన్‌ విషయంలో పెట్టిన కేసులు కోర్టులో నిలవడం లేదేం? ఆనాటి పాలకుల ప్రాపకం కోసం సరైన ఆధారాలు లేకుండానే ఉత్తుత్తిగా పెట్టారా? లేక ఆధారాలున్నా జగన్‌తో కుమ్మక్కయి వాటిని దాచేసి, కేసు కావాలని వీక్‌గా పెట్టారా? దమ్ముంటే వాటి గురించి మాట్లాడండి' అని. ఇప్పుడాయన ఫక్తు రాజకీయనాయకుడు. అందువలన మనం మొహమాటాలేవీ లేకుండా అడగవచ్చు.

నా వ్యాసానికి కామెంట్స్‌లోనే కాదు, సోషల్‌ మీడియాలో, వాట్సాప్‌లలో, అధికార, సహకార పార్టీల నాయకుల ప్రసంగాలలో ఎల్లెడలా జగన్‌ కేసుల ప్రస్తావన వస్తూనే ఉంది. 2014లో కూడా యిదే గోల కదా, అయిదేళ్లగా అసెంబ్లీలో, బయటా జగన్‌ గురించి మాట వచ్చినప్పుడల్లా - లక్ష కోట్లు, ఎ2, జైలుపక్షి, శుక్రవారం కోర్టు హాజరీ - యిలాటివే అంటూ వచ్చారు. కొన్ని పదాలు మొదట్లో విన్నపుడు ఓహో అనిపిస్తాయి. కానీ కొందరు వాటిని పదేపదే వాడి అరక్కొట్టేసి, వాటికి అందం లేకుండా చేస్తారు. ఈ పదాలు అలాగే తయారయ్యాయి. వీటి మీద క్షేత్రస్థాయిలో ఉన్న ఓటరు దృక్పథమేమిటో ఎన్నికలలో తెలుస్తుంది, ఈ లోపున మనలో మనం మాట్లాడుకోవడానికే యీ వ్యాసం.

నన్నడుగుతున్న వాళ్లు జగన్‌ ముద్దాయి అనే విషయం నేను గమనించాలనే ఉద్దేశంతో ఆర్టికల్‌ రాయమంటున్నారు తప్ప, దానిపై నా అభిప్రాయం తెలుసుకుందామని కాదన్న సంగతీ నాకు తెలుసు. అయినా రాయకపోతే వాళ్లను చిన్నబుచ్చినట్లవుతుంది. చిత్రమేమిటంటే నా సుదీర్ఘవ్యాసంలోని లాజిక్‌ను ఒక్కరూ ఖండించలేదు, వాస్తవాలతో విభేదించనూ లేదు. కామెంట్స్‌లో చాలా భాగం నా వ్యాసం గురించి కాదు, నా వయసు గురించి, నా వ్యాసానికి గ్రేట్‌ ఆంధ్ర వాళ్లు యిచ్చే రెమ్యూనరేషన్‌ గురించి, నా పక్షపాత బుద్ధి గురించి, మేధావి ననుకునే నా అహంకారం గురించి..! చదివి, చదివి విసుగెత్తి పోయింది. ఎప్పుడూ అదే వ్యక్తులు, అవే వ్యాఖ్యలు.

ఈ మధ్య కొంతమంది ఓ తరహా బ్లాక్‌మెయిల్‌ మొదలెట్టారు - మీకు యిన్నాళ్లూ గౌరవం యిచ్చాను, ఇలాటివి రాసి అది పోగొట్టుకోవద్దంటూ హెచ్చరిస్తున్నారు. ఆ గౌరవమేమిటో కానీ దాని కోసం నేనేమీ పాకులాడటం లేదు, అది పెట్టి నేనేమీ కూరొండుకోను. నా ధోరణిలో నేను రాసుకుంటూ పోతున్నాను. అంగీకరించండి, విభేదించండి, నిందించండి - మీ యిష్టం. మిమ్మల్ని నొప్పించడానికి దడిసి, నా మనసు చంపుకుని రాయడం మొదలెడితే నేను నేనుగా మిగలను. నన్ను నాలాగే ఉండనివ్వండి. నేను రాసిన దానిలో తప్పులుంటే ఎత్తి చూపితే మీకు రెట్టింపు గౌరవం యిస్తాను. ఆఫ్‌కోర్స్‌, మీరూ దానితో కూర ఒండుకోలేరనుకోండి!

పవన్‌ విషయంలో బయటకు వచ్చిన 800 కోట్ల రూమర్‌ గురించి ఎందుకు రాశారని కొందరడిగారు, అది పుకారని నేనే చెప్పాను కదా. బాబులాగ వెయ్యి కోట్లు గిఫ్ట్‌గా కెసియార్‌ జగన్‌కు పంపించారని ఘంటాపథంగా చెప్పానా? లేదే! అంతిమంగా జనసేనాని టిడిపికి అనుకూలంగా వ్యవహరిస్తూండడంతో ఆ రూమరు నిజమని అనుకుంటారేమోనన్న భయం పవన్‌ అభిమానుల కున్నట్లుంది. ఒక పుకారును ప్రస్తావించినందుకే నాపై మండిపడి ఆధారాలున్నాయా అని అడుగుతున్నవారు పవన్‌ లోకేశ్‌పై అవినీతి గురించి గతంలో మాట్లాడి యిప్పుడు ఎందుకు మాట్లాడలేదో చెప్పలేదు మరి. వీళ్లెవరైనా వెళ్లి పవన్‌ను అడిగారా, - 'మీ దగ్గర లోకేశ్‌ అవినీతిపై ఆధారాలున్నాయా? ఉంటే కోర్టుకి వెళ్లారా? లేదా వాళ్ల యింటిముందు ప్రదర్శనలు నిర్వహించారా?' అని.

ఇప్పటికి కూడా పవన్‌ టిడిపి ఎమ్మెల్యేలు రౌడీలు, అవినీతిపరులు అంటూనే ఉన్నారు, వాళ్ల నాయకుణ్ని ఏమీ అనరు. దొంగల గుంపుకి నాయకుడిగా ఉండేవాడు స్వామీజీ అవుతాడా? ఈ విషయం పవన్‌ అభిమానులు ఆయనకు ఎత్తి చూపాలి. వాళ్లు పవన్‌కు సలహా కూడా యివ్వాలి - ''అధికారంలో ఉన్న వాళ్లని విమర్శించకపోతే మనకు లాభమేమిటి, బాస్‌! 'బాబు బాగానే పాలిస్తూనే ఉంటే ఆయన్నే కంటిన్యూ చేద్దాం, మార్చడమెందుకు? మీకౖౖెతే అనుభవం లేదు, ఆయన అనుభవజ్ఞుడు' అని ప్రజలంటే మన దగ్గర సమాధానమేముంది?'' అని. మీరు గమనించారో లేదో, కమ్యూనిస్టులు, వామపంథా మేధావులు మొన్నటిదాకా పవన్‌ ఒట్టి గందరగోళం మనిషని, ఏ విషయంపైన క్లారిటీ లేదని విమర్శిస్తూ వచ్చారు. ఇప్పుడు వాళ్లతో పొత్తు కుదరగానే పవన్‌ను మెచ్చేసుకుంటున్నారు. వైసిపిని తిట్టి, టిడిపిని వదిలేయడం వాళ్లకు ఎబ్బెట్టుగా తోచలేదు. అయితే మొన్నటి నుంచి - అంటే నూజివీడు, విజయవాడ సీట్లలో లెఫ్ట్‌ అభ్యర్థులను పవన్‌ ఏకపక్షంగా తీసేయడంతో టిడిపి చెప్పినట్లు ఆడుతున్నాడని కమ్యూనిస్టులే ఆరోపిస్తున్నారు.

జనసేనకు టిడిపికి టీమ్‌-బిగా ముద్ర పడితే పవన్‌కు చేటు. బాబుకి కూడా చేటే. వైసిపి బలంగా ఉన్న చోట్ల జనసేన కాపు ఓట్లు చీల్చలేకపోతుంది. 120 సీట్లు మాత్రమే పోటీ చేసినా, తను రియల్‌ కాండిడేట్‌ననీ, బాబుని నిలవరించగల రాజకీయ నైపుణ్యం తన కుందని పవన్‌ తన అభిమానులను కన్విన్స్‌ చేయాలి. ఇలాంటివన్నీ రాస్తే సమాధానం చెప్పలేక నన్ను వైసిపి అభిమాని అనేస్తారు. అదే సమయంలో కాంగ్రెసు అభిమాని అని కూడా అంటారు. ఈ రెండు స్టేటుమెంట్లకూ పొత్తెలా కుదురుతుంది? కాంగ్రెసులో సోనియా వున్నంతకాలం, వైసిపిలో జగన్‌ ఉన్నంతకాలం ఆ రెండూ ఉప్పూనిప్పే. ప్రస్తుతం వైసిపి, బిజెపి కలిసి పని చేస్తున్నాయి. మరి నేను బిజెపికి మద్దతుగా రాయాలి కదా. రాస్తున్నానా? కాంగ్రెసుకు మద్దతుగా రాస్తే వైసిపికి మద్దతుదారు ఎలా అవుతాను? ఏదైనా ఆరోపణ చేసేముందు కాస్త తమాయించుకుని, ఆలోచించాలి. ఎవరేమనుకున్నా సరేనని కేసుల గురించి నా ఆలోచనలు మీతో పంచుకుంటాను.

ఈ 31 కేసుల్లో పరువునష్టం, ఎస్సీ అత్యాచారం, జాతీయగీతాలాపనలో అమర్యాద, 50 రూ.ల నోటు చించడం వంటి సాధారణ కేసులు కొన్ని ఉన్నాయి. సిబిఐ (11), ఈడీ (7) కేసులనే లెక్కలోకి తీసుకుని మాట్లాడాలి. గుర్తుందా? 2014 ఎన్నికల సమయంలో కూడా ఇవే కేసులున్నాయి, జగన్‌ జైల్లో గడిపి వచ్చాడు కూడా. ప్రచారంలో దీన్ని హోరెత్తించేశారు. అయినా జగన్‌కు 128 లక్షల ఓట్లు పడ్డాయి, మొత్తం ఓట్లలో 45%. తాము నిప్పులమని, తాకితే అవతలివాళ్లు భస్మమై పోతారని చెప్పుకునే బాబు, మోదీ, పవన్‌ల కూటమి కంటె కేవలం 6 లక్షల ఓట్లు (1.6%) తక్కువ మాత్రమే వచ్చాయి. ఇలా తక్కువ రావడానికి తక్కిన కారణాలు కూడా ఉన్నాయి. జగన్‌ అనుభవరాహిత్యం, ఫ్యాక్షనిస్టు అనే ప్రచారం, మైనారిటీ పక్షపాతి అనే ముద్ర యిలాటివి..! అప్పటికీ యిప్పటికీ ఆ కేసుల్లో చాలా కేసులు నీరు కారిపోయాయి. ఇక యీ ఎన్నికల్లో వాటి ప్రభావం ఎంత ఉంటుంది?

కేసులను త్వరగా తెమల్చమని సిబిఐ పట్టుబట్టటం లేదు. దానికి కారణం - బిజెపితో ఒప్పందం కావచ్చు, లేదా సరైన ఆధారాలు లేకుండా కేసులు పెట్టినందుకు కోర్టు చివాట్లు వేస్తుందన్న భయం కావచ్చు. ఆ కేసుల పోకడ చూస్తే నిందితులు ఒక్కోళ్లు బయటపడిపోతున్నారు, కేసులు కోర్టులో నిలవవని జెడి లక్ష్మీనారాయణకు అప్పుడే చెప్పానని మాజీ చీఫ్‌ సెక్రటరీ జయచంద్రారెడ్డి ఓ యింటర్వ్యూలో చెప్పారు. అదే నిజమయ్యేట్లుంది.

జగన్‌ ఆర్థిక నేరాలు చేయలేదని నేనేమీ సర్టిఫికెట్టు యివ్వటం లేదు. అతను ఎప్పటికైనా పట్టుబడితే ఈడీ, ఫెరా వంటి కేసుల్లో చిక్కుతాడు కానీ అవినీతి కేసుల్లో కాదని ఎప్పణ్నుంచో వాదిస్తున్నాను. ఎందుకంటే అవినీతి నిరూపించాలంటే అధికారంలో ఉండాలి. క్విడ్‌ ప్రో కో (నీ కది-నా కిది అంటున్నారు తెలుగులో) ఆరోపణలో కూడా నేరంలో సహకరించినవాళ్లు అప్రూవర్లుగా మారితే తప్ప వాటిని నిరూపించడంలో కష్టాల గురించే ముందు నుంచీ చెపుతూ వచ్చాను. క్విడ్‌ ప్రో కో నిరూపించగలిగినా అధికారాన్ని దుర్వినియోగం చేసిన వైయస్‌ దోషి అవుతాడు తప్ప అతని కుటుంబం కాదని కూడా వాదిస్తూ వచ్చాను. వైయస్‌ తమ మనిషే కాబట్టి, దానిలో తమకు కూడా వాటా ఉంది కాబట్టి అతనికి దెబ్బ తగలకుండా, అధికారంలో లేని జగన్‌ మాత్రం దోషిగా నిలబెట్టాలని కేసులు రూపొందించింది, ఆనాడు అధికారంలో ఉన్న కాంగ్రెసు. అదే కేసులు వీగిపోవడానికి కారణం కావచ్చు.

ఆ కేసులు పెట్టడంలో రాజకీయం ఉందని జగన్‌ కాంగ్రెసులో ఉండి ఉంటే కేసులు ఉండేవి కావని గులాం నబీ ఆజాద్‌ అనడంలోనే తెలిసింది. ఇప్పుడు నానబెట్టడంలోనూ రాజకీయం ఉంది - జగన్‌ మెడమీద ఆ కత్తి వేళ్లాడగట్టి ఉంచి, తన చెప్పుచేతల్లో పెట్టుకోవాలని కేంద్రంలో అధికారపార్టీ అనుకుంటుంది. మరి జైలు సంగతేమిటంటారా? ఒక్క కేసూ నిరూపితం కాకుండానే నెలల తరబడి జైల్లో పెట్టగల అధికారాన్ని మన రాజ్యాంగం యిచ్చింది మరి. తనను ధిక్కరించినందుకు సోనియా జగన్‌పై కేసులు పెట్టించింది. తనే నేషనల్‌ హెరాల్డ్‌ కేసులో యిరుక్కుంది. కొంతకాలానికి మోదీ దిగిపోయాక, దింపేసినవాళ్లు మోదీపై కూడా కేసు పెట్టవచ్చు. జగన్‌ ముఖ్యమంత్రి అయితే వీటికి రెట్టింపు కేసులు బాబు మీద పెట్టవచ్చు.

ఇలా ఎడాపెడా కేసులు పెట్టేసినా, వాటి నడక అనేది పూర్తిగా పాలకాధీనం అనేది మొన్న సిబిఐ కంపు బయటకు వచ్చినపుడు పూర్తిగా తెలిసి వచ్చింది. బాబు లాటి వాళ్లపై కేసులు వచ్చినపుడు సిబిఐ దగ్గర స్టాఫ్‌ లేదంటుంది, కోర్టులో జడ్జిలు నాట్‌ బిఫోర్‌ మీ అని పెండింగులో పెట్టేస్తారు. రాజకీయనాయకులలో 99% మంది మీద కేసులు యిలాగే ఉంటాయి. ఎటూ తేల్చకుండా వాళ్లకు 80 ఏళ్లు వచ్చేవరకూ నానుస్తారు. అప్పుడు శిక్ష వేస్తూ తీర్పు వచ్చినా వయోభారం, జాలి చూపండి, జైలుకి పంపకండి అని ప్రార్థిస్తే శిక్ష తగ్గిస్తారు, లేదా ఇంట్లో ఉండే సౌకర్యాలన్నీ జైల్లో సమకూరుస్తారు. ఇదీ మన రాజకీయ వ్యవస్థలో వున్న లోపం. ఎన్నికల ప్రచార సభల్లో మాటలు విసురుకోవడానికి తప్ప, వాటిని లాజికల్‌ కన్‌క్లూజన్‌కు తీసుకురావాలన్న శ్రద్ధ ఎవరికీ ఉండదు. గుజరాత్‌ ఎన్నికల సమయంలో చూడండి - తనను చంపడానికి మన్‌మోహన్‌తో సహా అనేక మంది కాంగ్రెసు నాయకులు పాక్‌తో కుమ్మక్కయ్యారని మోదీ ఆరోపించారు. తర్వాత విచారణ జరిపించి, వారికి శిక్ష పడేట్లు చేశారా?

ఇంతకీ కేసుల్లో జైలు కెళ్లినవాణ్ని, అవినీతిపరుడిగా ముద్ర పడినవాణ్ని ఓటర్లు చీదరించుకుంటారా? చీదరించుకుని ఓడిస్తారని నేను చిన్నప్పుడు అనుకునేవాణ్ని. రాజకీయాలు గమనిస్తూ వచ్చాక తెలిసి వచ్చింది - గెలుపుకి యివేమీ ఫ్యాక్టర్లు కాదని, అయి వుంటే లాలూ, జయలలిత, కరుణానిధి, వీరభద్ర సింగ్‌, ఎడియూరప్ప వగైరాలు మళ్లీమళ్లీ నెగ్గేవారే కాదు. వీళ్లే కాదు, హత్యలు చేసి జైలుకి వెళ్లినవాళ్లు కూడా జైల్లోంచి పోటీ చేసి నెగ్గిన సందర్భాలున్నాయి. ఎన్నికల సమయంలో కొందరు బాధ్యత గల పౌరులు ఏర్పరచే 'పోల్‌ వాచ్‌' అనో మరో పేరుతోనే కొన్ని సంస్థలు సమాచారం యిస్తూ ఉంటాయి. 'ఇంతమంది అభ్యర్థులపై ఫలానా ఫలానా కేసులున్నాయి, వారిలో కొందరు శిక్షపడి జైలుకి వెళ్లారు' అని. వాళ్లు నెగ్గాక కూడా మళ్లీ యిస్తారు. పార్లమెంటులో 30 లేదా 35 శాతం మంది నేరస్తులే అని. వీటి దారి వీటిదే, నెగ్గేవాళ్లు నెగ్గుతూనే ఉన్నారు. ఎందుకిలా?

మన దేశంలో కేసులు పెట్టడం అతి సులభం. వరకట్నం కేసంటూ యింటి పక్క గోడ మీద నుంచి తొంగి చూసినవాడిపై కూడా కేసు పెట్టేయవచ్చు - కొట్టు కొట్టు అంటూ మా ఆయన్ని ప్రోత్సహించాడని ఆరోపించవచ్చు. ఇక ఎస్సీ, ఎస్టీ కేసులైతే చెప్పనే అక్కరలేదు - ఎవరూ వినకుండా పక్కకు పిలిచి కులం పేరుతో అవమానించాడు అని ఫిర్యాదు చేయవచ్చు. ఫలానా కథ రాసి సమాజంలో నైతిక విలువలు దెబ్బ తీశాడని, ఫలానా చిత్రం గీసి ఫలానా మతస్తులు మనోభావాలను దెబ్బ తీశాడని, ఫలానా నాటకం రాసి ఫలానా వృత్తిలో ఉన్నవారిని కించపరిచాడని, ఫలానా సినిమా తీసి, ఫలానా ప్రాంతీయుల గౌరవానికి హాని కలిగించాడని... యిలా కేసులే కేసులు.

నాకు స్వయంగా తెలిసిన ఓ కేసు సంగతి చెప్తాను వినండి. ఒక స్థలంలో ముగ్గురు అన్నదమ్ములకు వాటాలున్నాయి. ముగ్గురూ కలిసి సంతకాలు పెట్టి, ఒక బిల్డర్‌కు డెవలప్‌మెంట్‌కు యిచ్చారు. అతను యిద్దరన్నదమ్ముల స్థలాల్లో ఫ్లాట్లు కట్టి అమ్మాడు. మూడో అతను స్థలంగానే అట్టిపెట్టుకున్నాడు. పోనుపోను రేటు పెరిగాక ఫ్లాట్లు కడితే మరింత లాభం వస్తుందని లెక్క వేశాడు. అయితే రియల్‌ ఎస్టేటు పడిపోయింది. తను నష్టపోయాడు కాబట్టి తక్కిన యిద్దరూ గతంలో అనుకున్నదాని కంటె ఎక్కువ వాటా యివ్వాలని పేచీ పెట్టాడు. వీళ్లు ఒప్పుకోలేదు. పదేళ్ల క్రితం డెవలప్‌మెంట్‌కై యిచ్చిన అగ్రిమెంటుపై తన సంతకాన్ని ఫోర్జరీ చేశారని సోదరులపై కేసు పడేశాడు. ఇంతవరకూ అర్థం చేసుకోవచ్చు. వారితో పాటు ఫ్లాట్లు కొన్నవారిని కూడా పార్టీలుగా చేర్చాడు. వాళ్ల మీదా ఫోర్జరీ కేసు కత్తి వేళ్లాడుతోంది. నాలుగేళ్లు దాటినా ఆ కేసు విచారణకు రాలేదు. కేసు ఎడ్మిట్‌ చేసేటప్పుడే, అసలు వాళ్లకేం సంబంధం, వాళ్ల పేర్లు తీసేయ్‌ అనే న్యాయవ్యవస్థ మనకు లేదు.

ఇలాటి వ్యవస్థ రాజ్యమేలుతున్నపుడు యిన్ని కేసులున్నాయి, అన్ని కేసులున్నాయి అని చెప్తే విలువేముంటుంది? కానీ కేసులు, కేసులే, వాటి గురించి మాట్లాడవలసినదే. జగన్‌పై కింది కోర్టుల్లో ఉన్న 13 కేసులు ప్రాధాన్యత కలవని తోచదు. సిబిఐ కేసుల్లో 11టిల్లోనూ అభియోగం నమోదు కాలేదు అని ''ఈనాడు'' (మార్చి 23) రాసింది. వీటిలో 2011, 2012, 2013కి చెందిన కేసులు కూడా ఉన్నాయి. అభియోగం కూడా నమోదు కానప్పుడు దోషి అని ఎలా అనగలరు? ఇక ఈడి 2011లో నమోదు చేసిన కేసు పది ఫిర్యాదులు దాఖలు చేసింది. ఇందులో ఆరు ఫిర్యాదులను ఈడి ప్రత్యేక హోదా కలిగిన సిబిఐ కోర్టు విచారణ నిమిత్తం పరిగణనలోకి తీసుకుంది. మరో నాలుగు కోర్టు పరిశీలనలో ఉన్నాయి. వీటిల్లో కూడా 'అభియోగం నమోదు కాలేదు' అనే ''ఈనాడు'' రాసింది. కింది కోర్టుల్లోని కేసుల్లో కూడా కొన్నిటిలో అభియోగాల నమోదు ప్రక్రియ కాలేదు, కొన్నిటిలో విచారణ నిమిత్తం కోర్టు పరిగణనలోకి తీసుకోలేదు అనే రిమార్కు ఉంది. 8 ఏళ్ల క్రితం నమోదు చేసిన కేసులు కూడా కదలటం లేదంటే, అభియోగాలు నమోదు కూడా కాలేదంటే వాటిలో పస ఉన్నట్లే అనుకోవాలా? నాకు తెలియదు. న్యాయకోవిదులు చెప్పాలి.

బాబు కానీ, పవన్‌ కానీ వైయస్‌ హయాం నాటి అవినీతిని జగన్‌ నెత్తిన రుద్దుదామని ప్రయత్నిస్తున్నారు. వైయస్‌ కాంగ్రెసు ముఖ్యమంత్రి. ఆ అవినీతి సహించడంలో కాంగ్రెసు అధిష్టానంకు కూడా బాధ్యత వుంది. మరి ఆ విషయం గురించి బాబు కాంగ్రెసును నిలదీయగలరా? వైయస్‌ వేరే, జగన్‌ వేరే. ఎవరి చేష్టలకు వారిని నిలదీయాలి. లోకేశ్‌ తడబాటులకు బాబుని తప్పుపట్ట్టగలమా? అధికార దుర్వినియోగం చేశాడనడానికి జగన్‌ యిప్పటిదాకా మంత్రి కూడా కాదు. డొల్ల కంపెనీలు పెట్టాడు వంటి ఆరోపణలున్న వ్యాపారస్తులు వేల సంఖ్యలో ఉన్నారు. వారిలో కొందరు టిడిపిలో కూడా ఉన్నారు. జగన్‌ ఎంపీగా కొంతకాలం ఉన్నాడు కాబట్టి అది అధికారమే కదా అందామంటే, ఆ ముచ్చట చాలా తక్కువకాలమే సాగింది. పైగా సోనియాకు జగన్‌ అంటే 2005 నుంచే మంట అని ''ఆంధ్రజ్యోతి''లో జర్నలిస్టు కృష్ణారావుగారు వివేకానంద రెడ్డి గురించి యీ మధ్య రాసిన ఆర్టికల్‌ చదివితే తెలుస్తుంది. దాని ప్రకారం 2004లో వైయస్‌ సిఎం కాగానే జగన్‌ తన తండ్రిపై ఒత్తిడి తెచ్చాడు - కడప ఎంపీగా బాబాయ్‌ చేత రాజీనామా చేయించి, ఉపయెన్నికలో తనను గెలిపించి పంపాలని.

వైయస్‌ తల వూపడంతో వివేకాపై యింట్లో ఒత్తిడి పెరిగింది. (జగన్‌ దురుసుగా ప్రవర్తించాడన్న పుకారు అప్పటిదే) అది భరించలేక, యిష్టం లేకపోయినా రాజీనామా లేఖ రాసి స్పీకరుకి యిస్తే, ఆయన సోనియాతో ఒక మాట చెప్పు అన్నాడు. సోనియా ఎపాయింట్‌మెంట్‌ దొరికే లోపున కృష్ణారావు తారసిల్లితే వివేకా తన గోడు చెప్పుకున్నారు. మర్నాటికల్లా యీయన పేపర్లో రాసేశాడు. దాంతో సోనియా భగ్గుమంది. వివేకాను రాజీనామా వెనక్కి తీసుకోమని చెప్పి, వైయస్‌ తరఫున కలిసిన ఉండవల్లితో ''అంతా మీ వైయస్‌ యిష్టమేనా? ఎవర్ని అభ్యర్థిగా నిలపాలో అధిష్టానం చూసుకుంటుంది.'' అని చివాట్లేసింది. అందువలన జగన్‌ అత్యాశ గురించి సోనియాకు 2005 నుంచీ మంట. అలాటప్పుడు ఎంపీగా అతను అధికారం చెలాయిస్తే ఊరుకునేదా? జగన్‌ ఎంపీ అయిన కొద్ది నెలలకే తండ్రి చనిపోవడం, అప్పణ్నుంచి సోనియాతో వైరుధ్యం ప్రారంభమై పోయాయి. ఇక అధికారాన్ని అడ్డుపెట్టుకుని అవినీతి చేసే అవకాశం జగన్‌కు ఎక్కడిది?

నేతల అవినీతి జాబితాలే కాదు, వాళ్ల ఆస్తుల పట్టీ, ఐదేళ్లలో యింత పెరిగాయి చూశారా లాటి వ్యాఖ్యలూ కూడా ఓటర్ల మీద ప్రభావం చూపించటం లేదని గ్రహించాను. ఓటుకి వేల రూపాయలు వెదజల్లే వాళ్ల దగ్గర డబ్బు లేదని అనుకునేటంత చవటలు కారు వారు. నాయకుల పేర ఉందో, వాళ్ల కుటుంబసభ్యుల పేర ఉందో, బినామీల పేర ఉందో అవన్నీ లోతుగా పరిశీలించరు. గమనిస్తే ఒక వాస్తవం బోధపడుతుంది. నైతిక ప్రవర్తన పట్ల మధ్యతరగతి పట్టణ ప్రజలు స్పందించినంత యిదిగా గ్రామీణులు, పేదలు స్పందించరు.

దానికి మూలం గిరిజనుల్లో కనబడుతుంది. ఎవరైనా తప్పు పని చేస్తే, ఊరికే సాగదీయరు. కాస్త పంచాయితీ నడిపి, జరిమానా విధించి, ఆ డబ్బుతో అందరూ తాగేసి, మాఫ్‌ చేసేస్తారు. పట్టణ మధ్యతరగతి జనాభాలోనే అలాటి విషయాలపై రగడ జరగడాలు, పరువు కోసం ఆత్మహత్యలు చేసుకోవడాలు కనబడతాయి. గ్రామాల్లో అనేక విషయాల్లో అందరికీ సంగతి తెలిసినా, గుంభనగా ఉంటారు. ఒక రకమైన లీనియంట్‌ వ్యూ ఉంటుంది.

భారత జనాభాలో గ్రామీణులు, పేదలు ఎక్కువ కాబట్టే యీ అవినీతి, అక్రమసంబంధాలు వంటి విషయాలపై స్పందన తీవ్రంగా ఉండటం లేదనుకుంటా. వీటిపై సోషల్‌ మీడియాలో గుండెలు బాదుకునేది మధ్యతరగతి మనస్తత్వం ఉన్నవాళ్లే. మళ్లీ వీళ్లంతా సవ్యంగా టాక్స్‌ కడుతున్నారా

2019 మార్చి టాబ్లాయిడ్‌కై ఎమ్బీయస్‌: ఆంధ్ర ఎన్నికలలో తెలంగాణ అంశం

ఈ మధ్యకాలంలో బాబు, పవన్‌ యిద్దరూ ఎక్కువగా పలవరిస్తున్న పేరు కెసియార్‌. వైసిపిని డైరక్టుగా తిట్టడానికి తిట్లయిపోయాయో ఏమో, కెసియార్‌ మీద పెట్టి తిడుతున్నారు. మోదీతో జగన్‌ బంధం గురించి చాలాకాలంగానే తిడుతున్నారు కానీ ఎందుకో సందేహం వచ్చినట్లుంది, మోదీ ఫ్యాక్టర్‌ ఆంధ్రుల్లో తగినంత ఆగ్రహాన్ని రగిలిస్తుందా లేదా అని. పైగా మోదీని తిట్టినప్పుడల్లా 'మీరు వాళ్లతో మూడున్నరేళ్లు అంటకాగారుగా' అనే నింద మోయవలసి వస్తోంది. ఎలాగా అనుకుంటూ ఉంటే కెసియార్‌ అందివచ్చాడు. మొన్న తెలంగాణ ఎన్నికల ఫలితాలు చూసిన తర్వాత బాబు మనసులో కొత్త ఆశలు మోసులు వేశాయి. ఆ ఎన్నికలలో తనను బూచిగా చూపించి కెసియార్‌ లబ్ధి పొందినట్లే, ఆంధ్ర ఎన్నికలలో కెసియార్‌ను బూచిగా చూపించి తనూ లబ్ధి పొందవచ్చు కదాని! అందుకే యీ జోరు. ఇది ఏ మేరకు ఫలితాల నిస్తుంది అనేది అంచనా వేయడానికే యీ రచన.

ఆంధ్రుల్ని కొడుతున్నారా? - సబ్జక్టులోకి వెళ్లే ముందు అతి పోకడలను ఏరి, పక్కకు పెట్టాలి. పవన్‌ కళ్యాణ్‌ తెర మీద పెద్ద హీరోయే కానీ రాజకీయాల్లో యింకా కొసరు తారడే. ఎలాగైనా ప్రేక్షకుల కళ్లల్లో పడాలన్న తాపత్రయంతో కొసరు తారలు తెరపై ఊహు నటించేస్తారని ముళ్లపూడి రమణగారి చమత్కారం. బాబు కెసియార్‌ను తిడుతూంటే, పవన్‌ మరీ ముందుకు వెళ్లి తెలంగాణలో ఎపి ప్రజలను ఆంధ్రులుగా కొడుతున్నారు అనేసి, చిక్కుల్లో పడ్డారు. ఎవరు, ఎక్కడ కొట్టారని అడిగితే కాబోలు 'తెలంగాణలో నన్ను కొట్టడానికి 100 మంది వచ్చారు.' అని ఓ స్టేటుమెంటు యిచ్చారు. ఎప్పుడు? తమరు కెసియార్‌ను పొగడడానికి ముందా? వెనకా? అప్పుడు తమరేం చేశారు? పోలీసులకు ఫిర్యాదు నిచ్చారా? జనసైనికులకు పిలుపు నిచ్చారా? ఇలా అనేక సందేహాలు.

పవన్‌ మాటలకు ప్రతికూల స్పందన సినిమావాళ్ల నుంచి వచ్చింది. ఒక సినీమానిసిగా పవన్‌కు తెలిసే ఉంటుంది, ఇటీవల కాలంలో కెసియార్‌ను, కెటియార్‌ను ఆకాశానికి ఎత్తేస్తున్న వారిలో ఆంధ్రమూలాలున్న సినిమా వాళ్లు ముందువరసలో ఉన్నారు. ఇలాటి ఛాన్సు దొరికితే ఊరుకుంటారా? 'ఇక్కడ ప్రశాంతంగా ఉంటున్నాం, ఇలాటి స్టేటుమెంట్లు యిచ్చి మా మధ్య చిచ్చు పెట్టవద్దు' అంటూ పవన్‌కు ప్రయివేటు చెపుతున్నారు. వారికి దొరికిన తక్షణాయుధం - ''అజ్ఞాతవాసి'' సినిమా బెనిఫిట్‌ షోలకై పవన్‌ కెసియార్‌ను కలిసినప్పుడు ఆయన పాలనను బహిరంగంగా పొగడడం. 'అది వ్యక్తిగతం' అని టీవీలో జనసేన ప్రతినిథి చెప్పినా, 'ఒక ఉద్యమనాయకుడిగా కెసియార్‌పై నాకు గౌరవం ఉంది' అని పవన్‌ సమర్థించుకోచూసినా, కెసియార్‌ పాలనను మెచ్చుకోవడం దేనికి అనే ప్రశ్నకు పవన్‌ వద్ద సమాధానం లేదు. ఆంధ్రుల ఆస్తులు లాక్కుంటూ ఉంటే, వారిని కొట్టిస్తూ ఉంటే పాలన బాగున్నట్లా?

బెదిరిస్తే జారుకుంటారు కానీ పార్టీ మారతారా? - ఇప్పుడు పెద్దనాయకులు తన పార్టీలో చేరకుండా అడ్డుపడుతున్నారనే కెసియార్‌పై కోపం వచ్చిందా? 'జనసేనలో చేరతామన్నవారు వైసిపిలో చేరారు, ఎందుకని అడిగితే హైదరాబాదులో ఆస్తులున్నాయనీ వాటితో సమస్యలున్నాయని చెప్పారు, హైదరాబాదులో కెసియార్‌ మనవాళ్ల భూములు తీసేసుకుంటారా? తెలంగాణ ఏమన్నా పాకిస్తాన్‌ అనుకుంటున్నారా? పౌరుషం లేదా?' అని పవన్‌ ఊగిపోయారు. ఇది ఏ మేరకు నమ్మవచ్చో నాకు తెలియటం లేదు. ఎవరైనా జనసేనలో చేరతానని ముందుకు రాగానే కెసియార్‌ బెదిరించారో అనుకోండి, అతనేం చేస్తాడు? భయపడి, ఎన్నికలలోంచి తప్పుకుంటాడు తప్ప వేరే పార్టీలో మాత్రం ఎందుకు చేరతాడు? చేరాడంటే దాని అర్థం ఆ నియోజకవర్గంలో అవతలి పార్టీకి బలంముందని అంచనా వేశాడని! ఈ పార్టీలోకి వద్దామని మొదట్లో ఊగిసలాడినా ఆ నియోజకవర్గంలో ట్రెండ్‌ బట్టి నిర్ణయం తీసుకుంటాడు. ఎందుకంటే 30, 40 కోట్లు ఖర్చు పెట్టి రంగంలోకి దిగేటప్పుడు మొహమాటాలకు పోయేటంత తెలివితక్కువ వాళ్లు కారు, నాయకులు. మరి పవన్‌ అబద్ధం చెప్పినట్లా? కాకపోవచ్చు. 'అదేమిటయ్యా, మా పార్టీలో చేరతానన్నావ్‌' అని అడిగితే పిల్ల లేదా పిల్లవాడు నచ్చకపోతే జాతకాలు కుదరలేదని చెప్పినట్లు, పవన్‌ దగ్గర కెసియార్‌ పేరు వాడుకుని ఉంటారు వాళ్లు.

పాలకుడిగా కెసియార్‌ను మెచ్చుకోవడం సరే, ఉద్యమనాయకుడిగా కెసియార్‌ను మెచ్చుకోవాలన్నా ఆయన ఆంధ్రుల గురించి అన్నది పవన్‌కు ఎలా మింగుడు పడింది? ఆంధ్రులు ద్రోహులు, దోపిడీదార్లు, పనికిమాలినవాళ్లు, దగాకోరులు అన్నారని ఆయనే చెప్తున్నాడు. జగన్‌ మాట సరే, అలాటి వాళ్లని మీరు మాత్రం ఎలా ప్రశంసించారు స్వామీ? మొన్న తెలంగాణ అసెంబ్లీ ఎన్నికల సమయంలో తమ కోపాన్నంతా ఎక్కడ దాచుకున్నారు మహాశయా? ఒక్క సీటుకైనా పోటీ చేసి, ఆ నియోజకవర్గపు ఆంధ్రులకైనా రక్షణ యిచ్చి ఉండాల్సింది కదా! పోనీ అభ్యర్థులు దొరక్కపోయి వుంటే, ఆంధ్రులకు భద్రత కల్పించలేని కెసియార్‌ను ఓడించండి అని ఒక్క పిలుపు యిచ్చి వుంటే, మీ జనసైనికులైనా తెరాసకు వేసి ఉండేవారు కాదు కదా! తెరాసకు అన్ని ఓట్లు, సీట్లు వచ్చి వుండేవి కావు కదా! వైసిపి తెలంగాణలో పోటీ చేయలేదేం అని అడుగుతున్నారు? పార్లమెంటు ఎన్నికలలో టిడిపి కూడా తెలంగాణలో పోటీ చేయటం లేదే, అడగరేం? 'మీరు పోటీ చేయకుండా కాంగ్రెసుకు మద్దతిస్తే ఏం లాభం? నెగ్గాక వాళ్లు తెరాసలోకి దూకేస్తారు కదా' అని టిడిపిని నిలదీయవచ్చు కదా!

ఆంధ్రులను మాత్రమే బెదిరిస్తున్నారా? - 'ఆస్తులున్నవాళ్లని బెదిరిస్తున్నారు' అంటున్నారు. ఆస్తులున్న వాళ్లందరినీ బెదిరించడం వీలు కాదు. దానిలో ఏదో ఒక అక్రమం, ఇర్రెగ్యులారిటీ ఉంటేనే బెదిరించగలుగుతారు. నాగార్జున విషయంలో చెరువు కబ్జా అంశం ఉంది కాబట్టే ఆయన తగ్గవలసి వచ్చింది. ఆంధ్ర మూలాల వారి ఆస్తుల కూల్చివేతకు ఉదాహరణగా అయ్యప్ప సొసైటీ సంఘటనను చూపిస్తున్నారు. 30 ఏళ్లగా దాని కథ వింటున్నాను. అది అక్రమాల పుట్ట. కబ్జాలు, సూపర్‌ కబ్జాలు జరిగిన చోటు. ఏ డాక్యుమెంటూ క్లియర్‌గా లేదు. కొన్నవాళ్లు రిస్కు తీసుకునే కొన్నారు. అందుకే యిబ్బందులు పడుతున్నారు. అక్కడ కవితకు కూడా ఆస్తులున్నాయని ప్రతీతి. అక్కడ ఆంధ్రమూలాల వారికి మాత్రమే యిళ్లున్నాయని గాని, ఆంధ్రమూలాల వారికి అక్కడ మాత్రమే ఉన్నాయని కానీ చెప్పడానికి వీలుపడదు. నిజాంపేట రోడ్డు దగ్గర్నుంచి, అనేక చోట్ల అక్రమ నిర్మాణాలున్నాయి. తెరాస ప్రభుత్వం వచ్చాక కూడా అవి కొనసాగుతున్నాయి. కోర్టులు కళ్లెర్ర చేసినపుడు నాలుగు రోజుల పాటు పగలకొడతారు. తర్వాత వదిలేస్తారు.

ఇక్కడ అన్నీ సవ్యంగా జరుగుతున్నాయన్న భ్రమలేవీ పెట్టుకోనక్కరలేదు. అస్మదీయులు ఏం చేసినా చెల్లిపోతుంది, తస్మదీయులకు పనులు జరగవు. కానీ దానికి ఆంధ్ర-తెలంగాణ రంగు పులమడం అనవసరం. ఆ మాట కొస్తే హైదరాబాదులో ఆంధ్రుల కేనా ఆస్తులున్నది? గుజరాతీ, మార్వాడీలు, యుపి వారు.. సమస్త రాష్ట్రాల వారు ఉన్నారు. వారి వారి సొంత రాష్ట్రాలలో కాంగ్రెసుకో, బిజెపికో మద్దతిచ్చేవారుంటారు. మద్దతిస్తే మీ పని ఫినిష్‌ అని ఆ యా కంపెనీల యజమానులనూ బెదిరించవచ్చు కదా! వాళ్లేమీ ఫిర్యాదు చేయలేదే! ఆ మాట కొస్తే బాబుగారి సంస్థ హెరిటేజి కానీ, సుజనా కానీ, సిఎం రమేశ్‌ కానీ, భవ్యప్రసాద్‌ కానీ వీళ్లెవరూ ఫిర్యాదు చేయలేదే! ఆంధ్రుల ప్రయివేటు బస్సులు నిరంతరం తిరుగుతూనే ఉన్నాయే! నిజానికి ఉద్యమసమయంలో తిప్పలు పడినది సిని పరిశ్రమ! ఔట్‌డోర్‌ షూటింగుల్లో వాళ్లపై దాడులు కూడా సాగాయి. కానీ రాష్ట్రావిర్భావం తర్వాత అలాటివి జరిగి వుంటే, వాళ్లు యిక్కడ ఉండేవారా? సినీపరిశ్రమకు, టిడిపికి ఎంతో లింకుంది. అయినా వాళ్లు తరలి వెళ్లలేదంటే అర్థమేమిటి? ఏ ఫిర్యాదూ లేదనేగా! ఇప్పుడు రాజకీయాల గురించి ఆరోపణలు చేసి, అనవసర వైషమ్యాలు పెంచడం దేనికి?

ఆంధ్రలో పోటీ చేసి తీరాలా? - పవన్‌, బాబు యిద్దరూ లేవనెత్తే పాయింటు ఒకటుంది - కెసియార్‌ మా రాష్ట్ర రాజకీయాల్లో వేలు పెట్టనేల? పెట్టదలచుకుంటే వచ్చి పోటీ చేయాలి కానీ వైసిపికి మద్దతు యివ్వనేల? తలసాని వచ్చి టిడిపికి వ్యతిరేకంగా మాట్లాడనేల? అని. ఒకటి - ఎవరైనా ఎక్కడికైనా వచ్చి మద్దతివ్వవచ్చు, అవతలివాళ్లను తిట్టవచ్చు. మమతా బెనర్జీ, అఖిలేశ్‌ వగైరాలు ఆంధ్రకు వచ్చి బాబుకి మద్దతుగా రాబోతున్నారుట. ఫరూఖ్‌ అబ్దుల్లా వచ్చి బాబు తరఫున మాట్లాడితే మీ కశ్మీరు గొడవ చూసుకో అనలేదు కదా! వస్తే పోటీ చేయాలి తప్ప ఉట్టినే రాకూడదు అనగలరా? ఎన్టీయార్‌ హరియాణాకు, అసాంకు కూడా వెళ్లి ప్రచారం చేశారు. అక్కడ పోటీ చేయలేదు. పోటీ చేస్తున్న పార్టీకి అనుకూలంగా ప్రచారం చేసి వచ్చారు. ధనసహాయం కూడా చేశారని అంటారు. మన తెలుగు నాయకులు తమిళనాడుకి వెళ్లి తమకు నచ్చిన పార్టీలకు ప్రచారం చేసిన సందర్భాలెన్నో ఉన్నాయి. మొన్నటికి మొన్న బాబు కర్ణాటకకు వెళ్లి బిజెపికి వ్యతిరేకంగా ప్రచారం చేసి వచ్చారు. ఆయన అక్కడేమీ పోటీ చేయలేదు కదా!

వైసిపి, తెరాస దోస్తీ కొత్త విషయమా? -ఇక వైసిపికి, తెరాసకు ఉన్న దోస్తీ గురించి పదేపదే మాట్లాడుతున్నారు. అదేమన్నా కొత్త విషయమా? 2014 ఎన్నికలలోనే పవన్‌ జగన్‌కు ఛాలెంజ్‌ విసిరారు - దమ్ముంటే కెసియార్‌కు వ్యతిరేకంగా మాట్లాడు చూదాం అని. 2014 ఎన్నికలు కాగానే కెసియార్‌ 'ఇక్కడ మేము, అక్కడ జగన్‌ గెలుస్తాం. రెండు రాష్ట్రాల మధ్య సఖ్యత ఉంటుంది.' అని స్టేటుమెంటు యిచ్చారు. తెలంగాణలో వైయస్‌ అభిమానులు ఎంతోమంది ఉన్నా, జగన్‌ వైసిపిని మూసేశారు. తెలంగాణ యూనిట్‌ను షర్మిల ద్వారా నడుపుదామని చూసి కూడా, సాగక, చివరకు ఆంధ్రపై ఫోకస్‌ పెట్టారు. తెలంగాణకై లేఖ యిచ్చి, అక్కడ ఎన్నో ఏళ్లు అధికారం చలాయించిన పార్టీ కాబట్టి టిడిపి అంత సులభంగా వదిలిపెట్టలేక పోయింది. చివరకు కెసియార్‌ ఎత్తులకు చిత్తయి, ఆంధ్రకు పరిమితమయ్యే పరిస్థితి వచ్చింది. బాబుపై వ్యక్తిగతంగా పగబట్టిన కెసియార్‌ జగన్‌ను తెగ మెచ్చేసు కుంటున్నారు. ఇద్దరినీ కలిపినది బిజెపియా కాదా అనేది యితమిత్థంగా చెప్పలేకపోయినా, యిద్దరు స్నేహితులనేది వాస్తవం. దానివలన రెండు రాష్ట్రాలకు, ముఖ్యంగా ఆంధ్రరాష్ట్రానికి మేలు లుగుతుందా లేదా అన్నది భవిష్యత్తే చెప్పాలి.

ఇప్పుడు బాబు దగ్గరకు వద్దాం - ఆయన కెసియార్‌ను యిప్పుడు తెగ తిడుతున్నాడు. కెసియార్‌ ఆంధ్రుల గురించి మొట్టమొదటి నుంచీ నీచంగానే మాట్లాడుతూ వచ్చాడు. అయినా 2009 ఎన్నికల్లో బాబు ఆయనతో పొత్తు పెట్టుకున్నాడు. కెసియార్‌ ఆంధ్రులను రాక్షసజాతి అన్నపుడు, ఆంధ్రావాలే భాగో అన్నపుడు యీ రోషం ఎక్కడికి పోయిందో మరి! ఉద్యమసమయంలో ఏదో అన్నాను, మాట వెనక్కి తీసుకుంటున్నాను అని కెసియార్‌ అనకపోయినా ఆంధ్ర రాజధాని అమరావతి ఆవిష్కరణకు పిలిచి, శిలాఫలకంపై పేరు వేయించినప్పుడు ఏమైందో యీ పౌరుషం? అంత చేసినా కెసియార్‌ హైదరాబాదులో తెలుగు మహాసభలకు సాటి తెలుగు ముఖ్యమంత్రి ఐనా పిలవలేదు. అయినా అవన్నీ తుడిచేసుకుని మొన్న అసెంబ్లీ ఎన్నికల్లో పొత్తు కోసం వెంపర్లాడాడీయన. ఇప్పుడు పౌరుషం లేదా? అంటూ ఆంధ్రుల్ని రెచ్చగొడుతున్నాడు. హౌ ఫన్నీ!

లక్ష కోట్లు వసూలు చేయకుండా ఏం చేస్తున్నట్లు? - బాబు ఇప్పుడు చెపుతున్నారు - తెలంగాణ నుంచి లక్ష కోట్లు రావాలట. ఇన్నాళ్లు యీ లక్ష కోట్లు జగన్‌ గురించి విన్నాం, యిప్పుడు కెసియార్‌కు కూడా అంటగట్టారు. లక్ష కోట్లు రావాల్సి వుంటే అయిదేళ్లగా వసూలు చేయకుండా ఏం చేస్తున్నట్లు? హెరిటేజి డీలర్సు లక్ష రూపాయలు బాకీ పడితే వదిలేస్తారా? తన సొమ్ము కాదు కాబట్టి, రాష్ట్రానికి లక్ష కోట్లు బాకీ పడితే నిమ్మకు నీరెత్తినట్లు ఊరుకుంటారా? ఇన్నాళ్లూ మోదీ నిధులివ్వలేదు, బయట నుంచి అప్పు తీసుకోనివ్వటం లేదు అంటూ యాగీ చేస్తూ వచ్చారే! అసలీ లక్ష కోట్లు వసూలు చేసుకుంటే వాటి గురించి దేబిరించాల్సిన అవసరం, అప్పులు చేయవలసిన అగత్యం ఎందుకు పడుతుంది? ఆర్థికనిపుణుడు కుటుంబరావుగారు కేంద్రం బకాయిల గురించే చెప్తూ వచ్చారు కానీ పొరుగు రాష్ట్రం బకాయిల గురించి మాట్లాడరేం?

ఆంధ్రకు రావలసిన వాటాలను తెలంగాణ తొక్కి పెట్టిందని తెలుసు, హైదరాబాదులోని స్థిరాస్తుల విషయంలో ఆంధ్ర ఏడాది లోగా క్లెయిమ్‌ చేయాల్సి వుండగా, చేయకుండా తాత్సారం చేయడంతో అవి తెలంగాణకు వెళ్లిపోయాయని తెలుసు. విద్యుత్‌ బకాయిల రగడ ఉందని తెలుసు, ఎన్ని ఉన్నా ఏకంగా లక్ష కోట్ల రూ.ల బకాయిలా? మై గుడ్‌నెస్‌! ఈ 40 యియర్స్‌ ఇండస్ట్రీ ఏం చేస్తున్నట్లు? అది కనుక వస్తే మోహన్‌బాబు కాలేజీతో సహా అన్ని కాలేజీలకు ఫీజు రీఎంబర్స్‌మెంటు బాకీలు తీర్చేయవచ్చు కదా, మహిళలకు పోస్ట్‌ డేటెడ్‌ చెక్కులు కాకుండా, ఇవాళ్టి తారీకులతోనే చెక్కులివ్వచ్చు కదా! రావలసిన బాకీలు వసూలు చేసుకోకుండా పేద రాష్ట్రం, కట్టుబట్టలతో వచ్చేశాం, తాహతు లేకపోయినా ఉద్యోగులకు జీతాలు పెంచాం .. వంటి దీనాలాపనలు ఎందుకు?

కెసియార్‌ బారి నుంచి ఆంధ్ర మూలాల వారిని కాపాడారా? - ఉద్యమసమయంలో కెసియార్‌ ఉధృతి చూసి తెలంగాణలో ఆంధ్రమూలాల వారు దడుసుకున్నారు. పదేళ్ల ఉమ్మడి రాజధాని కదా, ఏదైనా వస్తే బాబు దగ్గరకు వెళ్లి చెప్పుకోవచ్చు, తమకు టిడిపి వాళ్లు రక్షగా ఉంటారని అనుకుని, వాళ్లకు, వాళ్లతో పొత్తు పెట్టుకున్న బిజెపికి ఓట్లేసి గెలిపించారు. ప్రజలు తనపై పెట్టుకున్న నమ్మకానికి బాబు విలువ ఏమైనా యిచ్చారా? కెసియార్‌ దుర్మార్గుడని తెలిసినపుడు యిక్కడి వాళ్లకు అండగా ఉండాలి కదా! పదేళ్ల దాకా ఆగకుండా రెండేళ్ల లోపునే చెక్కేశారే! ఇప్పుడు అక్కడికి వెళ్లి ఆంధ్ర ప్రజలను కెసియార్‌పైకి ఉసి గొల్పుతున్నారే! ఆ కోపాన్ని కెసియార్‌ యిక్కడ ఆంధ్రమూలాల వారిపై చూపిస్తే నష్టపోయేది ఎవరు? మొన్న తెలంగాణ అసెంబ్లీ ఎన్నికలలోనే బాబు క్రెడిబిలిటీ పూర్తిగా ధ్వంసమైంది. ఆంధ్రమూలాల వారు టిడిపికి గుడ్‌బై చెప్పేశారు. బాబు ప్రచారం చేసిన నియోజకవర్గాల్లో కూడా టిడిపి చిత్తుగా ఓడిపోయింది. ఇప్పుడు అక్కడి ఓటర్లలో యాంటీ-కెసియార్‌ ఫీలింగు రగిలిస్తున్నారు. ఆంధ్రుల్లో కెసియార్‌పై అంత ద్వేషం ఉండి వుంటే, ఆయన పేరున్న శిలాఫలకాన్ని కూల్చి ఉండాల్సింది. ఆంధ్రకు వచ్చినపుడు నల్లజండాలతో ప్రదర్శన చేసి ఉండాల్సింది.

బాబు యీ మధ్య యింకో పాట మొదలెట్టారు - నా దగ్గర పని చేసిన కెసియార్‌కే అంత యిది ఉంటే, నాకెంత లెక్క ఉండాలి? అంటూ. ఈ మాట సినీహీరో రాజశేఖరూ అనవచ్చు, 'రవితేజ నా వెనక్కాల నలుగురిలో ఒకడిగా చేశాడు' అని, తరుణూ అనవచ్చు 'సునీల్‌ నా పక్కన కమెడియన్‌గా చేశాడు' అని. బళ్లు ఓడలవుతాయి. దేవెగౌడ కింద పని చేసిన సిద్ధరామయ్య ఐదేళ్లు ముఖ్యమంత్రై ఆయన్ను అల్లాడించాడు. ఎన్టీయార్‌ దగ్గర చేతులు కట్టుకుని నిలబడిన బాబు, ఆయన దగ్గర్నుంచి అధికారం, పార్టీ లాక్కుని అనాథగా మిగిల్చాడు. గతం చెప్పుకోవడం అనవసరం. ఈ రోజు కెసియార్‌ ఆంధ్ర కంటె ధనిక రాష్ట్రం, కల్పతరువు వంటి హైదరాబాదు కలిగిన తెలంగాణను ఏలుతున్నాడు. రెండోసారి ముఖ్యమంత్రి కూడా అయ్యాడు. ఆంధ్రకు బాబు యింకా రెండోసారి కావాల్సి వుంది. తెరాస టిక్కెట్టు యిస్తే వద్దని ఎవరూ పారిపోలేదు. కానీ టిడిపి టిక్కెట్టిస్తే వద్దు లెండి అన్నారు కొందరు. అక్కడే పడిపోయింది లెవెలు.

హైదరాబాదుతో అమరావతి పోటీయా!? - హైదరాబాదులో ఆంధ్రుల్ని కెసియార్‌ బెదిరిస్తున్నారని ఆంధ్రజ్యోతి రాధాకృష్ణ పూర్తిగా నమ్మేసినట్లున్నారు. తెలంగాణేతరులను బెదిరిస్తున్నారనే పేరుబడితే హైదరాబాదు యిమేజికి డామేజి అయిపోతుందని వాపోయారు. మరి తెలంగాణ ఉద్యమసమయంలో మాటిమాటికి రాస్తారోకోలు, బందులు జరిగి హైదరాబాదు నుంచి కంపెనీలు తరలి వెళ్లిపోతూ ఉన్నపుడు హైదరాబాదు ఇమేజి గురించి ఆలోచించకుండా ఆంధ్రజ్యోతి ఉద్యమాన్ని సమర్థించిందే! కెసియార్‌ పరమపాపిగా కనబడుతున్నాడీ వేళ. మరి ఆయనా, బాబు కలిసి పోటీ చేయాలని విజ్ఞప్తి చేసి, రాయబారం చేయబోయినప్పుడు తెలియలేదా? బాబు నేతృత్వంలో అమరావతి రూపు దిద్దుకుని, హైదరాబాదుకి పోటీగా ఎదుగుతోంది కాబట్టి, జగన్‌ను రప్పించి దాని ప్రగతిని ఆపేద్దామనే ఉద్దేశంతోనే కెసియార్‌ జగన్‌కు మద్దతిస్తున్నారని కూడా రాధాకృష్ణ చెప్పారు.

అమరావతి గురించి ఆయనకు గుర్తుందేమో కానీ బాబుకే గుర్తు లేదు. టిడిపి యాడ్స్‌ అన్నీ పసుపు-కుంకుమ, పెన్షన్లు వంటి సంక్షేమ పథకాల చుట్టూనే తయారయ్యాయి తప్ప, ఐదేళ్లలో అమరావతిలో ఎటువంటి కట్టడాలు కట్టామో చూడండి అని లేవు. చూరు కారుతూంటే గ్రాఫిక్స్‌లో కవర్‌ చేసైనా ఆ బిల్డింగులు చూపాల్సింది. సింగపూరు డిజైన్‌, బ్రిటన్‌ డిజైన్‌, రాజమౌళి డిజైన్‌, రైతులు సింగపూరు పర్యటన అంటూ యిన్నాళ్లూ నానా హంగూ చేసి, యిప్పుడు ఎన్నికల వేళ వాటిని అటకెక్కించడమేమిటో! ఘనంగా పుష్కరాలు నిర్వహించాం అని బోయపాటి డాక్యుమెంటరీ చూపిద్దామంటే, గోదావరి పుష్కరాల చావులు గుర్తుకొస్తాయన్న భయంతో కాబోలు వాటినీ చూపించటం లేదు. పట్టిసీమ ఒక్కటే దొరికింది. అదైనా ఆ నీళ్లను రాయలసీమకు పంపిస్తామని చెప్పారు. కృష్ణాకు పట్టుకుని వచ్చాక, ఆపేశారు. ఎందుకంటే గతంలో కాలువలు అక్కడిదాకానే తవ్వారు. ఈయన ఖాళీలు పూరించి, మొత్తం నాదే అనేశాడు. అంత సత్తాయే ఉండి దుర్గగుడి వద్ద దిష్టిబొమ్మలా మిగిలిన ఫ్లయిఓవరు పూర్తి చేసి వుండవచ్చు కదా అనుకోరూ?

బందరు పోర్టు బందరు లడ్డూనా? - ఇప్పుడు కెసియార్‌కు ఆంధ్రపై యింట్రస్టు ఎందుకంటే అంటూ వాన్‌పిక్‌ను తీసుకుని వస్తున్నారు. ఇది నాకు కాస్త గందరగోళంగానే ఉంది. ఆంధ్రజ్యోతిలో రాసిన దాని ప్రకారం జగన్‌ అధికారంలోకి వస్తే మచిలీపట్నం పోర్టును కెసియార్‌కు ఆప్తుడైన ఓ వ్యాపారస్తుడికి కట్టబెడతారట. అందువలన అది తెలంగాణకు చెందుతుందట. చదవడంలో తప్పో, నా అవగాహనాలోపమో, మరోటోకానీ యిదెలా సాధ్యమో నాకు అర్థం కాలేదు. బెంగుళూరు ఎయిర్‌పోర్టు కాంట్రాక్టు తెలుగువాళ్లయిన జివికెకు దక్కింది. అంతమాత్రాన ఆ ఎయిర్‌పోర్టు మనదై పోతుందా? ప్రతీ వ్యాపారవేత్తా అధికారంలో ఉన్నవారికి మిత్రుడిగానే ఉంటాడు. గతంలో లేకపోతే యిప్పుడు స్నేహం చేసుకుంటాడు. పోర్టులు, ఎయిర్‌పోర్టుల లాటి కాంట్రాక్టులు బిడ్డింగులకు పిలుస్తారనుకుంటాను.

అవేమీ లేకుండా బాబు తరహాలో నామినేషన్‌ పద్ధతిలో యిచ్చేశాడే అనుకోండి. అంతమాత్రం చేత తెలంగాణ సరుకులు తప్ప తక్కినవారి సరుకులు ఆ రేవు నుంచి రవాణా చేయరా? తెలంగాణ వాళ్ల వద్ద సుంకాలు తీసుకోకుండా ఫ్రీగా చేస్తారా? అసలు వాన్‌పిక్‌ పూర్తయిందా? ఆ రేవు ఆపరేటివ్‌ దశలో ఉందా? బాబు కూడా చేసిన ఈ ఆరోపణను అర్థం చేసుకోవడం నా వల్ల కావటం లేదు. దయచేసి ఎవరైనా నాకు విపులీకరించి చెప్పండి. నాతో బాటు లోకేశ్‌కు కూడా చెప్పండి. ఆయనకూ సరిగ్గా అర్థమైనట్లు లేదు. జగన్‌ మచిలీపట్నం రేవును తెలంగాణకు యిచ్చేస్తాడు అన్నాడు. 'అదేమైనా పకోడీ పొట్లమా, పట్టుకెళ్లి వాళ్ల చేతిలో పెట్టడానికి? ఆ పాల్‌ ఒకడు, నువ్వొకడివి రాష్ట్రానికి చెరో పక్కా తగులుకున్నారు,' అని కన్నా లక్ష్మీనారాయణ విసుక్కున్నారు.

బూచి కథకి గిరాకీ ఉందా? - తెలంగాణ ఎన్నికలలో బాబు డబ్బు మూటలు తెచ్చి కాంగ్రెసు కిచ్చారని తెరాస వాళ్లన్నారు. ఆంధ్ర ఎన్నికలలో కెసియార్‌ జగన్‌కు వెయ్యి కోట్లు యిచ్చారని బాబు ఆరోపించారు. చెల్లుకు చెల్లు. వీటి సంగతి అలా వుంచితే కెసియార్‌ గురించి ఆంధ్ర ఎన్నికలలో యింత చర్చ దేనికి అనే సందేహం వస్తుంది. బాబు బూచి చూపించి, తెలంగాణ ఎన్నికలలో కెసియార్‌ లబ్ధి పొందారు కాబట్టి, అదే ట్రిక్కు తనూ ప్లే చేద్దామని బాబు ఐడియా. అంతవరకు బాగానే ఉంది. కానీ ఆ బూచి కారణం చేత తెరాసకు ఏ మేరకు లాభం కలిగింది? కాంగ్రెసు, బాబు పొత్తు లేకుండా ఉంటే తెరాసకు 70 వచ్చేవని, బాబు పొత్తు ఏర్పడింది కాబట్టి ఆ పై 18 సీట్లు వచ్చాయని నేను అనుకుంటున్నాను. ఈ అంచనాకు ఏ శాస్త్రీయతా లేదు. ఒట్టి గట్‌ ఫీలింగు మాత్రమే. దీనితో మీరు ఏకీభవిస్తే 70 (60%) సీట్లు గెలిచే సత్తా తెరాసకు ఉందని ఒప్పుకోవాలి. దానికి కారణాలేమిటి?

సంక్షేమ పథకాలని అందరూ చెప్పే మాట. కానీ వాటితో బాటు మరో రెండు ముఖ్యకారణాలున్నాయి - తెలంగాణలో ప్రతిపక్షం బలంగా, చురుగ్గా లేకపోవడం, వారికి మీడియా సపోర్టు లేకపోవడం. రెండోది రాష్ట్రంలో ఉన్న ఫీల్‌గుడ్‌ ఫ్యాక్టర్‌. పెట్టుబడులు వస్తూండడం, భూమి ధరలు పెరుగుతూండడం, ఏదో జరిగిపోతోందన్న భావం కలిగించడం. కెసియార్‌ వలననే యిదంతా జరుగుతోందన్న ప్రచారం చేయడానికి ఆయన కుటుంబంలోనే ముగ్గురు మంచి వక్తలు, సమర్థులు ఉండడం. మరి ఆంధ్రలో పరిస్థితి ఏమిటి? బాబు గురించి చెప్పడానికి బాబే ఉన్నారు. రాష్ట్రం ఏర్పడిన కొత్తలో చాలా ఆశలు కలిగాయి - బాబు-మోదీ దోస్తీ కారణంగా రాష్ట్రం ఎక్కడికో వెళ్లిపోతుందని, దేశం మొత్తం ఆంధ్రను చూసి అసూయ పడే స్థాయిలో ఉంటుందని. అందుకే భూమి ధరలు విపరీతంగా పెరిగాయి. రెండేళ్లకే ప్రచారం తప్ప మరేమీ జరగటం లేదనే వాస్తవం బోధపడి, ప్రజలు దిగాలు పడ్డారు. ఇక ప్రతిపక్షానికి వస్తే ఆంధ్రలో వైసిపికి తన మీడియా వుంది. నిరంతరం పోరాటాలు చేస్తూనే ఉంది. అందువలన కెసియార్‌తో బాబును పోల్చడానికి లేదు.

సెంటిమెంటు బలమెంత? - ఇక సెంటిమెంటు ఏ మేరకు పని చేస్తుంది అన్నదానిపై మాట్లాడుకుంటే - తెలంగాణ వాళ్లకు బాబు గురించి, రాజకీయ చాణక్యుడిగా ఆయనకున్న యిమేజి గురించి క్షుణ్ణంగా తెలుసు. మేధావి అనే పేరుబడితే ఉండే చిక్కేమిటంటే అవతలివాడు ఎలర్ట్‌ అయిపోతాడు. తెలంగాణ ప్రకటన రాగానే ఆంధ్రకు చెందిన అన్ని పార్టీల వారూ టపటపా రాజీనామాలు చేయసాగారు. పార్టీ ఏదైనా, ఆ పథకం వెనుక బాబు ఉన్నాడని సాధారణ తెలంగాణ పౌరుడి అనుమానం. అందుకే తెలంగాణ కావాలని లేఖ పదేపదే యిచ్చినా, పార్టీ తెలంగాణ యూనిట్‌ ఉద్యమంలో పాల్గొన్నా, ప్రత్యేక తెలంగాణ కావాలనుకున్న వారెవరూ టిడిపిని ఎన్నికలలో ఆదరించలేదు. తెలంగాణలో యిప్పటికీ బాబు అనుయాయులు చాలామంది ఉన్నారు. వారి ద్వారా తెలంగాణను దెబ్బ తీయగలరన్న సందేహం ఉండబట్టే కెసియార్‌ బాబును బూచిగా చూపించినా చెల్లింది. మరి ఆంధ్రలో...?

కెసియార్‌ అంటే ఆంధ్రుల పట్ల అతని దుర్భాషల కారణంగా సగటు ఆంధ్రుడికి అసహ్యమే తప్ప భయం లేదు. అధికారంలోకి రాగానే శివసేన తరహాలో తెలంగాణ నుంచి ఆంధ్రులను తరిమేసి ఉంటే ద్వేషించి ఉండేవారు. ఆంధ్రలో ఆస్తులుండి, విభజన కారణంగా వాటి విలువ పెరిగిన సందర్భాల్లో వాళ్లు కెసియార్‌కు మనసులో ధన్యవాదాలు చెప్పివున్నా చెప్పవచ్చు. ఏది ఏమైనా ఆంధ్ర వ్యవహారాలను కెసియార్‌ ప్రభావితం చేయగలడంటే ఆంధ్రుడు నమ్మలేడు. కాంగ్రెసు పార్టీలో అంతర్గత రాజకీయాల వలననే ప్రత్యేక తెలంగాణ వచ్చింది తప్ప కెసియార్‌ కున్న యిద్దరు ఎంపీల వలన కాదని వాళ్లకు బాగా తెలుసు. అందుకే కాంగ్రెసును ఎన్నికలలో చితక్కొట్టేశారు.

బాబు వలన కాలేదు - రాష్ట్రం ఏర్పడ్డాక కెసియార్‌ నీటి తగాదాలు, ఉమ్మడి ఆస్తుల్లో పేచీలు సృష్టించి, ఆంధ్రుల ఆగ్రహాన్ని సంపాదించుకున్నాడు. అతన్ని అడ్డుకోవడం బాబు వలన కాలేదని కూడా ఆంధ్రులు గ్రహించారు. ఉమ్మడి ఆస్తులను పోగొట్టుకోవడం, పదేళ్ల ఉమ్మడి రాజధానిని వదులుకుని వచ్చేయడం యివన్నీ బాబు స్వీయతప్పిదాల పర్యవసానమే అని కూడా వారికి తెలుసు. తనను కాపాడుకోవడానికి, రాష్ట్రప్రయోజనాలను బలి పెట్టిన బాబు, యిప్పుడు కెసియార్‌ను బూచిగా చూపిస్తే లాభం ఉంటుందా? ఎంత కాదన్నా తెలంగాణ ఎగువ రాష్ట్రం. పోరాడి యిప్పటిదాకా సాధించినది లేదు, సఖ్యంగా ఉంటే ఏమైనా ఒరుగుతుందని అనుకుంటే అతని స్నేహితుడైన జగన్‌వైపు మొగ్గినా మొగ్గవచ్చు.

ఏది ఏమైనా వెనుకబడిన వర్గాల్లో, వెనుకబడిన ప్రాంతాల్లో సెంటిమెంటు పండినంతగా, తక్కిన చోట్ల పండదు. తెలంగాణలో సెంటిమెంటుకి బలం ఎక్కువ. అందుకే ప్రత్యేక తెలంగాణ ఉద్యమాలు కొన్ని జిల్లాలలో ఐనా జోరుగా సాగాయి. ఆంధ్రలో ప్రత్యేక ఉద్యమం కొన్ని వర్గాల బాసటతో ఉధృతంగా నడిచి, తర్వాత చప్పగా చల్లారిపోయింది. మళ్లీ ఎన్నడూ తలెత్తలేదు. సమైక్యాంధ్ర ఉద్యమం కూడా ప్రత్యేక ఉద్యమానికి స్పందనగా, అర్ధమనస్కంగా సాగింది తప్ప, సమైక్య సెంటిమెంటు బలంగా ఉందని అనలేం. ఉమ్మడి రాష్ట్రంలో ప్రభుత్వ, ప్రయివేటు పెట్టుబడులన్నీ హైదరాబాదుకే పోతున్నాయి కాబట్టి రాష్ట్రం విడిపోతే కోస్తా, రాయలసీమ ప్రాంతాలలో కూడా పెట్టుబడులు వస్తాయనే ఆశ, హైదరాబాదును యుటి చేస్తారన్న ఆశలతో వాళ్లు కొట్టుమిట్టులాడారు. ఐటీ దాడులను కూడా ఆంధ్రుల ఆత్మగౌరవంపై దాడిగా చిత్రీకరించడానికి బాబు ఎంత తంటాలు పడినా, ఎవరూ పెద్దగా స్పందించలేదు. నిజంగా సెంటిమెంటే పని చేస్తే బాబుకి విజయం కేక్‌వాక్‌ అయి వుండాలి. టిడిపి వీరాభిమాని కూడా ఆ పరిస్థితి వుందని వాదించలేడు, కొద్దిపాటి తేడాతో బాబు మళ్లీ వచ్చేస్తారనే అంటాడు తప్ప!

కెసియార్‌, మోదీ, జగన్‌ కలిసి నాపై కత్తి కట్టారు అని బాబు పదేపదే చెపుతూ సానుభూతి సంపాదించడానికి చూస్తున్నారు. 2014 ఎన్నికలలో టిడిపి, జనసేన, బిజెపి కలిసి జగన్‌పై కత్తి కట్టాయి. అయినా జగన్‌ను చూసి జనాలు జాలి పడలేదు, గెలిపించలేదు. ఇప్పుడు మూడు పార్టీలు బాబుపై కత్తి కట్టాయి కదాని బాబుపై జాలి చూపిస్తారా? అందువలన ఆ థీమ్‌ వదిలిపెడితే మేలు. ఇక ఆంధ్ర సెంటిమెంటు రగిల్చే ప్రయత్నాలూ వ్యర్థమేనని నా ఉద్దేశం. సంక్షేమ పథకాలు కాకుండా, తను చేసిన వాటిల్లో ఘనంగా ఉన్నదేదైనా ఉంటే చెప్పుకుంటే చాలు, ఓటర్లు ఆలోచిస్తారు - యీ పాలనను కొనసాగించాలా లేదా అనేది. జాతీయ స్థాయిలో ప్రతిపక్షాలు ఎంత గింజుకున్నా, తక్కువ మెజారిటీతోనైనా బిజెపి మళ్లీ అధికారంలోకి రావడం ఖాయమనేది గోడ మీద రాతలా కనబడుతోంది. వైసిపి, తెరాసలను బిజెపికి తోక పార్టీలుగా బాబు ఓటర్ల బుర్రలో ఎక్కించడం వలన కేంద్రంతో సఖ్యంగా ఉన్న పార్టీనే ఎన్నుకుందాం, గతంలో అలాగే చేశాం కదా అని ఆంధ్ర ఓటరు అనుకుంటే బాబుకే నష్టం. గమనించాలి. - ఎమ్బీయస్‌ ప్రసాద్‌ (మార్చి 2019)

**\*\*\***